(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΙΓ΄

Πέμπτη 18 Απριλίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές το 1ο Γυμνάσιο Πετρούπολης, το 4ο Γυμνάσιο Καλαμάτας, το 7ο Γυμνάσιο Αγρινίου, το Τραμπάντζειο Γυμνάσιο Σιάτιστας, το 8ο και το 15ο Δημοτικό Σχολείο Ευόσμου Θεσσαλονίκης και το 8ο Δημοτικό Σχολείο Πρέβεζας, σελ.   
3. Κατάθεση Εκθέσεως Ειδικής Μόνιμης Επιτροπής:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:  
 α) Προς τον Υπουργό Αγροτικής Ανάπτυξης και Τροφίμων, με θέμα: «Ζημιές λόγω χαλαζόπτωσης στον Δήμο Τυρνάβου», σελ.   
 β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. με θέμα: «Στήριξη του θεσμού των Συλλογικών Συμβάσεων», σελ.   
 ii. με θέμα: «Επικίνδυνες συνθήκες εργασίας των εργαζόμενων διανομέων», σελ.   
 iii. με θέμα: «επέκταση προγραμμάτων κοινωφελούς χαρακτήρα», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Συνεργάτες Πανεπιστημίων και ΤΕΙ, πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις», σελ.   
2. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Άμυνας: «Ρυθμίσεις μέριμνας προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις», σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΝΤΩΝΙΟΥ Χ. , σελ.  
ΓΕΩΡΓΙΑΔΗΣ Μ. , σελ.  
ΚΙΚΙΛΙΑΣ Β. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΤΖΑΜΑΚΛΗΣ Χ. , σελ.  
  
Β. Επί των επικαίρων ερωτήσεων:  
ΑΧΤΣΙΟΓΛΟΥ Ε. , σελ.  
ΓΙΟΓΙΑΚΑΣ Β. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΟΚΚΑΛΗΣ Β. , σελ.  
ΛΑΜΠΡΟΥΛΗΣ Γ. , σελ.  
ΜΠΑΡΚΑΣ Κ. , σελ.  
  
Γ. Επί του σχεδίου νόμου του Υπουργείου Εθνικής Άμυνας:  
ΑΠΟΣΤΟΛΑΚΗΣ Ε. , σελ.  
ΑΡΒΑΝΙΤΙΔΗΣ Γ. , σελ.  
ΑΥΛΩΝΙΤΟΥ Ε. , σελ.  
ΒΑΓΙΩΝΑΚΗ Ε. , σελ.  
ΒΙΤΣΑΣ Δ. , σελ.  
ΓΕΩΡΓΙΑΔΗΣ Σ. , σελ.  
ΔΑΒΑΚΗΣ Α. , σελ.  
ΔΗΜΟΣΧΑΚΗΣ Α. , σελ.  
ΔΟΥΖΙΝΑΣ Κ. , σελ.  
ΔΡΙΤΣΑΣ Θ. , σελ.  
ΚΑΒΒΑΔΑΣ Α. , σελ.  
ΚΑΝΕΛΛΗ Γ. , σελ.  
ΚΑΡΑΓΙΑΝΝΙΔΗΣ Χ. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΙΚΙΛΙΑΣ Β. , σελ.  
ΚΟΥΖΗΛΟΣ Ν. , σελ.  
ΚΡΕΤΣΟΣ Ε. , σελ.  
ΛΟΒΕΡΔΟΣ Α. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΠΑΛΛΗΣ Σ. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΠΙΤΣΙΟΡΛΑΣ Α. , σελ.  
ΡΗΓΑΣ Π. , σελ.  
ΡΙΖΟΣ Δ. , σελ.  
ΣΑΝΤΟΡΙΝΙΟΣ Ν. , σελ.  
ΣΑΡΙΔΗΣ Ι. , σελ.  
ΣΤΕΦΟΣ Ι. , σελ.  
ΤΖΑΜΑΚΛΗΣ Χ. , σελ.  
ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΙΓ΄

Πέμπτη 18 Απριλίου 2019

Αθήνα, σήμερα στις 18 Απριλίου 2019, ημέρα Πέμπτη και ώρα 9.38΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-4-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΒ΄ συνεδριάσεώς του, της Τετάρτης 17 Απριλίου 2019, σε ό,τι αφορά την ψήφιση στο σύνολό του σχεδίου νόμου του υπουργείου Οικονομίας και Ανάπτυξης: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις», καθώς και τη λήψη απόφασης της Βουλής των Ελλήνων επί της προτάσεως του Προέδρου της Βουλής «για τη διεκδίκηση των γερμανικών οφειλών», σύμφωνα με το άρθρο 51 παράγραφος 4 του Κανονισμού της Βουλής.)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα εξής:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από το σημερινό δελτίο επικαίρων ερωτήσεων δεν θα συζητηθούν οι κάτωθι επίκαιρες ερωτήσεις.

Η πρώτη με αριθμό 487/15-4-2019 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Υποδομών και Μεταφορών,με θέμα: «Εκπόνηση συγκεκριμένου σχεδίου και χρονοδιαγράμματος για την αντιμετώπιση των προβλημάτων της περιοχής της ανατολικής Αττικής που επλήγη από τη φωτιά της 23ης και 24ης Ιουλίου», δεν θα συζητηθεί λόγω αναρμοδιότητας. Αρμόδια Υπουργεία είναι αυτά των Εσωτερικών, Περιβάλλοντος και Ενέργειας και Οικονομικών.

Η πρώτη με αριθμό 490/16-4-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προβλήματα εργαζόμενων στο Κέντρο Κοινωνικής Πρόνοιας Περιφέρειας Κεντρικής Μακεδονίας», δεν θα συζητηθεί λόγω κωλύματος της αρμόδιας Αναπληρώτριας Υπουργού κ. Θεανώς Φωτίου εξαιτίας φόρτου εργασίας.

Η τέταρτη με αριθμό 280/17-1-2019 επίκαιρη ερώτηση δεύτερου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Τη συνδιαχείριση του Αιγαίου προωθεί η Κυβέρνηση», δεν θα συζητηθεί.

Η πέμπτη με αριθμό 330/4-2-2019 επίκαιρη ερώτηση δεύτερου κύκλου του Ανεξάρτητου Βουλευτή Ευβοίας κ. Νικολάου Μίχουπρος τον Υπουργό Εξωτερικών, με θέμα: «Συνέχιση διωγμών των μελών της ελληνικής μειονότητας στην Αλβανία», δεν θα συζητηθεί.

Για όλα τα παραπάνω υπάρχει και σχετική επιστολή από τη Γραμματεία της Κυβερνήσεως.

Ξεκινούμε λοιπόν με τη συζήτηση της τρίτης με αριθμό 489/16-4-2019 επίκαιρης ερώτησης πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Αγροτικής Ανάπτυξης και Τροφίμων, με θέμα: «Ζημιές λόγω χαλαζόπτωσης στον Δήμο Τυρνάβου».

Θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Κύριε Πρόεδρε, έχετε δύο λεπτά για την πρωτολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η ερώτηση αφορά τις ζημιές λόγω χαλαζόπτωσης στην ευρύτερη περιοχή του Δήμου Τυρνάβου. Τα έντονα καιρικά φαινόμενα που επικράτησαν το προηγούμενο Σάββατο 13-4-2019, όπως η έντονη χαλαζόπτωση αλλά και η βροχόπτωση παράλληλα, στην περιοχή είχε ως αποτέλεσμα να πληγούν χιλιάδες στρέμματα δενδρωδών καλλιεργειών αλλά και άλλων καλλιεργειών, με αποτέλεσμα να καταστραφούν. Πριν δύο μέρες, ήρθε ένα νέο κύμα βροχοπτώσεων και χαλαζόπτωσης, που ενδεχομένως να έχει καταστρέψει ό,τι είχε απομείνει από την πρώτη επέλαση της κακοκαιρίας. Βεβαίως, αυτό αφορά μια ευρύτερη περιοχή του Δήμου Τυρνάβου, χωριά όπως το Δαμάσι, τα Δένδρα, τα Πλατανούλια, τον Αμπελώνα κ.λπ..

Το ερώτημα λοιπόν προς τον Υπουργό, κύριε Πρόεδρε, είναι: Πρώτον, ο ΕΛΓΑ άμεσα να προχωρήσει στην καταγραφή της καταστροφής και βεβαίως να αποζημιωθούν οι αγρότες στο 100% της καταστροφής. Ώσπου να ολοκληρωθεί αυτή η διαδικασία -διότι η εμπειρία δείχνει ότι υπάρχουν τεράστιες καθυστερήσεις έως να φτάσουμε στο σημείο να αποζημιωθούν, όσα αποζημιώνονται, και το λέω γενικά, δεν το λέω ειδικά για αυτό- πρέπει λοιπόν να δοθεί μια άμεση κρατική χρηματοδότηση στους πληγέντες αγρότες των χωριών του Δήμου Τυρνάβου που επλήγησαν, γιατί μπαίνουν ζητήματα επιβίωσης. Χωρίς σοδειά, χωρίς εισόδημα πώς θα ανταποκριθούν στις υποχρεώσεις τους; Αφ’ ενός μεν πώς θα ανταποκριθούν στα ζητήματα της καθημερινότητας και της επιβίωσής τους, αφ’ ετέρου δε -το τρίτο ερώτημα- πώς θα ανταποκριθούν στις ασφαλιστικές εισφορές, στις δόσεις των δανείων αλλά και στα χαράτσια που πληρώνουν οι πληγέντες, οι αγρότες γενικώς, αλλά και περισσότερο οι πληγέντες αγρότες; Διότι παράλληλα θα υπάρξουν και οι ανάγκες σε καλλιεργητικά έξοδα. Από τη στιγμή που δεν θα έχουν έσοδα, βεβαίως, τίθεται ζήτημα αν θα ξανακαλλιεργήσουν και πώς θα καλλιεργήσουν;

Τέλος, το τέταρτο είναι ότι εδώ αναδεικνύεται -και με την εμπειρία που υπάρχει στο γενικότερο πλαίσιο λειτουργίας και αποζημιώσεων του ΕΛΓΑ- η αναγκαιότητα αλλαγής του κανονισμού του ΕΛΓΑ, ώστε να καλύπτει, να αποζημιώνει το σύνολο των ζημιών, των καταστροφών, από όλες τις αιτίες καταστροφής, στη φυτική παραγωγή, στη ζωική παραγωγή αλλά και στο πάγιο κεφάλαιο, χωρίς καθυστερήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Κύριε Υπουργέ, έχετε τρία λεπτά για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Βουλευτά, πράγματι, στην ευρύτερη περιοχή του Δήμου Τυρνάβου, στις 13 και 14 Απριλίου, είχαμε σοβαρά και έντονα φαινόμενα χαλαζιού. Οι ζημιές σίγουρα είναι μεγάλες. Για το είδος και το ύψος της ζημιάς αρμόδιος είναι ο ΕΛΓΑ, ο οποίος και έχει κινητοποιηθεί άμεσα. Από πού προκύπτει αυτό; Κατ’ αρχάς, μετά την πάροδο δεκαπέντε ημερών, δηλαδή από την άλλη εβδομάδα περίπου, θα αρχίσει η εξατομίκευση των ζημιών. Προσπαθήσαμε και το πετύχαμε, κύριε Βουλευτά. Ο χρόνος από την εκτίμηση, από τη σύνταξη των πορισμάτων, έως και την πληρωμή των αποζημιώσεων συνεπτύχθη σε έξι με οκτώ μήνες. Αυτό λένε τα στοιχεία του τελευταίου έτους. Από είκοσι μήνες που ήταν στο παρελθόν, συνεπτύχθη σε έξι με οκτώ μήνες, δηλαδή περί τον Νοέμβριο θα έχουν αποζημιωθεί.

Όσον αφορά τώρα στη ζημιά, αυτή δεν περιλαμβάνει μόνο την ποσοτική απώλεια, αλλά και το αντικειμενικό εισόδημα το οποίο θα ελάμβανε ο παραγωγός. Να είστε σίγουροι ότι ο ΕΛΓΑ κινείται με πολύ γοργούς ρυθμούς, διότι πράγματι τα φαινόμενα ήταν πάρα πολύ σοβαρά. Να πούμε ότι μέσω του υπομέτρου 5.1 επιδοτείται το αντιχαλαζικό δίχτυ, στο οποίο είχαμε πολύ μεγάλο ενδιαφέρον. Η επιδότηση στο αντιχαλαζικό δίχτυ είναι στο 80%. Επίσης, επιδοτείται και η αντιβροχική μεμβράνη. Στην πρώτη πρόσκληση είχαμε μεγάλο ενδιαφέρον εκ μέρους των παραγωγών και κατατέθηκαν φάκελοι ύψους περίπου 8 εκατομμύρια ευρώ, ενώ αναμένεται και δεύτερη πρόσκληση για ένταξη των παραγωγών στο μέτρο 5.9.

Σίγουρα υπάρχει θέμα και διαβίωσης για κάποιους. Ήδη έχουμε προσωπικά απευθυνθεί, και εγγράφως, στην τράπεζα Πειραιώς για την αναστολή των δανειακών υποχρεώσεων των συγκεκριμένων αγροτών καλλιεργητών, στον Πρόεδρο της ΔΕΗ με το αίτημα «όπως διακανονίσει ευνοϊκώς τις τυχόν οφειλές» αυτών συγκεκριμένα των καλλιεργητών αλλά και στον Υπουργό Οικονομικών για αναστολή καταβολής των φορολογικών υποχρεώσεων. Περισσότερα στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε συνάδελφε, έχετε τρία λεπτά στη διάθεσή σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Για το διάστημα που λέτε, σε ό,τι αφορά δηλαδή τις αποζημιώσεις του ΕΛΓΑ, που μπορεί να μειώθηκε, ενδεχομένως να συμβεί αυτό που λέτε και ως τον Νοέμβριο, όπως τουλάχιστον είπατε στην πρωτολογία σας, κύριε Υπουργέ, να αποζημιωθούν. Το ζήτημα είναι ως εκείνο το διάστημα -το καταλαβαίνετε κι εσείς- με την ανυπαρξία εισοδήματος λόγω αυτής της καταστροφής που υπέστησαν οι αγρότες τι θα απογίνει. Λέτε ότι κάνετε κάποιες κινήσεις. Το ζήτημα είναι ότι αυτά θα πρέπει άμεσα να δρομολογηθούν, άμεσα να υπάρξουν, όχι μόνο απαντήσεις από τους αρμόδιους φορείς, αλλά και υλοποίηση αυτών, προκειμένου να απαλυνθούν οι αγρότες. Και δεν είναι μόνο τα φορολογικά, αλλά είναι και οι εισφορές στους ασφαλιστικούς οργανισμούς, είναι τα χρέη που έχουν στις τράπεζες, είναι οι πληρωμές στο ρεύμα, είναι οι πληρωμές στα πάγια. Από εκεί και πέρα είναι τα πάγια έξοδα μιας αγροτικής οικογένειας, η οποία θα πρέπει και η ίδια να συντηρηθεί.

Γι’ αυτό εμείς λέμε και στην ερώτηση ότι θα πρέπει να υπάρξει έκτακτη επιχορήγηση, κρατική χρηματοδότηση, κρατική ενίσχυση στους πληγέντες αγρότες, προκειμένου να εξασφαλίσουν τη δυνατότητα να μπορούν να ανταπεξέλθουν στα καθημερινά έξοδά τους. Αυτό είναι το ένα.

Δεύτερον, ως προς τον ΕΛΓΑ -να μείνω λίγο σε αυτό. Ο ΕΛΓΑ λειτουργεί με το εξής καθεστώς από το 2012, αλλά και νωρίτερα δηλαδή που άλλαξε ο κανονισμός. Κατ’ αρχάς, το κράτος οφείλει στον ΕΛΓΑ κάθε χρόνο από το 2012 ως σήμερα 35 εκατομμύρια ευρώ. Πληρώνουν οι αγρότες, αυξήθηκαν οι ασφαλιστικές εισφορές και βέβαια, αφού ένα μέρος αυτών πηγαίνουν για τη λειτουργία του ΕΛΓΑ, πληρωμές εργαζομένων και γενικά όλη τη δραστηριότητα που αναπτύσσει ο ΕΛΓΑ, μένουν κάποια ψίχουλα πολλές φορές για τους αγρότες, οι δε κτηνοτρόφοι, αν πάρουν και όταν πάρουν αποζημιώσεις.

Το δεύτερο θέμα, που έχει να κάνει με την πρόληψη ή αν θέλετε, την αντιμετώπιση τέτοιων φαινομένων, είναι ένα πάγιο αίτημα χρόνων και βέβαια το πρόβλημα σ’ αυτήν την περιοχή του Τυρνάβου -και όχι μόνο- δεν είναι φετινό. Κάθε χρόνο ή, αν θέλετε, κάθε δυο χρόνια, αντιμετωπίζουν πάνω-κάτω, σε μικρότερη ή σε μεγαλύτερη έκταση -δυστυχώς φέτος είναι αρκετά μεγάλη, τεράστια η έκταση που επλήγη- το ίδιο πρόβλημα.

Είπατε για αυτή την επιδότηση, για μέτρα που θα πρέπει οι ίδιοι οι αγρότες να δρομολογήσουν, προκειμένου να προστατεύσουν τα χωράφια τους, δηλαδή αντιχαλαζικό δίχτυ, που επιδοτείται, ή αντιβροχική μεμβράνη κ.λπ.. Το ζήτημα δεν είναι αν επιδοτείται. Το ζήτημα είναι αν έχουν τη δυνατότητα οι ίδιοι οι αγρότες. Διότι με συγχωρείτε, αλλά υπάρχουν αγρότες -υπάρχει μια διαστρωμάτωση, με αυτή την έννοια το λέω- οι οποίοι μπορούν να ανταποκριθούν σ’ αυτό και να βάλουν και οι ίδιοι από την τσέπη τους το υπόλοιπο ποσό της επένδυσης για να πάρουν αυτό το μέτρο προστασίας και από την άλλη μεριά υπάρχει ένα μεγάλο μέρος αγροτών -και ειδικά στην περιοχή αυτή- μικροί καλλιεργητές οι οποίοι δεν θα έχουν αυτή τη δυνατότητα.

Εδώ λέμε εμείς ότι θα πρέπει, αν υποτίθεται ότι γι’ αυτό είναι το μέτρο και όχι, για παράδειγμα, όπως ο ΕΛΓΑ έταζε εδώ και πόσο καιρό, ότι μέσω της εναέριας αντιμετώπισης τέτοιων φαινομένων, κυρίως της χαλαζόπτωσης, σιγουρεύονταν οι αγρότες κ.λπ.. Η ίδια η ζωή, βέβαια, απέδειξε το αντίθετο ή δεν ξέρω αν αυτό το μέτρο, τα μέσα δεν λειτούργησαν όπως έπρεπε να λειτουργήσουν. Εδώ το κράτος, αν θέλετε, γενικά θα έπρεπε να βρει τον τρόπο με τον οποίο αφ’ ενός μεν να παίρνει τα μέτρα και αφ’ ετέρου να μην επιβαρύνει ούτε ένα ευρώ τους αγρότες. Ευθύνη του κράτους θα πρέπει να είναι αυτό και όχι μέσω επιδότησης κ.λπ., δηλαδή επιδοτήσεων για αντιχαλαζικό δίχτυ ή αντιβροχική μεμβράνη, όπως είπατε.

Από εκεί και πέρα, βεβαίως, είναι τα άλλα ζητήματα, όπως σας είπα, για τη φορολογία, την οποία οι αγρότες πληρώνουν δυσβάσταχτα. Δείτε κόστος παραγωγής. Προχθές καταθέσαμε δύο τροπολογίες που αφορούσαν στο πετρέλαιο για τους αγρότες, τον Ειδικό Φόρο Κατανάλωσης στο πετρέλαιο, και στην κρατική ενίσχυση κατά 50% στον λογαριασμό του ρεύματος, προκειμένου να ελαφρυνθεί κατά τι έστω οι αγρότες σε ό,τι αφορά στα έξοδά τους, αλλά κυρίως να μειωθεί το κόστος παραγωγής και για τους ίδιους. Βέβαια, η Κυβέρνηση τις απέρριψε και τις δύο, που επιτρέψτε μου να πω ότι ήταν το ελάχιστο από τα πολύ ήπια μέτρα, αν θέλετε, αλλά που στο κάτω-κάτω θα απάλυναν το οικονομικό βάρος που υφίστανται οι αγρότες. Ούτε αυτά τα στοιχειώδη, ούτε αυτά τα βασικά, ούτε αυτά τα έστω λίγα δεν δέχεστε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, σας παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ’ Αντιπρόεδρος της Βουλής):** Κλείνω με αυτό, κύριε Πρόεδρε.

Εμείς, λοιπόν, λέμε ότι άμεσα, κύριε Υπουργέ, ως Κυβέρνηση -διότι η Κυβέρνηση ενιαία λειτουργεί- θα πρέπει να ενεργήσετε. Βεβαίως, είναι αρμοδιότητα, όπως είπατε, του Υπουργείου Οικονομικών το αν δώσει την κρατική χρηματοδότηση που σας ρωτούμε και θέτουμε και εμείς για τους αγρότες και για τις πληγείσες περιοχές. Είναι θέμα συντονισμού και συνεννόησης της Κυβέρνησης και πίεσης προς αυτή την κατεύθυνση και βεβαίως των ίδιων των αγροτών με τον αγώνα τους, με τις διεκδικήσεις τους να παλέψουν για να διεκδικήσουν αυτά τα μέτρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Βουλευτά, κανείς δεν θέλει να επέλθει η ζημιά για τους αγρότες. Κανείς. Εμείς, όμως, αποδείξαμε ότι είμαστε κοντά στους αγρότες αφ’ ενός με την άμεση κινητοποίηση του ΕΛΓΑ -αλλά αυτό, όπως ξέρετε απαιτεί ένα εύλογο χρονικό διάστημα να γίνουν οι εκτιμήσεις και να γίνουν δίκαιες, σωστές και γρήγορες- και αφ’ ετέρου άμεσα και προσωπικά εγώ ο ίδιος είμαι στη διάθεσή σας. Προσκομίζω τα έγγραφα προς την τράπεζα, προς τη ΔΕΗ και προς το Υπουργείο Οικονομικών -ειδικά προς το Υπουργείο Οικονομικών- ζητώντας να γίνει η χρήση του άρθρου 5 του ν.2275/1994, σύμφωνα με το οποίο αναστέλλεται η είσπραξη των ληξιπρόθεσμων οφειλών προς το δημόσιο για χρονικό διάστημα μέχρι έξι μηνών σε περίπτωση εκτεταμένων καταστροφών.

Όπως γνωρίζετε, πρέπει να γίνουν κάποιες συγκεκριμένες διαδικασίες με τη συνδρομή και των τοπικών αρχών. Συμπέρασμα άμεσα εντός δύο ημερών. Εκτός του ότι κινητοποιήσαμε τον ΕΛΓΑ, στα συναρμόδια Υπουργεία ή σε άλλες υπηρεσίες υποβάλαμε εμπεριστατωμένα αιτήματα, προκειμένου να εξασφαλίσουμε ένα αξιοπρεπές επίπεδο διαβίωσης για τους αγρότες μας.

Δεύτερον, το αντιχαλαζικό δίχτυ και η αντιβροχική μεμβράνη επιδοτείται σε ποσοστό 80% και ήδη έχουν κατατεθεί φάκελοι ύψους 8,5 εκατομμυρίων ευρώ.

Όσον αφορά τον ΕΛΓΑ, τον κανονισμό, πράγματι αυτός ο κανονισμός έχει να τροποποιηθεί έξι χρόνια και η τελευταία τροποποίησή του αφορούσε την αύξηση των εισφορών. Το πάγιο αίτημα των αγροτών να συμπεριληφθούν και άλλοι ασφαλιστικοί κίνδυνοι ουδέποτε το έχει αγγίξει κάποιος. Από τις 16 Δεκεμβρίου του 2018 έχει ανατεθεί η σχετική μελέτη. Του χρόνου πλέον θα μιλάμε για νέο κανονισμό στον ΕΛΓΑ, με ένταξη και άλλων ασφαλιστικών κινδύνων, σύμφωνα με αυτά που μας έχουν προτείνει οι αγρότες, οι συνεταιρισμοί και οι φορείς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό και για την οικονομία στον χρόνο.

Συνεχίζουμε με δύο επίκαιρες ερωτήσεις που θα απαντήσει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου.

Ξεκινάμε με τη δεύτερη με αριθμό 492/16-4-2019 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Στήριξη του θεσμού των Συλλογικών Συμβάσεων».

Κύριε συνάδελφε, έχετε δυο λεπτά για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, όπως γνωρίζετε, οι συλλογικές διαπραγματεύσεις και οι συλλογικές συμβάσεις είναι μια κατάκτηση για την ελληνική κοινωνία και ήταν ένα από τα σημαντικά ζητήματα -γιατί δεν ξέρω να υπήρξαν και άλλα- όπου κατάφεραν να συνεννοηθούν οι πολιτικές δυνάμεις και να ψηφίσουν το σχετικό θεσμικό πλαίσιο το 1990. Λόγω της κρίσης και των μνημονίων, όπως ξέρετε, είχε ανασταλεί από το 2011 και μετά μέρος του θεσμικού πλαισίου, με αποτέλεσμα αυτό να μην ισχύσει για κάποια χρόνια. Με τη λήξη, βεβαίως, του προγράμματος και όπως προβλεπόταν, θα μπορούσε να έχει ξεκινήσει ξανά ολόκληρο το θεσμικό πλαίσιο να ισχύει από το 2015. Λόγω και του τρίτου μνημονίου, φτάσαμε το 2018 να επανέλθει μέρος του θεσμικού πλαισίου.

Σήμερα πλέον, σύμφωνα με τις διαβεβαιώσεις της Κυβέρνησης από 20 Αυγούστου, δεν υπάρχει καμμία υποχρέωση προς την τρόικα ή τους θεσμούς και επομένως είναι απορία δική μου, αλλά και όλων των εργαζομένων γιατί δεν υπάρχει μια διαφορετική αντιμετώπιση στις περιπτώσεις που έχουμε συλλογικές διαπραγματεύσεις. Έχουμε υπογραφή συλλογικών συμβάσεων ή έχουμε διαιτητικές αποφάσεις και θα πρέπει μέσα από μια εγκύκλιο, την οποία έχετε εκδώσει τον Ιούλιο του 2018, να συναινέσει ουσιαστικά η εργοδοσία, προκειμένου αυτές να επεκταθούν και να ισχύσουν για όλες τις επιχειρήσεις.

Είναι εκχώρηση της αρμοδιότητας επέκτασης στους εργοδότες αυτό, κατά την άποψή μας, χωρίς να το δικαιούνται αυτό από κάποιον νόμο.

Με την καταχρηστική πρακτική που ακολουθεί συνήθως ο φορέας τους -όχι πάντα- έχουμε μη εφαρμογή των συλλογικών συμβάσεων και, άρα, βρίσκονται στον αέρα τα εργασιακά δικαιώματα που αφορούν, βεβαίως, και αμοιβές, αλλά και συνθήκες εργασίας.

Θα ήθελα να ξέρω εάν προτίθεστε να τροποποιήσετε αυτήν την εγκύκλιο και να εφαρμόσετε έναν διαφορετικό τρόπο, με τον οποίον να μη στέκεται εμπόδιο η όποια σκοπιμότητα της εργοδοτικής πλευράς για την εφαρμογή των συλλογικών συμβάσεων.

**ΠΡΟΕΔΡΕΥΩΝ (Μάριος Γεωργιάδης):** Κυρία Υπουργέ, έχετε τον λόγο για τρία λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, είναι πραγματικά απορίας άξιο πώς εκπρόσωπος του κόμματος, το οποίο ήταν στη συγκυβέρνηση -όταν κατήργησε εκείνη η συγκυβέρνηση του Παπαδήμου τις συλλογικές συμβάσεις και τις συλλογικές διαπραγματεύσεις- έρχεται τώρα να εγκαλέσει τη σημερινή Κυβέρνηση που τις επανέφερε για λογαριασμό των εργαζομένων.

Είναι πραγματικά απορίας άξιο πώς εκπρόσωπος κόμματος, το οποίο θέσπισε την πράξη υπουργικού συμβουλίου του 2012, που κατήργησε θεμελιώδη δικαιώματα των εργαζομένων και αποδιάρθρωσε το προστατευτικό πλαίσιο εργασίας, έρχεται να εγκαλέσει τη σημερινή Κυβέρνηση που το επαναφέρει.

Οι συλλογικές συμβάσεις εργασίας και οι συλλογικές διαπραγματεύσεις έχουν επανέλθει από την 21η Αυγούστου, διότι έχουν ήδη επεκταθεί και κηρυχθεί γενικώς υποχρεωτικές έντεκα κλαδικές συλλογικές συμβάσεις εργασίας που καλύπτουν περισσότερους από διακόσιες χιλιάδες εργαζόμενους. Άρα, αυτό συνιστά μια αντικειμενική πραγματικότητα που δεν μπορεί ούτε να αμφισβητηθεί ούτε να μπει σε υπόθεση.

Όμως, είναι για μένα πραγματικά απορίας άξιο στα όρια του εμπαιγμού, όταν εκπρόσωπος κόμματος, που υπογράφει την πράξη υπουργικού συμβουλίου του 2012, που μέσα σε μια νύχτα μείωσε τον κατώτατο μισθό κατά 22%, θέσπισε τον ντροπιαστικό υποκατώτατο μισθό για τους νέους, μειώνοντας τον μισθό κατά 32%, κατήργησε τις συλλογικές συμβάσεις εργασίας και οδήγησε σε εκτίναξη την ανεργία στο 28% και στο 60% για τους νέους, να έρχεται να εγκαλέσει τη σημερινή Κυβέρνηση, η οποία έχει αυξήσει τον μισθό και έχει επαναφέρει τις συλλογικές συμβάσεις εργασίας. Εν τοις πράγμασι αυτό αποδεικνύεται. Δεν χρειάζεται να πω εγώ καμμιά επιχειρηματολογία νομική. Εν τοις πράγμασι αποδεικνύεται, επαναλαμβάνω. Έχουν επεκταθεί έντεκα κλαδικές συλλογικές συμβάσεις και ήδη επεκτείνονται και οι υπόλοιπες -όσες είναι ενεργές δηλαδή- και έχει μειώσει την ανεργία στο 18% πια.

Για μένα είναι πραγματικά απορίας άξιο, αν δεν είναι στα όρια του εμπαιγμού.

Σε ό,τι αφορά στο ζήτημα της επεκτασιμότητας, γνωρίζετε πάρα πολύ καλά ότι η προϋπόθεση της κάλυψης του 51%, δηλαδή το να επεκτείνει ο Υπουργός Εργασίας μια συλλογική σύμβαση, την οποία έχουν υπογράψει οι επιχειρήσεις που απασχολούν περισσότερους από το 51% των εργαζομένων του κλάδου, υπήρχε πάντα. Υπήρχε από τον ν.1876/1990. Υπήρχε πάντα, μέχρι να την αναστείλετε εσείς, μέχρι να καταργήσετε εσείς τις συλλογικές διαπραγματεύσεις. Εμείς δεν κάναμε τίποτα άλλο παρά να επαναφέρουμε τον νόμο ως είχε, τον ν.1876/1990.

Τι κάνουμε; Η διαδικασία, με την οποία μετράται το 51%, έχει επικαιροποιηθεί, γιατί έχουμε περισσότερα εργαλεία στη διάθεσή μας και αυτό μπορεί να γίνει με έναν πολύ συγκεκριμένο και διαφανή τρόπο. Αυτή η διαδικασία έχει περιγραφεί στην εγκύκλιο που περιγράφετε, που αναφέρετε εσείς, και η οποία δεν είχε αποτελέσει ούτε στο ελάχιστο εμπόδιο στο να επεκτείνονται οι κλαδικές συλλογικές συμβάσεις που καλύπτουν το 51%. Για αυτό, όπως σας είπα, έχουμε ήδη επεκτείνει τις έντεκα κλαδικές συλλογικές συμβάσεις και από βδομάδα θα επεκτείνουμε και άλλες τρεις που είναι στην κρίση του Ανώτατου Συμβουλίου Εργασίας.

Όπως ίσχυε η προϋπόθεση αυτή από τον ν.1876/1990, ισχύει και σήμερα. Δηλαδή πηγαίνουν οι εκπρόσωποι των εργαζομένων και των εργοδοτών τη συλλογική σύμβαση στο Ανώτατο Συμβούλιο Εργασίας, το οποίο εισηγείται.

Εμείς επικαιροποιήσαμε τη διαδικασία, διότι, όπως ξέρετε, από το 2013 και μετά έχουμε στα χέρια μας ένα εργαλείο, το πληροφοριακό σύστημα «ΕΡΓΑΝΗ», το οποίο μας επιτρέπει να κάνουμε έλεγχο πραγματικό σε ενεστώτα χρόνο για το πόσοι εργαζόμενοι εργάζονται σε συγκεκριμένες επιχειρήσεις. Μπορούμε δηλαδή πια με έναν διαφανή τρόπο να διαπιστώνουμε το 51% και αυτό έχει μόνο μεσολαβήσει. Καμία άλλη προϋπόθεση δεν έχει μπει από την πλευρά μας καινούργια, δεν έχει προστεθεί.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι, πράγματι, απορίας άξιον πως, αντί να απαντήσετε, κυρία Υπουργέ, σ’ αυτά που ερωτάσθε, έρχεστε και μας κάνετε μικροκομματική πολιτική.

Όμως, και σ’ αυτήν είσαστε εκτός πραγματικότητας, γιατί, ενώ υπήρξε, πράγματι, λόγω της σύναψης του προγράμματος και του μνημονίου το 2012, 2013 και 2014 αναστολή μέρους του θεσμικού πλαισίου για τις συλλογικές συμβάσεις που έληγε στις 31-12-2014, εσείς το παρατείνατε για άλλα τρία χρόνια. Γι’ αυτό δεν είπατε κουβέντα. Επειδή θέλετε αυτήν τη συζήτηση, να μας το εξηγήσετε.

Επίσης, να μας εξηγήσετε γιατί από το 2016, που θα μπορούσε να έχει εφαρμοστεί ο νόμος για την αύξηση του κατώτατου μισθού, δεν αυξήθηκε, γιατί δεν κάνατε πράξη αυτό το οποίο είχατε εξαγγείλει εσείς πριν τον Σεπτέμβρη του 2015 για 751 ευρώ άμεση απόφαση και έρχεστε να δικαιολογήσετε μια εγκύκλιο απαράδεκτη, η οποία εκχωρεί το δικαίωμα στην εργοδοσία με μια επίθεση σε αυτά τα οποία έχουν συμβεί και είναι πραγματικότητα, τα ξέρει όλος ο ελληνικός λαός.

Μόνο που εσείς, όχι μόνο δεν τα διορθώσατε, όχι μόνο δεν ανακαλέσατε τις αρνητικές αποφάσεις, οι οποίες πράγματι, υπήρξαν εκείνο το διάστημα που ήμασταν στην καρδιά της κρίσης, αλλά τα επεκτείνατε και τα χειροτερέψατε. Κι έρχεστε να μας λέτε τώρα ότι οι εργοδότες έχουν συμφέρον να δώσουν τα στοιχεία, να επεκταθούν οι συμβάσεις και διάφορα τέτοια.

Αυτά τα λέει η Νέα Δημοκρατία για την αυτορρύθμιση της αγοράς και η Νέα Δημοκρατία αναθέτει στους εργοδότες αυτήν τη δουλειά. Εάν αυτή η εγκύκλιος η δικιά σας λέτε ότι είναι επανάληψη όσων ίσχυαν, τότε δεν χρειαζόταν να εκδοθεί. Θα μπορούσε, λοιπόν, να φέρει τα προηγούμενα ισχύοντα. Είναι κάτι φρέσκο δικό σας, φρέσκο, αριστερό νεοφιλελεύθερο. Πώς αλλιώς να το πούμε;

Εάν, πράγματι, δεν είναι εμπόδιο η εγκύκλιός σας αυτή, να μου πείτε εάν αυτές τις συμβάσεις, τις οποίες θα καταθέσω στα Πρακτικά, τις έχετε υπ’ όψιν σας και γιατί δεν έχουν επεκταθεί ακόμα.

Θα καταθέσω πέντε συμβάσεις, εκ των οποίων οι δύο είναι αποτέλεσμα συλλογικών διαπραγματεύσεων που υπεγράφησαν, μια συλλογική σύμβαση για τους εργαζόμενους στα πάσης φύσεως μη κύρια τουριστικά καταλύματα όλης της χώρας, μια σύμβαση για τους εργαζόμενους στα εργαστήρια ζαχαρωδών προϊόντων και διαιτητικές αποφάσεις επίσης για αντίστοιχες κατηγορίες εργαζομένων. Γιατί αυτές δεν έχουν επεκταθεί;

Ολοκληρώνοντας, θα ήθελα να σας πω ότι πράγματι υπάρχει το εργαλείο «ΕΡΓΑΝΗ», με βάση το οποίο θα μπορούσατε, χωρίς την ανάγκη η εργοδοσία να συνδράμει, να διαπιστώσετε το σύνολο των εργαζομένων που είναι σε έναν κλάδο. Είπατε ότι αυτό είναι στη διάθεσή μας από το 2013. Πόσο μάλλον τώρα που θα έχει αναπτυχθεί, θα έχει οργανωθεί καλύτερα, μετά την εφαρμογή του τόσα χρόνια. Άρα, γιατί δεν το κάνετε;

Εμείς θέλουμε στα πραγματικά δεδομένα να επικεντρωθεί η συζήτηση και να δούμε πώς θα βρούμε λύσεις για αυτό, αντί της «επίθεσης», στην οποία επιδοθήκατε παίρνοντας τον λόγο χωρίς να απαντήσετε στην ερώτηση.

Επανέρχομαι, λοιπόν, σε αυτό το ερώτημα και σας θέτω τον προβληματισμό ότι μπορεί με διαφορετικό τρόπο να διαπιστωθεί η προϋπόθεση του νόμου χωρίς να μπαίνουμε σε καταχρηστικές πρακτικές των εργοδοτικών φορέων.

Μια κουβέντα ακόμα θέλω να πω. Οι κοινωνικοί εταίροι, στους οποίους ανήκουν οι εργοδοτικοί φορείς, όπως σας έχω σημειώσει και στην ερώτηση, έχουν πάρει πάρα πολλά εκατομμύρια για να υλοποιούν προγράμματα και δράσεις για τους φορείς. Δηλαδή και η ΕΣΕΕ πρέπει να έχει πάρει καμιά εικοσαριά εκατομμύρια και η Κεντρική Ένωση Επιμελητηρίων και ο ΣΕΒ και οι ΓΣΕΒΕΕ έχουν πάρει πολλά εκατομμύρια για προγράμματα δράσης και τα λοιπά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, ολοκληρώνετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω, κύριε Πρόεδρε.

Άρα, γιατί στην καλή τους διάθεση να εναποτίθεται μια υποχρέωση την οποία ουσιαστικά έχουν και γιατί να μην τους υποχρεώσουμε με κάποιον τρόπο;

Αυτές τις λύσεις αναζητούμε, προκειμένου να έχουμε λιγότερα προβλήματα σε σχέση με τα δικαιώματα των εργαζομένων.

Προχθές είχαν μια μεγάλη κινητοποίηση οι διανομείς. Έκαναν πολύ καλά, ήρθαν και έθεσαν τα θέματά τους και στο Υπουργείο. Πολλά απ’ αυτά τα ζητήματα που θέτουν περιλαμβάνονται μέσα στις συλλογικές συμβάσεις που ήδη έχουν υπογραφεί. Γιατί να μην το προχωρήσουμε δηλαδή;

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κεγκέρογλου.

Ορίστε, κυρία Υπουργέ, έχετε τον λόγο για τρία λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, εκτός πραγματικότητας είναι αυτός ο οποίος δεν ξέρει ότι αυτήν τη στιγμή έχουν κηρυχθεί γενικώς υποχρεωτικές από την παρούσα Κυβέρνηση και από το συγκεκριμένο Υπουργείο Εργασίας έντεκα κλαδικές συλλογικές συμβάσεις εργασίας που καλύπτουν διακόσιες χιλιάδες εργαζόμενους στον κλάδο των τραπεζών, των ξενοδοχοϋπαλλήλων, των ναυτιλιακών επιχειρήσεων, των γραφείων τουρισμού, των μεταλλευτικών επιχειρήσεων, των τεχνικών ραδιοφώνου.

Αυτή είναι η πραγματικότητα, η οποία, όσο και να θέλετε να την αμφισβητήσετε, δεν αμφισβητείται.

Χρησιμοποιήσατε ένα επιχείρημα –το έχω ακούσει και άλλη φορά, είχε συζητηθεί με τους Βουλευτές του κόμματός σας στη Βουλή τότε, όταν ψηφίζαμε την επαναφορά των συλλογικών διαπραγματεύσεων- ότι αυτή η αναστολή των συλλογικών διαπραγματεύσεων -την οποία εσείς επιβάλατε και είναι καλό να το παραδέχεστε αυτό, πριν να έρθετε να μας εγκαλέσετε- τάχα θα έληγε στις 31-12-2014 και εμείς την παρατείναμε.

Αυτό είναι ένα παντελώς αβάσιμο επιχείρημα. Αν δείτε τον νόμο, τον οποίο εσείς είχατε υπογράψει, που αφορά στην αναστολή των συλλογικών διαπραγματεύσεων, έλεγε ότι αυτή η αναστολή συνδέεται με τα μεσοπρόθεσμα προγράμματα δημοσιονομικής στρατηγικής, όχι με κάποιο μνημόνιο, με το Μεσοπρόθεσμο Πλαίσιο Δημοσιονομικής Στρατηγικής.

Το Μεσοπρόθεσμο Πλαίσιο Δημοσιονομικής Στρατηγικής είναι υποχρέωση της χώρας μας από την Ευρωπαϊκή Ένωση και έχει συγκεκριμένη διάρκεια και είναι διαρκώς ανανεούμενο. Κάθε χρονιά που ψηφίζουμε τον προϋπολογισμό, επικαιροποιούμε και το νέο Μεσοπρόθεσμο Πλαίσιο Δημοσιονομικής Στρατηγικής.

Άρα, ουδέποτε θα έληγε αυτή η αναστολή αυτόματα, αν δεν ερχόταν η παρούσα Κυβέρνηση να κάνει διαπραγμάτευση, να το θέσει ως κεντρικό ζήτημα του ευρωπαϊκού πυλώνα στη Σύνοδο της Ρώμης, να διαπραγματευτεί για άπειρους μήνες σε σχέση με αυτό το ζήτημα και τελικά να καταλήξει να το ψηφίσει για να επανέλθουν.

Όμως, όπως σας είπα, ακόμη και αν δεν συμφωνείτε με την κοινοβουλευτική ή νομική διαδικασία -που κάνετε λάθος σ’ αυτό και το είχα επισημάνει και άλλη φορά στους Βουλευτές του κόμματός σας- η πραγματικότητα σάς διαψεύδει, γιατί ήδη έχουν επεκταθεί έντεκα κλαδικές συλλογικές συμβάσεις εργασίας.

Σε ό,τι αφορά κάποιες από αυτές που αναφέρατε -θα δω ποιες αναφέρατε- πάντως όσες καλύπτουν το 51% έχουν ήδη επεκταθεί. Τη Δευτέρα θα επεκταθούν άλλες τρεις. Για παράδειγμα, τα μη κύρια τουριστικά καταλύματα που αναφέρατε θα επεκταθούν τη Δευτέρα.

Αναφέρατε και κάτι για την αύξηση του κατώτατου μισθού. Έχετε υιοθετήσει πλήρως την επιχειρηματολογία του κ. Βρούτση. Ο κ. Βρούτσης είχε κάνει έναν νόμο ο οποίος έλεγε ότι θα μπορέσει να ξεκινήσει η διαδικασία συζήτησης για την αύξηση του κατώτατου μισθού όχι νωρίτερα από το τέλος του τότε μνημονίου, του μνημονίου του 2014, του δεύτερου μνημονίου δηλαδή και πάντως όχι νωρίτερα από την 1η-1-2017. Ήταν δηλαδή η Νέα Δημοκρατία, η οποία, ενώ ήταν στο δεύτερο μνημόνιο, έθετε χρονικό ορίζοντα ολοκλήρωσής του πολύ μετά από τον πραγματικό χρονικό ορίζοντα ολοκλήρωσης του δεύτερου μνημονίου. Άρα, αυτά τα ζητήματα μην τα φέρνετε εδώ ως σοβαρά επιχειρήματα.

Εξάλλου, ξαναλέω ότι η πραγματικότητα αποδεικνύει…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έχουμε καταθέσει πρόταση νόμου. Δεχθείτε να συζητηθεί! Μας λένε ότι αρνείστε! Πρόταση νόμου έχουμε καταθέσει!

**ΠΡΟΕΔΡΕΥΩΝ (Μάριος Γεωργιάδης):** Κύριε Κεγκέρογλου, δεν ακούγεστε!

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι και εμείς αυξήσαμε τον μισθό επίσης και καταργήσαμε τον υποκατώτατο. Εντάξει, μπορεί καθένας να κάνει ό,τι συζήτηση θέλει επ’ αόριστον και επί προθέσεων.

Εμείς αυξήσαμε τον μισθό, κύριε Κεγκέρογλου και επαναφέραμε τις συλλογικές συμβάσεις. Μπορούμε να συζητάμε αορίστως για αυτά τα θέματα, αλλά όταν έγινε η πράξη υπουργικού συμβουλίου για μείωση του μισθού και κατάργηση των συλλογικών διαπραγματεύσεων ήταν το δικό σας κόμμα στη συγκυβέρνηση, δεν ήταν το δικό μου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Υπουργέ, σας έχουμε καταθέσει πρόταση νόμου…

**ΠΡΟΕΔΡΕΥΩΝ (Μάριος Γεωργιάδης):** Κύριε Κεγκέρογλου, δεν ακούγεστε και δεν αφήνετε και την κυρία Υπουργό να απαντήσει.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):**  Επανέρχομαι στο θέμα της επεκτασιμότητας και θα ήθελα να αναφέρω δύο ζητήματα ακόμη.

Η προϋπόθεση της κάλυψης του 51% των εργαζομένων, όπως είπα, ίσχυε από τον ν.1876/1990. Εμείς επικαιροποιήσαμε τη διαδικασία με την οποία διαπιστώνεται η συνδρομή του 51%, ακριβώς διότι έχουμε και άλλα εργαλεία στη διάθεσή μας. Λέτε εσείς ότι έχουμε το πληροφοριακό σύστημα «ΕΡΓΑΝΗ».

Κατ’ αρχάς, να πω ένα πράγμα σημαντικό πρώτο. Κανένα πρόβλημα δεν έχει υπάρξει μέχρι στιγμής στο να κηρυχθεί μια συλλογική σύμβαση η οποία κάλυπτε το 51% γενικώς υποχρεωτική. Δεν έχουμε, δηλαδή, μέχρι στιγμής περιπτώσεις που να μην μας δίνουν τα μέλη τους οι εργοδότες. Μέχρι στιγμής δεν έχουμε τέτοια περίπτωση. Αυτό είναι το πρώτο.

Άρα, οι ίδιες οι εργοδοτικές οργανώσεις, οι οποίες έχουν συναινέσει σε αυτή τη διαδικασία –εξ αρχής έχουν συναινέσει, επί της αρχής έχουν συναινέσει- υλοποιούν τη δέσμευσή τους και δίνουν τα μητρώα τους.

Δεύτερον, είναι –νομίζω- εύλογο ότι είναι προς το συμφέρον κάθε επιχείρησης η οποία έχει υπογράψει μια κλαδική συλλογική σύμβαση να θέλει αυτή να γίνει υποχρεωτική και για τις υπόλοιπες, διότι θα μπορέσει να μην έχει αρνητικό ανταγωνισμό από τις άλλες επιχειρήσεις του κλάδου. Είναι προς το συμφέρον της να δίνει τα μέλη της, για αυτό και τα δίνει και για αυτό επεκτείνονται οι συλλογικές συμβάσεις.

Τρίτον, το Υπουργείο Εργασίας, όπως σας είπα, έχει το «ΕΡΓΑΝΗ» από το 2013 και μετά για να κάνει τον έλεγχο. Λέτε «γιατί μόνο με το «ΕΡΓΑΝΗ» δεν μπορείτε να βρείτε;». Το «ΕΡΓΑΝΗ» δείχνει πόσους εργαζόμενος απασχολεί κάθε επιχείρηση, δεν δείχνει ποια μέλη έχει μια συλλογική σύμβαση που έχει υπογραφεί από μια ένωση εργοδοτών. Εμείς πρέπει να δούμε ποια μέλη έχει η υπογράφουσα εργοδοτική ένωση, για να μπούμε να δούμε τις επιχειρήσεις και να τσεκάρουμε τον αριθμό των εργαζομένων.

Σε κάθε περίπτωση, έχουμε τη δυνατότητα -και αυτό επιτρέπεται από τον νόμο και θα το κάνουμε, αν παραστεί ανάγκη, πάντως δεν έχει παραστεί μέχρι στιγμής- αν υπάρχει καταχρηστική συμπεριφορά εκ μέρους εργοδοτικής οργάνωσης, να λέει «εγώ δεν δίνω τα μέλη μου», με βάση την κοινή γνώση, δηλαδή με βάση τα διαθέσιμα δεδομένα που υπάρχουν στο διαδίκτυο, να βρούμε τις επιχειρήσεις και τα μέλη μιας εργοδοτικής οργάνωσης και να προχωρήσουμε κατ’ αυτόν τον τρόπο. Και δεν θα υπάρχει κανένα πρόβλημα επιβεβαίωσης της επεκτασιμότητας, ούτε θα μπορεί να αμφισβητηθεί στα δικαστήρια, διότι θα έχουμε μια πρόδηλη καταχρηστική συμπεριφορά εκ μέρους των εργοδοτών.

Αυτά, όμως, είναι νομίζω τεχνικές λεπτομέρειες, οι οποίες προσπαθούν να αποκρύψουν μια ουσία, ότι οι συλλογικές συμβάσεις εργασίας έχουν επανέλθει και η επεκτασιμότητα είναι γεγονός. Αυτό είναι ένα γεγονός το οποίο δεν μπορεί να αμφισβητηθεί, όσο και αν εσάς δεν σας αρέσει.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Συνεχίζουμε με τη δεύτερη με αριθμό 491/16-4-2019 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επικίνδυνες συνθήκες εργασίας των εργαζόμενων διανομέων».

Στην ερώτηση θα απαντήσει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου.

Ορίστε, κύριε συνάδελφε, έχετε δύο λεπτά για την πρωτολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρία Υπουργέ, με αφορμή τον θάνατο του δεκαεννιάχρονου διανομέα στη Θεσσαλονίκη, καταθέσαμε την ερώτηση που συζητάμε σήμερα, μετά από έξι αναβολές. Σε αυτό το διάστημα δυστυχώς τα εργοδοτικά εγκλήματα συνεχίστηκαν σε όλη την Ελλάδα. Η ανθρωποθυσία δηλαδή δεν έχει τέλος. Με αυτόν τον τρόπο δυστυχώς ήρθαν στην επιφάνεια οι τραγικές συνθήκες ανθυγιεινής και επικίνδυνης εργασίας των εργαζόμενων διανομέων.

Αυτό που χαρακτηρίζει αυτόν τον κλάδο είναι η παντελής έλλειψη μέτρων προστασίας και ασφάλειας, η πίεση για γρήγορη παράδοση των παραγγελιών σε οποιαδήποτε καιρική συνθήκη, με χρονόμετρο μάλιστα, αδιαφορώντας για το τι σημαίνει αυτό για την ασφάλεια των εργαζομένων, αλλά και των υπόλοιπων που βρίσκονται στον δρόμο.

Οι περισσότεροι εργαζόμενοι εργάζονται ως εποχιακοί, χωρίς συμβάσεις και ασφάλιση ή μισοασφαλισμένοι και σε πολλές περιπτώσεις απλήρωτοι. Οι ίδιοι πληρώνουν για να συντηρήσουν τα δικά τους μηχανάκια, οι ίδιοι πληρώνουν πάλι τη βενζίνη. Σε περίπτωση ατυχήματος και βλάβης, επωμίζονται τα έξοδα επισκευής του οχήματός τους.

Η Κυβέρνηση έχει μεγάλη ευθύνη, όπως βέβαια και οι προηγούμενες κυβερνήσεις, για τον μεγάλο αριθμό θανάτων, αλλά και τον τραυματισμό των εργαζόμενων στον κλάδο, γιατί δυστυχώς συνεχίζεται αυτή η αντεργατική πολιτική, με μεγάλη συμβολή, βέβαια, σε αυτή την κατάσταση που βιώνουν οι εργαζόμενοι, όχι μόνο σε αυτό τον κλάδο, αλλά και στους υπόλοιπους, γιατί ουσιαστικά, παρ’ όλη την προηγούμενη συζήτηση, οι συλλογικές συμβάσεις έχουν ανατραπεί από το θεσμικό πλαίσιο.

Ο ρόλος του ΟΜΕΔ έχει διαφοροποιηθεί και αυτό είναι γνωστό και δεν έχουν επανέλθει -αν θέλετε- αυτές οι ρυθμίσεις που μπορούν πράγματι να δώσουν τη δυνατότητα υπογραφής συλλογικών συμβάσεων, τη στιγμή που οι εργοδότες αρνούνται να έρθουν για να συζητήσουν για την υπογραφή συμβάσεων με όρους αμοιβής και εργασίας τέτοιους που θα διασφαλίζουν καλύτερους όρους δουλειάς των εργαζομένων.

Τα ερωτήματα, κυρία Υπουργέ, που σας έχουμε θέσει είναι σχετικά με το τι θα κάνετε για να εξασφαλιστεί η πλήρης και σταθερή εργασία, με πλήρη ασφάλιση στους εργαζόμενους του κλάδου των διανομέων μέσω της κλαδικής συλλογικής σύμβασης στον επισιτισμό, που πρέπει να είναι υποχρεωτική για όλους τους εργοδότες, με επαναφορά όλων των απωλειών σε μισθούς και δικαιώματα, με ωράριο, βέβαια, εργασίας το πενθήμερο -επτάωρο, οκτάωρο- συνολικά για τους εργαζόμενους.

Γνωρίζετε ότι η συλλογική σύμβαση στον επισιτισμό που καλύπτει και τους διανομείς δεν έχει γίνει υποχρεωτική. Γνωρίζετε ότι σε αυτόν τον κλάδο υπάρχουν πάρα πολλές οργανώσεις των εργοδοτών. Υπάρχει διαιτητική απόφαση, που όμως δεν έχει γίνει υποχρεωτική και δεν εφαρμόζεται.

Πρέπει να υπάρξει ολοκληρωμένη επιστημονική μελέτη για την καταλληλότητα του εξοπλισμού και των μέσων μεταφοράς, όπως για παράδειγμα ειδικά κατασκευασμένα οχήματα για τη μεταφορά φορτίων, μηχανάκια, εξοπλισμός, συντήρηση και έξοδα μετακίνησης που θα παρέχονται από την επιχείρηση. Πρέπει να συμπεριλαμβάνεται βέβαια και το κράνος. Εναλλακτικά πρέπει να προβλέπεται επίδομα για την αγορά του και την απαραίτητη αντικατάστασή του όσες φορές χρειαστεί.

Τέλος, πρέπει ενταχθεί η ειδικότητα των διανομέων στα βαρέα και ανθυγιεινά επαγγέλματα, να απαγορευτεί η διανομή με δίκυκλο σε επικίνδυνες καιρικές συνθήκες, στη βάση των διατάξεων που προβλέπουν ανάλογα μέχρι σήμερα και για άλλες ειδικότητες. Είναι γνωστό ότι στον καύσωνα και στο κρύο απαγορεύεται η εργασία και σε άλλες ειδικότητες. Πρέπει να απαγορευτεί και σε αυτόν τον κλάδο.

Επίσης, πρέπει να οριοθετηθεί χιλιομετρικά η εμβέλεια διανομής των καταστημάτων, κυρία Υπουργέ. Δεν μπορεί να καλύπτεται μία μεγάλη εμβέλεια και μάλιστα να χρονομετρούν τον εργαζόμενο και αυτό να είναι σε βάρος της ίδιας της ζωής του.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Κατσώτη.

Κύρια Υπουργέ, έχετε τρία λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, πράγματι οι εργαζόμενοι που δουλεύουν ως διανομείς αντιμετωπίζουν σημαντικά ζητήματα στην εργασία τους, τα οποία θα έλεγα ότι είναι δύο ειδών: Η πρώτη πλευρά είναι ότι αντιμετωπίζουν τα κλασικά προβλήματα της αδήλωτης και υποδηλωμένης εργασίας, που στον συγκεκριμένο χώρο εργασίας, στο συγκεκριμένο επάγγελμα είναι περισσότερο συχνά, άρα πρέπει να δούμε πώς απαντάμε σε αυτά οριζόντια. Το δεύτερο ζήτημα είναι ειδικότερα προβλήματα που αντιμετωπίζουν οι διανομείς, τα οποία σχετίζονται κυρίως με την επικινδυνότητα του επαγγέλματός τους.

Σε ό,τι αφορά το πρώτο σκέλος, στο οποίο δεν θα δώσω χρόνο ιδιαίτερο, που αφορά την αντιμετώπιση της αδήλωτης και της υποδηλωμένης εργασίας, που είναι χαρακτηριστική μορφή παραβατικότητας στο συγκεκριμένο επάγγελμα, έχουμε κάνει αρκετά πράγματα από το Υπουργείο, όπως ξέρετε, και σε νομοθετικό επίπεδο για τους κανόνες, για την τήρηση των ωραρίων, των υπερωριών, την αλλαγή της αρχιτεκτονικής του προστίμου για την αδήλωτη εργασία, την αυστηροποίηση του πλαισίου, την αυστηροποίηση των προστίμων, την πρόβλεψη ότι οι καθ’ υποτροπήν παραβάτες θα αντιμετωπίζουν ακόμη και την ποινή του κλεισίματος των επιχειρήσεων κ.λπ.. Εκεί υπάρχουν αποτελέσματα χάρη σε αυτή τη δουλειά. Ξέρετε ότι το ποσοστό της αδήλωτης εργασίας έχει μειωθεί κατά 10% περίπου σε αυτά τα τέσσερα χρόνια που είμαστε στην Κυβέρνηση. Έχω και πολύ συγκεκριμένα στοιχεία που αφορούν το ελεγκτικό σκέλος και ειδικότερα τον κλάδο του επισιτισμού, που είναι ο βασικός κλάδος στον οποίο εργάζονται οι διανομείς.

Θα έρθω σε αυτά στη δευτερολογία μου, γιατί πρωτίστως θέλω να μπω στα εξής ζητήματα:

Είπα ότι όντως, όπως λέτε και στην ερώτησή σας, υπάρχουν πολύ συγκεκριμένα προβλήματα, ειδικά προβλήματα που αντιμετωπίζουν οι εργαζόμενοι διανομής και τα οποία δεν έχουν αντιμετωπιστεί νομοθετικά, έχουμε δηλαδή νομοθετικό κενό εκεί. Γι’ αυτόν τον λόγο εμείς είμαστε έτοιμοι να νομοθετήσουμε μια σειρά ρυθμίσεων -έχουν περιληφθεί στο νομοσχέδιο για τις εκατόν είκοσι δόσεις, άρα είναι ζήτημα ημερών να νομοθετηθούν- οι οποίες έχουν προκύψει και μετά από συζήτηση - διαβούλευση με τους εκπροσώπους των εργαζομένων.

Τι θα προβλέπουν αυτές οι ρυθμίσεις;

Πρώτον, την υποχρέωση συντήρησης του οχήματος από τον εργοδότη, εφόσον είναι ιδιοκτησίας του εργοδότη.

Δεύτερον, την υποχρέωση παροχής από τον εργοδότη μέσων ατομικής προστασίας: κράνος, πανωφόρι κατάλληλο για την προστασία του αναβάτη, αδιάβροχη προστασία, γάντια, ανακλαστικό γιλέκο.

Τρίτον, στην περίπτωση που το μηχανάκι είναι ιδιοκτησίας του εργαζόμενου, διότι υπάρχουν και αυτές οι περιπτώσεις, θεσπίζουμε την υποχρέωση καταβολής μηνιαίας αποζημίωσης χρήσης και συντήρησης του οχήματος τουλάχιστον ίσης με το 15% του κατώτατου μισθού από τον εργοδότη στον εργαζόμενο, ώστε να προστατεύεται πλήρως ο μισθός του εργαζομένου και να σταματήσει το φαινόμενο ο εργαζόμενος να χρησιμοποιεί τον μισθό του για να καλύπτει τα έξοδα της συντήρησης του οχήματος.

Τέταρτον, θα προβλέπουν οι ρυθμίσεις την υποχρεωτική εισαγωγή του αριθμού κυκλοφορίας των μοτοσικλετών στο πληροφοριακό σύστημα «ΕΡΓΑΝΗ». Με αυτόν τον τρόπο θα αρχίσουμε να δημιουργούμε ένα μητρώο καταγραφής των δικύκλων και θα μπορέσουμε να κάνουμε πολύ πιο αποτελεσματικούς ελέγχους από το Σώμα Επιθεώρησης Εργασίας.

Πέμπτον, ετοιμάζουμε κοινή υπουργική απόφαση με τα συναρμόδια Υπουργεία Μεταφορών και Προστασίας του Πολίτη για να έχουμε ένα ολοκληρωμένο πλαίσιο προδιαγραφών, προτυποποίησης δηλαδή της συντήρησης των οχημάτων, του εξοπλισμού ατομικής προστασίας, στα τεχνικά χαρακτηριστικά του αποθηκευτικού χώρου, την εκτίμηση του επαγγελματικού κινδύνου.

Έκτον, επειδή αναφέρεστε και εσείς το ζήτημα της ανάγκης να υπάρχει μια επιστημονική μελέτη αναφορικά με τα ειδικά χαρακτηριστικά αυτού του επαγγέλματος, να πω ότι ήδη έχουμε κάνει ανάθεση μιας τέτοιας μελέτης σε σχετικό επιστήμονα, προκειμένου να μας παραδώσει μια μελέτη για την ασφάλεια και την υγεία σε κλάδους στους οποίους παρατηρούνται φαινόμενα μη συμβατικών εργασιακών σχέσεων, δηλαδή πρωτίστως στον κλάδο του επισιτισμού, όπου έχουμε τους διανομείς. Και αυτή η μελέτη, η οποία θα μας παραδοθεί, θα μας επιτρέψει να κάνουμε περαιτέρω ρυθμίσεις. Άρα, ξεκινάμε ένα σύνολο ρυθμίσεων, ένα σύνολο μέτρων νομοθετικών, που όπως είπα είναι στο νομοσχέδιο με τις εκατόν είκοσι δόσεις και θα ψηφιστούν εντός των ερχόμενων ημερών.

Αυτές οι ρυθμίσεις προφανώς δεν καλύπτουν όλο το πρόβλημα, αλλά νομίζω πως είναι ένα ουσιαστικό πρώτο βήμα για να αρχίσουμε να υφαίνουμε ένα δίχτυ προστασίας γι’ αυτούς τους εργαζόμενους που δεν υπήρχε πριν.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Κύριε Κατσώτη, έχετε τον λόγο. Έχετε τρία λεπτά για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρία Υπουργέ, θα δούμε βεβαίως τη νομοθετική ρύθμιση που ετοιμάζετε. Βεβαίως δεν αμφισβητούμε αυτά που είπατε για τα έξι σημεία που προβλέπονται στη νομοθετική ρύθμιση.

Ωστόσο πιστεύουμε ότι είναι ανάγκη το Υπουργείο να μελετήσει άμεσα την ένταξη αυτού του κλάδου στα βαρέα και ανθυγιεινά. Δεν μπορεί η επικίνδυνη αυτή εργασία να μην είναι ενταγμένη στα βαρέα και ανθυγιεινά. Δεν μπορεί να μην προβλέπεται χρόνος εργασίας μικρότερος. Δεν μπορεί ο εργαζόμενος να είναι οκτώ ώρες πάνω στο μηχανάκι. Γνωρίζετε πολύ καλά ότι στην εργασία αυτή δεν αντέχει ο εργαζόμενος οκτώ ώρες πάνω σε ένα δίκυκλο. Και βεβαίως θα πρέπει να απαγορευτεί και με αυστηρά πρόστιμα η χρονομέτρηση. Με ποιο κριτήριο γίνεται η χρονομέτρηση; Δεν γίνεται με κριτήριο την ασφάλεια του εργαζόμενου, αλλά με κριτήριο την αύξηση της απόδοσής τους, την αύξηση των κερδών της επιχείρησης. Χρονομέτρηση σημαίνει θάνατος. Πιστεύουμε ότι αυτά είναι ζητήματα που δεν μπορούν να παραλειφθούν από τη νομοθετική ρύθμιση.

Επίσης, η συλλογική σύμβαση εργασίας είναι ένα θέμα που αφορά χιλιάδες εργαζόμενους, όχι μόνο τους διανομείς, αλλά και τον υπόλοιπο επισιτισμού, όπως σας είπαμε προηγουμένως. Πιστεύουμε ότι αυτή η συλλογική σύμβαση εργασίας, που προβλέπει θεσμικούς όρους και για τους εργαζόμενους διανομείς, θα πρέπει να επεκταθεί συνολικά και να αφήσουν τα κόλπα οι εργοδότες. Και εσείς, όμως, με την ανοχή σας δυστυχώς συμβάλλετε αυτοί οι εργαζόμενοι να ζουν σε μία εργασιακή ζούγκλα με μισθούς πείνας, χωρίς να εφαρμόζεται η συλλογική σύμβαση, αυτή που έχει υπογραφεί, αυτή που έχει διεκδικηθεί, αυτή που έχει αποφασιστεί με διαιτητική απόφαση, που όμως δεν εφαρμόζεται συνολικά σε καμμία επιχείρηση σε όλη την χώρα.

Με βάση αυτά, πιστεύουμε ότι η Κυβέρνηση χρειάζεται μέσα από τη νομοθετική ρύθμιση να λάβει σοβαρά υπ’ όψιν όλα αυτά τα αιτήματα, ιδιαίτερα των διανομέων, μιας που γι’ αυτούς συζητάμε σήμερα, και να τα ικανοποιήσει, γιατί είναι απόλυτα δίκαια.

Ευχαριστούμε τον κ. Κατσώτη.

Κυρία Υπουργέ, έχετε τον λόγο για τρία λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θέλω να πω δυο-τρία πράγματα για το ελεγκτικό σκέλος, τα οποία δεν πρόλαβα να το πω στην πρωτομιλία μου. Το Σώμα Επιθεώρησης Εργασίας έχει στοχεύσει στον κλάδο του επισιτισμού, επειδή είναι ένας κλάδος κατ’ εξοχήν παραβατικός. Στον βασικό κλάδο απασχόλησης αυτών των διανομέων από το 2017 έως τα τέλη του 2018 έχουμε κάνει δεκαπέντε χιλιάδες ελέγχους και έχουμε επιβάλει πρόστιμα 22 εκατομμυρίων ευρώ. Ακριβώς επειδή το ζήτημα αφορά και αγγίζει ιδιαίτερα και τα θέματα υγείας και ασφάλειας στην εργασία, η Επιθεώρηση Υγείας και Ασφάλειας έχει κάνει τεσσεράμισι χιλιάδες ελέγχους περίπου σε αυτό το χρονικό διάστημα και έχει επιβάλει πρόστιμα 300 χιλιάδων ευρώ. Επομένως, στο ελεγκτικό σκέλος να μην υπάρχει καμμία αμφιβολία ότι το Σώμα Επιθεώρησης Εργασίας έχει στοχεύσει σε αυτόν τον κλάδο και έχει πολύ συγκεκριμένο πρόγραμμα, προκειμένου να βεβαιώσει την τήρηση των όσων ισχύουν και των όσων θα θεσπίσουμε, των έξι σημείων που σας περιέγραψα.

Σε ό,τι αφορά τη συλλογική σύμβαση εργασίας, κατ’ αρχάς να σημειώσω ότι δεν έχει αποδιαρθρωθεί το πλαίσιο του ΟΜΕΔ, δηλαδή η μονομερής προσφυγή στη διαιτησία του εργαζομένου, προκειμένου να μπορέσει να έχει μια συλλογική σύμβαση τα χέρια του, ισχύει και έτσι συνέβη και εδώ, δηλαδή είχαμε μονομερή προσφυγή των εργαζομένων στη διαιτησία, προκειμένου να μπορέσουν να πάρουν μια συλλογική σύμβαση εργασίας. Βγήκε η διαιτητική απόφαση. Οι εργοδότες την αμφισβήτησαν στην πενταμελή επιτροπή, στο δευτεροβάθμιο όργανο δηλαδή του ΟΜΕΔ, και μόλις τον Απρίλιο βγήκε η απόφαση του δευτεροβάθμιου οργάνου, το οποίο δικαιώνει τους εργαζόμενους. Αυτήν τη στιγμή βέβαια η συλλογική σύμβαση εργασίας έχει λήξει και βρίσκεται στην περίοδο της παράτασης ισχύος, του τριμήνου δηλαδή. Τυπικά λήγει τέλος Μαΐου. Επομένως, αυτή τη στιγμή η συλλογική σύμβαση είναι ενεργή, αλλά τέλος Μαΐου θα έχει πια τελειώσει και η τρίμηνη παράταση ισχύος της, οπότε θα πρέπει να υπογραφεί νέα.

Το θεσμικό πλαίσιο –θα δείτε τις ρυθμίσεις- όπως σας είπα, είναι εντός του νομοσχεδίου. Εξετάζουμε το ζήτημα και της ένταξης στα βαρέα και ανθυγιεινά. Δεν θα είναι σε αυτό το νομοσχέδιο, αλλά είναι υπό εξέταση, προκειμένου να κάνουμε και αυτή τη ρύθμιση.

Το πολιτικά σημαντικό είναι ότι μέσα από διαβούλευση με τους εργαζόμενους αρχίζουμε να υφαίνουμε δίκτυ προστασίας για κατηγορίες εργαζομένων που ήταν αόρατες, όπως οι εργαζόμενοι στις εργολαβίες και οι εργαζόμενοι διανομείς. Να αρχίσουν, δηλαδή, να βγαίνουν μπροστά και να μπαίνουν κάποιες δικλείδες προστασίας της εργασίας τους, ενώ μέχρι χθες –εννοώ και πριν την κρίση- ήταν αόρατοι εντελώς οι εργαζόμενοι.

Και το πλέον ίσως σημαντικό είναι ότι αυτές οι ρυθμίσεις έρχονται στην πραγματικότητα κατόπιν συλλογικής διεκδίκησης των εργαζομένων και αυτό δείχνει και μια πολύ καλή λειτουργία της συνδικαλιστικής πλευράς αυτού του κλάδου, αυτού του επαγγέλματος, η οποία είναι σε θέση να φέρνει συγκεκριμένες προτάσεις, τις οποίες και εμείς θα μπορούμε να τις κάνουμε πράξη.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις συνοδοί-εκπαιδευτικοί από το 1ο Γυμνάσιο Πετρούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να σας ενημερώσουμε ότι ο λόγος που βλέπετε λίγους συναδέλφους στην Αίθουσα της Ολομέλειας, είναι διότι διεξάγεται ο κοινοβουλευτικός έλεγχος και η συζήτηση των επικαίρων ερωτήσεων, όπου ο εκάστοτε Βουλευτής ασκεί το δικαίωμά του να θέσει ένα επίκαιρο ερώτημα στον αρμόδιο Υπουργό και να κάνουν μια συζήτηση.

Η επόμενη ερώτηση που θα συζητηθεί αφορά το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης και θα την απαντήσει ο Υφυπουργός κ. Κωνσταντίνος Μπάρκας.

Είναι η τρίτη με αριθμό 477/8-4-2019 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα, προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα «Επέκταση προγραμμάτων κοινωφελούς χαρακτήρα».

Ο συνάδελφος κ. Γιόγιακας έχει τον λόγο για δύο λεπτά για να πρωτολογήσει.

**ΒΑΣΙΛΕΙΟΣ ΓΙΟΓΙΑΚΑΣ:** Κυρία Υπουργέ, τον περασμένο χρόνο προκηρύχθηκαν από τον ΟΑΕΔ, με διαφορά ενός μήνα, δύο δράσεις για την απασχόληση σε προγράμματα κοινωφελούς χαρακτήρα. Το ένα με αριθμό δημόσιας πρόσκλησης 8/2018, αφορούσε περίπου τριάντα χιλιάδες θέσεις σε δήμους, περιφέρειες και κέντρα πρόνοιας. Το άλλο, με αριθμό δημόσιας πρόσκλησης 4/2018, αφορούσε περίπου πέντε χιλιάδες θέσεις στο Υπουργείο Περιβάλλοντος και στις αποκεντρωμένες διοικήσεις για την αντιπυρική προστασία. Και τα δύο προγράμματα είχαν διάρκεια οκτώ μήνες με δυνατότητα παράτασης μέχρι σαράντα πέντε μέρες.

Το θέμα προέκυψε, κύριε Υπουργέ, όταν με τροπολογία αρχικά και έπειτα με κοινή υπουργική απόφαση παρατάθηκε η οκτάμηνη απασχόληση των απασχολουμένων στην αντιπυρική προστασία για δεκαέξι μήνες. Το σκεπτικό ήταν η καλύτερη προστασία των δασών και η αντιμετώπιση εκτάκτων αναγκών την αντιπυρική περίοδο, που ξεκινά την 1η Μαΐου.

Όμως, αυτή η απόφαση προκαλεί ένα αίσθημα άνισης μεταχείρισης στους ωφελούμενους του αντίστοιχου προγράμματος που τρέχει σε δήμους και περιφέρειες, ανθρώπους που, όπως όλοι γνωρίζουμε, είναι για πολύ καιρό εκτός εργασίας, με υποχρεώσεις που δεν περιμένουν, για τους οποίους ακόμη και τρεις-τέσσερις μήνες εργασίας παραπάνω θα ήταν μία μεγάλη βοήθεια και οι οποίοι καλύπτουν πραγματικές καθημερινές ανάγκες στις υπηρεσίες που απασχολούνται. Φαίνεται, μάλιστα, ότι υπάρχει ένα υπόλοιπο από τον προϋπολογισμό αυτού του προγράμματος που δεν δόθηκε, γιατί δεν καλύφθηκε το σύνολο των θέσεων.

Έχοντας, κύριε Υπουργέ, κατά νου ότι ήδη τρέχει μία νέα ανάλογη δράση, που όμως αφορά άλλους δήμους και οργανισμούς, θα ήθελα να μας πείτε εάν είναι στις προθέσεις σας να επεκτείνετε τη διάρκεια του προηγούμενου προγράμματος, πέρα από το διάστημα που προβλέπεται στην προκήρυξη με αριθμό 8/2018. Θα ήταν -το ξαναλέω- σημαντικό, γιατί πολλές χιλιάδες οικογένειες σε όλη τη χώρα περιμένουν με ιδιαίτερη αγωνία.

Είδαμε και την αναφορά του κ. Δανέλλη, του Ανεξάρτητου Βουλευτή, ο οποίος και αυτός ενδιαφέρεται για δήμους στην Κρήτη. Επίσης έχω την πληροφορία –δεν ξέρω αν είναι πραγματικότητα- ότι υπάρχει συγκέντρωση σήμερα στο Υπουργείο Εργασίας από ανθρώπους που ενδιαφέρονται για το συγκεκριμένο πρόγραμμα που ερωτάσθε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Ο κύριος Υπουργός έχει τρία λεπτά για να πρωτομιλήσει.

**ΚΩΝΣΤΑΝΤΙΝΟΣ ΜΠΑΡΚΑΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ πολύ, κύριε Πρόεδρε.

Κύριε Γιόγιακα, είχα ενημερωθεί για μια άλλη ερώτηση. Εγώ έχω άλλη ερώτηση στα χέρια μου, την οποία έχετε καταθέσει εσείς -από ό,τι βλέπω εδώ εσείς υπογράφετε- και τα ερωτήματα είναι άλλα σε σχέση με αυτά που μου αναφέρετε τώρα και δεν ξέρω κατά πόσο αυτό προβλέπεται από τον κοινοβουλευτικό έλεγχο. Εγώ, λοιπόν, θα απαντήσω σε αυτά τα ερωτήματα, τα οποία έχει η ερώτηση και σ’ αυτό δεν μπορώ να κάνω πίσω.

Θέλω, λοιπόν, κύριε Γιόγιακα, να σας διευκρινίσω τα εξής.

**ΒΑΣΙΛΕΙΟΣ ΓΙΟΓΙΑΚΑΣ:** Μα, δεν έχω άλλη ερώτηση.

**ΠΡΟΕΔΡΕΥΩΝ (Μάριος Γεωργιάδης):** Κύριε Γιόγιακα, αφήστε τον Υπουργό να απαντήσει και στη δευτερολογία σας μπορείτε…

**ΚΩΝΣΤΑΝΤΙΝΟΣ ΜΠΑΡΚΑΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Γιόγιακα, θέλω να σας διευκρινίσω το εξής: Τα προγράμματα κοινωφελούς χαρακτήρα δεν σχετίζονται με συμβάσεις ορισμένου χρόνου, όπως εσείς έχετε αναφέρει στην ερώτηση που μου καταθέσατε. Λέτε ότι αυτές ορίζονται από το προεδρικό διάταγμα 164/2004. Δεν αναφέρονται εκεί. Η κοινωφελής εργασία προσβλέπει στην αντιμετώπιση των επιπτώσεων της μακροχρόνιας ανεργίας, αφήνοντας ταυτόχρονα πίσω έργο στις κοινότητες ή στους χώρους, όπου οι άνθρωποι αυτοί πηγαίνουν, χωρίς όμως να καλύπτουν πάγιες και διαρκείς ανάγκες.

Ως εκ τούτου, και όντας πρόγραμμα στο οποίο προφανώς και εμπλέκεται ο ΟΑΕΔ, εξαιρείται από το προαναφερθέν προεδρικό διάταγμα, το οποίο εσείς αναφέρετε στην ερώτησή σας.

Πράγματι, έχουν δοθεί παρατάσεις στα προγράμματα, τα οποία αναφέρατε στην ερώτησή σας, τα οποία δόθηκαν ως κατ’ εξαίρεση. Διότι, η εξαίρεση αυτή ήταν στη βάση συγκεκριμένων και ανειλημμένων αναγκών, όπως η συνέχιση της διαχείρισης των προσφυγικών ροών στο πλαίσιο της κρίσης που κλήθηκε η χώρα μας να διαχειριστεί –γνωρίζετε τα προβλήματα που αντιμετωπίζει η χώρα μας, λόγω της προσφυγικής κρίσης- αλλά και η έγκαιρη και αποτελεσματική προετοιμασία της αντιπυρικής περιόδου, ζήτημα που είμαι σίγουρος ότι και εσείς και το κόμμα σας αναγνωρίζετε την κρισιμότητά του.

Για να έρθω τώρα στις απαντήσεις των ερωτημάτων της ερώτησής σας, με στοιχεία που αντλήσαμε από το ολοκληρωμένο πληροφοριακό σύστημα του ΟΑΕΔ, από τις τριάντα χιλιάδες τριακόσιες τριάντα τρεις θέσεις που προκηρύχθηκαν στο πρόγραμμα των ΟΤΑ στους δήμους και τις περιφέρειες, έχουν καλυφθεί είκοσι πέντε χιλιάδες εκατόν ογδόντα τέσσερις θέσεις, ενώ από τα 219.276.000 ευρώ, ποσό που είχαμε προϋπολογίσει, δαπανήθηκαν τα 182.054.128 ευρώ. Έχουμε, δηλαδή, κάλυψη θέσεων και δαπανών περίπου στο 83%.

Ειδικότερα, για να σας πω και για την περιφέρεια της Θεσπρωτίας στην οποία εκλέγεσθε, προκηρύχθηκαν διακόσιες εβδομήντα θέσεις κοινωφελούς απασχόλησης από τις οποίες έχουν καλυφθεί οι διακόσιες δεκαπέντε, ποσοστό περίπου 80%.

Το αδαπάνητο ποσό, η διαφορά δηλαδή αυτών των δύο ποσών, αυτό που είχε προϋπολογισθεί και αυτό που είχε δαπανηθεί, προφανώς και δεν χάνεται. Αυτό που προκύπτει από τους κοινοτικούς πόρους, παραμένει στα διαθέσιμα του ΕΣΠΑ για άλλες συγχρηματοδοτούμενες δράσεις της Γενικής Γραμματείας Διαχείρισης Κοινοτικών και άλλων πόρων και αντίστοιχα το ποσό που αναφέρεται στους εθνικούς πόρους, παραμένει στα διαθέσιμα του ΟΑΕΔ.

Όσον αφορά το τρίτο ερώτημά σας, από το 2015 έως και σήμερα έχουν ολοκληρωθεί οκτώ προγράμματα απασχόλησης κοινωφελούς χαρακτήρα, μέσω των οποίων έχουν ωφεληθεί εξήντα επτά χιλιάδες διακόσιοι εβδομήντα πέντε άνεργοι, συνολικού προϋπολογισμού 423.441.000 ευρώ περίπου. Σήμερα, λειτουργούν τέσσερα προγράμματα κοινωφελούς χαρακτήρα, τα οποία απευθύνονται σε σαράντα έξι χιλιάδες τετρακόσιους δεκατέσσερις ωφελούμενους, συνολικού προϋπολογισμού 331.487.000 ευρώ περίπου.

Όσον αφορά συγκεκριμένα το τελευταίο ερώτημά σας –της ερώτησης που μου καταθέσατε εννοώ- αυτή τη στιγμή το Υπουργείο δεν προσανατολίζεται σε μία νέα νομοθετική ρύθμιση που να επιτρέπει τις παρατάσεις προγραμμάτων κοινωφελούς χαρακτήρα, εκτός των όσων έχουμε ήδη προβλέψει.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ο κ. Γιόγιακας έχει τον λόγο για τρία λεπτά για να δευτερολογήσει.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Μπάρκα, δυστυχώς απαντήσατε σε αυτά που ερωτηθήκατε, χωρίς να καταλάβετε τι απαντάτε. Η ερώτησή μου ήταν σαφής και με το κείμενο που σας έδωσαν απαντήσατε σε αυτά που ερωτηθήκατε.

Η ουσία της ερώτησης είναι αν είχατε τη διάθεση να δώσετε παράταση στο συγκεκριμένο πρόγραμμα. Σύμφωνα με τα συμφραζόμενα και την απάντησή σας, δεν έχετε τέτοια πρόθεση.

Ειλικρινά, εφαρμόζετε δύο μέτρα και δύο σταθμά. Διότι και σε αυτό το πρόγραμμα, όπως είπατε και μόνος σας, περίπου το 80% των ωφελούμενων είχαν προσληφθεί. Υπάρχουν και δυνατότητες και προϋποθέσεις.

Επ’ ευκαιρίας που είναι και η κυρία Υπουργός εδώ, να πω ότι θέλουμε να καταλάβετε και εσείς την αγωνία αυτών των ανθρώπων. Νομίζω ότι μία χρονική διάρκεια τεσσάρων μηνών θα τους έδινε τη δυνατότητα να αποκτήσουν περισσότερες εμπειρίες, να βρουν χρόνο εργασίας και να μπορέσουν να συνεισφέρουν στην οικογένειά τους.

Δεν έχω να πω τίποτα άλλο.

Κύριε Υπουργέ, όμως, για μία ακόμη φορά να σας πω ότι απαντήσατε σε αυτά που ερωτηθήκατε. Νομίζω δεν είχατε διαβάσει καλά την ερώτηση.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Γιόγιακα.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Γιόγιακα, περί αναγνώσεως, θα σας καταθέσω για τα Πρακτικά την ερώτηση η οποία έφτασε στο γραφείο μας στο Υπουργείο.

**ΠΡΟΕΔΡΕΥΩΝ (Μάριος Γεωργιάδης):** Την έχουμε κ. Μπάρκα. Δεν χρειάζεται να την καταθέσετε.

**ΚΩΝΣΤΑΝΤΙΝΟΣ ΜΠΑΡΚΑΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα σας την καταθέσω, διότι ο κύριος Βουλευτής με εγκαλεί για ανάγνωση. Προφανώς, δεν γνωρίζει την ερώτηση την οποία έχει καταθέσει.

Τώρα, θα σας απαντήσω στο εάν έχουμε πρόθεση ή όχι. Προφανώς, το πρόγραμμα αυτό βρίσκεται εν ισχύι. Δεν έχει ολοκληρωθεί ακόμη. Θα γνωρίζετε ότι οι άνθρωποι αυτοί δουλεύουν σε ένα πρόγραμμα κοινωφελές, το οποίο έχει συγκεκριμένα χαρακτηριστικά. Σας ανέφερα τους έκτακτους, τους κατ’ εξαίρεση λόγους για τους οποίους πήρε το προηγούμενο πρόγραμμα, το οποίο αναφέρατε στην πρωτομιλία σας, παράταση. Ήταν η αντιπυρική περίοδος. Είχαμε την καλύτερη διαχείριση της αντιπυρικής περιόδου.

Αυτή τη στιγμή, κύριε Γιόγιακα, αυτό που κάνει το Υπουργείο είναι να μπορεί να γνωρίζει εάν οι άνθρωποι οι οποίοι βρίσκονται στο πρόγραμμα των ΟΤΑ καλύπτουν ουσιαστικές ανάγκες των δήμων, κάτι το οποίο δεν προκύπτει αυτή τη στιγμή -αν θέλετε- από τη συζήτηση με την ΚΕΔΕ ή από τους δήμους. Μπορεί κατ’ εξαίρεση, κάποιοι δήμοι να το έχουν κοινοποιήσει αυτό. Αυτή τη στιγμή, όμως, το Υπουργείο δεν το γνωρίζει αυτό.

Εμείς, όμως, κύριε Γιόγιακα, τα Προγράμματα Κοινωφελούς Απασχόλησης τα κάνουμε ακριβώς γιατί θέλουμε να βοηθήσουμε ανθρώπους μακροχρόνια άνεργους, οι οποίοι βρέθηκαν στο μάτι του κυκλώνα και της κρίσης για την οποία συγκεκριμένοι άνθρωποι έχουν ευθύνη. Να θυμίσω το ποσοστό ανεργίας στο 27% και την ανεργία των νέων που ήταν στο 60%. Γνωρίζετε ποια κόμματα οδήγησαν σε εκείνη την κρίση.

**ΒΑΣΙΛΕΙΟΣ ΓΙΟΓΙΑΚΑΣ:** Λύστε το.

**ΚΩΝΣΤΑΝΤΙΝΟΣ ΜΠΑΡΚΑΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εμείς, λοιπόν, το λύνουμε αυτό, κύριε Γιόγιακα. Αυτό κάνουμε. Και σας ανέφερα τα προγράμματα, τα οποία το Υπουργείο είχε εν ισχύει από το 2015 έως και σήμερα και πόσοι άνθρωποι έχουν ωφεληθεί.

Η Υπουργός πριν από λίγο, απαντώντας σε μία άλλη ερώτηση -ευτυχώς είναι και εδώ δίπλα και τα ακούσατε και εσείς- αναφέρθηκε σε συγκεκριμένα νούμερα, όσον αφορά τη μείωση της ανεργίας, την αύξηση του κατώτατου μισθού, την ακύρωση του ρατσιστικού μέτρου του υποκατώτατου μισθού.

Τι λέμε, λοιπόν, εμείς; Εμείς ως Υπουργείο οφείλουμε να είμαστε έτοιμοι να οργανώσουμε έναν δεύτερο κύκλο τέτοιων προγραμμάτων, όπως κάνουμε σε όλα τα Προγράμματα Κοινωφελούς Απασχόλησης όταν προκύπτουν οι ανάγκες. Θα βρούμε τα χρήματα. Δεν λέω ότι το ποσό το οποίο δεν δαπανήθηκε μπορεί να καλύψει τις ανάγκες αυτές. Θα βρούμε, όμως, ενδεχομένως τα χρήματα.

Εμείς, λοιπόν, κύριε Γιόγιακα, ως Υπουργείο οργανωνόμαστε για έναν δεύτερο κύκλο. Βεβαίως, δεν θα αφήσουμε κενά στους δήμους. Δεν πρόκειται ποτέ εμείς –το γνωρίζετε πάρα πολύ καλά- να αφήσουμε κενή περίοδο και να μείνουν ακάλυπτοι δήμοι, όσον αφορά συγκεκριμένες ανάγκες ανθρώπων που δουλεύουν σε κοινωφελή προγράμματα.

Άρα, εμείς οργανωνόμαστε. Εδώ είμαστε να συζητήσουμε με τους δήμους τις ανάγκες τους. Οι δήμοι και οι περιφέρειες είναι υπεύθυνοι να μας πουν τι ανάγκες έχουν, έτσι ώστε να μπορέσουμε να το οργανώσουμε καλύτερα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Στο σημείο αυτό, θα διακόψουμε τη συνεδρίαση και θα επανέλθουμε στις 14.00’ με την ημερήσια διάταξη της νομοθετικής εργασίας, όπως σας έχει διανεμηθεί.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοισυνάδελφοι συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Ρυθμίσεις μέριμνας προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 16 Απριλίου 2019, η συζήτηση του νομοσχεδίου να γίνει σε μία συνεδρίαση ενιαία επί της αρχής, των άρθρων και των τροπολογιών.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Το Σώμα συνεφώνησε.

Τον λόγο έχει ο εισηγητής του ΣΥΡΙΖΑ κ. Χρήστος Καραγιαννίδης για δεκαπέντε λεπτά.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ, κύριε Πρόεδρε.

Το νομοσχέδιο αυτό έρχεται να συμπληρώσει τις ρυθμίσεις σε μία σειρά νομοθετημάτων που έχουμε κάνει από τότε που αναλάβαμε τη διακυβέρνηση της χώρας. Ολοκληρώνουμε μ’ αυτές τις ρυθμίσεις πράξεις οι οποίες οδηγούν σε ακόμη μεγαλύτερη δικαιοσύνη ανάμεσα στα στελέχη των Ενόπλων Δυνάμεων.

Οι προβλέψεις που λαμβάνονται προφανώς δεν εξασφαλίζουν όλες τις ανισότητες που έχουν προκύψει τόσα χρόνια, αλλά έχουν ένα σαφές θετικό πρόσημο και βαθαίνουν το αίσθημα δημοκρατίας και ισονομίας ανάμεσα στα στελέχη των Ενόπλων Δυνάμεων. Οι άντρες και οι γυναίκες των Ενόπλων Δυνάμεων είναι επιφορτισμένοι με μεγάλες ευθύνες σχετικά με την άμυνα της χώρας, ενώ απαιτείται να είναι πιο ευέλικτοι, μιας και οι συχνές μεταθέσεις τους διαταράσσουν την οικογενειακή και κοινωνική τους ζωή. Γι’ αυτόν τον λόγο, η μέριμνα που λαμβάνεται για την εν μέρει ομαλοποίηση της ζωής τους είναι πέρα για πέρα απαραίτητη. Κυρίως για τους υπαξιωματικούς και ανθυπασπιστές οι ρυθμίσεις αυτές είναι περισσότερες, για να επιτευχθεί μεγαλύτερη ισονομία.

Από την πλευρά της Νέας Δημοκρατίας ακούσαμε στις επιτροπές, από τον Αντιπρόεδρό της, ό,τι πιο καταπληκτικό και αλλοπρόσαλλο έχει μέχρι τώρα ειπωθεί. Διαβάζω από τα Πρακτικά, ακριβώς για να μην τον αδικήσω: Είπε ο Αντιπρόεδρος τα εξής: «Είναι περιττό να δηλώσω για το Σώμα ότι εφ’ όσον ο ελληνικός λαός ψηφίσει τη Νέα Δημοκρατία στις επόμενες εκλογές του 2019, που θα έχουμε εκλογές, αυτό το νομοσχέδιο θα καταργηθεί στο σύνολό του ως ένα νομοσχέδιο ντροπής».

Μας λέει, λοιπόν, η Αξιωματική Αντιπολίτευση ότι είναι ντροπή η δυνατότητα νομικής υποστήριξης στα στελέχη και τους οπλίτες των Ενόπλων Δυνάμεων από λειτουργούς του Νομικού Συμβουλίου του Κράτους κατά τις δίκες σε ποινικά δικαστήρια, η πρόβλεψη για μειωμένο ωράριο για τα στελέχη που έχουν ή επιμελούνται τέκνο ή άτομο με αναπηρία 50% που πάσχει από σακχαρώδη διαβήτη, η πρόβλεψη για μετάθεση κατ’ εξαίρεση των παραπάνω στον τόπο επιλογής τους, η κάλυψη δαπανών των ανασφάλιστων δικαιούχων περίθαλψης στα στρατιωτικά νοσοκομεία, η επέκταση του ευεργετήματος της μειωμένης θητείας σε όλα τα τέκνα τρίτεκνης ή πολύτεκνης οικογένειας, η πρόνοια για περιπτώσεις σπουδαστών τόσο της Σχολής Ικάρων, όσο και άλλων στρατιωτικών σχολών που έρχονται κατά τη διάρκεια της φοίτησής τους αντιμέτωποι με προβλήματα υγείας, ώστε να μην είναι αυτονόητη και αυτοδίκαιη η αποπομπή τους, αλλά να τους παρέχεται η δυνατότητα της παραμονής τους στις Ένοπλες Δυνάμεις κατά τρόπο που να δύνανται να αξιοποιηθούν από την Υπηρεσία.

Υπάρχει πρόβλεψη, επίσης, ώστε τα εφ’ άπαξ ποσά που καταβλήθηκαν αναδρομικά κατά το έτος 2018, προς αποκατάσταση αδικιών παλαιότερων ετών, να εξαιρούνται από το εισόδημα και να μην καθίσταται πρόσκομμα στην καταβολή πάσης φύσεως κοινωνικών επιδομάτων και παροχών. Υπάρχει, επίσης, η προσθήκη στα διατηρούμενα επιδόματα της αποζημίωσης EUROCONTROL που αφορά το πολιτικό προσωπικό της Εθνικής Μετεωρολογικής Υπηρεσίας και η πρόβλεψη για την ένταξη των στρατιωτικών σχολών στο σύστημα μεταγραφών φοιτητών αδερφών που φοιτούν σε διαφορετικές πόλεις.

Είπα μερικά από τα αρκετά που έχει μέσα το νομοσχέδιο που για μας έχουν θετικό πρόσημο και που η Νέα Δημοκρατία, κατά δήλωση του Αντιπροέδρου της, θα καταργήσει μόλις γίνει εξουσία. Καταλαβαίνετε ότι όλο αυτό ακούγεται ως απειλή για τους πολίτες, οι οποίοι θα πρέπει να λάβουν σοβαρά υπ’ όψιν τέτοιες δηλώσεις.

Θα ήθελα να κάνω τώρα κάποιες αναφορές σε κάποια άρθρα. Έχει γίνει αρκετή κουβέντα και εδώ, αλλά και με τους ενδιαφερόμενους φορείς, για το άρθρο 32. Πιστεύω ότι στην ομιλία του ο Υπουργός και ο Αναπληρωτής Υπουργός θα διευκρινίσουν και θα διασαφηνίσουν τυχόν ζητήματα που προκύπτουν από το συγκεκριμένο άρθρο.

Στην Επιτροπή επίσης, έγινε εκτενής συζήτηση για το άρθρο 15 και ακούστηκε σκληρή κριτική από την πλευρά της Νέας Δημοκρατίας, όχι πάντοτε με ευπρεπείς όρους. Λέει η Νέα Δημοκρατία, εγκαλώντας τον Υπουργό, ότι νομοθετεί για ένα παραμάγαζο του ΣΥΡΙΖΑ.

Μία στοιχειώδης ανάγνωση της πρώτης παραγράφου θα σας γλίτωνε από τέτοιου τύπου δηλώσεις που κάνατε στις συνεδριάσεις των Επιτροπών, γιατί στην πρώτη παράγραφο του άρθρου αυτού περιγράφεται ότι στα Γενικά Επιτελεία των Ενόπλων Δυνάμεων συστήνονται Γραφεία Νομικής Προστασίας Στελεχών που υπάγονται απευθείας στον οικείο Αρχηγό και στελεχώνονται με στρατιωτικούς. Τα Γενικά Επιτελεία και οι Αρχηγοί τους, λοιπόν, είναι παραμάγαζο του ΣΥΡΙΖΑ; Καταλαβαίνετε για ποιο πράγμα μιλάμε;

Πώς υποστηρίζετε ότι καταργείται η ιεραρχία από αυτό; Πώς ακριβώς υπονομεύεται το αξιόμαχο των Ενόπλων Δυνάμεων; Το ό,τι δηλαδή αναγνωρίζεται σε όλα τα στελέχη όλων των βαθμίδων η δυνατότητα, μέσα από την άσκηση της διοίκησης, να μην αισθάνονται ανυπεράσπιστοι, να έχουν ακριβώς την εμπιστοσύνη ότι μπορεί μία διαδικασία νόμιμη να τους δώσει τη δυνατότητα να εξεταστεί ένα παράπονό τους ή μια ένσταση ή οτιδήποτε άλλο, αυτό υπονομεύει το αξιόμαχο του Ελληνικού Στρατού;

Η δεύτερη διαφωνία -και εδώ είναι νομίζω ιδεολογική διαφωνία και πρέπει να ξεκαθαρίσει η Νέα Δημοκρατία πολλά πράγματα όσον αφορά τον Ελληνικό Στρατό και τα ανθρώπινα δικαιώματα στην ελληνική κοινή γνώμη- αφορά τους αντιρρησίες συνείδησης. Διαβάζω πάλι από τα Πρακτικά τι έχει λεχθεί, ότι δηλαδή η νομοθέτηση για τους αντιρρησίες συνείδησης χαρακτηρίστηκε ως αριστερίστικη εμμονή και ιδεοληψία.

Κατ’ αρχάς να σας πω ότι τα κύρια νομοθετήματα για τους αντιρρησίες συνείδησης τα έχει πάρει η Νέα Δημοκρατία. Έχω εδώ μάλιστα την απόφαση που διάβασα και στην Επιτροπή του Συμβουλίου της Επικρατείας. Δέχεστε ότι είναι θεσμός το Συμβούλιο της Επικρατείας και ότι δεν κυριαρχούν οι αριστεριστές σε αυτό;

Λέει, λοιπόν το Συμβούλιο της Επικρατείας σε αίτηση ενός πολίτη, το οποίο τον δικαιώνει και ακυρώνει την απόφαση του Υπουργού για να μην του δοθεί το δικαίωμα της εναλλακτικής θητείας, το εξής: «Επειδή με την κρινόμενη αίτηση προβάλλεται ότι εν προκειμένω η σύνθεση της επιτροπής του άρθρου 62 του νόμου 3421 του 2005», που η Νέα Δημοκρατία νομοθέτησε, «στην οποία στηρίχθηκε η προσβαλλόμενη πράξη, δεν ήταν νόμιμη διότι παρέστησαν τέσσερα μέλη αυτής εκ των οποίων ήταν δύο στρατιωτικοί, οι οποίοι διάκεινται a priori δυσμενώς προς τους αιτούμενους να αναγνωριστούν αντιρρησίες συνείδησης».

Αυτό το λέει το Συμβούλιο της Επικρατείας. Θα πείτε και σε αυτούς ντροπή που φοράνε τη δικαστική τήβεννο και ακολουθούν τα κελεύσματα του ΣΥΡΙΖΑ; Είναι απόφαση του Συμβουλίου της Επικρατείας. Καταλήγει αυτή η απόφαση ότι δέχεται την αίτηση ακύρωσης της απόφασης του Υπουργού και δικαιώνει τον πολίτη.

Θα σας φέρω και άλλα παραδείγματα. Ετήσια έκθεση του Συνηγόρου του Πολίτη το 2013, του Συνηγόρου του Πολίτη της Ελληνικής Δημοκρατίας, που λέει: «Η προσωπική συνέντευξη ως μέσο διαπίστωσης λόγων συνείδησης είναι αυτή καθεαυτή αμφιλεγόμενη στο μέτρο που υπάγει το αδιάθετο φρόνημα σε έλεγχο ειλικρίνειας». Το λέει αυτό ο Συνήγορος του Πολίτη. Αριστεριστές και στο Συνήγορο του Πολίτη; Και αυτοί, λοιπόν, είναι υπέρ της καταβαράθρωσης του Ελληνικού Στρατού;

Θα σας διαβάσω μόνο τίτλους. Θα σας διαβάσω αυτό το δισέλιδο, όπου είναι οι καταδίκες της χώρας μας. Επιτροπή Ανθρωπίνων Δικαιωμάτων του ΟΗΕ, Συμβούλιο Ανθρωπίνων Δικαιωμάτων Οικονομική Περιοδική Επιτροπή, Ευρωπαϊκό Δικαστήριο Δικαιωμάτων του Ανθρώπου, Ειδικός Εισηγητής του ΟΗΕ για την Ελευθέρια Θρησκείας ή Πεποίθησης, Ευρωπαϊκή Επιτροπή Κοινωνικών Δικαιωμάτων του Συμβουλίου της Ευρώπης, Γραφείο του Ύπατου Αρμοστή του ΟΗΕ, Ευρωπαϊκό Κοινοβούλιο. Να μην συνεχίζω να διαβάζω.

Αυτούς τους θεσμούς τους αποδέχεστε ως τέτοιους, που πρέπει να λειτουργούν και να διασφαλίζουν σε έναν βαθμό τα ανθρώπινα δικαιώματα; Τι κάνουμε το οποίο χαρακτηρίζετε «ιδεοληπτική εμμονή και αριστερίστικη ιδεοληψία»; Θα πρέπει να απαντήστε σε αυτούς τους θεσμούς, αν έχουμε εμείς δίκιο ή άδικο.

Τέλος, να μιλήσω για δυο τροπολογίες. Η μία τροπολογία είναι για τη μοριοδότηση εμπειρίας για την πρόσληψη στο Πολεμικό Ναυτικό. Η φύση των εκτελουμένων εργασιών σε υποβρύχια και πολεμικά πλοία του Πολεμικού Ναυτικού, οι οποίες σχετίζονται άμεσα με την πλήρη επιχειρησιακή ετοιμότητα αυτών, απαιτεί τεχνίτες με μεγάλη εξειδίκευση. Είναι, πιστεύουμε, λογική η πρόταση για αυξημένη μοριοδότηση της εμπειρίας με είκοσι μονάδες ανά μήνα για τους πρώτους τριάντα έξι μήνες και με επτά μονάδες για κάθε επόμενο μήνα, για τους επόμενους ογδόντα τέσσερις.

Επίσης, θέλω να πω και για την τροπολογία αποζημίωσης σε περιπτώσεις διαγραφής από μια στρατιωτική σχολή. Αφορά περιπτώσεις, για τις οποίες όντως, εάν τις δει κανείς χωρίς να έχει ιδιαίτερες γνώσεις Νομικής, θεωρούμε ότι είναι δίκαιο να περάσει η συγκεκριμένη τροπολογία.

Η φοίτηση σε στρατιωτική σχολή είναι πολύ υψηλών απαιτήσεων και υπάρχει πολύ μεγάλος κίνδυνος αδυναμίας ολοκλήρωσης των σπουδών. Η αποζημίωση που συνδέεται με τις περιπτώσεις διαγραφής από μια στρατιωτική σχολή δικαιολογείται σε όλες τις περιπτώσεις, όπως αυτές απαριθμούνται στο άρθρο 8 του ν.1911/1990. Είναι, όμως, ιδιαιτέρως αυστηρή, όταν συνδέεται με την αποτυχία κατά την εκπαίδευση. Αυτό σημαίνει ότι πρέπει να δούμε λίγο δικαιότερα τους ανθρώπους που δεν καταφέρνουν να τελειώσουν τις στρατιωτικές σχολές.

Θα κλείσω με κάτι για το οποίο έχει καταθέσει το ΚΚΕ τροπολογία. Θα φέρουμε και εμείς μία αντίστοιχη τροπολογία, που δεν θα διαφέρει σε μεγάλο βαθμό απ’ αυτήν του ΚΚΕ και αφορά τη δυνατότητα σύστασης δευτεροβάθμιου οργάνου από τις περιφερειακές ενώσεις στρατιωτικών.

Νομίζω ότι είναι ένα ζήτημα, το οποίο εκτενέστατα η κ. Κανέλλη στην Επιτροπή το αιτιολόγησε. Δεν χρειάζεται να πω τίποτα παραπάνω. Έχει να κάνει με λόγους δημοκρατίας και πλήρους εκπροσώπησης αυτών των ανθρώπων.

Κλείνοντας, ελπίζω να μην συμβεί αυτό που συνέβη στις επιτροπές. Ας διατηρήσουμε έναν ευγενή διάλογο. Η κριτική να είναι όσο σκληρή γίνεται, αλλά να μην προσβάλλουμε προσωπικά ανθρώπους που είτε έχουν φορέσει στολές στρατιωτικές είτε υπηρετούν το συγκεκριμένο Υπουργείο και να είναι όσο το δυνατόν πιο ομαλή η συζήτηση από εδώ και πέρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

Ο εισηγητής της Νέας Δημοκρατίας κ. Κικίλιας έχει τον λόγο για δεκαπέντε λεπτά.

**ΒΑΣΙΛΕΙΟΣ ΚΙΚΙΛΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο Θουκυδίδης είχε γράψει ότι η ισχύς ενός κράτους είναι οι άντρες του και όχι τα τείχη, όχι τα άδεια πλοία. Εσείς, όμως, σε εποχές που έχει γίνει σειρά λαθών και που υπάρχουν προβλήματα στην υλικοτεχνική υποδομή του συγκεκριμένου Υπουργείου επιλέγετε να καταθέσετε για μία ακόμη φορά ένα νομοσχέδιο, με το οποίο πλήττετε το ανθρώπινο δυναμικό των Ενόπλων Δυνάμεων και θεσμοθετείτε τη λούφα, την απαλλαγή.

Είναι εντυπωσιακό ότι περιμέναμε σχεδόν πέντε χρόνια να φέρετε ένα νομοσχέδιο, κύριε Υπουργέ, που θα ρίξει το βάρος του στη στήριξη για αναθεώρηση και αναβάθμιση της επιχειρησιακής ικανότητας των Ενόπλων Δυνάμεων σε μια πολύ δύσκολη γειτονιά, σε μία εξαιρετικά κρίσιμη εποχή. Περιμέναμε ότι θα φέρνατε ένα νομοσχέδιο, όπως επανειλημμένως στις επιτροπές σας έχει τονίσει σύσσωμη η Αντιπολίτευση, με έναν τέτοιο εξοπλιστικό νόμο που θα δίνει τη δυνατότητα να προχωρήσουν πράγματα, έτσι ώστε να εκσυγχρονιστεί το Υπουργείο και να πάει στον 21ο αιώνα, μία που βλέπετε ότι οι τεχνολογίες «τρέχουν» και τα δεδομένα αλλάζουν, με μη επανδρωμένα, 3D printing, τεχνητή νοημοσύνη κ.λπ..

Εσείς, όμως, επιλέγετε δυστυχώς να φέρετε ένα νομοσχέδιο το οποίο δεν αφορά οριζόντια όλη την ελληνική κοινωνία, η οποία περιμένει από τις Ένοπλες Δυνάμεις να υπερασπιστούν την ανεξαρτησία μας και την εθνική μας κυριαρχία, αλλά φέρνετε ένα νομοσχέδιο ρουσφετολογικό, φωτογραφικό, το οποίο υπηρετεί δυστυχώς τους λίγους και δίνει την αίσθηση ότι είχατε μία κομματική γραμμή, είχατε ένα πρόγραμμα, το οποίο τσάτρα-πάτρα το φέρνετε στη Βουλή και προσπαθείτε να το περάσετε με το παρόν νομοσχέδιο.

Επειδή δεν μου αρέσει η γενικολογία, θα είμαι συγκεκριμένος. Τι λέτε στους άνδρες και στις γυναίκες των Ενόπλων Δυνάμεων; Δεν είναι εδώ ο κ. Αποστολάκης, είναι εδώ ο κ. Ρήγας. Τι τους λέτε;

Τους λέτε ότι το μείζον σε ό,τι έχει να κάνει με το Υπουργείο Εθνικής Αμύνης είναι οι αντιρρησίες συνείδησης και στις επιτροπές μειώνετε τους στρατιωτικούς, τους άντρες και τις γυναίκες των Ενόπλων Δυνάμεων και προτάσσετε τους καθηγητές, έτσι ώστε να υπάρχει αντικειμενική κρίση σε σχέση με τους αντιρρησίες συνείδησης.

Τι λέει δηλαδή ο κ. Αποστολάκης; Λέει ότι δεν έχει εμπιστοσύνη σε αυτούς με τους οποίους υπηρέτησε σαράντα χρόνια σε όλες τις βαθμίδες και τους οποίους ηγήθηκε ως Α/ΓΕΕΘΑ και τους μειώνει και αυξάνει κάποιους καθηγητές για να αποφασίζουν τι θα γίνεται στον στρατό με τους αντιρρησίες συνείδησης. Αναρωτιόμαστε εδώ πέρα ποιος έγραψε το νομοσχέδιο, ο Αποστολάκης ή ο Καρανίκας;

Έρχεστε μετά και παίρνετε βήμα βήμα και βάζετε μέσα στο νομοσχέδιο τα Γραφεία Νομικής Προστασίας. Οποία υποκρισία! Γραφεία Νομικής Προστασίας εντός της διοίκησης κάθε μονάδας, προκρίνοντας τη ρουφιανιά, δηλαδή βάζοντας τον έναν στρατιωτικό ενάντια στον άλλον, υπερβαίνοντας όλους τους βαθμούς και τον διοικητή της Μονάδας, έτσι ώστε οποιοσδήποτε θέλει να δείξει τον συνάδελφό του ή τον διοικητή, να πηγαίνει στον Αρχηγό ή στον Υπουργό. Τι άλλο να κάνετε για να διαλύσετε το στράτευμα; Πού νομίζετε ότι ζούμε; Στη Φιλανδία; Στη Σουηδία; Δεν βλέπετε τι γίνεται στη γειτονιά μας; Αντιλαμβάνεστε σε μια πολύ κρίσιμη εποχή τι πάτε να κάνετε;

Αυτό το Υπουργείο έχει καθετοποιημένη δομή και όλοι οι στρατιωτικοί μας και στα τρία όπλα, στην Αεροπορία, το Ναυτικό και τον Ελληνικό Στρατό, έχουν μάθει να εκτελούν εντολές καθετοποιημένα, να ακούν τον ανώτερό τους. Υπάρχει ηθικό πλεονέκτημα στους στρατιωτικούς, όχι επειδή πληρώνονται καλά, αλλά επειδή πιστεύουν στην αριστεία.

Ξέρετε κάτι; Το έμβλημα του Γενικού Επιτελείου Εθνικής Αμύνης είναι το «αιέν αριστεύειν». Καταλαβαίνετε; Αντιλαμβάνεστε πού είστε, κύριε Υπουργέ, σε ποιο Υπουργείο; Τι έρχεστε και λέτε, λοιπόν, εσείς, μετά τα σχολεία τα οποία περνούν οι αξιωματικοί μας; Ότι αν το «λίαν καλώς» ήταν μεταξύ των βαθμών 15 και 19, δεν έχει καμμία σημασία. Όλοι να προαχθούν από τον βαθμό 10 και μετά. Αυτή η ιδεοληπτική πολιτική κόντρα στην αριστεία, κόντρα στο φρόνημα, κόντρα στη δύναμη που πρέπει να επιδεικνύουν οι άντρες και οι γυναίκες των Ενόπλων Δυνάμεων. Δηλαδή, αυτοί που δεν τα πατάνε, αυτοί που τσακώνονται μεταξύ τους, αυτοί που είναι αδιάφοροι, αυτούς να τους προάγουμε και να δίνουμε τη δυνατότητα σε όλους να σκέφτονται ότι «Δεν βαριέσαι, ο Ελληνικός Στρατός είναι ένα τίποτε. Όποιος να ’ναι κάνει ό,τι να ’ναι». Και κλείνετε το μάτι στα νέα παιδιά λέγοντάς τους τι; Ότι υπάρχει κι άλλος τρόπος να τελειώσετε και να ξεπεράσατε τη θητεία σας. «Δεν βαριέσαι, αδερφέ, δεν χρειάζεται να πάτε στρατό».

Προσέξτε! Στη χώρα μας αυτήν τη στιγμή, με τις απειλές που δέχεται γύρω-γύρω, με το γεωστρατηγικό περιβάλλον να είναι πολύ δύσκολο, με θέματα καθημερινά, τους λέτε «Μην πάτε στρατό. Κάντε λούφα. Δεν τρέχει τίποτα. Αντιρρησίες συνείδησης, πάτε μετά σε έναν δήμο της περιοχής σας και να μην έρθετε και καθόλου».

Προσέξτε! Τι έλεγε ο νόμος; Έλεγε ότι οι αντιρρησίες συνείδησης, βεβαίως, όχι στα μετόπισθεν, αλλά μπροστά ως νοσοκόμοι, ως άλλες ειδικότητες, να βοηθήσουν, να στηρίξουν. Δεν νομοθετείτε για τους πολλούς, δεν νομοθετείτε για το κοινό καλό, δεν νομοθετείτε για τη χώρα. Νομοθετείτε για τους λίγους.

Υπάρχει σειρά άρθρων στο νομοσχέδιο τα οποία εμείς, επειδή δεν φοράμε παρωπίδες κομματικές και έχουμε αποδείξει διαχρονικά ως Νέα Δημοκρατία ότι μας ενδιαφέρει πάνω από όλα η πατρίδα -και τον εννοούμε τον πατριωτισμό, τον υγιή πατριωτισμό ως κομμάτι της ψυχής και της καρδιάς μας- βεβαίως και θα τα ψηφίσουμε.

Πέστε μου πότε στα χρόνια της αντιπολίτευσης του ΣΥΡΙΖΑ, στην τελευταία διακυβέρνηση με κορμό τη Νέα Δημοκρατία, ψηφίσατε ένα νομοσχέδιο, ένα άρθρο, μία τροπολογία, κάτι. Ποτέ! Και είστε, όπως ήσασταν σαν αντιπολίτευση, ως Κυβέρνηση. Πού είναι στο νομοσχέδιο βασικά πράγματα τα οποία ρυθμίζουν τη διακλαδικότητα; Πού είναι στο νομοσχέδιο, κύριε Υπουργέ, βασικά πράγματα, τα οποία ρυθμίζουν τη νέα εποχή, τα νέα δεδομένα; Πού είναι στο νομοσχέδιο βασικά πράγματα, τα οποία διευκολύνουν πραγματικά τη ζωή των τεχνικών μας στα πλοία, στα αεροσκάφη, των πιλότων, των ανδρών και των γυναικών στο Πολεμικό Ναυτικό ή στον Στρατό;

Πού είναι αυτό το οποίο θα έπρεπε να είχατε φέρει εδώ και πέντε χρόνια και πραγματικά να δίνει τη δυνατότητα στον Έλληνα πολίτη να πει αισθάνεται, ότι, ναι, καλώς πληρώνουμε και μπαίνει σε αξία το κάθε ευρώ του Έλληνα φορολογούμενου ως προς τις Ένοπλες Δυνάμεις και, ναι, πράγματι ήρθαν αυτοί εδώ που είναι διαφορετικοί από τους προηγούμενους και το Υπουργείο πηγαίνει μπροστά. Πού είναι;

To ηθικό των ανδρών και των γυναικών των Ενόπλων Δυνάμεων πλήττεται. Τους διχάζετε. Σπέρνετε τον διχασμό κι έτσι ο ένας με τον άλλον δεν ξέρουν ότι συνεργάζονται μέσα στη διοίκηση, μέσα στη μονάδα, αλλά αντιθέτως καθένας νιώθει ότι κινδυνεύει να τον ρουφιανέψει κάποιος συνάδελφός του σε κάποιον ανώτερο.

Γραφεία νομικής υποστήριξης: Είναι ντροπή που φέρνετε τέτοια πράγματα εν έτει 2019 στο ελληνικό Κοινοβούλιο για να τα ψηφίσουμε για τις Ένοπλες Δυνάμεις. Είναι ντροπή. Ό,τι ρουσφετολογικό, ό,τι προεκλογικό υπάρχει, ό,τι υπάρχει προκειμένου να κλείσουμε το μάτι σε κάποιους και να πάρουμε κανένα ψηφαλάκι, το φέρνετε σ’ αυτό το νομοσχέδιο και είναι και κακογραμμένο, είναι και πρόχειρο. Δεν προλάβαμε να ξεκινήσουμε και βλέπω δέκα τροπολογίες, οι μισές δικές σας, εκπρόθεσμες όλες. Βιαστήκατε να φέρετε το νομοσχέδιο πριν τη Μεγάλη Εβδομάδα, τονίζοντας έτσι τη σημαντικότητά του. Οι ίδιοι δεν ξέρετε τι υπηρετείτε. Δεν ξέρετε ποιοι πραγματικά είναι οι σύμμαχοί μας, τι πρέπει να κάνουμε ως προς τις υποχρεώσεις μας, τι σημαίνει ιεραρχία, τι σημαίνει κακοποιημένη δομή, τι σημαίνει υπακούω σε εντολές.

Το μόνο που έρχεστε να ρυθμίσετε, το μόνο πράγμα που σας ενδιαφέρει είναι αυτό το κομμάτι της εκλογικής σας πελατείας που θεωρείτε ότι μέσα από τον Ελληνικό Στρατό μπορεί να βολευτεί ενάντια στη συντριπτική πλειοψηφία της ελληνικής κοινωνίας. Είχατε μια χρυσή ευκαιρία, είχατε τέσσερα χρόνια που η Αξιωματική Αντιπολίτευση ήταν εκεί, στην Επιτροπή Εξωτερικών και Άμυνας, που ήταν εκεί, στην Επιτροπή Εξοπλισμών και Εξοπλιστικών και στήριξε ό,τι θεωρούσε ότι είναι σωστό.

Πρότειναν τα επιτελεία, πρότεινε ο Α/ΓΕΕΘΑ, πρότειναν οι Αρχηγοί. Υπάρχουν τέσσερα-πέντε άρθρα και παράγραφοι μέσα στο νομοσχέδιο στα οποία ο κύριος Υπουργός, που ήταν Α/ΓΕΕΘΑ, άλλα έλεγε ως Α/ΓΕΕΘΑ και άλλα λέει τώρα ως Υπουργός. Θα σας πω γιατί. Δεν έχει ιδέα ο άνθρωπος για το νομοσχέδιο αυτό, γιατί δεν το έφερε αυτός. Το έφερε ο κ. Ρήγας διά του κομματικού bureau του ΣΥΡΙΖΑ. Το είπαν «πάρε το και υποστήριξέ το» και γι’ αυτό βρέθηκε σε τεράστια δυσκολία στις επιτροπές να υποστηρίξει αυτά τα οποία δεν υποστηρίζονται.

Ποια είναι η απάντηση, κύριε Υπουργέ, κύριε Αποστολάκη, απέναντι στους στρατιωτικούς; Ότι για την αντικειμενικότητα της κρίσης σε κάποιον πολίτη, ο οποίος θέλει να θητεύσει και διεκδικεί το να είναι αντιρρησίας συνείδησης, «ξηλώνετε» τους συναδέλφους σας και βάζετε καθηγητές, έτσι ώστε να ενισχύσετε την αντικειμενικότητα; Καταλαβαίνετε τι ζημιά κάνετε στο στράτευμα; Ανυπολόγιστη ζημιά.

**ΧΡΗΣΤΟΣ ΑΝΤΩΝΙΟΥ:** Πες κάτι άλλο. Αυτά τα είπες. Έχει πολλές διατάξεις το νομοσχέδιο.

**ΒΑΣΙΛΕΙΟΣ ΚΙΚΙΛΙΑΣ:** Τρία πράγματα είναι κομβικά, κύριέ μου, που θέλετε να με διακόψετε. Είναι κομβικά σ’ αυτό το νομοσχέδιο, γι’ αυτό θα το καταψηφίσουμε επί της αρχής.

Θα σας πω και κάτι άλλο. Δεν υπάρχει καμμία αμφιβολία ότι θα το «ξηλώσουμε» όλο, όταν θα έλθουμε στην Κυβέρνηση, αν και εφόσον το επιλέξει ο ελληνικός λαός. Θα κρατήσουμε το όποιο άρθρο είναι προς τη σωστή κατεύθυνση, γιατί δεν βλέπουμε με κομματικά γυαλιά όπως εσείς, αλλά το νομοσχέδιο θα το «ξηλώσουμε», γιατί δεν θα επιτρέψουμε εσείς να διαλύσετε τις Ένοπλες Δυνάμεις, γιατί δεν θα επιτρέψουμε εσείς να κάνετε πράγματα προς χάριν του κόμματός σας και ενάντια στη χώρα.

Σας ευχαριστώ πολύ.

(Χειροκροτήματα απ’ την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε κι εμείς.

Τον λόγο έχει ο ειδικός αγορητής της Δημοκρατικής Συμπαράταξης κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Κύριε Υπουργέ, κυρίες και κύριοι συνάδελφοι, η σπουδή που επιδεικνύεται από τον Υπουργό Εθνικής Άμυνας και από πολλούς Υπουργούς και την Κυβέρνηση γενικότερα, όπως εμφανέστατα δηλώνεται από την πληθώρα των νομοσχεδίων που προωθούνται προς ψήφιση το τελευταίο διάστημα, δείχνει καθαρά ένα πράγμα, ότι δηλαδή η Κυβέρνηση προσπαθεί να κλείσει όπως-όπως σημαντικά θέματα και στην προκειμένη περίπτωση θέματα εθνικής άμυνας. Προσπαθεί να τα κλείσει υπό την πίεση των εκλογικών αναμετρήσεων και της μειούμενης κοινωνικής της αποδοχής. Καταφεύγετε σε παροχολογία, κρύβοντας «κάτω από το χαλί» τα σοβαρά ζητήματα της χώρας και ειδικά στον τομέα των Ενόπλων Δυνάμεων.

Το νομοσχέδιο που φέρνετε σήμερα φιλοδοξεί μόνο να φτιασιδώσει την εικόνα της Κυβέρνησης χωρίς κανένα όραμα για τις Ένοπλες Δυνάμεις, χωρίς προσέγγιση των πραγματικών αναγκών του ανθρώπινου δυναμικού των Ενόπλων Δυνάμεων, με διάχυτη προχειρότητα στη σύνταξή του και στον τρόπο που τέθηκε σε διαβούλευση. Και μάλιστα, όπως είπα και στην επιτροπή, στην ουσία έγινε μια πλασματική, εικονική διαβούλευση, μιας και το αρχικό κείμενο απέχει πολύ από αυτό του νομοσχεδίου που συζητάμε σήμερα. Είναι ένα νομοσχέδιο με κυρίαρχο πνεύμα «να βολέψουμε όλους αυτούς που μας στήριξαν». Μας ζητάτε να ψηφίσουμε φωτογραφικές διατάξεις και άρθρα που, κατά την άποψή μας, μάς πάνε πίσω.

Με το νομοσχέδιο αυτό η Κυβέρνηση δυστυχώς ασχολήθηκε για άλλη μια φορά με ήσσονος σημασίας θέματα και όχι με τα μεγάλα, τα σημαντικά και τα καυτά θέματα που απασχολούν τις Ένοπλες Δυνάμεις. Σε ένα ασταθές γεωστρατηγικό περιβάλλον, αυτό του Αιγαίου και της ανατολικής Μεσογείου, που καλείται να επιχειρήσει η χώρα μας με τις Ένοπλες Δυνάμεις της και να παίξει καθοριστικό ρόλο στις εξελίξεις, με στόχο την υπεράσπιση των εθνικών δικαίων και συμφερόντων, δεν επιδεικνύετε την απαραίτητη εγρήγορση. Πρέπει να μας πείτε, κύριε Υπουργέ, εσείς από τη θέση του Υπουργού, αλλά και από την προηγούμενη -και αναφέρομαι στον κ. Αποστολάκη που ήταν Α/ΓΕΕΘΑ- και κυρίως ο προκάτοχός σας και η Κυβέρνηση συνολικά, τα τέσσερα χρόνια που κυβερνήσατε τι κάνατε για να επιλύσετε χρονίζοντα προβλήματα και σοβαρά ζητήματα εθνικής σημασίας; Τι κάνατε για τις Ένοπλες Δυνάμεις; Τι έργο αφήνετε; Τι προβλήματα επιλύσατε; Τι σας έλειπε για να δράσετε προς την κατεύθυνση αυτή; Γνώσεις, εμπειρίες, θέληση;

Φέρατε ένα νομοσχέδιο κατώτερο των περιστάσεων. Θα μπορούσατε να γράψετε, όμως, τη δική σας ιστορία και να συνδέσετε το όνομά σας με τη ριζική επίλυση χρονιζόντων και σημαντικών προβλημάτων, να λύσετε καθοριστικής και καταλυτικής σημασίας θέματα για τις Ένοπλες Δυνάμεις, διευκολύνοντας έτσι το έργο τους, ζητήματα που θα μπορούσαν να στηρίξουν ποικιλοτρόπως τις Ένοπλες Δυνάμεις και να χαράξουν ρότα επιτυχίας και εθνικής περηφάνιας. Δυστυχώς, κύριε Υπουργέ, δεν το πράξατε.

Σε κάθε χώρα η οποία θα ήθελε να λέγεται σοβαρή, αυτόνομη και πολιτισμένη, όπως η δική μας, θα έπρεπε οι ιθύνοντες να ασχολούνται και να εισηγούνται προτάσεις επίλυσης που θα μπορούσαν να ξεκολλήσουν και να απογειώσουν την αποτελεσματικότητα των Ενόπλων Δυνάμεων. Θα μπορούσα να σας αναφέρω επιγραμματικά κάποια από αυτά τα σοβαρά χρονίζοντα ζητήματα και εθνικής σημασίας θέματα, που θα έπρεπε να είναι καταγεγραμμένα στην ατζέντα σας και για τα οποία θα έπρεπε να έχετε επιδείξει μεγαλύτερη σπουδή.

Πρώτο θέμα είναι η αναδιάρθρωση των Ενόπλων Δυνάμεων. Θα έπρεπε να καταστεί σαφές προς όλους ότι δεν υφίστανται περιθώρια απώλειας χρόνου. Οι νομοθετούμενες μειώσεις των αμυντικών προϋπολογισμών για τα επόμενα χρόνια επιβάλλουν την άμεση προσαρμογή μας. Είναι πλέον επιβεβλημένο, πιο πολύ από ποτέ, να εξορθολογικοποιήσουμε τις δομές μας σε κάθε επίπεδο, να βελτιώσουμε τη διαχείριση των διατιθέμενων πόρων, ανθρώπινων και άλλων, να αποφύγουμε κάθε περιττή σπατάλη, να βελτιώσουμε τη διαχείριση στον σχεδιασμό της ανάπτυξης των αμυντικών δυνατοτήτων, να απαλείψουμε λειτουργίες και να εξαλείψουμε κάθε παράγοντα που δεν συνεισφέρει στην ορθή κατεύθυνση, με γνώμονα τη διατήρηση και βελτίωση της μαχητικής ικανότητας και ισχύος των Ενόπλων Δυνάμεων.

Δεύτερο σημαντικό θέμα αποτελεί η ανάκαμψη του αξιόμαχου των Ενόπλων Δυνάμεων. Το νοσηρό κατεστημένο της απαξίωσης των πάντων στις Ένοπλες Δυνάμεις είναι καιρός να αντιμετωπιστεί, προκειμένου να εξυγιανθεί το στράτευμα και να λειτουργήσει ορθολογικά. Βασική παράμετρος του αξιόμαχου αποτελεί η δημιουργία συνείδησης, ήθους και αξιών, ως πρωταρχικών παραγόντων για την επιτυχία της αποστολής και του έργου των Ενόπλων Δυνάμεων, με καταλύτη την ηγεσία του στρατεύματος, μέσω της βελτίωσης του πλαισίου αξιοκρατικής και αντικειμενικής αξιολόγησης, προαγωγής, ανάληψης θέσεων υψηλής ευθύνης, αλλά και της αναδιάρθρωσης του θεσμικού πλαισίου της εκπαίδευσης, της εξειδίκευσης, της επιμόρφωσης και μετεκπαίδευσης των στελεχών των Ενόπλων Δυνάμεων.

Τρίτο θέμα είναι ο καθορισμός κοινής αμυντικής πολιτικής σε εθνικά θέματα, για τη διασφάλιση εθνικής κυριαρχίας με τη δημιουργία μόνιμου υπερκομματικού συμβουλίου εθνικής ασφάλειας. Καθώς οι προκλήσεις και οι αστάθειες του περιβάλλοντος γεωπολιτικού χώρου μας αυξάνονται σταθερά, καθίσταται εμφανέστατη η έλλειψη μιας σύγχρονης, δυναμικής και συνεκτικής στρατηγικής κουλτούρας στο πλαίσιο της εθνικής άμυνας και ασφάλειας.

Τέταρτο θέμα αποτελεί η θέσπιση διαδικασιών υλοποίησης των εξοπλιστικών προγραμμάτων στις Ένοπλες Δυνάμεις, κάτω από το πρίσμα της διασφάλισης της εθνικής κυριαρχίας και ακεραιότητας. Πρέπει να γίνει συνείδηση όλων μας, κυρίες και κύριοι, ότι οι Ένοπλες Δυνάμεις είναι κοινή ιδιοκτησία των Ελλήνων πολιτών. Όλοι οι εμπλεκόμενοι φορείς θα πρέπει να προβαίνουν στη βέλτιστη διαχείριση των μειωμένων διαθέσιμων πόρων για την άμυνα της χώρας.

Στο σημείο αυτό θα ήθελα να επισημάνω το γεγονός ότι η χώρα μας δηλώνει ως ποσοστό του ΑΕΠ για αμυντικές δαπάνες 2,36%, άνω του ορίου που προβλέπει το ΝΑΤΟ, δηλαδή τάξη απόλυτου μεγέθους 4,6-4,7 δισεκατομμύρια ευρώ, συμπεριλαμβάνοντας μέσα και τις στρατιωτικές συντάξεις. Εντούτοις, οι αμυντικές δαπάνες ανέρχονται σε 530 εκατομμύρια ευρώ, δηλαδή ποσοστό 11,6% επί του συνόλου. Και διερωτώμαι: πώς θα ανταποκριθεί η χώρα μας σε ικανοποιητικές διαθεσιμότητες με αυτά τα μεγέθη;

Πέμπτο θέμα είναι η συμμετοχή των Ενόπλων Δυνάμεων στην αναβάθμιση της εγχώριας αμυντικής βιομηχανίας, με σκοπό την αυτονομία της και τη δημιουργία πολλαπλασιαστικών οικονομικών διαδικασιών για την εθνική οικονομία. Μεταξύ άλλων, απαιτείται βελτίωση στις διαδικασίες διασύνδεσης της δράσης των αμυντικών βιομηχανιών με τις μεσοπρόθεσμες εξοπλιστικές ανάγκες των ελληνικών Ενόπλων Δυνάμεων. Απαιτείται επίσης εφαρμογή της ευρωπαϊκής οδηγίας αναφορικά με την ασφάλεια εφοδιασμού και πληροφοριών, μέσω και της πλήρους ενεργοποίησης της Εθνικής Αμυντικής Βιομηχανικής Στρατηγικής, η δημιουργία ενιαίας αρχής προμηθειών αμυντικού και λοιπού υλικού, με αρμοδιότητες επί θεμάτων αμυντικής βιομηχανίας, με συναρμοδιότητα στις αποφάσεις σχετικά με τον τρόπο ανάθεσης των αμυντικών προμηθειών.

Κύριε Υπουργέ, αντί λοιπόν να ασχολείστε με τέτοιου επιπέδου καθοριστικής σημασίας ζητήματα, ασχολείστε με δευτερεύοντα θέματα. Φοβάμαι ότι το σχέδιο νόμου που φέρατε προς ψήφιση αποτελεί τροχοπέδη στη βελτίωση και την αναδιάρθρωση των Ενόπλων Δυνάμεων, αν και είχατε την ευκαιρία μέσω της διαβούλευσης, αλλά και όσων συζητήθηκαν με τους φορείς να το βελτιώσετε. Ακόμα και ορισμένα σωστά άρθρα, τα βγάλατε αμέσως μετά τη διαβούλευση.

Αν και η αναλυτική μας θέση επί των άρθρων παρουσιάστηκε στις επιτροπές, κρίνω σκόπιμο να αναφερθώ δίνοντας έμφαση σε καίρια ζητήματα του νομοσχεδίου που πλήττουν, κατά την άποψή μας, την αποτελεσματικότητα των Ενόπλων Δυνάμεων, όπως:

Πρώτον, το ανθρώπινο δυναμικό τους και ιδιαίτερα θέματα σταδιοδρομικής εξέλιξης και μέριμνας των στελεχών, σπουδαστών στρατιωτικών ακαδημαϊκών ιδρυμάτων, θητείας, στρατευσίμων νέων και αντιρρησιών συνείδησης υπό το πρίσμα της αντικειμενικότητας, της δικαιοσύνης, ενιαίας αρχής αξιοποίησης, αξιολόγησης, ανταμοιβής και επιβράβευσης, για να στηρίζονται πραγματικά οι Ένοπλες Δυνάμεις στα άξια στελέχη που μπορούν να κάνουν τη διαφορά.

Δεύτερον, θεσμούς αλλά και φορείς που μπορούν να αναμορφώσουν τις Ένοπλες Δυνάμεις. Κύριε Υπουργέ, μέσω σχετικών άρθρων ασχολείστε με επιμέρους ρυθμίσεις, εργαλειοποιείτε τα θέματα, τα οποία δεν ενισχύουν την ίση μεταχείριση των στελεχών όμοιας προέλευσης, μην τηρώντας κοινή αρχή, δίκαιη και ισόνομη στάση απέναντι στο σύνολο του στρατεύματος, όπως αυτά που προωθούνται μέσω των διατάξεων κυρίως για τους εθελοντές μακράς θητείας και τις εθελόντριες των Ενόπλων Δυνάμεων.

Πώς λοιπόν θα στηριχθεί το αξιόμαχο των Ενόπλων Δυνάμεων, όταν το προσωπικό δεν αντιμετωπίζεται με συγκεκριμένα αντικειμενικά, διαφανή και δίκαια κριτήρια, με γνώμονα την επιτυχημένη προσφορά ενός εκάστου στο έργο των Ενόπλων Δυνάμεων; Σαφώς πρέπει να εισακουστούν οι επιμέρους προτάσεις μας, όσον αφορά την αντικειμενική και διαφανή μεταχείριση των Εθελοντών Μακράς Θητείας, με σκοπό να αποκατασταθούν αδικίες σε συγκεκριμένες κατηγορίες και ομάδες προσωπικού.

Μέλημά σας, κύριε Υπουργέ, πρέπει να είναι η εξέταση των αναγκών του προσωπικού στο σύνολό του. Απαιτείται να προβείτε σε εξέταση και σύνταξη μελέτης, όπου θα εξετάζονται όλες οι κατηγορίες προσωπικού, με τον συγκεκριμένο διαφανή και αντικειμενικό τρόπο, λαμβάνοντας υπ’ όψιν το υπόβαθρο του καθενός, τη συμμετοχή της κάθε ομάδας στο συνολικό έργο των Ενόπλων Δυνάμεων και τον καταλυτικό ρόλο ενός εκάστου. Όλα αυτά βέβαια υπό το πρίσμα ενός οράματος για το αύριο των Ενόπλων Δυνάμεων, με γνώμονα και στόχο τη διατήρηση της ειρήνης και της ασφάλειας της χώρας.

Αν είχατε το σθένος, κύριε Υπουργέ, θα έπρεπε να αποσύρετε τις διατάξεις που σχετίζονται με το προσωπικό και να προβείτε σε συνολική και αντικειμενική μελέτη του θέματος.

Από την άλλη πλευρά, το νομοσχέδιο περιέχει φωτογραφικές διατάξεις, που αντί να αποσκοπούν στον εκσυγχρονισμό των ΑΣΕΙ και ΑΣΣΥ, ώστε να ανταποκρίνεται στις σύγχρονες απαιτήσεις, προσπαθούν να δημιουργήσουν φαινόμενα στελεχών ελαφράς υπηρεσίας ή υπηρεσίας γραφείου.

Γνωρίζετε πολύ καλά πόσο σημαντικό είναι να τεθούν οι σωστές βάσεις για τους σπουδαστές των ΑΣΕΙ και ΑΣΣΥ, που αποτελούν τα φυτώρια των αυριανών μαχητών, ηγητόρων και υποστηρικτών του τόσο σπουδαίου έργου των Ενόπλων Δυνάμεων. Δεν νοούνται διατάξεις, όπως για παράδειγμα: πρώτον, μαθητές ειδικών καταστάσεων των στρατιωτικών σχολών που ενώ μέχρι σήμερα για διάφορους λόγους υγείας διαγράφονταν από αυτές, τώρα θα μπορούν να ενταχθούν σε κατάσταση υπηρεσίας γραφείου ή ελαφράς υπηρεσίας. Πρόκειται, κατά την άποψή μας, για ευνοϊκή μεν διάταξη για τους μαθητές με λόγους υγείας, αλλά όχι για τους χώρους αυτούς, όπου τίποτε λιγότερο από το βέλτιστο και το άριστο δεν θα έπρεπε να είναι αποδεκτό.

Στους σπουδαστές της Σχολής Ικάρων της κατεύθυνσης Ιπταμένων, που διαγράφηκαν από αυτήν κατά το πρώτο έτος σπουδών λόγω πτητικής ακαταλληλότητας, παρέχεται η δυνατότητα τώρα επιστροφής στις Ένοπλες Δυνάμεις μέχρι την ηλικία των είκοσι τεσσάρων ετών και επανεγγραφής τους στη Σχολή Ικάρων, μετατασσόμενοι αυτοί σε μία από τις κατευθύνσεις εδάφους. Αποτελεί για εμάς καθαρή φωτογραφική διάταξη ικανοποίησης συγκεκριμένων προσώπων, χωρίς να αποδεικνύεται η σκοπιμότητα, η ισονομία και η δικαιοσύνη που επικαλείται η διάταξη.

Υπάρχουν και άλλες διατάξεις που, αντί να αποσκοπούν στην ισορροπημένη αξιοποίηση των στρατεύσιμων νέων που τόσο έχουμε ανάγκη, καθίστανται προβληματικές από κάθε πλευρά. Το νομοσχέδιο περιέχει, επίσης, διατάξεις που προσπαθούν να χειραγωγήσουν το προσωπικό των Ενόπλων Δυνάμεων και όχι να το αξιοποιήσουν αντικειμενικά και δίκαια τηρώντας συγκεκριμένες αρχές, όπως για παράδειγμα το σχετικό άρθρο για τη δημιουργία γραφείων νομικής προστασίας στελεχών. Προωθείται μία πρωτόγνωρη και ιδιαίτερη διάταξη, που παραπέμπει σε άλλες εποχές διαχείρισης και χειραγώγησης του προσωπικού. Όπως είπα και στην επιτροπή, τα γραφεία νομικής προστασίας στελεχών διαφαίνεται ήδη ότι θα αποτύχουν. Η υπαγωγή τους στον οικείο αρχηγό μόνο προβληματισμό δημιουργεί.

Ο εκσυγχρονισμός των Ενόπλων Δυνάμεων δεν γίνεται με τέτοια γραφεία. Εδώ απαιτείται ένας εντελώς ανεξάρτητος θεσμός, ο Συνήγορος του Στρατιωτικού, πέρα από τη στρατιωτική ιεραρχία, κάτι σαν τον Συνήγορο του Πολίτη, που θα υπάγεται βέβαια στον Υπουργό Εθνικής Άμυνας, με την υποχρέωση αναφοράς απευθείας στον Υπουργό.

Σημαντικές, επίσης, είναι οι παρατηρήσεις και της έκθεσης του Επιστημονικού Συμβουλίου της Βουλής, που ελπίζω ότι θα τις λάβετε σοβαρά υπ’ όψιν σας, όπως για παράδειγμα για το άρθρο 36 σε σχέση με τους στρατιωτικούς δικαστές όπου καθιερώνεται η δυσμενής μεταχείριση των στρατιωτικών δικαστών που προέρχονται από τη Στρατιωτική Σχολή Αξιωματικών Σωμάτων σε σχέση με όσους έχουν διοριστεί με διαγωνισμό, καθώς αυξάνονται τα όρια ηλικίας μόνο για τη δεύτερη κατηγορία, χωρίς να υπάρχει κανένας ουσιαστικός, εύλογος και βάσιμος λόγος.

Για να μην θεσμοθετηθεί αυτή η άνιση μεταχείριση, θα πρέπει οι σχετικές διατάξεις να ισχύουν για όλους τους στρατιωτικούς δικαστές ανεξαρτήτως προέλευσης.

Τέλος, στο άρθρου 40 και 50, παράγραφος 5, προωθούνται διατάξεις που δεν ευνοούν την εναρμόνιση της χώρας στο κανονιστικό πλαίσιο στρατιωτικών ειδικευμένων θεμάτων της Ευρωπαϊκής Ένωσης και του ΝΑΤΟ. Συγκεκριμένα, της στρατιωτικής αξιοπλοΐας του Ευρωπαϊκού Οργανισμού Άμυνας της Ευρωπαϊκής Ένωσης και της πολιτικής αξιοπλοΐας του ΝΑΤΟ για τις Ένοπλες Δυνάμεις.

Το άρθρο 40, που αναφέρεται στο σοβαρό θέμα της Εθνικής Στρατιωτικής Αρχής Αξιοπλοΐας είναι ουσιώδους σημασίας για τη χώρα και την αμυντική βιομηχανία. Η δημιουργία του υπ’ όψιν φορέα αποτελεί ένα θέμα εναρμόνισης σε εθνικό επίπεδο του Κανονιστικού Πλαισίου του Στρατιωτικής Αξιοπλοΐας του Ευρωπαϊκού Οργανισμού Άμυνας της Ευρωπαϊκής Ένωσης και της Πολιτικής Αξιοπλοΐας του ΝΑΤΟ για τις Ένοπλες Δυνάμεις και την αμυντική βιομηχανία, αμφότερα τα οποία έχει προσυπογράψει η χώρα μας προς εναρμόνιση.

Να σημειωθεί ότι κράτη-μέλη του European Defense Agency και του ΝΑΤΟ έχουν ήδη συγκροτήσει αντίστοιχες Εθνικές Στρατιωτικές Αρχές Αξιοπλοΐας, ήτοι η Γαλλία, η Γερμανία, το Ηνωμένο Βασίλειο, η Σουηδία, η Ιταλία, η Ουγγαρία και άλλες χώρες, υπαγόμενες απευθείας στους Υπουργούς, συμμορφούμενες με τα ανωτέρω δύο κανονιστικά πλαίσια.

Το τεθέν, όμως, πλαίσιο δεν κρίνεται επαρκές. Διαπιστώνονται σημαντικές ελλείψεις και σφάλματα στην υπαγωγή υπό το ΓΕΕΘΑ και την αποστολή της προς σύσταση Εθνικής Αρχής. Μέσω αυτής δεν διασφαλίζεται η ανεξαρτησία και το κύρος της, αλλά και η επιβολή των νόμιμων κυρώσεων σε φορείς που θα αναπτύσσουν προϊόντα ή οπλικά συστήματα μη συμβατά με τα διεθνή πρότυπα.

Επιπρόσθετα, το συγκεκριμένο νομοσχέδιο δεν ασχολείται με την οργανωτική δομή και τη λειτουργικότητα, τη στελέχωση, τα προσόντα και τα καθήκοντα των στελεχών της Εθνικής Αρχής όπως γίνεται με άλλες υπηρεσίες, όπως περί της σύστασης της Αρχής Πολιτικής Αεροπορίας και αναδιάρθρωσης της Υπηρεσίας Πολιτικής Αεροπορίας, για την εφαρμογή εθνικής και ευρωπαϊκής νομοθεσίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω ελάχιστο χρόνο από τη δευτερολογία μου.

Μετά τα προαναφερθέντα, προτείνουμε την απόσυρση των επίμαχων διατάξεων και να εξεταστούν μαζί σε ένα ξεχωριστό, αυτοτελές σχέδιο νόμου.

Κυρίες και κύριοι συνάδελφοι, στο σύγχρονο, σύνθετο και ασταθές γεωπολιτικό περιβάλλον της ανατολικής Μεσογείου, όπου βρίσκεται η χώρα μας, οι Ένοπλες Δυνάμεις, ως βασικός πυλώνας σταθερότητας, δεν λαμβάνουν καμμία προστιθέμενη αξία από το παρόν νομοσχέδιο, ούτε υφίσταται η παραμικρή προληπτική στρατηγική για τον ρόλο τους.

Εμείς στο Κίνημα Αλλαγής προτείνουμε τα παρακάτω:

Να υλοποιηθεί ο επανασχεδιασμός της οργανωτικής τους δομής, να αυξηθεί η ευελιξία τους. Πρόσφατο ιδιαίτερο κωμικοτραγικό παράδειγμα αποτελεί η μεταφορά ή όχι της 32ης Ταξιαρχίας Πεζοναυτών. Αποφασίσατε τελικά, κύριε Υπουργέ, τι θα κάνετε με αυτό; Θα αποκατασταθεί η λειτουργικότητα και η διαθεσιμότητα όλου του υπάρχοντος υλικού με σκοπό την επαύξηση ή αποκατάσταση της διαθεσιμότητας όπου απαιτείται;

Να αναθεωρηθεί το θεσμικό πλαίσιο των Ενόπλων Δυνάμεων για τους αξιωματικούς και τους υπαξιωματικούς με την αναθεώρηση του ν.1400/1973 περί Καταστάσεως των Αξιωματικών και σύνταξη νέου νόμου περί Καταστάσεως Αξιωματικών. Σύνταξη νόμου περί Καταστάσεως των Υπαξιωματικών. Όλων των νόμων που αφορούν την εξέλιξη των στελεχών των Ενόπλων Δυνάμεων. Με μέριμνα της στρατιωτικής ηγεσίας, να γίνεται αποτελεσματική διαχείριση των αλλαγών και των προκλήσεων και να δίδεται ιδιαίτερη σημασία στον ανθρώπινο παράγοντα. Να υπαγορεύεται η εκπαίδευση του προσωπικού από την αρχή της διαρκούς μάθησης, προσαρμοσμένη στις νέες τεχνολογίες.

Οι διαδικασίες να εξασφαλίζουν τη σωστή και γρήγορη λήψη των επιχειρησιακών αποφάσεων.

Και τέλος, στα κριτήρια λήψης απόφασης να λαμβάνεται υπ’ όψιν η αποδοτικότητα, δηλαδή η αποδοτική χρήση των σπανιζόντων πόρων, η διαφάνεια και η αποτελεσματικότητα.

Τέτοια χαρακτηριστικά θα έπρεπε να έχει το νομοσχέδιο και κάθε νομοσχέδιο που αφορά τις Ένοπλες Δυνάμεις.

Και επειδή ο κύριος Υπουργός –και κλείνω με αυτό- από τους κόλπους του Πολεμικού Ναυτικού, θα ήθελα να του θυμίσω –αν και απουσιάζει- τα λόγια του Ναυάρχου Κουντουριώτη στη ναυμαχία της Έλλης, για το ανθρώπινο κεφάλαιο: «Καράβια άνευ ικανού έμψυχου υλικού είναι μόλυβδος βαρύς, βυθιζόμενος εντός ύδατος».

Καταθέτω τις προτάσεις μας στα Πρακτικά.

Σας ευχαριστώ πολύ.

(Στο σημείο αυτό ο Βουλευτής κ. Γεώργιος Αρβανιτίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Αναπληρωτής Υπουργός κ. Φάμελλος. Θέλει να μιλήσει για την τροπολογία του. Πρέπει, όμως, να πούμε το εξής. Βιάζεται. Εάν, όμως, ζητήσουν τον λόγο οι συνάδελφοι, θα πρέπει να παραμείνετε, κύριε Υπουργέ.

Το θέμα της τροπολογίας είναι ρύθμιση θεμάτων αρμοδιότητας Υπουργείου Περιβάλλοντος και Ενέργειας και συγκεκριμένα, τροποποίηση - συμπλήρωση διατάξεων του ν.4042/2012.

Προτού πάρετε τον λόγο, κύριε Υπουργέ, να αναγγείλουμε την παρουσία σχολείου εδώ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα μαθήτριες και μαθητές και τρεις συνοδοί εκπαιδευτικοί από το 4ο Γυμνάσιο Καλαμάτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κύριος Υπουργός.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, η τροπολογία που έχουμε καταθέσει και θα συζητήσουμε σήμερα αφορά στην κατάργηση του τέλους ταφής για τη διάθεση απορριμμάτων και στην εισαγωγή της περιβαλλοντικής εισφοράς κυκλικής οικονομίας.

Και επειδή οφείλω και μια εξήγηση για ποιο λόγο εισάγεται στη σημερινή συνεδρίαση ως τροπολογία, θα σας πω ότι η ρύθμιση αυτή είχε αναρτηθεί σε δημόσια διαβούλευση μαζί με τον κανονισμό τιμολόγησης των φορέων διαχείρισης των αποβλήτων. Η δημοσίευση αυτή την εβδομάδα σε ΦΕΚ του κανονισμού τιμολόγησης συμπαρασύρει και τη ρύθμιση, επειδή αυτή ήταν και η δέσμευση του Υπουργείου Περιβάλλοντος προς την αυτοδιοίκηση, ότι ταυτόχρονα οι δύο αυτές ρυθμίσεις θα θεσμοθετηθούν.

Η ρύθμιση αυτή αποτελεί μία ουσιαστική αλλαγή κυκλικής οικονομίας στην Ελλάδα. Μέχρι σήμερα και με τον νόμο του 2012 είχε καθοριστεί το ειδικό τέλος ταφής. Το ειδικό τέλος ταφής, όμως, πρέπει να σας ενημερώσω ότι δεν εφαρμόστηκε ποτέ. Κάθε χρόνο το Κοινοβούλιο με εισήγηση των αρμόδιων Υπουργείων ανέστελε την εφαρμογή του φόρου ταφής και είχαμε ένα δυστυχές γαϊτανάκι αδυναμίας της πολιτείας και της αυτοδιοίκησης να προχωρήσει σε μία ρύθμιση η οποία είχε αντικειμενική βάση –αφορούσε στην αποτροπή της ταφής-, αλλά δεν εφαρμόστηκε.

Για ποιους λόγους; Πρώτα απ’ όλα γιατί αυτή η ρύθμιση του ν. 4042 δεν συνδυάστηκε με μέτρα ενθάρρυνσης μιας διαφορετικής διαχείρισης απορριμμάτων, με ουσιαστικά μέτρα ενίσχυσης της ανακύκλωσης ή με υποδομές κυκλικής οικονομίας και αξιοποίησης απορριμμάτων. Είχε, λοιπόν, έναν αποτρεπτικό χαρακτήρα, αλλά εκ τούτου μόνο είχε καταστεί και αποσπασματικό ή αναποτελεσματικό. Γι’ αυτό και η πολιτεία ή δεν άντεξε ή δεν θέλησε ποτέ να το εφαρμόσει.

Το δεύτερο ήταν ότι συνέδεε το τέλος ταφής με τους δήμους, όχι όμως με τους φορείς διαχείρισης των αποβλήτων, που είναι αυτοί οι οργανισμοί των δήμων που διαχειρίζονται τις εγκαταστάσεις και άρα θα μπορούσαν να επιβάλλουν ή να εισπράξουν το τέλος ταφής.

Η οικονομική επιβάρυνση που προέβλεπε ο ν.4042 ήταν πάρα πολύ μεγάλη, ήταν 35 ευρώ στον τόνο, σε μια αναντιστοιχία, αν θέλετε, με το βάρος που είχαν έτσι και αλλιώς οι φορείς για την ταφή. Η αναλογικότητά του ήταν προβληματική. Και ταυτόχρονα δεν προέβλεπε η ρύθμιση ότι θα επιστραφεί το τέλος αυτό σε δράσεις κυκλικής οικονομίας και ανακύκλωσης, γιατί έπρεπε να δώσει και τη διέξοδο.

Εκ τούτου, λοιπόν, τροποποιείται –και για την ακρίβεια καταργείται- το τέλος ταφής. Εισάγεται πλέον η Εισφορά Κυκλικής Οικονομίας. Οφείλω να σας πω ότι η χώρα μας είναι πλέον μία από τις πρώτες δέκα χώρες της Ευρωπαϊκής Ένωσης που έχει στρατηγική κυκλικής οικονομίας κατατεθειμένη και στην Ευρωπαϊκή Ένωση με συμφωνία με την Οικονομική και Κοινωνική Επιτροπή και όλους τους παραγωγικούς φορείς. Πρόσφατο είναι και το πρώτο φόρουμ Κυκλικής Οικονομίας που έγινε εδώ στην Αθήνα. Το μέτρο αυτό είναι αναπόσπαστο στοιχείο της απόφασης του Κυβερνητικού Συμβουλίου Οικονομικής Πολιτικής και της πολιτικής για την κυκλική οικονομία.

Τι προβλέπεται, λοιπόν, και τι ρυθμίζουμε σήμερα;

Να καταβάλλεται από τους φορείς διαχείρισης στερεών αποβλήτων στο Πράσινο Ταμείο ένα τέλος το οποίο ανέρχεται σε 10 ευρώ ανά τόνο διατιθέμενων στερεών αποβλήτων ξεκινώντας από την 1-1-2020, δηλαδή μετά από οκτώ μήνες. Ταυτόχρονα, το ποσό αυτό θα αυξάνεται κατά 5 ευρώ κάθε έτος αν συνεχίζει ο δήμος ο οποίος υπόκειται σε αυτήν την εισφορά να μην καλύπτει τις υποχρεώσεις της ευρωπαϊκής πολιτικής για τη διάθεση αποβλήτων.

Θα διατίθεται αποκλειστικά για τη χρηματοδότηση έργων κυκλικής οικονομίας. Δηλαδή, θα ενισχύει μόνο την ανακύκλωση στους δήμους που εξαιτίας του ότι δεν την έχουν αναπτυγμένη υποχρεούμαστε να πληρώνουμε εισφορά κυκλικής οικονομίας. Και μάλιστα, για την επιτάχυνση των διαδικασιών θα υπάρχει και ένας ξεκάθαρος οδικός χάρτης για τους δήμους. Δηλαδή, οι δήμοι οι οποίοι δεν έχουν καμμία δραστηριότητα ανάκτησης και επεξεργασίας στερεών αποβλήτων θα έχουν την υποχρέωση να καταβάλλουν 10 ευρώ τον τόνο.

Όταν, όμως, υπάρχει περιβαλλοντική αδειοδότηση μονάδας, δηλαδή έχουν ξεκινήσει διαδικασίες προετοιμασίας των μονάδων κυκλικής οικονομίας, θα υπάρχει 35% έκπτωση επ’ αυτού του 10**.** Και όταν υπάρχει νομική δέσμευση, δηλαδή συμβόλαιο, έχει εγκατασταθεί και κατασκευάζεται η μονάδα αυτή κυκλικής οικονομίας και επεξεργασίας απορριμμάτων θα υπάρχει έκπτωση 70%, ενώ όταν λειτουργεί η μονάδα επεξεργασίας απορριμμάτων και αξιοποίησής τους, δεν θα υπάρχει καμμία εισφορά εκ μέρους του δήμου.

Θα υπάρχει υπολογισμός κάθε εξάμηνο της εισφοράς αυτής. Στο επόμενο τρίμηνο θα βγαίνει ο λογαριασμός από τον φορέα διαχείρισης των αποβλήτων από τις ποσότητες που διατέθηκαν σε ταφή χωρίς επεξεργασία. Θα λαμβάνονται υπ’ όψιν όλες οι μειώσεις, η ανακύκλωση που επιτυγχάνει ο δήμος και προφανώς, θα καταβάλλεται στη συνέχεια η περιβαλλοντική εισφορά.

Αυτό πρακτικά σημαίνει ότι οι φορείς διαχείρισης των αποβλήτων σε όλη την Ελλάδα, που συγκροτήθηκαν πλέον και οργανώθηκαν με βάση τον Κλεισθένη, τον ν.4555, θα κληθούν τον Ιούνιο να συντάξουν τιμολογιακή πολιτική που θα τη στείλουν σε όλα τα δημοτικά συμβούλια, όπως προβλέπει ο ν.4555 και ο ν.4496/2017. Άρα, σε όλα τα δημοτικά συμβούλια της χώρας θα γίνει συζήτηση για την ανακύκλωση, για τη μείωση του κόστους διαχείρισης λόγω ανακύκλωσης και για την εισφορά κυκλικής οικονομίας και την αξιοποίησή της.

Δεν θα υπάρχουν στεγανά στη ζήτηση, πλέον, στερεών αποβλήτων. Τα νούμερα, τα αποτελέσματα θα είναι διαθέσιμα στον πολίτη. Θα αξιολογείται η αυτοδιοίκηση και η κοινωνία μας και θα έχουμε πλήρη πληροφορία, τελικά, σχετικά με το τι γίνεται με τη διαχείριση απορριμμάτων. Διότι πρέπει να σας ομολογήσω ότι δεν υπήρχαν δεδομένα και δεν υπάρχουν αξιόπιστες βάσεις δεδομένων μέχρι τώρα. Έτσι, θα ελέγχεται και η καταβολή της εισφοράς εκ μέρους των ΦΟΔΣΑ και θα υπάρχει η αντίστοιχη αναφορά στη Γενική Γραμματεία Συντονισμού Διαχείρισης Αποβλήτων.

Να πω απλώς ότι στη ρύθμιση δεν προβλέπεται κανένας περιορισμός διάθεσης του ποσού αυτού ως προς το Πράσινο Ταμείο. Δηλαδή δεν υπόκειται η εισφορά αυτή στους μνημονιακούς περιορισμούς του Πράσινου Ταμείου που είχαν εισαχθεί με τις προηγούμενες κυβερνήσεις.

Θα δίνονται κίνητρα στην αυτοδιοίκηση για να αναπτύσσει την ανακύκλωση και την κυκλική οικονομία, ουσιαστικά για ένα νέο μοντέλο διαχείρισης αποβλήτων. Διότι οφείλω να πω και στην Εθνική Αντιπροσωπεία ότι από την 1η Ιανουαρίου 2019 είναι υποχρεωτική η χωριστή συλλογή απορριμμάτων για όλα τα ανακυκλώσιμα ήδη και για τα οργανικά απόβλητα για όλους τους δήμους και όλους τους δημόσιους φορείς και τους χώρους συνάθροισης κοινού.

Να ενημερώσουμε, τέλος, ότι το Υπουργείο Περιβάλλοντος είναι έτοιμο να διαθέσει στους δήμους τη διαβαθμισμένη πρόσβαση και στους ΦΟΔΣΑ στο Ηλεκτρονικό Μητρώο Αποβλήτων άρα θα έχουν πρόσβαση οι φορείς διαχείρισης των αποβλήτων σε ένα μητρώο που θα παρακολουθείται όλη η διαχείριση των αποβλήτων με αξιόπιστα δεδομένα και συγκριτικά έτσι ώστε να έχουν αποδοτικότητα όλες οι ρυθμίσεις τις οποίες θεσπίζουμε και σήμερα.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο ειδικός αγορητής της Χρυσής Αυγής κ. Κούζηλος.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Από το 2017 ο ΣΥΡΙΖΑ δήλωνε ότι θα φέρει ένα νομοσχέδιο για την ανασυγκρότηση του στρατεύματος. Όμως, στην ουσία εμείς αυτό τώρα που είδαμε τι ήταν; Βλέπουμε ένα προεκλογικό νομοθέτημα. Ο Αναπληρωτής Υπουργός Άμυνας τον Μάρτιο σε ραδιοφωνικό σταθμό είχε δηλώσει: «Το νομοσχέδιο έχει κοινωνικό πρόσημο για ένα δίκαιο σύστημα».

Κοινωνικό πρόσημο είναι και η δήλωση που έκανε –και το έκανε και ο ΣΥΡΙΖΑ όλος- ότι θα αυξήσουμε τον μισθό του φαντάρου από οκτώ ευρώ στα τριάντα ευρώ, εάν και εφόσον οι δημοσιονομικές δυνατότητες το επιτρέψουν. Αν δεν είναι αυτό προεκλογικές δηλώσεις, τι είναι;

Κοινωνικό πρόσημο η συμμόρφωση στις ευρωπαϊκές οδηγίες για τους αντιρρησίες συνείδησης. Λέτε «συμμόρφωση», όμως δεν είναι συμμόρφωση. Απλώς, όπως το έχει δηλώσει και ο κ. Βίτσας και το έχει δηλώσει και ο Πρωθυπουργός στη ΔΕΘ, αυτό είναι ένα πάγιο αίτημα της νεολαίας του ΣΥΡΙΖΑ.

Όμως, ποιοι είναι οι αντιρρησίες συνείδησης και ποια είναι αυτή η νεολαία στον ΣΥΡΙΖΑ; Μήπως δεν είναι λουφαδόροι, όπως είπατε, που είπαν στελέχη σας, μήπως δεν είναι άνθρωποι που δεν πιστεύουν στο στράτευμα κλπ.; Είναι οι συγκεκριμένοι που συλλαμβάνονται στα Εξάρχεια να καίνε την ελληνική σημαία, είναι οι συγκεκριμένοι που συλλαμβάνονται γιατί δεν υπηρετούν και δεν πιστεύουν σε πατρίδα, σε θρησκεία, δεν πιστεύουν σε τίποτα. Νομοθετείτε για αυτούς.

Κοινωνικό πρόσημο χωρίς η ομοσπονδία, η ΠΟΜΕΝΣ να έχει κανένα λόγο στο συγκεκριμένο νομοσχέδιο. Διαβάζω την ανακοίνωση της ΠΟΜΕΝΣ: «Με έκπληξη πληροφορηθήκαμε ότι την 8η Μαρτίου του 2019 τέθηκε σε διαβούλευση το νέο νομοσχέδιο του ΥΠΕΘΑ. Δυστυχώς, κατά την προετοιμασία και τη σύνταξη του νομοσχεδίου ουδέποτε κλήθηκε η ΠΟΜΕΝΣ ως μόνιμη θεσμική εκπρόσωπος των εν ενεργεία στρατιωτικών να διατυπώσει τις απόψεις της για τα ζητήματα που ρυθμίζονται σε αυτό. Αναρωτιόμαστε, λέει η Ομοσπονδία, τι είδους θεσμική εκπροσώπηση ευαγγελίζεται ο Αναπληρωτής Υπουργός. Ποιος είναι ο λόγος που δεν μας κάλεσε; Ποιος είναι ο λόγος που αγνοήθηκαν οι προτάσεις που είχαμε κατά καιρούς διατυπώσει για ζητήματα που απασχολούν στρατιωτικούς;».

Ρωτάω και εγώ: Ως πολιτικά προϊστάμενος και πρώην συνδικαλιστής, όπως δήλωσε ο Αναπληρωτής Υπουργός, είναι περήφανος τώρα γι’ αυτή την ανακοίνωση, ότι και σαν πρώην συνδικαλιστής δεν σεβάστηκε αυτό που φέρατε εσείς, τον συνδικαλισμό;

Κατά τη διάρκεια της ακρόασης των φορέων είδαμε πόσα προβλήματα με τον τρόπο που το κάνατε και νομοθετείτε δημιουργήθηκαν με το συγκεκριμένο νομοσχέδιο. Και ο λόγος; Γιατί νομοθετεί η νεολαία του ΣΥΡΙΖΑ. Το είχατε δηλώσει, αιτήματα της νεολαίας του ΣΥΡΙΖΑ και όχι των στρατιωτικών.

Θα μας πείτε, υπάρχουν και θετικά στο συγκεκριμένο νομοσχέδιο. Ένα θετικό, το οποίο ήρθε σαν τροπολογία -ναι, αυτό είναι η αναδιάρθρωση του στρατεύματος- είναι η τροπολογία που φέρατε για ΟΒΑ. Ναι, αλλά το φέρατε σε θέμα τροπολογίας. Δεν υπήρχε μέσα στο σώμα του νομοσχεδίου. Οπότε για τα θετικά, σας λέω ξανά μην πανηγυρίζετε και λέτε ότι φέρνετε θετικά. Απλώς, κάνατε αυτό που πρέπει, τη δουλειά σας.

Θα πάω τώρα στο πρώτο μέρος του νομοσχεδίου: «Θέματα μέριμνας και σταδιοδρομίας προσωπικού». Κατά την ακρόαση των φορέων διαπιστώσαμε όλοι τα προβλήματα που υπάρχουν. Τι είπαμε όλοι; Δεν υπάρχει διαβούλευση, δεν ζητήθηκε η γνώμη κανενός, νομοθετήσατε μόνοι σας και τα είδαμε όλα αυτά με το πόσες νομοτεχνικές ζητούσαν όλοι για το συγκεκριμένο νομοσχέδιο.

Εάν δεν είναι αυτό προχειρότητα, κύριοι, τότε τι είναι;

Και ρώτησα κάποια στιγμή τον κύριο Αναπληρωτή Υπουργό πότε θα γίνουν οι νομοτεχνικές και ποιες θα κάνει δεκτές, για να ξέρουμε κι εμείς τι κάνουμε. Ξέρετε ποια ήταν η απάντηση; «Θα δούμε.». Για ένα νομοσχέδιο που θα ερχόταν σε δύο μέρες, που το ξέραμε το νομοσχέδιο το 2017 ότι θα έρθει, η απάντηση ήταν «θα δούμε».

Εάν δεν είναι αυτό προχειρότητα, τι είναι, κύριοι;

Και θα φέρω μερικά πολύ απλά παραδείγματα για το συγκεκριμένο νομοσχέδιο, όπως στο άρθρο 17 «Αποκατάσταση εφάπαξ βοηθήματος ειδικών λογαριασμών», δεν ρυθμίζεται η χορήγηση εφάπαξ βοηθήματος σε όλα τα στελέχη που αποστρατεύτηκαν κατά το χρονικό διάστημα από 1-8-2012 έως 31-12-2016. Στο άρθρο 10 «Τροποποίηση του ν.3883/2010», δεν αναγράφεται η αναδρομική ισχύς του ν.1848. Για να δείτε πόσο απλά πραγματάκια μπορούσαν να γίνουν, εάν είχατε διαβουλευθεί, εάν είχατε μιλήσει, εάν είχατε σαν συμβουλευτικά όργανα αυτούς που πρέπει κι όχι τη νεολαία του ΣΥΡΙΖΑ.

Σχετικά με το Κεφάλαιο Β΄ «Θέματα στρατολογικής φύσης», για εμάς τίθεται θέμα ουσιαστικής θητείας, προσαρμοσμένης στις υπηρεσιακές ανάγκες της χώρας. Σίγουρα υπάρχουν και ειδικές περιπτώσεις, όπως είναι τα θέματα υγείας, όπως αναφέρεται στο Κεφάλαιο Β΄. Ένα είναι δεδομένο, ότι όλοι οι Έλληνες θα πρέπει να εκπληρώνουν τις στρατιωτικές τους υποχρεώσεις. Σε αυτό είμαστε κάθετοι.

Πάω τώρα στο άρθρο 41 «Δελτία ταυτότητας στελεχών Ενόπλων Δυνάμεων». Δεν περιμέναμε κάτι άλλο από τον ΣΥΡΙΖΑ, τους διεθνιστές. Δεν περιμέναμε να δούμε κάτι άλλο. Όλοι εκφράζουν τη συγκεκριμένη απορία: Θα διασφαλίζεται το απόρρητο; Δεύτερο ερώτημα: Θα μπορεί να αναγράφεται η θρησκεία; Φυσικά και δεν θα πάρουμε απαντήσεις και φυσικά ξέρουμε και τι θα κάνει ο ΣΥΡΙΖΑ.

Σχετικά με το άρθρο 34 «Τροποποίηση του άρθρου 26 του ν.1892/1990», θέλω να ρωτήσω τι θα πράξετε με τα ακίνητα στις παραμεθόριες περιοχές. Ακόμα απάντηση δεν έχουμε λάβει. Και φυσικά, επειδή δεν σας έχουμε καμμία εμπιστοσύνη γιατί θα το κάνετε και με ΚΥΑ, φυσικά και θα το καταψηφίσουμε το συγκεκριμένο άρθρο.

Τώρα, όσον αφορά το άρθρο 32 «Τροποποίηση διατάξεων του ν.4407/2016», με έκπληξη δήλωσε ο κ. Ντούβλης στην επιτροπή ότι, ενώ είχε κατατεθεί το νομοσχέδιο, είδαν άλλο άρθρο, είδαν τη προσθήκη της παραγράφου 1. Αυτό δηλαδή εσείς το λέτε ορθή νομοθέτηση, ότι έχουν ενημερωθεί όλοι, ότι είναι προς τη σωστή κατεύθυνση; Γιατί γίνονται αυτά σε ένα άρθρο που, όπως σας είπαν όλοι, θα το στήριζαν όλοι;

Και στην ουσία αυτό που κάνετε είναι να αλλάζετε έναν δικό σας νόμο και με τη συγκεκριμένη παράγραφο 1 εσωτερικά δημιουργούνται αρκετά προβλήματα ιεραρχίας. Ο κ. Αποστολάκης όταν ήταν ΓΕΕΘΑ αυτό το συγκεκριμένο άρθρο δεν το στήριζε, όπως είναι τώρα. Το θυμάστε αυτό; Και τώρα τι άλλαξε; Πείτε μας τώρα τι άλλαξε. Καταλάβατε γιατί σας λέμε όλοι ότι είναι προεκλογικό το συγκεκριμένο νομοσχέδιο;

Σχετικά με το άρθρο 15, θα χρησιμοποιήσω τις δηλώσεις που έκανε ο κ. Αποστολάκης στην επιτροπή, ότι υπάρχουν παρερμηνείες από την Αντιπολίτευση για το εν λόγω άρθρο. Και είπε ότι ουδείς επιδιώκει την παράκαμψη της στρατιωτικής ιεραρχίας.

Να δούμε, λοιπόν, την παράγραφο 4 του συγκεκριμένου άρθρου: «Ειδικές κείμενες διατάξεις περί παραπόνων των στρατιωτικών που προβλέπονται από τους κανονισμούς και τις διαταγές της υπηρεσίας, δεν θίγονται από το παρόν». Μάλιστα μέχρι εδώ. Δηλαδή δεν θίγεται ο Στρατιωτικός Ποινικός Κώδικας.

Σχετικά με την παράγραφο 6, το Γραφείο Νομικής Προστασίας Στελεχών τηρεί ανώνυμα στοιχεία των ερωτημάτων και των καταγγελιών. Δηλαδή στην ουσία τι θα κάνετε; Ένα φακέλωμα; Κοιτάξτε μέσα σε ένα άρθρο δύο αντιθέσεις. Αυτό είναι ορθή νομοθέτηση απ’ ότι λέτε, έτσι; Και γι’ αυτό είναι και αντίθετοι όλοι.

Θίγεται ο Στρατιωτικός Ποινικός Κώδικας; Θίγεται με τα συγκεκριμένα, όπως: Ο υφιστάμενος υπάλληλος αναφέρεται ιεραρχικά. Ο διοικητής είναι προσφυγή και το στήριγμα πάντων. Ο διοικητής είναι υπεύθυνος για ό,τι πράττει ή παραλείπει να πράξει η μονάδα που διοικεί. Η υπέρβαση ιεραρχίας αποτελεί πειθαρχικό παράπτωμα. Η υποβολή παραπόνων ακολουθεί αυστηρά την ιεραρχική οδό.

Και εσείς τι κάνετε με το συγκεκριμένο άρθρο; Αυτούς που λέτε εσείς αντιρρησίες συνείδησης, τους οδηγείτε να γίνονται οι ρουφιάνοι.

Σε σχέση με αυτό που είπε ο κ. Ρήγας για το συγκεκριμένο άρθρο, ότι υπήρχαν παραδείγματα κακοδιαχείρισης και γι’ αυτό φέρνετε το συγκεκριμένο άρθρο, έχω να του κάνω δυο ερωτήματα. Αξιολόγηση δεν υπάρχει; Υπάρχει. Είπε για κακοδιαχείριση, οικονομικές ατασθαλίες, προβλήματα λειτουργίας. Δεν υπάρχει μηχανισμός να ελέγχει; Υπάρχει. Αλλά, είπαμε, κουμάντο κάνει η νεολαία του ΣΥΡΙΖΑ.

Ανησυχούμε πάρα πολύ, γιατί δηλώνετε σε σχέση με την Τουρκία ότι αντιμετωπίζετε τα πράγματα με ψυχραιμία και αποφασιστικότητα. Ο κ. Κικίλιας πριν έκανε μία ρητορική ερώτηση, όπως: Δεν βλέπετε τι γίνεται στη γειτονιά μας; Κύριε Κικίλια, βλέπουνε τι γίνεται, αλλά, όπως έχουν δηλώσει, και εάν συνδέσουμε το παζλ που έχει γίνει, θα κάνουν αυτό που κάνανε στις Πρέσπες.

Συνδιαχείριση Αιγαίου είναι το επόμενο βήμα που θα κάνει ο ΣΥΡΙΖΑ. Για αυτό είναι. Και θα σας εξηγήσω αμέσως τι σημαίνει αυτό. Τα αφεντικά σας σας έχουν πει: «Μπείτε εσείς μπροστά, κάντε τους μπροκεράδες, γιατί πρέπει να φύγει η Τουρκία από την αγκαλιά της Ρωσίας. Δώστε τους τη διαχείριση του Αιγαίου, να ξαναγυρίσει στο ΝΑΤΟ.». Αυτό κάνατε.

Και φυσικά, υπάρχουν και δηλώσεις. Δεν κρύβεστε κιόλας, γιατί το έχουν πει και Βουλευτές σας, ότι εμείς αυτό που θέλουμε και ζητάμε είναι να γίνει μία Συμφωνία των Πρεσπών και για το Αιγαίο. Αν δεν είναι αυτό προδοσία, κύριοι, τι είναι;

Υπάρχουν και δηλώσεις του Αναπληρωτή Υπουργού, που λέει να τα βρούμε με σύμμαχο Τουρκία για την ΑΟΖ και το Αιγαίο. Πώς θα τα βρούμε, δηλαδή, με casus belli; Μόνο στη διαχείριση υπάρχει. Και βγαίνει αμέσως μετά ο Τούρκος Υπουργός, ο Μπαγίς, και δηλώνει ότι πρέπει να διασφαλίσουμε ο ένας την ευημερία του άλλου. Δηλαδή, υπάρχει μία ταύτιση απόψεων.

Και κατέθεσα επίκαιρη ερώτηση για αυτό το θέμα στις 30-11-2018. Απάντηση δεν έλαβα καμμία, κύριοι. Αν δεν υπήρχε κάποιο τέτοιο πρόβλημα, γιατί να μην απαντήσετε; Έχετε να κρύψετε κάτι; Αλλά, όπως κάνατε και με τις Πρέσπες, κανονίζετε και κάνετε τα πάντα εν κρυπτώ, σαν τους λωποδύτες, σαν τους κλέφτες. Όταν μια κυβέρνηση δεν έχει να κρύψει κάτι, το κάνει φανερά. Αυτά που κάνετε εσείς είναι αχαρακτήριστα.

Τελειώνω και λέω ότι πολύ σύντομα υπάρχει περίπτωση να δούμε και συνδιαχείριση στο Αιγαίο. Εμπιστοσύνη δεν σας έχουμε καμμία. Το δείξατε και με την προδοσία της Μακεδονίας και το εισπράττετε κάθε μέρα αυτό εσείς.

Ό,τι φέρνετε σε αυτό το νομοσχέδιο είναι καθαρά προεκλογικό. Έχετε δει τι θα γίνει και στις δημοτικές, στις περιφερειακές και στις ευρωεκλογές και με τις τροπολογίες τώρα που φέρνετε, που βομβαρδίζετε κάθε νομοσχέδιο με τροπολογίες, προσπαθείτε να αυξήσετε τα ποσοστά σας. Κάνετε δωράκια παντού και προσπαθείτε να πείτε «εμείς είμαστε υπέρ του ελληνικού λαού». Αυτό. Πλέον ο ελληνικός λαός σάς έχει πάρει χαμπάρι. Σας ξέρει και θα σας τιμωρήσει στις δημοτικές, ευρωεκλογές, περιφερειακές και στις εθνικές εκλογές.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα έξι μαθήτριες και μαθητές και δύο εκπαιδευτικοί συνοδοί τους από το 4ο Γυμνάσιο Καλαμάτας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με την κ. Κανέλλη, ειδική αγορήτρια του Κομμουνιστικού Κόμματος Ελλάδας.

Ορίστε, κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε,

Θα έλεγε κανείς ότι κάτι τέτοια νομοσχέδια θα μπορούσαν να είναι ευκαιρία για να επαναπροσδιορίσουμε –και, αν ήταν δυνατόν, υπό μία ευρύτερη πολιτική συναίνεση, πράγμα που είναι πρακτικώς ακατόρθωτο- τι σημαίνει «Ένοπλες Δυνάμεις» γι’ αυτή τη χώρα. Θα έπρεπε να είναι οι υπερασπιστές των κυριαρχικών μας δικαιωμάτων και θα έπρεπε να είναι πραγματικά αυτό που λέμε «σαρξ εκ της σαρκός» του ελληνικού λαού, λαϊκές δυνάμεις να βγαίνουν από την καρδιά του.

Είναι ο ελληνικός λαός, ο οποίος με στερήσεις συντηρεί και τα Όπλα, κυρίως το έμψυχο δυναμικό. Το εκπαιδεύει, το καταρτίζει, το θυσιάζει με το αίμα της ψυχής του, για να υπάρχουν Ένοπλες Δυνάμεις που να μπορούν να υπερασπιστούν την εθνική κυριαρχία και τα δικαιώματα αυτού του λαού, αλλά κυρίως και πάνω απ' όλα την ελευθερία του.

Για να δούμε, όμως, αν αυτό το πράγμα πλησιάζει έστω εκεί που θα έπρεπε με αυτό το νομοσχέδιο. Κατά την άποψή μας, το νομοσχέδιο αποδεικνύει μία κεντρική επιλογή όλων των κομμάτων εδώ μέσα, πλην ΚΚΕ, που είναι η ένταξη του συνόλου του σώματος των Ενόπλων Δυνάμεων στις νατοϊκές προδιαγραφές, ανάγκες, υπεράσπιση στόχων, υπεράσπιση του μεγάλου κεφαλαίου, διευκολύνσεις, ειδικές εκπαιδεύσεις, συμμετοχή σε ασκήσεις, έτσι ώστε να καθορίζεται, κυριολεκτικά να ετεροκαθορίζεται, ο λόγος ύπαρξης των Ενόπλων Δυνάμεων, εξόδοις ελληνικού λαού και στο έμψυχο και στο οικονομικό και στο κυριαρχικό επίπεδο.

Έχει πολύ μεγάλη σημασία να το καταλάβει κάποιος, για να το πιάσω από εκεί που το άφησαν οι προλαλήσαντες μέχρι σήμερα. Πού κατέληξε όλη η κουβέντα που έγινε για τα Σκόπια και η συμφωνία με τη Βόρεια Μακεδονία; Η πρώτη πράξη που αποδεικνύει τίνος πρόθεση ήταν, πού ήθελε να το πάει, για ποιον λόγο γινόταν εσπευσμένα, για ποιον λόγο έχει δημιουργηθεί ό,τι έχει δημιουργηθεί κάτω από αυτές, ήταν οι νατοϊκές ανάγκες και η εξυπηρέτηση του μεγάλου κεφαλαίου στα Δυτικά Βαλκάνια. Όποιος έχει αντίθετη γνώμη δεν έχει παρά να ρίξει μία ματιά στην πρώτη προαναγγελία, ωσάν να μπήκαν ήδη μέσα στο ΝΑΤΟ με τα τέσσερα! Κυριολεκτώ! Στις 15 Μαΐου αρχίζει η άσκηση έως τις 15 Ιουλίου και λέγεται «Αποφασιστικό Πλήγμα» και θα έχει δύο χιλιάδες Αμερικανούς στρατιώτες, δύο χιλιάδες, το σύνολο περίπου του στρατού, της Βόρειας Μακεδονίας, και μερικούς εκπροσώπους των Ενόπλων Δυνάμεων από τη Λιθουανία! Μεγάλη δημοκρατία, αυτή που αποκαθιστά μαζί με όλα τα υπόλοιπα το σύνολο της φασιστικής αντίληψης που μπορεί να έχει το ΝΑΤΟ ιμπεριαλιστικά, κυριολεκτικά εξαπλούμενο σε ολόκληρο τον κόσμο, η Λιθουανία, το Μαυροβούνιο, η Αλβανία και η Βουλγαρία! Αυτή θα είναι μία άσκηση με πολλαπλές μορφές τριάντα, σαράντα και πενήντα ημερών.

Αυτό ήταν το πρώτο μέλημα, η πρώτη ουσιαστική πράξη, το πρώτο αποτέλεσμα. Όποιος είχε την παραμικρή ένσταση για τη θέση του Κομμουνιστικού Κόμματος ότι ήταν νατοϊκής έμπνευσης, εξυπηρέτησης, απαίτησης και ταχύρρυθμης υλοποίησης η συμφωνία με τους γείτονες μας, τώρα πια έχει την απόδειξη μπροστά του.

Ερχόμαστε, λοιπόν, σε ένα νομοσχέδιο που έχει επιμέρους παρεμβάσεις, τόσο αποσπασματικές και τόσο επιμέρους, που επιβεβαιώνουν την αντίληψή μας ότι λειτουργεί κυριολεκτικά αναπαράγοντας το πελατειακό πρότυπο μέσα στις Ένοπλες Δυνάμεις. Το αναπαράγει κυριολεκτικά, έτσι ώστε να ικανοποιείται μια ομάδα σήμερα, μία ομάδα αύριο, να τακτοποιούνται τα πράγματα με τέτοιον τρόπο, ώστε πάντα να βρίσκει ο επόμενος, είτε στρατιωτικά στην ιεραρχία είτε πολιτικά σε ό,τι αφορά την ηγεσία του Υπουργείου Εθνικής Άμυνας, κάποιους με απλωμένο χέρι που θέλουν να τακτοποιήσουν ζητήματα ζωτικής σημασίας.

Μερικά είναι σε σωστή κατεύθυνση. Αλλά πώς να πετύχεις τη σωστή κατεύθυνση όταν έχεις ένα στράτευμα το οποίο απαρτίζεται από επαγγελματικά στελέχη, δηλαδή της κατηγορίας αποφοίτων Ανωτάτων Παραγωγικών Σχολών, απόφοιτοι Σχολών Μονίμων Υπαξιωματικών, Εθελοντές Μακράς Διάρκειας, Επαγγελματίες Οπλίτες ΕΠΟΠ, μονίμους εξ εφέδρων, εφέδρους εξ εφέδρων και εφέδρους εξ απονομής; Ποιο ενιαίο σώμα; Θα μου πείτε μπορεί να είναι οι σύγχρονες ανάγκες του Στρατού. Θέλετε να συμφωνήσω; Εγώ σας λέω να συμφωνήσω ότι είναι έτσι. Αυτό τι συνεπάγεται; Συνεπάγεται ενιαία αντίληψη για τις Ένοπλες Δυνάμεις; Θα συνεπαγόταν, αν δεν είχαν. Όλοι οι προαναφερόμενοι, ως κατηγορίες, έχουν διαφορετικούς φορείς ασφάλισης, αλληλεπικαλυπτόμενες επαγγελματικές αρμοδιότητες, κενά τα οποία δεν καλύπτονται, παρά την πανσπερμία. Πώς γίνεται;

Πώς γίνεται να βρίσκονται σε αυτή την πολύπλοκη διαδικασία, με οικονομικές απολαβές ανορθολογικά απαράδεκτες και μέσα από μία πολυπλόκαμη ιεραρχική διαδικασία οι άντρες και οι γυναίκες των Ενόπλων Δυνάμεων και να εξαρτώνται, για μία ακόμα φορά, στο επίπεδο της ενοποίησης, από τις σχέσεις που θα αναπτύξουν με την πολιτική ηγεσία και τους υπαξιωματικούς;

Υπάρχουν προβλήματα ειδικά στους υπαξιωματικούς -γι’ αυτό στέκομαι εκεί- που απευθύνονται σε κατηγορίες κατώτερων και ανώτερων. Οδηγούνται στην αποστρατεία, για παράδειγμα, στελέχη ανεξαρτήτως βαθμού μετά από πολυετή και ευδόκιμη υπηρεσία, χωρίς, από το ισχύον νομοθετικό πλαίσιο, να κατοχυρώνεται το πλήρες συνταξιοδοτικό τους δικαίωμα.

Αντιμετωπίζει, λοιπόν, αποσπασματικά τα πράγματα. Αυτή η αποσπασματικότητα εκφράζεται και σε αντιπαράθεση στο συνδικαλιστικό κομμάτι των Ενόπλων Δυνάμεων. Αυτό για το οποίο έγινε τόση συζήτηση τον τελευταίο καιρό -έχουμε καταθέσει τροπολογία- είναι προφανές ότι χαίρει και μιας ευρύτερης συναίνεσης και μπορεί και να περάσει.

Όμως, για να δούμε εδώ πώς δημιουργήθηκε αυτό. Δημιουργήθηκε με δικονομικό τρόπο. Όμως, πρέπει να αποδεχτούμε ότι ο συνδικαλισμός στις Ένοπλες Δυνάμεις δεν μπορεί -και οφείλει- να είναι αποκομμένος από το σώμα των εργαζομένων του ελληνικού λαού. Δεν μπορεί η περιβολή του στρατιωτικού ενδύματος να συνεπάγεται αποκοπή από τη φύση του λαού, αυτή καθαυτή. Και αυτό συνεπάγεται και εξομοίωση των συνδικαλιστικών δικαιωμάτων για τη σύμπτυξη -μιλάμε- δευτεροβάθμιου οργάνου με βάση τις περιφερειακές πρωτοβάθμιες ενώσεις που υπάρχουν στη χώρα.

Μα, είναι από τη φύση ορατό ότι, λόγω της πανσπερμίας του τρόπου, του χρόνου, των Όπλων, των ιδιοτήτων, είναι απαραίτητη η διεκδίκηση συλλογικά δικαιωμάτων, όπως συμβαίνει με το ν.1264 και για τους υπόλοιπους εργαζόμενους. Για αυτό επιμένουμε κατηγορηματικά σε αυτό.

Σας έχουμε φέρει και μία τροπολογία, η οποία καταδεικνύει μία βαθύτερη νοοτροπία του αστικού συστήματος και του συνόλου των κομμάτων που υπηρετούν αυτή τη διαδικασία, απέναντι στον τρόπο με τον οποίο αμείβονται οι εργαζόμενοι και τις μεγαλοστομίες που κατά καιρούς διατυπώνονται, για τα ελληνικά αμυντικά συστήματα, τα οποία ξέρουμε και σε ποια μορφή βρίσκονται και που έχουν ενταχθεί στη γενικότερη φιλοσοφία, αποδυναμωνόμενα.

Το επίδομα ανθυγιεινής εργασίας το οποίο αναγνωρίζεται -έχει αναγνωριστεί με προηγούμενο νόμο- δεν καταβάλλεται σε ορισμένες ειδικότητες. Εμείς έχουμε καταθέσει μία τροπολογία, οι άνθρωποι αυτοί, πραγματικά και ουσιαστικά, να απολαύσουν ήδη ψηφισθέντος δικαιώματος -ως οφείλουμε όλοι μας- από την 1-1-2017, από τότε δηλαδή που το δικαιούνται οι υπόλοιποι. Δεν νομίζω ότι υπάρχει κάποιος εδώ μέσα που μπορεί. Αλλά, τα νομοσχέδια όταν κατεβαίνουν, θα όφειλαν να αντιμετωπίζουν αυτά τα ζητήματα στο πλαίσιο γενικότερης αντίληψης -με την οποία, προφανώς, το Κομμουνιστικό Κόμμα διαφωνεί ριζικά- και να μη χρειάζονται οι τροπολογίες για την τακτοποίηση αυτών των ζητημάτων.

Για να δούμε τώρα επί της ουσίας αυτό το νομοσχέδιο τι φέρνει. Αν θα ήθελε κάποιος να είναι απολύτως ειλικρινής, θα έλεγε ότι ήρθαν μέσα στο νομοσχέδιο -πώς να σας το πω- προσφιλείς, επίκαιρες, εξυπηρετικές, ενδεχομένως, κάποιων μερίδων στρατιωτικών, διαδικασίες, που βαφτίζονται «εκσυγχρονισμός» και «πρόοδος», για να κρυφτεί από κάτω ένα από τα πιο αντιδραστικά πράγματα που έχουμε δει, πάρα πολύ καλά κρυμμένο μέσα σε πενήντα άρθρα.

Κύριε Υπουργέ, εδώ θα ήθελα την προσοχή σας. Στο άρθρο 39, εάν κάποιος το διαβάσει και το προσέξει καλά, με βάση τις νατοϊκές προδιαγραφές που έχουν μπει στο σύνολο της χώρας, με βάση τη συμφωνία του 2009, το μνημόνιο συνεργασίας που έχουμε υπογράψει από τον Σεπτέμβρη του 2009 μεταξύ της ελληνικής Κυβέρνησης και του Στρατηγείου του ΝΑΤΟ -που έχει επιτρέψει να γίνει κυριολεκτικά ένα ξέφραγο αμπέλι όπου να μπορούν οι νατοϊκές δυνάμεις να εγκατασταθούν όπου θέλουν, όπως θέλουν, να δρουν όπως θέλουν, με το άλλοθι ότι είμαστε εμείς χώρα του ΝΑΤΟ-, θα έλεγε κάποιος ότι στήθηκε ένα ολόκληρο νομοσχέδιο για να κρυφτεί αυτό, το οποίο θέλει ιδιαίτερο φωτισμό, για να το κατανοήσει και ο ελληνικός λαός, που δεν είναι ειδικός και δεν θα μπορέσει να το πάρει μυρωδιά.

Έρχεστε, λοιπόν, και παίρνετε ένα βασιλικό διάταγμα, έναν νόμο του 1950, στο άρθρο 39 για την υπηρεσία υποδοχής πλοίων και πολεμικής χρησιμοποίησης λιμένων. Θα έλεγε κάποιος: Από το 1950 μέχρι σήμερα γιατί να μην το εκσυγχρονίσουμε; Μα, έλα ντε που κάνετε ακριβώς το ίδιο! Διαλύετε αυτή την υπηρεσία και την επανασυστήνετε για ποιον λόγο; Μόνο εάν διαβάσει και μελετήσει κανείς το άρθρο, θα καταλάβει για ποιον λόγο.

Επανασυστήνετε κάτι που ήδη υπάρχει. Ναι, αλλά στην καινούργια επανασύσταση αυτής της υπηρεσίας τι αφαιρείτε; Αφαιρείτε κάθε στοιχείο που αφορά τη συγκρότηση, τη σύσταση οργάνων, την έδρα και τη λειτουργία. Είναι λέξεις κενές περιεχομένου αυτές, αγαπητοί συνάδελφοι; Κάθε άλλο παρά. Γιατί αυτό προβλεπόταν με άρθρο, ενώ τώρα αφήνει το νομοσχέδιο σ’ αυτό το άρθρο ένα απέραντο, θολό και ασαφές τοπίο.

Πώς λέει ότι θα καθορίζεται; Πάρα πολύ απλά. Με προεδρικά διατάγματα εν τω μέλλοντι. Μάλιστα. Είναι στην παράγραφο 2 του άρθρου 50. Θα πάμε, λοιπόν, στα προεδρικά διατάγματα. Εάν θα πάμε στα προεδρικά διατάγματα, τι σημαίνει; Σημαίνει ότι θα έχουμε συνθήκες εμπλοκής του ΝΑΤΟ και της Ευρωπαϊκής Ένωσης, που θα καθορίσουν εν τέλει με βάση τις ανάγκες τους, τα σχέδιά τους, τις επεμβάσεις τους, τους πολέμους τους, τις επιτηρήσεις τους, ό,τι άλλο θέλετε και τη χρήση των όρων και τη λειτουργία και τη διαδικασία και τον ορισμό των πλοίων, πού ακριβώς θα πάνε και τι ακριβώς στόχο θα έχουν. Ενώ με την προηγούμενη υπηρεσία ξέραμε και πού ήταν και ποιος καθόριζε τη λειτουργία τους και ποια μπορούσαν να ήταν.

Μετάφραση για τον ελληνικό λαό; Νατοϊκοί και ευρωνατοϊκοί ναύσταθμοι όπου θέλουμε. Εμείς; Όχι, όπου θέλουν, όπου θέλει το ΝΑΤΟ. Για αυτό πήρατε μια ήδη υπαρκτή υπηρεσία, η οποία λειτουργεί από το 1950, την επανασυστήνετε, αφήνετε το κενό μέσα, ώστε να μπορεί να έρθει το ΝΑΤΟ αύριο το πρωί να γεμίσει το κενό και να καλύπτει τις ανάγκες του.

Το ίδιο ακριβώς συμβαίνει σ’ έναν σημαντικό βαθμό και στο επίπεδο της προσέγγισης της Εθνικής Στρατιωτικής Αρχής Αξιοπλοΐας του ΓΕΕΘΑ. Και για τα αεροπλάνα, δηλαδή.

Η πρόβλεψη έρχεται και «κουμπώνει» απόλυτα στη νατοϊκή απόφαση που πάρθηκε τον Ιούλιο του 2013. Αυτή η απόφαση του 2013 ήθελε η νατοϊκή απόφαση αυτή να έχει την πολιτική αξιοπλοΐα των στρατιωτικών αεροσκαφών και των άλλων αεροναυτικών προϊόντων, όπως και τις αντίστοιχες αποφάσεις του Ευρωπαϊκού Οργανισμού Άμυνας για το Ευρωπαϊκό Εναρμονισμένο Στρατιωτικό Βασικό Πλαίσιο Αξιοπλοΐας ενιαίες. Πάλι, δηλαδή, θα έχουμε αυτή τη διαδικασία και θα πουλάμε προς τα έξω τι στον λαό; Ότι επειδή έβγαλαν οι Τούρκοι το «ΜΠΑΪΡΑΚΤΑΡ», το μη επανδρωμένο, στο Αιγαίο, εμείς θα είμαστε πάρα πολύ σίγουροι, διότι θα έρθουν οι Αμερικανοί και θα μας δώσουν μη επανδρωμένα σκάφη από τον Βορρά έως τον Νότο και από την Ανατολή έως τη Δύση;

Με αυτό το νομοσχέδιο ερχόμαστε να διευκολύνουμε ναυστάθμους των νατοϊκών πλοίων σε οποιοδήποτε σημείο της ελληνικής επικράτειας; Και αυτό μπορεί να αντιληφθεί κανείς ότι είναι προοδευτική κάλυψη πληγών που υπάρχουν στη σύσταση, στη φιλοσοφία και στη δημιουργία των Ενόπλων Δυνάμεων μεταπολεμικά; Είναι σαν να οργανώνουμε τη διαδικασία των νατοϊκών επιτηρητών για αλλότρια συμφέροντα σε τούτο εδώ τον τόπο. Αυτό είναι κεντρικής σημασίας.

Οπότε τα συνδικαλιστικά, τα συνταξιοδοτικά, τα στρατολογικά ζητήματα περνάνε σε δεύτερη μοίρα, υπερπροβάλλονται διά της συζήτησης στη Βουλή στην ευαίσθητη προεκλογική περίοδο και δημιουργείτε μια λανθασμένη αντίληψη ότι προσπαθούμε να διορθώσουμε πράγματα και παθογένειες πολλών ετών. Μα, δεν άλλαξε, κύριοι της Κυβέρνησης του ΣΥΡΙΖΑ, η πολιτική σας ούτε απέναντι στο ΝΑΤΟ ούτε απέναντι στην Ευρωπαϊκή Ένωση σε σχέση με τις προηγούμενες κυβερνήσεις. Ήταν ίδια, εξυπηρετική και θα έλεγε κάποιος υπερπρόθυμα εξυπηρετική. Πολλές φορές υπερβάλλετε των προηγούμενων σας ως διάδοχοι του κράτους σήμερα και αυτών των συγκεκριμένων Ενόπλων Δυνάμεων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δύο λεπτά, κύριε Πρόεδρε, ίσως και από τη δευτερολογία μου.

Επομένως, εάν σταθεί κάποιος σε μικρές λεπτομέρειες, δεν αντιλαμβάνεται γιατί η Νέα Δημοκρατία μπορεί να ωρύεται τόσο πολύ για το Γραφείο Νομικής Στήριξης, ωσάν να είναι το μείζον, ωσάν αυτό να εξευτελίζει το σύνολο των στρατιωτικών της χώρας. Δεν υπάρχουν άλλα πράγματα εδώ, στην πατρίδα, τα οποία ευτελίζουν την έννοια «Έλληνας στρατιωτικός», «σπουδαγμένος», «εθελοντής», «εξ εφεδρείας» -όποια μορφή θέλετε διαλέξτε-, αλλά πάντως που φοράει στολή και έρχεται εδώ να υπερασπιστεί τα ελληνικά δικαιώματα; Και ξαφνικά, γίνεται ένα μισοτακτοποιημένο στέλεχος, το οποίο ανά πάσα στιγμή οφείλει να είναι πρόθυμο, να πάει να υπερασπιστεί νατοϊκά συμφέροντα στη Γιουγκοσλαβία, στο Ιράκ, στη Λιβύη, στο Αφγανιστάν, στην άλλη άκρη της γης και να είναι συνεταίρος και συμπολεμιστής με στρατιώτες οι οποίοι κυριολεκτικά εμφορούνται -και αξιωματικοί- από τη φασιστικότερη και ακροδεξιότερη μορφή που έχει γνωρίσει μετά τον Β΄ Παγκόσμιο Πόλεμο σε άνοδο το πάλαι ποτέ αβγό του ναζιστικού φιδιού.

Σας τα είπε ο σύντροφος, ο Βουλευτής Παφίλης χθες για τις γερμανικές αποζημιώσεις.

Κατεβαίνει η Λιθουανία στη Βόρεια Μακεδονία να τακτοποιήσει τη δημοκρατία, να ενοποιήσει τα Βαλκάνια;

Αναζητούμε έναν ρόλο μέσα και από τις Ένοπλες Δυνάμεις μας, διαθέτοντας στις Ένοπλες Δυνάμεις μας το υστέρημα του ελληνικού λαού από τον προϋπολογισμό. Ας καθίσει κάποιος επιτέλους να ακούσει -όχι απλώς να εξυπηρετήσει, αλλά να ακούσει- τις ανάγκες των στελεχών των Ενόπλων Δυνάμεων, τις ελλείψεις που υπάρχουν σε υλικό, τις ελλείψεις που υπάρχουν στην επάνδρωση μονάδων και τον τρόπο με τον οποίο θα μπορούσαν να διαρθρωθούν, να ακούσει ανθρώπους που τα ξέρουν, τα ζουν και τα υπηρετούν.

Βεβαίως, πρέπει να συνυπηρετούν και να έχουν την ίδια αντιμετώπιση στον τόπο κατοικίας τους αυτοί που έχουν ανάπηρα παιδιά και έχουν και δικαστική εντολή και επιμέλεια για αυτά τα παιδιά. Θα φέρει κανένας αντίρρηση ποτέ σε όλα τούτα; Αλλά στα βαθιά, στα υποκρυπτόμενα, δεν υπάρχει καμμία αντίρρηση των υπολοίπων.

Κατ’ αυτή την έννοια, είμαστε υποχρεωμένοι, έχοντας αναλυτικά πει πού και πώς θα πρέπει να συναινέσουμε, για να τακτοποιηθούν μικρές γρατσουνιές -όχι βαθιές πληγές, γιατί είναι πολιτικές και ιδεολογικές και εξυπηρετικές αλλότριων συμφερόντων- επί της αρχής, με αυτόν τον προσανατολισμό, να καταψηφίσουμε το νομοσχέδιο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρία εξήντα επτά μαθητές και μαθήτριες και επτά εκπαιδευτικοί συνοδοί τους από το 7ο Γυμνάσιο Αγρινίου.

Η Βουλή, παιδιά, σας καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με τον ειδικό αγορητή της Ένωσης Κεντρώων κ. Σαρίδη.

Παρακαλώ, έχετε τον λόγο, κύριε Σαρίδη.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, χθες συμφωνήσαμε μέσα σε αυτή την Αίθουσα πως ήρθε η ώρα να σηκώσουμε κεφάλι με αξιοπρέπεια, πως έφτασε, επιτέλους, η στιγμή να πούμε το εξής: «Τελείωσαν τα ψέματα. Η Γερμανία χρωστάει στην Ελλάδα. Τελεία και παύλα.». Αυτό είπαμε χθες σε αυτή εδώ την Αίθουσα.

Καλώ όλους τους Έλληνες, όπου και να βρίσκονται, σε όλα τα μήκη και τα πλάτη της γης, να αναλογιστούν για λίγο τι μπορεί να σημαίνει αυτή η φράση, πόσο σημαντικό είναι το γεγονός πως αυτή η φράση ειπώθηκε για πρώτη φορά επισήμως και ομοφώνως από το ελληνικό Κοινοβούλιο, από την ελληνική Βουλή.

Για όσους και όσες έχουν χάσει την πίστη τους στην ελληνική δημοκρατία, στην ελληνική Βουλή και ίσως ενδεχομένως να τους έχουμε δώσει κι εμείς το δικαίωμα να τη χάσουν, τους καλώ να θυμηθούν ότι το ελληνικό Κοινοβούλιο είναι πράγματι πάρα πολύ ισχυρό. Είναι τόσο ισχυρό, που μπορεί να ανατρέψει το αποτέλεσμα ενός δημοψηφίσματος. Είναι τόσο δυνατό, που μπορεί να χαρίσει μια λέξη στους βόρειους γείτονές μας. Έχει τόση δύναμη το ελληνικό Κοινοβούλιο, που μπορεί να επιβάλει μνημόνια και να μετατρέψει το κράτος από έναν συνεργάτη του Έλληνα πολίτη σε δυνάστη του.

Θυμηθείτε, λοιπόν, πόση είναι η δύναμη του ελληνικού Κοινοβουλίου και, αφού το κάνετε αυτό, αναρωτηθείτε πώς μπορεί να χρησιμοποιηθεί η χθεσινή διακομματική κοινοβουλευτική ομοφωνία ότι η Γερμανία χρωστάει στην Ελλάδα. Είναι από εκείνες τις σπάνιες, τις ελάχιστες, δυστυχώς, φορές που δεν υπάρχει αναντιστοιχία μεταξύ της βούλησης του ελληνικού λαού και της Βουλής, αλλά που αντιθέτως η Βουλή κατόρθωσε να εκφράσει στο απόλυτο και την ιστορική αλήθεια και τη βούληση των Ελλήνων πολιτών αλλά και το πνεύμα των άξιων προγόνων μας, που την αξιοσύνη τους την αποδεικνύουν τα όσα μάς άφησαν σαν φωτεινό παράδειγμα. Την αποδεικνύουν τα έργα τους, την αποδεικνύουν οι ηρωικές τους πράξεις, η μνήμη των οποίων αποτελεί έναν εξαιρετικό, έναν πάρα πολύ καλό οδηγό για το πώς πρέπει να παίρνουμε τις αποφάσεις μας εμείς οι σύγχρονοι Έλληνες.

Ήλθε η ώρα, λοιπόν, να σηκώσουμε κεφάλι. Η Γερμανία χρωστάει στην Ελλάδα. Εγώ ουσιαστικά θα πρότεινα στη Βουλή να τυπώσει μπλουζάκια σε όλες τις γλώσσες του κόσμου, για να μπορέσουμε να το βροντοφωνάξουμε, να το πούμε όσο πιο γρήγορα και δυνατά γίνεται.

Έχοντας πει αυτά, έρχομαι και στο νομοσχέδιο. Σας ερωτώ, κυρίες και κύριοι συνάδελφοι: Έτσι θα σηκώσουμε κεφάλι; Με αυτόν τον τρόπο θα σηκώσουμε κεφάλι; Με τέτοια νομοθετήματα προετοιμάζουμε τη χώρα μας για να παίξει τον ρόλο του πυλώνα της σταθερότητας στη Νοτιοανατολική Μεσόγειο; Έτσι θα αντεπεξέλθουμε στον ρόλο του ηγέτη των Βαλκανίων; Έτσι, με αυτόν τον τρόπο, θα αναγκάσουμε την Τουρκία να χωνέψει πως ήλθε η ώρα να αποσύρει τα κατοχικά της στρατεύματα από το νησί της Κύπρου; Με νομοθετήματα σαν το σημερινό, με αυτή την κοινοβουλευτική εικόνα που παρουσιάσαμε μέσα στις συνεδριάσεις των επιτροπών; Αυτό λείπει, δηλαδή, από τις ελληνικές Ένοπλες Δυνάμεις της χώρας;

Εμείς σαν Ένωση Κεντρώων θα περιμέναμε, παραδείγματος χάριν, ένα νομοσχέδιο περί προμηθειών να είναι μέσα στις προτεραιότητες της ελληνικής Κυβέρνησης. Είναι αυτό η πρώτη της προτεραιότητα, δηλαδή; Όλα τα υπόλοιπα δεν είναι; Το γεγονός ότι έχουμε άδεια στρατόπεδα δεν θα πρέπει να το δούμε;

Κυρίες και κύριοι συνάδελφοι, εκτιμώ και εντοπίζω μια έλλειψη σοβαρότητας ανάμεσά μας. Απευθύνομαι κυρίως σε εσάς, κυρίες και κύριοι συνάδελφοι, που αυτοπροσδιορίζεστε ουσιαστικά ως αριστεροί και οι απόψεις σας για τον Στρατό και για την Αστυνομία είναι γνωστές και κατά τη γνώμη μου κινούνται στα όρια μεταξύ της φαντασίας και της μάλλον προσποιητής άγνοιας. Εσείς που τόσο άνετα μιλάτε για τον συνδικαλισμό στο στράτευμα, για μειώσεις θητείας, για κλείσιμο στρατοπέδων, πείτε μου: Γνωρίζατε πριν από την πρόσφατη συνέντευξη του Υπουργού Εθνικής Άμυνας το πόσοι ήταν οι ανυπότακτοι στη χώρα μας; Το ξέρατε; Εγώ το ήξερα, αλλά δεν μπορούσα να σας το πω, γιατί είχε χαρακτηριστεί απόρρητο.

Μέχρι πριν από λίγο καιρό ήταν απόρρητη η συγκεκριμένη πληροφορία. Έτσι με είχαν ενημερώσει υπευθύνως και αρμοδίως από το Υπουργείο Εθνικής Άμυνας, όταν παλιότερα, επί υπουργίας του κ. Καμμένου, στο πλαίσιο άσκησης του κοινοβουλευτικού ελέγχου ζητούσα με επίκαιρη ερώτησή μου να μάθω πόσοι ήταν οι ανυπότακτοι σ’ αυτή τη χώρα. Αυτό ρωτούσα να το μάθω -όπως και πολλά άλλα- εκείνη ακριβώς την περίοδο που προσπαθούσα να προετοιμαστώ για τα καλοκαιρινά νομοσχέδια του 2016 και του 2017, τα οποία αφορούσαν την άμυνα της χώρας μας. Μιλάω για εκείνα τα νομοσχέδια που φέρνατε πάντα απροειδοποίητα, πάντα τελευταία στιγμή, πάντα χωρίς καμμία ενημέρωση.

Τι να συζητήσουμε, κυρίες και κύριοι, για τους ανυπότακτους, για τους αντιρρησίες συνείδησης, τους λιποτάκτες και γενικά όλους εκείνους που μπορούν να κάνουν οτιδήποτε ώστε να μην πάνε φαντάροι; Δεν ξέρατε καν πόσοι είναι μέχρι σήμερα. Δεν σας απασχολούσε καν αυτό το θέμα, μέχρι που αναγκάστηκε ο νέος Υπουργός να παραδεχτεί δημόσια το μέγεθος του προβλήματος, μπας και ασχοληθεί κανείς με αυτό. Όμως, σήμερα σας βλέπω πρόθυμους να νομοθετήσετε γι’ αυτούς.

Σας ρωτώ, λοιπόν, ευθέως: Έχετε αναρωτηθεί το γιατί αυτή η πληροφορία ήταν απόρρητη μέχρι πριν από λίγο χρονικό διάστημα; Η πληροφορία ήταν καλώς χαρακτηρισμένη απόρρητη. Έχετε αναρωτηθεί, όμως, ποια ανάγκη οδήγησε στον αποχαρακτηρισμό της; Ποια ήταν αυτή η ανάγκη που έσπρωξε τον νέο Υπουργό Άμυνας να οδηγήσει στον αποχαρακτηρισμό της πληροφορίας;

Δεν θα έπρεπε να τα λάβετε αυτά υπ’ όψιν σας, όταν καλούμαστε σήμερα μέσα εδώ να νομοθετήσουμε για αυτούς τους ανθρώπους; Δεν θα έπρεπε, όμως, από την άλλη πλευρά να σας απασχολεί και η παραμικρή παρενέργεια των αποφάσεών μας, όταν μιλάμε για την εθνική άμυνα της χώρας; Μπορείτε να αναλογιστείτε τις επιχειρησιακές συνέπειες που υπάρχουν με βάση αυτά τα οποία νομοθετούμε σήμερα;

Και γιατί το λέω αυτό; Έχετε μπει ποτέ στον κόπο να κατανοήσετε πώς τα βλέπει αυτά που νομοθετούμε εδώ, για παράδειγμα, ο μηχανικός εκείνος που βάζει την υπογραφή του για να πετάξουν τα ελληνικά αεροπλάνα στον ελληνικό ουρανό και να προασπίσουν τα εθνικά μας συμφέροντα; Έχετε μπει ποτέ στον κόπο να κατανοήσετε πώς βλέπει αυτά που νομοθετούμε μέσα εδώ η πλειοψηφία των στελεχών των Ενόπλων Δυνάμεων; Ο τρόπος που νομοθετούμε σχετικά με τα ζητήματα της εθνικής άμυνας δεν είναι αυτός που αρμόζει στη σοβαρότητα της τουρκικής απειλής, στον «εξ Ανατολών κίνδυνο», όπως το λέμε. Σαφώς και θα πρέπει να δούμε πώς αυτοί οι άνθρωποι θα πρέπει να λύσουν το πρόβλημα το οποίο έχει δημιουργηθεί σε αυτούς. Σαφώς!

Όμως, από την άλλη πλευρά, δεν πρέπει να εντοπίσουμε ότι με αυτόν τον τρόπο διαταράσσεται η αρχή της ισονομίας; Δεν θα πρέπει να δούμε ότι έχουμε άδεια στρατόπεδα αυτή τη στιγμή, ότι δεν μπορούν να βγουν οι υπηρεσίες αυτή τη στιγμή; Τι μήνυμα δίνουμε σε αυτούς τους ανθρώπους που θα πάνε να υπηρετήσουν την πατρίδα τους στα σύνορα;

Με τον ίδιο ανεύθυνο, άτσαλο και πρόχειρο τρόπο μπήκε και ο συνδικαλισμός στο στράτευμα, με μία καλοκαιρινή εκπρόθεσμη τροπολογία, από κείνες τις οποίες αποκαλούμε εμείς «νυχτερινές», την περίφημη τροπολογία Κοζομπόλη, όπως είχαν γράψει τα ΜΜΕ και τα διάφορα site. Όσοι προειδοποιούσαμε -ξέρετε- για τους κινδύνους που είχε η προχειρότητα της τροπολογίας αυτής, είδαμε χθες, μετά μεγάλης μας λύπης, τα τραγικά αποτελέσματα αυτής της τροπολογίας στις επιτροπές.

Κυρίες και κύριοι συνάδελφοι, το έχω πει και θα το ξαναλέω κι αν χρειαστεί, θα το ξαναπώ στο μέλλον: Έχω την ισχυρή πεποίθηση ότι περισσεύει η υποκρισία μέσα σε αυτή την Αίθουσα. Ετοιμάζετε να νομοθετήσετε για τους Εθελοντές Μακράς Θητείας. Εγώ, όμως, γνωρίζω πάρα πολύ καλά πως το ενδιαφέρον σας αυτό είναι πολύ ψεύτικο, γιατί δεν έχετε διαβάσει ούτε μία λέξη από το υπόμνημα το οποίο σας έχουν στείλει με τις απόψεις τους. Δεν σας απασχολούν, δηλαδή, καθόλου οι Εθελοντές Μακράς Θητείας. Και έχω αποδείξεις για τον ισχυρισμό μου αυτόν. Διότι όταν σας δόθηκε η ευκαιρία να λύσετε με την ψήφο σας τα προβλήματα που δημιούργησε η αδικία της παρακράτησης των διπλών ασφαλιστικών εισφορών στους εθελοντές μακράς θητείας, δεν κάνατε απολύτως τίποτα. Απολύτως τίποτα δεν κάνατε! Όπως δεν αξιοποιήσατε την ευκαιρία που σας δώσαμε, όταν με την βοήθεια του Πανελλήνιου Συλλόγου Αποστράτων Εθελοντών Μακράς Θητείας καταθέσαμε σχετική τροπολογία, έτσι και τώρα είμαι βέβαιος πως δεν έχετε διαβάσει καν το τρίτο σημείο της επιστολής που συνυπογράφουν εκ μέρους των Εθελοντών Μακράς Θητείας οι κύριοι Παναγιώτου και Καραγιάννης.

Θα τα προσθέσουμε αυτά που λέει σε εκείνο το κομμάτι στο άρθρο 17 του νομοσχεδίου; Θα αντικαταστήσουμε, δηλαδή, την παράγραφο 2, του άρθρου 15, του ν.2936, όπως αυτό αντικαταστάθηκε με την πρώτη παράγραφο του άρθρου 7, του ν.3254, με τα λόγια που αναφέρονται σε αυτή την επιστολή;

«Ο χρόνος ασφάλισής τους στο ΙΚΑ και στο ΙΚΑ - ΤΕΑΜ συνυπολογίζεται σύμφωνα με τις διατάξεις της διαδοχικής ασφάλισης. Ο χρόνος στρατιωτικής υπηρεσίας από την κατάταξή τους μέχρι τη δημοσίευση του νόμου αυτού αναγνωρίζεται ως χρόνος μετοχικής σχέσης με τα ταμεία αλληλοβοήθειας, χωρίς την καταβολή καμμιάς πρόσθετης κράτησης για το χρονικό διάστημα της πενταετίας που υπηρετούσαν ως εθελοντές πενταετούς υπηρεσίας.». Συμφωνείτε με αυτό ή όχι; Γνωρίζετε την αξία των λέξεων που έχουν για τους Εθελοντές Μακράς Θητείας; Πολύ αμφιβάλλω.

Σήμερα πάντως, κύριε Υπουργέ, έχετε μία ευκαιρία για μία ακόμα φορά. Να το δείτε αυτό που σας λένε οι Εθελοντές Μακράς Θητείας και να το εντάξετε μέσα στο νομοσχέδιο, έστω και την τελευταία στιγμή, διότι νομίζω ότι είστε ενήμερος, κύριε Υπουργέ, γι’ αυτό.

Έχω κι άλλες ερωτήσεις να σας κάνω σήμερα. Έχετε αντιληφθεί το βάρος που αποδίδουν το σύνολο των μελών, των συλλόγων των αποφοίτων των Ανωτέρων Στρατιωτικών Σχολών Υπαξιωματικών της Πολεμικής Αεροπορίας στις δύο λέξεις «παράδοξο» και «αιφνιδίως»;

Αναφέρομαι στο υπόμνημα που συνυπογράφουν εκ μέρους της ΣΑΣ, ΣΑΣΥΔΑ και της ΣΑΙΡ, οι κύριοι Σφαλτάης, Ρούτσιος και Κρανιάς, απόσπασμα του οποίου σας διαβάζω: «Οι σύλλογοί μας έγιναν αποδέκτες παραπόνων συντριπτικού αριθμού καθόσον κατά παράδοξο τρόπο η παράγραφος 1 του άρθρου 32 του κατατεθέντος νομοσχεδίου δημιουργεί ανισότητες. Η παραδοξότητα του γεγονότος έγκειται στο ότι η συγκεκριμένη διάταξη κατά τη δημόσια διαβούλευση του νομοσχεδίου δεν εντασσόταν εντός αυτού, αλλά εμφανίστηκε με αιφνιδιαστικό τρόπο.».

Τι άλλο μπορώ να σχολιάσω εγώ σε αυτό; Τι απαντάτε, κύριοι της Πλειοψηφίας; Και οι ερωτήσεις συνεχίζονται. Απάντησε ξεκάθαρα με ένα «ναι» ή με ένα «όχι» για το αν καταλαβαίνετε πόσο σημαντικό είναι για τους αναπήρους να ξηλωθεί άμεσα, τώρα, χθες η παράγραφος β του άρθρου 1 της απόφασης του Υπουργού Εθνικής Άμυνας με αριθμό 400/32/82424/Σ343.

Ξέρετε τι γράφει εκεί, λοιπόν; Εκεί, λοιπόν, γράφει το εξής: «Ως ΑΜΕΑ ορίζονται τα άτομα εκείνα που δεν μπορούν να εξασφαλίσουν μόνα τους όλες ή ένα μέρος από τις ανάγκες μιας φυσιολογικής ατομικής και κοινωνικής ζωής, λόγω κάποιας εκ γενετής ή επίκτητης σωματικής, διανοητικής ή ψυχικής βλάβης και έχουν ποσοστό αναπηρίας 67%.». Ακούσατε; Ακούσατε πώς ορίζονται τα άτομα με αναπηρία; Πού είναι οι ευαισθησίες σας; Γιατί δεν φωνάζει κανείς από εσάς για τα ανθρώπινα δικαιώματα;

Αντί να σας πω τη δική μου άποψη γι’ αυτόν τον κατάπτυστο, όπως εγώ τον χαρακτηρίζω, ορισμό, θα σας διαβάσω αυτά που υπογράφουν εκ μέρους της ΕΣΑΜΕΑ οι κύριοι Βαρδακαστάνης και Λυμβαίος: «Η ανωτέρω διάταξη έρχεται σε ρητή αντίθεση με τη νέα δικαιωματική προσέγγιση για την αναπηρία και υιοθετεί έναν ορισμό για την αναπηρία, ο οποίος ουδεμία σχέση έχει με τις γενικές αρχές της διεθνούς Σύμβασης για τα Δικαιώματα των Ατόμων με Αναπηρία, όπως και με τον ορισμό που υιοθετεί η ανωτέρω σύμβαση.».

Αυτή τη σύμβαση, κυρίες και κύριοι συνάδελφοι, έχουμε κυρώσει ως Βουλή στην Ελλάδα το 2012 με τον ν.4074. Καταλαβαίνετε τι λέμε; Υπάρχει υπουργική απόφαση, λοιπόν, που προσβάλλει τα άτομα με αναπηρία, που πηγαίνει κόντρα σε αυτά που έχει κυρώσει η Βουλή. Τι σκοπεύετε να κάνετε με αυτό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, αν έχω εξαντλήσει τον χρόνο μου θα ήθελα, σας παρακαλώ, να πάρω ένα κομμάτι της δευτερολογίας μου.

Με μεγάλη έκπληξη και απογοήτευση συνάμα, με την κατάθεση του πολυνομοσχεδίου, διαπιστώνω τον ατελή χαρακτήρα του άρθρου 32 και συγκεκριμένα την παράγραφο 1, διότι κατά αυτόν τον τρόπο μεροληπτεί αναιτιολόγητα υπέρ συγκεκριμένων κατηγοριών, έναντι των Αξιωματικών Αποφοίτων ΑΣΣΥ, όλων των κλάδων των Ενόπλων Δυνάμεων.

Αν ψηφιστεί η διάταξη αυτή, η συνέπεια θα είναι αφ’ ενός η διασάλευση της αρχαιότητας, αφ’ ετέρου θα επέλθει μία άνιση μεταχείριση. Το θέμα είναι ιδιαίτερα γνωστό και έχει τύχει ανάδειξης και προβολής και από τον ΣΑΣΜΥ, καθώς και από τους λοιπούς φορείς αποφοίτων ΑΣΣΥ που δραστηριοποιούνται στον χώρο. Δυστυχώς, όμως, δεν δόθηκε η δυνατότητα ανάλογης έκφρασης κατά τη δημόσια διαβούλευση και στους ίδιους τους εκπροσώπους της ΑΣΣΥ. Αν η συγκεκριμένη διάταξη ψηφιστεί και εμφιλοχωρήσει στο ισχύον νομικό πλαίσιο, θα επιφέρει ανατροπή της επετηρίδας αρχαιότητας των αξιωματικών.

Και επειδή βλέπω ότι ο Πρόεδρος είναι λιγάκι πιεστικός, θα κλείσω την εισήγησή μου με δυο κουβέντες για το ζήτημα της ΠΟΜΕΝΣ. Σας υπενθύμισα νωρίτερα την καλοκαιρινή νυχτερινή εκπρόθεσμη, πρόχειρη και προβληματική τροπολογία Κοζομπόλη, τον τρόπο δηλαδή που επιβλήθηκε ο συνδικαλισμός στο στράτευμα. Αυτό ακριβώς κάνετε.

Εσείς, λοιπόν, η «πρώτη φορά αριστερά» πράξατε με τον πλέον ανεύθυνο τρόπο, κάτι που δεν είχε γίνει ποτέ μέχρι σήμερα από συστάσεως του ελληνικού κράτους και από καταβολής του ελληνικού έθνους: Θέσατε υπό αμφισβήτηση την αποτελεσματικότητα και άρα και την αξία της στρατιωτικής ιεραρχίας. Ο μόνος λόγος που δεν έχουν γίνει πραγματικότητα παρά μόνο λίγοι από τους φόβους μας είναι η εξαιρετική υπευθυνότητα που επιδεικνύουν μέχρι σήμερα σταθερά τα ίδια τα στελέχη των Ενόπλων Δυνάμεων και μιλάω συγκεκριμένα για την Πανελλήνια Ομοσπονδία Ενώσεων Στρατιωτικών.

Αρκεί κάποιος να διαβάσει αυτά που κατέθεσαν στην επιτροπή μας, για να καταλάβει πως τελικά οι κίνδυνοι να επηρεαστεί το στράτευμα από την απότομη και πρόχειρη εισαγωγή στην καθημερινότητά του του θεσμού της συνδικαλιστικής εκπροσώπησης είναι πολύ λιγότερη, καθόσον η ποιότητα των στελεχών των Ενόπλων Δυνάμεων της Ελληνικής Δημοκρατίας ξεπερνάει, υπομένει και θεραπεύει κάθε συνέπεια της ανεπάρκειας του πολιτικού συστήματος.

Διαβάστε προσεκτικά τα όσα υπογράφουν εκ μέρους της ΠΟΜΕΝΣ οι κ.κ. Ρώτας και Θεοδώρου και θα διακρίνετε ένα μήνυμα ομοψυχίας, ενότητας, συνεργασίας και αλληλεγγύης που εκπέμπουν οι δημοκρατικές ελληνικές Ένοπλες Δυνάμεις.

Ψηφίζουμε «παρών» επί του νομοσχεδίου. Κατά την ψηφοφορία θα στηρίξουμε αρκετά άρθρα από το συγκεκριμένο νομοσχέδιο και για τις τροπολογίες θα κάνω αναφορά στη δευτερολογία μου, σε όποια δευτερολογία μου έχει απομείνει.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ ο Αναπληρωτής Υπουργός Εθνικής Άμυνας κ. Ρήγας έχει τον λόγο.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Το παρόν σχέδιο νόμου, κυρίες και κύριοι Βουλευτές, αποτελεί προϊόν συστηματικής επεξεργασίας των επιτελείων αλλά και της πολιτικής βούλησης που έχουμε για να αντιμετωπιστούν δυσλειτουργίες, αδικίες και αστοχίες και να εξασφαλιστεί η εύρυθμη και αποτελεσματική λειτουργία των Ενόπλων Δυνάμεων.

Πρόκειται για ένα πλέγμα παρεμβάσεων και επικαιροποιήσεων σε ώριμα και χρονίζοντα προβλήματα, μάλιστα, στα οποία αυτή η Κυβέρνηση έχει αποφασίσει να μπει ένα τέλος. Είναι γνωστά προβλήματα για τα οποία τα στελέχη των Ενόπλων Δυνάμεων συζητούν μεταξύ τους εδώ και χρόνια και περιμένουν λύση.

Θέλω να σας ενημερώσω ότι αυτό φάνηκε και από τη διαβούλευση και από τα πολύ θετικά σχόλια τα οποία υπήρχαν κατά τη διάρκεια της διαβούλευσης και από όλους αυτούς που αφορούσαν αυτά τα μέτρα.

Θα ήθελα, επίσης, σε αυτό το σημείο να επισημάνω ότι αρκετά από τα ζητήματα που συζητούνται σε αυτό το νομοσχέδιο, όπως για παράδειγμα το θέμα των εθελοντών μακράς θητείας ή των πολυτέκνων στελεχών, που έχουν τα ίδια προβλήματα υγείας ή έχουν επιμέλεια ανθρώπων με κάποιο πρόβλημα, ήταν σε γνώση της πολιτικής ηγεσίας πολύ πριν έρθει στα πράγματα η Κυβέρνηση του ΣΥΡΙΖΑ. Ήταν θέματα για τα οποία το προσωπικό είχε πάρει διαβεβαιώσεις από την κ. Γεννηματά, για παράδειγμα, την περίοδο που διετέλεσε Αναπληρωτής Υπουργός Εθνικής Άμυνας, πως θα δοθούν λύσεις, χωρίς, όμως, κανείς να κάνει κάτι μέχρι σήμερα.

Αυτός είναι ο μόνος λόγος που το φέρνουμε σήμερα ενώπιόν σας προς ψήφιση, διότι έχουμε τη δυνατότητα αλλά και τη βούληση να διορθώσουμε όσα προκαλούν δυσαρμονία. Γι’ αυτό εξάλλου η δική μας παρέμβαση τροποποιεί προϋπάρχουσες διατάξεις για να ρυθμίσει και να βελτιώσει επί το αποτελεσματικότερο κάτι που ήδη συμβαίνει.

Κυρίες και κύριοι Βουλευτές, από τη διαδικασία, λοιπόν, και το πλήθος των σχολίων της διαβούλευσης και την ακρόαση των φορέων, είναι φανερό πως το σύνολο σχεδόν του Σώματος των Ενόπλων Δυνάμεων, του προσωπικού των Ενόπλων Δυνάμεων, θεωρεί θετικό το παρόν νομοσχέδιο.

Προτάσεις και διορθωτικές παρατηρήσεις προφανώς και καλώς υπήρξαν. Γι’ αυτόν τον λόγο σε όλη τη διάρκεια της διαβούλευσης ακούσαμε και διορθώσαμε αρκετά από αυτά ή ενσωματώσαμε, αν θέλετε, παρατηρήσεις και εγώ και ο κύριος Υπουργός, γιατί είχαμε την καλή διάθεση να δεχθούμε ό,τι σωστό μας επισημάνθηκε. Αυτό εξάλλου είναι και το νόημα ενός γόνιμου διαλόγου και όχι μιας λογικής εμμονής και μιας θα έλεγα –όπως ίσως φάνηκε και εδώ αλλά και στις επιτροπές- ιδιοκτησιακής αντίληψης για το κομμάτι των Ενόπλων Δυνάμεων.

Το νομοσχέδιο σε μεγάλο βαθμό άπτεται των θεμάτων που αφορούν τη μέριμνα του Υπουργείου Εθνικής Άμυνας για το μόνιμο στρατιωτικό προσωπικό, για τους οπλίτες που εκπληρώνουν τη στρατεύσιμη στρατιωτική τους θητεία και υποχρέωση, καθώς και των θεμάτων που αφορούν τους ανυπότακτους αντιρρησίες συνείδησης και άλλες διοικητικές διαδικασίες.

Συνοπτικά, πρώτον, δίνεται η δυνατότητα νομικής υποστήριξης στα στελέχη και τους οπλίτες των Ενόπλων Δυνάμεων από λειτουργούς του Νομικού Συμβουλίου του Κράτους κατά τις δίκες σε ποινικά δικαστήρια για αδικήματα που τους αποδίδονται ότι τέλεσαν κατά την εκτέλεση των καθηκόντων τους. Είναι μία διάταξη για μία κατάσταση η οποία στα υπόλοιπα Σώματα Ασφαλείας ισχύει εδώ και πάρα πολλά χρόνια και ενσωματώνει, αν θέλετε, το δημοκρατικό δικαίωμα να έχουν αυτή την υποστήριξη, όπως συμβαίνει σε όλους τους δημοσίους υπαλλήλους.

Επίσης, έχουμε τη σύσταση, για πρώτη φορά, στον χώρο των Ενόπλων Δυνάμεων, Γραφείου Νομικής Προστασίας Στελεχών, στο οποίο μπορούν να προσφεύγουν τα στελέχη σε περιπτώσεις που θίγονται τα δικαιώματα τους από τυχόν πράξεις κακοδιοίκησης ή παραλείψεις των οργάνων της υπηρεσίας.

Εδώ, επειδή έγινε πολλή συζήτηση και προφανώς δεν είναι θέμα άγνοιας, είναι θέμα πώς αντιμετωπίζουμε και την κακοδιοίκηση, εγώ εξήγησα και στις επιτροπές ότι είναι μέσα στην ιεραρχία, δεν παραβιάζεται καμμία ιεραρχία, είναι μέσα στα γενικά επιτελεία όλο αυτό. Και προφανώς, κυρίες και κύριοι συνάδελφοι, δεν είναι σε γυάλα οι ελληνικές Ένοπλες Δυνάμεις. Είναι μέσα στην ελληνική κοινωνία και τις όποιες επιρροές, θετικές ή αρνητικές, τις δέχονται σε μικρό ή σε μεγάλο βαθμό, δεν έχει σημασία, αλλά αυτά είναι υπαρκτά.

Βεβαίως, το Σύνταγμα προσδιορίζει αλλιώς τις Ένοπλες Δυνάμεις, όπως προσδιορίζει, όμως, και τη δικαστική εξουσία και για τη λογική των Βουλευτών. Όμως, κύριοι συνάδελφοι, δεν έχουμε δει τόσα χρόνια, σε πολλές περιπτώσεις, μέσα σε όλους αυτούς τους χώρους, να υπάρχουν προβλήματα και κακοδιοίκησης και διαχείρισης, αλλά και παραλείψεων, παρ’ όλο του τι προσδιορίζει το Σύνταγμα;

Επίσης, μέσα στο νομοσχέδιο υπάρχει η πρόβλεψη για μειωμένο ωράριο εργασίας για τα στελέχη που έχουν ή επιμελούνται τέκνο ή άτομο με αναπηρία 50% που πάσχει από σακχαρώδη διαβήτη τύπου Α, καθώς επίσης και η δυνατότητα να υπηρετήσουν στον τόπο προτίμησης τα στελέχη των Ενόπλων Δυνάμεων που αντιμετωπίζουν προβλήματα υγείας ή αναπηρίας ή πάσχουν από σακχαρώδη διαβήτη οι ίδιοι ή πρόσωπα της οικογένειάς τους.

Ακόμη υπάρχει η πρόνοια για περιπτώσεις σπουδαστών όλων των στρατιωτικών σχολών που έρχονται κατά τη διάρκεια της φοίτησής τους αντιμέτωποι με προβλήματα υγείας, ώστε να μην είναι αυτονόητη και αυτοδίκαιη η αποπομπή τους γι’ αυτό, αλλά να τους παρέχει τη δυνατότητα παραμονής στις Ένοπλες Δυνάμεις.

Άκουσα κάτι και με λυπεί πάρα πολύ. Υπηρετώντας και στη δημόσια εκπαίδευση για πολλά χρόνια, έχω να πω ότι είναι σημαντικό το τι λες στα παιδιά και με τι αξιακά στοιχεία τους δίνεις τη δυνατότητα να είναι την επόμενη μέρα. Όταν –για παράδειγμα- θεωρούμε ότι κάποιος μπορεί και πρέπει να φύγει γιατί του έτυχε κάποιο θέμα υγείας και να αποπέμπεται μετά από τριάμισι χρόνια ή τέσσερα πριν βγει από τη σχολή και μετά να πέφτει στον Καιάδα ξανά της κοινωνίας και να προσπαθεί να κάνει μία νέα αρχή –και η πλειονότητα αυτών των παιδιών έχουν μπει με υψηλές βαθμολογίες- είναι σαν να μην μπορούν οι ελληνικές Ένοπλες Δυνάμεις να τους χρησιμοποιήσουν αλλού και να αποδώσουν σε άλλα αντικείμενα.

Περαιτέρω, δίνεται η δυνατότητα να υπηρετήσουν σε τόπο προτίμησης τα στελέχη των Ενόπλων Δυνάμεων με τρίτεκνες και πολύτεκνες οικογένειες. Ξέρετε πάρα πολύ καλά –όπως και για τα θέματα της στράτευσης- ότι για όλο το κομμάτι των τρίτεκνων και πολύτεκνων οικογενειών οι φορείς τούς μίλησαν με θετικά σχόλια.

Υπάρχει, ακόμη, η πρόβλεψη, ώστε τα εφάπαξ ποσά που καταβλήθηκαν αναδρομικά κατά το έτος 2018 ως αποκατάσταση παλαιότερων αδικιών να εξαιρούνται από το εισόδημα και να μην καθίσταται πρόσκομμα στην καταβολή πάσης φύσεως κοινωνικών επιδομάτων και παροχών που συνδέονται με εισοδηματικά κριτήρια, με μια ρύθμιση που αφορά όλους τους αμειβόμενους με ειδικά μισθολόγια στα Σώματα Ασφαλείας, μουσικούς, ιατρικό προσωπικό κ.λπ..

Νομίζω ότι ούτε αυτό μπορεί κάποιος να το θεωρήσει ότι είναι μία παροχολογία. Επί τέσσερα χρόνια, σε μία δύσκολη οικονομική περίοδο που περάσαμε και μία δύσκολη συμφωνία, επί τέσσερα χρόνια που ζητούσε εκλογές η Νέα Δημοκρατία, όλα τα μέτρα τα θετικά τα οποία παίρνουμε και αποδίδουμε πίσω στον ελληνικό λαό, αυτά θα ήταν παροχολογίες.

Υπάρχει ακόμη η βαθμολογική εξέλιξη των Εθελοντών Μακράς Θητείας μέχρι τον βαθμό του ανθυπολοχαγού και η αντίστοιχη απονομή του αποστρατευτικού βαθμού του ανθυπολοχαγού και η δυνατότητα παραμονής τους ως ΕΟΘ, διασφαλίζοντας έτσι σε αυτούς τη δυνατότητα θεμελίωσης δικαιώματος πλήρους σύνταξης.

Παρέχεται πλέον κάλυψη των ανασφάλιστων δικαιούχων για ιατροφαρμακευτική περίθαλψη στα στρατιωτικά νοσοκομεία.

Επίσης, προβλέπεται για όλα τα παιδιά τρίτεκνων οικογενειών μειωμένη θητεία στους οκτώ μήνες στον Στρατό Ξηράς και στους εννέα μήνες για το Πολεμικό Ναυτικό και την Πολεμική Αεροπορία. Για όλα τα παιδιά των πολύτεκνων οικογενειών η θητεία θα είναι στους έξι μήνες.

Παρέχεται η δυνατότητα στους ανυπότακτους να τακτοποιήσουν τις στρατιωτικές τους υποχρεώσεις χωρίς επιπλέον επιβαρύνσεις, εφόσον καταταγούν μέχρι το τέλος του 2020.

Σας είπα και στις επιτροπές –και μπορώ να ενημερώσω όλα τα κόμματα, γιατί δεν θα ήθελα να το καταθέσω δημόσια αυτό- πόσο βελτιώθηκε η παρουσία και η κατάταξη των παιδιών αυτών στις Ένοπλες Δυνάμεις απ’ όταν υπήρξαν αυτές οι ρυθμίσεις. Έζησαν μια πολύ μεγάλη και δύσκολη οικονομική περίοδο αυτά τα παιδιά και οι οικογένειές τους. Είναι τα παιδιά που ήθελαν πια να επιστρέψουν στη χώρα μας, γιατί βελτιώνεται η οικονομική κατάσταση στη χώρα και αυτά τα παιδιά πρέπει να τακτοποιήσουν τα στρατολογικά τους θέματα.

Για τους αντιρρησίες συνείδησης, στο πλαίσιο της αποκατάστασης της αρχής της ισότητας και της ισονομίας, μειώνεται το όριο ηλικίας από το τριακοστό πέμπτο στο τριακοστό τρίτογια την εξαγορά και νομίζω ότι αυτό έχει ιδιαίτερη σημασία. Εξισώνεται η διάρκεια της εναλλακτικής θητείας των αντιρρησιών με τον μέγιστο χρόνο πραγματικής στρατιωτικής θητείας των οπλιτών, που ρυθμίζεται στο ίδιο χρονικό διάστημα με την ένοπλη θητεία των δώδεκα μηνών.

Κυρίες και κύριοι συνάδελφοι, θα μου επιτρέψετε βέβαια να πω δύο πράγματα και για την επιτροπή, που εξετάζει τα αιτήματα ένταξης στην εναλλακτική θητεία, ότι αποκτά πλειοψηφία πανεπιστημιακών. Θέλω να σας πω τα εξής: Η πρώτη ουσιαστική αντιμετώπιση του προβλήματος καταγράφεται το 1997, κύριοι της Νέας Δημοκρατίας. Τότε η ελληνική πολιτεία για πρώτη φορά ρύθμισε το θέμα, αναγνωρίζοντας τη δυνατότητα σε όσους πολίτες αρνούνταν για λόγους θρησκευτικούς ή ιδεολογικούς να υπηρετήσουν στις Ένοπλες Δυνάμεις, γιατί η συνείδησή τους δεν επιτρέπει κάτι τέτοιο.

Στις δημοκρατικές, λοιπόν, κοινωνίες –όπως ελπίζω ότι θα συμφωνήσουμε όλοι- οι συνειδήσεις δεν είναι όλες ίδιες ούτε υπάρχει πλειοψηφούσα συνείδηση, η οποία επιβάλλεται στη μειοψηφούσα. Στον βαθμό που οι κύριοι Βουλευτές της Νέας Δημοκρατίας κρατούν κάτι από τη φιλελεύθερη παράδοσή τους, ίσως να κατανοούν τα λεγόμενα αυτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Δώστε μου, κύριε Πρόεδρε, και το υπόλοιπο της δευτερολογίας μου.

Αυτή η ρύθμιση του 1997 επιβλήθηκε τότε, γιατί υπήρξαν καταδικαστικές αποφάσεις για τη χώρα μας, καθόσον οι συμπολίτες μας αυτοί φυλακίζονταν σε στρατιωτικές φυλακές για ανυπακοή και απολύονταν απ’ αυτές υπό όρους μετά από πολύμηνη φυλάκιση.

Ήταν έντονο και υπαρκτό το πρόβλημα έτσι ώστε στη Συνταγματική Αναθεώρηση του 2001 ενσωματώθηκε στο άρθρο 4 του Συντάγματος η ερμηνευτική δήλωση που αναφέρεται στην παράγραφο 6 αυτού. Είναι στη διατύπωση ότι ο κάθε Έλληνας πολίτης, εάν φέρει όπλο, είναι υποχρεωμένος να συντελεί στην άμυνα της πατρίδος, σύμφωνα με τους ορισμούς. Και εκεί ενσωματώθηκε ότι όσοι έχουν τεκμηριωμένη αντίρρηση συνείδησης για την εκτέλεση ένοπλης ή γενικά στρατιωτικής υπηρεσίας μπορούν να έχουν εναλλακτική θητεία, δηλαδή εκτός των Ενόπλων Δυνάμεων.

Θέλω να πω μόνο ένα στοιχείο, κυρίες και κύριοι, για το θέμα των επιτροπών. Γιατί οι εισηγητές της Νέας Δημοκρατίας στις επιτροπές και αδιάβαστοι ήταν και δεν κατανόησαν τα θέματα. Πρώτον, όσοι είναι να πάνε στην επιτροπή που εξετάζει τους αντιρρησίες συνείδησης, έχουν περάσει πρώτα την υγειονομική επιτροπή. Άρα ο υγειονομικός έχει κάνει την εξέταση όσον αφορά το κομμάτι της υγείας. Αυτή η επιτροπή εξετάζει αποκλειστικά και μόνο εάν και εφόσον έχει λόγους να είναι αντιρρησίας συνείδησης. Εκεί, λοιπόν, δεν έχει κανένα λόγο να είναι μέλος κάποιος από το κομμάτι της υγείας.

Τρίτον, η επιστημονική κατάρτιση –θα ήθελα να το πείτε και άλλες φορές δημόσια αυτό- έχει πολύ μεγάλη σημασία. Δεν αμφισβητεί κανένας ούτε το πλαίσιο των στρατιωτικών ρόλων και της ιεραρχίας ούτε τις ικανότητές τους, ούτε οτιδήποτε άλλο. Άρα η εξειδίκευση για τέτοια θέματα χρειάζεται τους αντίστοιχους επιστήμονες, όπως εντός των Ενόπλων Δυνάμεων οι αντίστοιχοι επιστήμονες κάνουν συγκεκριμένα πράγματα και αυτό είναι βασικό στοιχείο –αν θέλετε- της ανάπτυξης σε μια κοινωνία αλλά και της επιστημονικότητας.

Επίσης, υπάρχει η πρόβλεψη ειδικού ποσοστού καθ’ υπέρβαση του συνολικού αριθμού των εισακτέων για τους υποψήφιους σπουδαστές των στρατιωτικών σχολών που προέρχονται από τις περιοχές που επλήγησαν από τις πυρκαγιές τον Ιούλιο του 2018 και τις πλημμύρες στις 15 Νοεμβρίου του 2017, η προσθήκη στα διατηρούμενα του επιδόματος της αποζημίωσης του EUROCONTROL που αφορά το πολιτικό προσωπικό στην Εθνική Μετεωρολογική Υπηρεσία, η μέριμνα για τα επιδόματα κινδύνου και αναπηρίας που λαμβάνουν τα στελέχη των Ενόπλων Δυνάμεων.

Θα περίμενε, λοιπόν, κανείς όλα τα παραπάνω να μη θεωρούνται αριστερές ιδεοληψίες ή προσπάθεια διάλυσης των Ενόπλων Δυνάμεων. Δυστυχώς πάτε να καλύψετε τη μεγάλη αποδοχή όλων αυτών των ρυθμίσεων που, όπως σας είπα, προηγούμενες κυβερνήσεις δεν είχαν την τόλμη να το κάνουν, πολλώ δε μάλλον από τη στιγμή που αφορούν τις Ένοπλες Δυνάμεις.

Και εδώ θα ήθελα να κάνω μια παρατήρηση. Προφανώς, στις Ένοπλες Δυνάμεις έχουμε κάνει πάρα πολλά και με λίγους, μειωμένους οικονομικούς πόρους –γιατί εσείς φέρατε τη χώρα σε αυτό το χείλος του γκρεμού- έχουμε καταφέρει και το αξιόμαχο να υπάρχει και ταυτόχρονα να κάνουμε αλλαγή στη δομή. Αυτό σημαίνει και καλύτερη αντιμετώπιση των υπαρκτών προβλημάτων που έχουμε ως χώρα ή, αν θέλετε, τους κινδύνους που ενδεχομένως έχει η χώρα μας.

Άρα, αγαπητοί συνάδελφοι, κύριοι Βουλευτές, κανείς δεν έχει να πει κάτι, αλλά παραείπατε ορισμένα πράγματα τα οποία αφορούν, για παράδειγμα, το θέμα, όπως είπατε, για τις προμήθειες. Θα έρθει και το νομοσχέδιο αυτό. Βεβαίως, υπάρχει και η συζήτηση για τα εξοπλιστικά ή οτιδήποτε άλλο γίνεται στην Επιτροπή Εξοπλισμών και εκεί υπάρχει δυνατότητα να πούμε πάρα πολλά πράγματα.

Δύο πράγματα τελευταία θα πω.

Θα υπάρξει τροπολογία για τους ΕΜΘ που συμπληρώνουν τα τριάντα πέντε χρόνια συντάξιμης υπηρεσίας ανεξαρτήτως ηλικιακού ορίου. Δηλαδή διαγράφουμε το ηλικιακό όριο των πενήντα οκτώ και εξασφαλίζουμε όλοι οι ΕΜΘ να κατοχυρώνουν πλήρες συνταξιοδοτικό δικαίωμα.

Υπάρχει τροπολογία για τους ΟΒΑ, σύμφωνα με την οποία θα δίνεται το δικαίωμα για συν τρία χρόνια ακόμα να παραμείνουν στις Ένοπλες Δυνάμεις γιατί το χρειαζόμαστε, είναι μέσα από τα γενικά επιτελεία.

Τέλος, η κ. Κανέλλη είπε για την αξιοπλοΐα και το συνέδεσε με άλλα πράγματα. Εγώ να το δεχθώ, είναι μια προσέγγιση, τη σέβομαι, αλλά δεν είναι έτσι. Αυτό το οποίο επιβάλλεται είναι να υπάρξει αντίστοιχα όπως με την Πολιτική Αεροπορία και για τα στρατιωτικά αεροπλάνα και για τα πλοία. Είναι βασικό αυτό να το έχουν, να υπάρχει τέτοια υπηρεσία, για να μπορούν να είναι αποτελεσματικοί και ταυτόχρονα να υπάρχει ο έλεγχος είτε για κινδύνους ατυχημάτων ή οτιδήποτε άλλο.

Επίσης, υπάρχει μια τροπολογία από το Κομμουνιστικό Κόμμα Ελλάδος που αφορά το επίδομα ανθυγιεινής εργασίας στα ΕΑΣ. Η τροπολογία αυτή είναι στη σωστή κατεύθυνση, αλλά δεν θα την κάνω αποδεκτή, γιατί το αμέσως επόμενο διάστημα ήδη ετοιμάζουμε τροπολογία που αφορά συνολικά στο επίδομα ανθυγιεινής εργασίας. Είναι γνωστό στα σωματεία. Εγώ τους έχω ενημερώσει, κύριε Παφίλη. Θα είναι ολοκληρωμένη τροπολογία που θα αφορά αυτό το επίδομα ανθυγιεινής εργασίας που έπαιρναν.

Ό,τι αφορά βέβαια τα βαρέα –γιατί τα βαρέα είναι συγκεκριμένα, δεν αλλάζει κάτι- περιμένουμε το αποτέλεσμα της επιτροπής, το οποίο θα είναι μια συνολική αποτίμηση για τα βαρέα και εκεί θα γίνει και η συζήτηση για ό,τι αφορά τα βαρέα και ανθυγιεινά. Αυτό είναι ένα ξεχωριστό επίδομα το οποίο –το ξέρουν πριν την τροπολογία- είναι στη σωστή κατεύθυνση. Απλώς αφήστε μου το περιθώριο αμέσως μετά τις γιορτές, που θα είναι από δική μας πλευρά, για να ολοκληρώσουμε και το θέμα της ΕΑΒ.

Κυρίες και κύριοι συνάδελφοι, υπάρχει μια νομοτεχνική βελτίωση στην τροπολογία με τη μοριοδότηση εμπειρίας σε εκτελούμενες εργασίες στα υποβρύχια και πολεμικά πλοία του Πολεμικού Ναυτικού. Διορθώνει τη διατύπωση του άρθρου της τροπολογίας και γίνεται πληρέστερη και ακριβής η ρύθμιση αναφορικά με την εφαρμοστέα διαδικασία. Με την προωθούμενη νομοτεχνική βελτίωση καθίσταται σαφές ότι πρόκειται για διαδικασίες πρόσληψης μόνιμου πολιτικού προσωπικού και καθορίζεται ότι θα συντάσσεται για τις προσλήψεις αυτές ενιαίος πίνακας.

Καθορίζονται επ’ ακριβώς κατηγορίες μοριοδότησης, ώστε να περιλαμβάνονται πρώτον, η εμπειρία σε καθήκοντα ή έργα συναφή με το αντικείμενο της θέσης η οποία μοριοδοτείται με επτά μονάδες ανά μήνα και συνολικά μέχρι ογδόντα τέσσερις μήνες και δεύτερον, η εμπειρία που έχει αποκτηθεί από την παροχή υπηρεσιών σε υποβρύχια και πολεμικά πλοία του Πολεμικού Ναυτικού, σύμφωνα με το άρθρο 26 του ν.4258/2014, η οποία μοριοδοτείται σε είκοσι μονάδες ανά μήνα για τους πρώτους τριάντα έξι μήνες και επτά μονάδες για κάθε επόμενο μήνα μέχρι τους ογδόντα τέσσερις. Είναι αναγκαίο για να μπορέσουμε να συνεχίσουμε σχετικά με τις ανάγκες και τις εργασίες οι οποίες υπάρχουν σε αυτό το κομμάτι.

Σας ευχαριστώ πολύ. Η άρνηση ψήφισης τέτοιου νομοσχεδίου σας καθιστά, αν θέλετε, υπόλογους απέναντι στα μάτια όλων αυτών οι οποίοι αυτή τη στιγμή επιχαίρουν και κυρίως αισθάνονται ανακουφισμένοι για τις προβλέψεις αυτές και μάλιστα σε μια δύσκολη περίοδο.

Και αυτή είναι η Κυβέρνηση η οποία προσπαθεί να ανακουφίσει, να δώσει τη δυνατότητα σε όλον αυτό τον κόσμο -ο οποίος την προηγούμενη περίοδο που πέρασε δυσκολεύτηκε, επλήγη από τις πολιτικές της Νέας Δημοκρατίας και του ΠΑΣΟΚ, αυτών των κυβερνήσεων- σε αυτή την περίοδο να προχωρήσει με ψηλά το κεφάλι. Κυρίως είναι αυτοί οι άνθρωποι μέσα στις Ένοπλες Δυνάμεις που τις στήριξαν με εξαιρετικό τρόπο.

Είναι τιμή για εμένα και τον Υπουργό, που έχουμε την πολιτική ηγεσία των Ενόπλων Δυνάμεων, να προσφέρουμε αυτό και να τιμάμε την προσφορά αυτών των ανθρώπων.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ο Αναπληρωτής Υπουργός Οικονομίας και Ανάπτυξης κ. Πιτσιόρλας έχει τον λόγο για να υποστηρίξει τροπολογία σχετική με ρυθμίσεις θεμάτων αρμοδιότητας του Υπουργείου Οικονομίας και Ανάπτυξης.

Κύριε Υπουργέ, έχετε τον λόγο για πέντε λεπτά.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Είναι μια τροπολογία, η με γενικό αριθμό 2106 και ειδικό 101 και αφορά ορισμένα θέματα που δεν προλάβαμε να τα συμπεριλάβουμε στο μεγάλο νομοσχέδιο, το πολυνομοσχέδιο του Υπουργείου που ψηφίστηκε πρόσφατα και έχει πέντε σημεία.

Το πρώτο αφορά κάποιες νομοτεχνικές βελτιώσεις στον ν.4412/2016. Αν τις δείτε, είναι τελείως νομοτεχνικές και δεν νομίζω ότι χρειάζεται να φάμε τον χρόνο σε αυτές.

Το δεύτερο σημείο αφορά τον νόμο περί ανωνύμων εταιρειών. Εδώ ουσιαστικά έχουμε δύο αλλαγές. Η πρώτη αφορά την υποχρέωση των ελεγκτών μιας ανωνύμου εταιρείας, εάν υπάρχει θέμα με τα ίδια κεφάλαια, και το διοικητικό συμβούλιο δεν κάνει τις απαραίτητες ενέργειες, να είναι υποχρεωμένοι οι ελεγκτές να συγκαλούν για ενημέρωση τη γενική συνέλευση.

Και η δεύτερη αλλαγή αφορά την υπογραφή των οικονομικών καταστάσεων των τραπεζών. Στον νόμο προβλέπουμε ότι οι οικονομικές καταστάσεις υπογράφονται από λογιστή πρώτης τάξης. Όμως, για τις τράπεζες επειδή υπάρχει ειδικό καθεστώς ελέγχων προβλέπεται να υπογράφεται -εκτός από ορκωτό λογιστή πρώτης τάξης- και από τον αρμόδιο CFO της τράπεζας. Αυτό είναι το πιο ουσιώδες σε αυτή την τροπολογία. Όμως, νομίζω ότι και αυτό είναι σε συνεννόηση με τις τράπεζες. Δεν υπάρχει κάποιο θέμα.

Το τρίτο σημείο της τροπολογίας αφορά τον ενδιάμεσο έλεγχο των σχεδίων που υλοποιούνται με τους αναπτυξιακούς νόμους. Δίνεται η δυνατότητα τον ενδιάμεσο έλεγχο, για το 50%, να μπορεί να τον κάνει και με ευθύνη του ο φορέας υλοποίησης του σχεδίου, προσκομίζοντας, βεβαίως, και τις υπεύθυνες δηλώσεις των ορκωτών και των αντιστοίχων μηχανικών που προβλέπονται για το έργο.

Αυτό είναι μια διευκόλυνση πάρα πολύ σημαντική και μια επιτάχυνση των διαδικασιών υλοποίησης των προγραμμάτων του αναπτυξιακού, διότι με τη συγκρότηση των επιτροπών ελέγχου και με τη διαδικασία για να ολοκληρωθούν αυτοί οι έλεγχοι, καθυστερούμε πάρα πολύ . Άρα δίνεται η δυνατότητα να γίνει ένας έλεγχος στο τέλος από την επιτροπή που κληρώνεται στο Υπουργείο και τον ενδιάμεσο έλεγχο να μπορεί να τον κάνει, αν επιθυμεί, ο φορέας που έχει την ευθύνη του.

Το τέταρτο σημείο αφορά τη διετή παράταση για τα κέντρα αποθήκευσης και τις εταιρείες διανομής, οι οποίες υποχρεούνται με προηγούμενο νόμο να μετεγκατασταθούν όταν προκύπτουν αλλαγές στο χωροταξικό και στις χρήσεις γης. Αφορά εταιρείες που συστάθηκαν νόμιμα και λειτούργησαν για πολλά χρόνια νόμιμα, αλλά άλλαξαν οι χρήσεις γης και πρέπει να μετεγκατασταθούν.

Δίνουμε μια παράταση δύο ετών σε αυτή την υποχρέωση μετεγκατάστασης, δεδομένου ότι τα τελευταία χρόνια με την κρίση υπάρχουν πολύ μεγάλα θέματα στις εταιρείες, τις οποίες πρέπει να διευκολύνουμε, γιατί απαιτούν έξοδα οι μετεγκαταστάσεις. Για αυτό τις διευκολύνουμε να τις κάνουν σε εύθετο χρόνο.

Τέλος, στον ν.3551/2007 -είναι νόμος του Υπουργείου Ναυτιλίας- διευκρινίζονται κάποιες διατάξεις που αφορούν τις εργασίες επισκευής την περίοδο που ένα πλοίο είναι στη ναυπηγοεπισκευαστική ζώνη. Διευκρινίζεται ότι εκείνη την περίοδο το πλήρωμα του πλοίου θα μπορεί να κάνει μόνο εργασίες συντήρησης και όχι επισκευής.

Το δεύτερο αφορά κάποιες ελαφρές εργασίες καταδυτικές που μπορούν να γίνουν στη ράδα, έξω από το λιμάνι, που τις κάνουν τα διερχόμενα κυρίως πλοία, καθάρισμα κ.λπ., ώστε να μην είναι υποχρεωμένο γι’ αυτές τις εργασίες να μπαίνει στο ναυπηγείο. Αφορά πολύ ελαφρές εργασίες.

Είναι αίτημα λογικό, απλώς υπήρχε μια σύγχυση αν προβλέπεται ή δεν προβλέπεται στον νόμο και το διευκρινίζουμε ότι αυτές οι εργασίες δεν προβλέπονται.

Αυτές είναι οι διευκρινίσεις. Νομίζω ότι είναι απλά θέματα. Είναι υπόλοιπα που δεν προλάβαμε να τα βάλουμε στο προηγούμενο νομοσχέδιο.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Σαντορινιός, Αναπληρωτής Υπουργός Ναυτιλίας και Νησιωτικής Πολιτικής, θα υποστηρίξει τροπολογία σχετική με ρυθμίσεις θεμάτων αρμοδιότητας Υπουργείου Ναυτιλίας και Νησιωτικής Πολιτικής.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Η προτεινόμενη ρύθμιση περιλαμβάνει δύο τμήματα επί της ουσίας και τα δύο αφορούν τα λιμενικά ταμεία. Το πρώτο τμήμα αυτής της ρύθμισης προσπαθεί να αντιμετωπίσει το παράδοξο που υφίστατο εδώ και πάρα πολλά χρόνια, οι λιμενικές επιτροπές των λιμενικών ταμείων να μην ορίζονται από τον αρμόδιο φορέα που τα εποπτεύει, δηλαδή από το Υπουργείο Ναυτιλίας και Νησιωτικής Πολιτικής, αλλά να ορίζονται από την αποκεντρωμένη διοίκηση.

Γι’ αυτόν τον λόγο, λοιπόν, αντικαθίστανται οι παρωχημένες διατάξεις και αντιμετωπίζονται πρακτικά εμπόδια που υπήρχαν, διότι ήταν πολύ περιορισμένος ο αριθμός από αυτούς που μπορούσε να επιλέξει κάποιος για να βάλει στις λιμενικές επιτροπές. Συγκεκριμένα προβλέπονταν μόνο πολιτικοί, μηχανικοί, δικηγόροι και οικονομολόγοι. Διευρύνεται το εύρος των επιστημόνων που μπορούν να επιλεχθούν προκειμένου να μπαίνουν στα λιμενικά ταμεία και επεκτείνεται σε αποφοίτους ΑΕΙ και ΤΕΙ, οι οποίοι είναι σχετικοί με το αντικείμενο.

Με τον τρόπο, λοιπόν, αυτό εναρμονίζεται η σύνθεση των λιμενικών επιτροπών με την αντίστοιχη σύνθεση των διοικητικών συμβουλίων των δημοτικών λιμενικών ταμείων που υπάρχουν στη χώρα. Η θητεία θα είναι τριετής και η θητεία των υφιστάμενων λιμενικών επιτροπών θα λήξει στις 31-12-2019, ως ένα μεταβατικό στάδιο.

Η δεύτερη ρύθμιση, η οποία περιλαμβάνεται στην τροπολογία, προβλέπει τη διαδικασία και θέτει το νομοθετικό πλαίσιο για την αξιοποίηση τμημάτων των λιμανιών με τη μέθοδο των παραχωρήσεων συγκεκριμένων λιμενικών δραστηριοτήτων.

Παρέχεται, λοιπόν, η δυνατότητα στα λιμενικά αλλά και στα δημοτικά λιμενικά ταμεία, να συνάπτουν επιχειρηματικές συμβάσεις, επενδυτικές συμβάσεις, προκειμένου να ασκηθούν λιμενικές δραστηριότητες, αλλά και δραστηριότητες ναυπηγοεπισκευής σε τμήματα των χερσαίων λιμενικών ζωνών, ευθύνης των λιμενικών ταμείων.

Με αυτόν τον τρόπο δίνουμε τη δυνατότητα και στα δημοτικά λιμενικά ταμεία αλλά και στα λιμενικά ταμεία, να κάνουν τη διαδικασία των υποπαραχωρήσεων, αυτή που έγινε και για τα δέκα περιφερειακά λιμάνια που αποτελούν οργανισμούς.

Και με αυτή τη ρύθμιση δίνουμε τη δυνατότητα να αναπτυχθούν περαιτέρω τα λιμάνια μας, επειδή εδώ και πάρα πολλά χρόνια, ενώ υπάρχουν επενδυτικές προτάσεις, ενώ υπάρχουν προτάσεις να γίνει η ναυπηγοεπισκευή για παράδειγμα σε ορισμένα λιμάνια, κυρίως για μικρά τουριστικά σκάφη, δεν υπάρχει το πλαίσιο για να μπορέσει να αναπτυχθεί αυτή η δραστηριότητα.

Η συγκεκριμένη ρύθμιση γίνεται με αυτή τη διαδικασία και όχι ακολουθώντας την πάγια διαδικασία του ν.2971, διότι στον ν.2971 δεν προβλέπεται η διαδικασία με συγκεκριμένους όρους διακήρυξης, ενώ σε αυτή τη ρύθμιση προβλέπεται το λιμενικό ταμείο να ορίζει τους όρους με τους οποίους θα γίνει η διακήρυξη, καθώς και το αντάλλαγμα το οποίο θα δοθεί για την παραχώρηση αυτή.

Η απόφαση της λιμενικής επιτροπής ή του διοικητικού συμβουλίου του λιμενικού ταμείου θα εγκρίνεται από τους συναρμόδιους υπουργούς που είναι ο Υπουργός Ναυτιλίας και Νησιωτικής Πολιτικής και ο Υπουργός Οικονομικών, για τις περιπτώσεις που πρόκειται για λιμενικά ταμεία, και σε αυτούς προστίθεται και ο Υπουργός Εσωτερικών, στις περιπτώσεις που είναι δημοτικό λιμενικό ταμείο.

Το ανώτατο όριο της διάρκειας σύμβασης παραχώρησης μπορεί να είναι σαράντα χρόνια, με μια προσθήκη δέκα επιπλέον ετών, σε περίπτωση που έχει προσυμφωνηθεί από τα δύο συμβαλλόμενα μέρη. Από την παραχώρηση εξαιρούνται οποιεσδήποτε δραστηριότητες ακτοπλοΐας, προκειμένου να μην δημιουργηθούν ζητήματα με τον ακτοπλοϊκό χαρακτήρα των λιμανιών.

Επίσης, προβλέπεται προσυμβατικός έλεγχος για τις συμβάσεις που θα συνάπτονται, όπως και ο έλεγχος της Ρυθμιστικής Αρχής Λιμένων για την υλοποίηση των συμβάσεων αυτών.

Με αυτόν τον τρόπο, λοιπόν, δίνουμε τη δυνατότητα στα λιμάνια όλης της χώρας, και σε αυτά που δεν είναι σε οργανισμό, να αποκτήσουν σοβαρές επενδύσεις. Και ήδη να σας πω ότι υπάρχουν αρκετές προτάσεις οι οποίες, ακριβώς επειδή δεν υπήρχε το ρυθμιστικό πλαίσιο, δεν μπορούσαν να προχωρήσουν.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Η κ. Μεγαλοοικονόμου, Βουλευτής του ΣΥΡΙΖΑ, έχει τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, οι Ένοπλες Δυνάμεις μάς κάνουν όλες και όλους τους Έλληνες υπερήφανους, γιατί θεωρώ ότι βάζουν το καθήκον πάρω από τη ζωή τους. Οι Ένοπλες Δυνάμεις αποτελούν έναν σημαντικό πυλώνα του κράτους μας που υπερασπίζεται την εθνική ανεξαρτησία και την ακεραιότητα της πατρίδας μας.

Γι’ αυτόν τον λόγο είναι αναγκαίο να διασφαλίσουμε την εύρυθμη και αποτελεσματική λειτουργία των υπηρεσιών που στελεχώνουν τα σώματα που την απαρτίζουν. Δυστυχώς, όμως, και σε αυτόν τον τομέα αντιμετωπίζονται χρόνιες δυσλειτουργίες και αστοχίες που κάθε άλλο παρά διευκολύνουν και προάγουν το έργο τους.

Έτσι το παρόν νομοσχέδιο, το οποίο αποτελεί προϊόν συστηματικής επεξεργασίας όλων των αρμοδίων επιτελείων, εκφράζει την πολιτική βούληση της Κυβέρνησης να επιλύσει, με τις ρυθμίσεις που ενσωματώνονται σε αυτό, πολλά από τα συσσωρευμένα προβλήματα και να διορθώσει τις αδικίες.

Ιδιαίτερα σημαντική είναι αφ’ ενός η δυνατότητα νομικής υποστήριξης στα στελέχη και τους οπλίτες των Ενόπλων Δυνάμεων από τους λειτουργούς του Νομικού Συμβουλίου του Κράτους κατά τις δίκες σε ποινικά δικαστήρια, για τα αδικήματα που τους αποδίδονται ότι τέλεσαν κατά την εκτέλεση των καθηκόντων τους και αφ’ ετέρου, η σύσταση Γραφείου Νομικής Προστασίας Στελεχών.

Τα γραφεία αυτά είναι αρμόδια για να ενημερώσουν τα πολυάριθμα στελέχη των Ενόπλων Δυνάμεων σχετικά με το τι προβλέπει ο νόμος και οι διαταγές της υπηρεσίας, ώστε τα ίδια τα στελέχη να γνωρίζουν καλύτερα τα δικαιώματα και τις υποχρεώσεις τους και οι ενέργειες που κάνουν να μην πέφτουν στο κενό λόγω άγνοιας ή έλλειψης ενημέρωσης.

Επίσης, θεσπίζονται διατάξεις στο πλαίσιο της έμπρακτης μέριμνας για το σύνολο των στελεχών αλλά και για τις ειδικότερες κατηγορίες τους. Το Υπουργείο Εθνικής Άμυνας φέρνει διατάξεις που χρήζουν ιδιαίτερης προστασίας. Είναι διατάξεις που αφορούν την προστασία της οικογένειας και ειδικά των ευαίσθητων κοινωνικών ομάδων, όπως είναι η επέκταση του ευεργετήματος της μειωμένης θητείας σε όλα τα τέκνα τρίτεκνης ή πολύτεκνης οικογένειας, την περαιτέρω προστασία και μέριμνα κατηγοριών στρατιωτικού προσωπικού που αντιμετωπίζουν ιδιαίτερα κοινωνικά προβλήματα, τη βελτίωση των συνθηκών διαβίωσης του προσωπικού των Ενόπλων Δυνάμεων, όπως είναι οι ρυθμίσεις για τις μεταθέσεις και το μειωμένο ωράριο.

Τακτοποιούνται στρατιωτικές υποχρεώσεις ανυπότακτων, εφόσον καταταγούν μέχρι τις 31 Δεκεμβρίου 2020. Αποσαφηνίζεται ο προσωποπαγής χαρακτήρας του χρηματικού προστίμου, λόγω ανυποταξίας και ρυθμίζονται διάφορα θέματα των αντιρρησιών συνείδησης, όπως η εξίσωση της θητείας τους με την ένοπλη στρατιωτική υποχρέωση προς συμμόρφωση τόσο της νομολογίας του Ευρωπαϊκού Δικαστηρίου των Δικαιωμάτων του Ανθρώπου, όσο και των παρατηρήσεων του Συνηγόρου του Πολίτη. Τέλος, επιδιώκεται η κάλυψη δαπανών ασφάλισης δικαιούχων περίθαλψης στα στρατιωτικά νοσοκομεία.

Περαιτέρω ρυθμίζονται διάφορα θέματα εκπαίδευσης του στρατιωτικού προσωπικού των Ενόπλων Δυνάμεων, όπως η επανασύσταση Συμβουλίου Αμυντικής Έρευνας, Τεχνολογίας και Βιομηχανίας, θέματα του ιδιωτικού δημοτικού σχολείου και νηπιαγωγείου, διοίκηση της Διοικητικής Μέριμνας Ναυστάθμου Κρήτης, ειδικές διατάξεις για μαθητές ειδικών καταστάσεων των στρατιωτικών σχολών και υπάρχει μέριμνα για την εισαγωγή στις στρατιωτικές σχολές με οριζόμενες προϋποθέσεις των μαθητών-τέκνων θανόντων ή προσώπων που επλήγησαν στις πυρκαγιές της Περιφέρειας Αττικής και στις πλημμύρες της Μάνδρας και της Νέας Περάμου.

Τέλος, αναθεωρείται το θεσμικό πλαίσιο που διέπει τη λειτουργία της Υπηρεσίας Υποδοχής Πλοίων και Πολεμικής Χρησιμοποίησης Λιμένων, καθόσον το ισχύον νομοθετικό πλαίσιο έχει ξεπεραστεί από τις εξελίξεις.

Όσον αφορά την Εθνική Στρατιωτική Αρχή Αξιοπλοΐας, καλύπτεται το υφιστάμενο θεσμικό κενό για την αξιοπλοΐα των στρατιωτικών αεροσκαφών, αλλά και εν γένει των στρατιωτικών αεροναυτικών προϊόντων, εξαρτημάτων και συσκευών και εγκαθιδρύεται το ρυθμιστικό πλαίσιο που θα διασφαλίσει την επιθυμητή ασφάλεια στις αεροναυτικές δραστηριότητες.

Οι ελληνικές Ένοπλες Δυνάμεις θα επωφεληθούν από το υψηλότερο επίπεδο ασφάλειας των πτήσεων των στρατιωτικών αεροσκαφών καθώς και από τη δυνατότητα ισότιμης συμμετοχής τους σε συμμαχικές ασκήσεις και επιχειρήσεις, ενώ η ελληνική αμυντική βιομηχανία, μέσω της πιστοποίησης των εκδιδόμενων πιστοποιητικών και χορηγούμενων αδειών που θα λάβει από την Εθνική Στρατιωτική Αρχή Αξιοπλοΐας, θα δύναται να σχεδιάζει, να παράγει και να συντηρεί τα στρατιωτικά αεροναυτικά προϊόντα και εξαρτήματα, παρέχοντας όλα τα απαραίτητα εχέγγυα από πλευράς αξιοπλοΐας στις Ένοπλες Δυνάμεις της χώρας, καθώς και άλλων χωρών.

Εν κατακλείδι, όλες οι ρυθμίσεις του παρόντος νομοσχεδίου κινούνται προς την κατεύθυνση της πολυεπίπεδης μέριμνας για τα στελέχη των Ενόπλων Δυνάμεων και αντανακλούν την πάγια επιδίωξη του Υπουργείου Εθνικής Άμυνας για την παροχή πραγματικής και άμεσης συνδρομής στην κάλυψη των επιχειρησιακών, οικογενειακών, προσωπικών αναγκών τους, αντιμετωπίζοντας συνεπώς σημαντικά θεσμικά ζητήματα και κενά που δυσχέραιναν μέχρι σήμερα τη χώρα μας και τα εθνικά της συμφέροντα στον τομέα της εθνικής μας άμυνας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ο Βουλευτής της Νέας Δημοκρατίας κ. Γεωργιάδης έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, στη Βουλή αυτή συμβαίνουν φοβερά πράγματα. Θα φέρω ένα παράδειγμα για να καταλάβετε ακριβώς τι συμβαίνει επί Κυβερνήσεως ΣΥΡΙΖΑ και πρώτη φορά Αριστεράς και πώς γίνονται τα πράγματα, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Τα ξέρω καλά, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πριν από λίγες ημέρες, ο προκάτοχος του Υπουργού Άμυνας και συγκυβερνήτης σας προ δύο μηνών κ. Πάνος Καμμένος έδωσε συνέντευξη στον τηλεοπτικό σταθμό «OPEN». Εκεί, μεταξύ των άλλων για το υπό κατάρτιση νομοσχέδιο, είπε τα εξής: «Πλέον γίνονται επικίνδυνα πράγματα στο Υπουργείο Εθνικής Άμυνας. Δεν έχει να κάνει με τον Υπουργό κ. Αποστολάκη, τον οποίο θεωρώ ικανό και πιστεύω ότι θα πρέπει εκείνος να κατευθύνει το Υπουργείο, φαίνεται όμως ότι ο κ. Αποστολάκης έχει υποσκελιστεί από τον κ. Ρήγα, ο οποίος δεν λειτουργεί ως Αναπληρωτής Υπουργός, αλλά ως κομισάριος της ΚΝΕ στο Υπουργείο Εθνικής Άμυνας».

Κύριε Βίτσα, κάνετε και παρέα με τον κ. Καμμένο. Να τον χαίρεστε! Τον χαίρεστε μάλλον, γιατί όταν λέω εγώ για τον κ. Αποστολάκη, αμέσως σπεύδουν να πουν διάφοροι ότι κάνω προσωπική επίθεση στον πρώην Αρχηγό ΓΕΕΘΑ, ναύαρχο, κ.λπ. και νυν Υπουργό του ΣΥΡΙΖΑ, αλλά για τις δηλώσεις του κ. Καμμένου δεν άκουσα κάτι από τον κ. Αποστολάκη. Φίλοι ήταν κι αυτοί, μαζί ήταν στα ελικόπτερα. Περίμενα να κάνει μια δήλωση ο κύριος Υπουργός ότι είναι απαράδεκτη η δήλωση του κ. Καμμένου ότι έχει υποσκελιστεί ο κ. Αποστολάκης από τον κ. Ρήγα.

Ακούστε, όμως, πώς γίνονται οι δουλειές.

Είδε κανείς τον κ. Καμμένο και το κόμμα του ή κάποιον από τους Βουλευτές του στην Επιτροπή Αμύνης, κύριε Κατσίκη; Τρεις συνεδριάσεις κάναμε! Ο κ. Καμμένος που σας αντικατέστησε στην Επιτροπή Άμυνας κατά ένα περίεργο τρόπο έλειπε, ενώ είχε τόσα να μας πει για το υπό κατάρτιση νομοσχέδιο και έκανε μία τόσο σοβαρή καταγγελία ο προκάτοχος. Όχι μόνο έλειπε, αλλά λείπει και σήμερα από τη συζήτηση. Δεν ήρθε να μιλήσει. Τα είπε στο «ΟΡΕΝ» και μετά εξαφανίστηκε!

Και μόλις προς δύο ωρών στην Επιτροπή Δεοντολογίας της Βουλής ο ΣΥΡΙΖΑ ψήφισε να μην αρθεί η ασυλία του κ. Καμμένου για τη μήνυση που του έχει κάνει ο κ. Κουρτάκης, κρίνοντας ότι συκοφαντική δυσφήμιση –εδώ γελάμε, Ανδρέα- γίνεται κατά την άσκηση των καθηκόντων του Υπουργού, ενώ η έκδοση υπουργικής απόφασης από τον Ανδρέα Λοβέρδο για το φάρμακο Gilenya, για παράδειγμα, γίνεται επ’ ευκαιρία και γι’ αυτό πρέπει να αρθεί η ασυλία του!

Αυτά, τους έχεις κάνει τέτοια δώρα. Τέλος πάντων, τα έχω πει, ας μην τα ξαναπώ.

Εδώ δηλαδή ζούμε το αμίμητο: H συκοφαντία του Καμμένου κατά Κουρτάκη και η συκοφαντία του Πολάκη κατά εμού γίνεται κατά την άσκηση. Είναι στην αρμοδιότητά τους, όπως έκρινε ο κ. Δρίτσας, γι’ αυτό δεν αίρεται η ασυλία τους.

Και έτσι καταλαβαίνουμε όλοι γιατί ο κ. Καμμένος, που κάνει και ωραία σποτάκια με κάτι μαύρα κανίς, δεν εμφανίστηκε ούτε στην Επιτροπή ούτε στην Ολομέλεια, γιατί έτσι γίνονται οι δουλίτσες επί ΣΥΡΙΖΑ, όπως αποκάλυψε βέβαια ο Βαγγέλης Μαρινάκης σήμερα στον Νίκο Χατζηνικολάου. Την ώρα που φωνάζατε για τη διαπλοκή, δηλαδή την ίδια ώρα που φωνάζατε για τη μάχη κατά της διαπλοκής έβλεπε λέει ο κ. Παππάς μέρα παρά μέρα τον κ. Μαρινάκη και του μετέφερε την επιθυμία του κυρίου Πρωθυπουργού να πληρώσει 20.000.000 ευρώ για τον Καλογρίτσα, «για να έχετε» λέει «ένα δικό σας κανάλι». Και δεν είδα καμμία διάψευση από τον κ. Παππά ούτε από τον κ. Τσίπρα για τις δηλώσεις του κ. Μαρινάκη, μόνο καινούργιες ύβρεις. Για δείτε, ρε παιδιά, κάτι παλικάρια που πολεμάνε τη διαπλοκή παρακαλώντας τον Μαρινάκη να πληρώσει τη δόση για τον Καλογρίτσα! Αυτά γίνονται επί πρώτης φοράς Αριστεράς. Ωραίες οι δουλίτσες! Τότε βέβαια σας άρεσε ο Μαρινάκης και τα λεφτά του Μαρινάκη ήταν καλά λεφτά τότε.

Πάμε τώρα όμως και στο νομοσχέδιο. Γιατί αντιδρώ τόσο πολύ σε αυτό το νομοσχέδιο; Θα εξηγήσω για να απαντήσω σε διάφορους λιβέλους κάποιων γνωστών δημοσιογράφων που θα τους πω ότι τα στερνά τιμούν τα πρώτα.

Το νομοσχέδιο αυτό έχει τρία βασικά σημεία. Το υπόλοιπο είναι ένα ρουσφετολογικό, ασήμαντο και αδιάφορο νομοσχέδιο. Λύνει διάφορα προβλήματα. Δεν έχω βασική αντίρρηση. Έχει όμως τρία σημεία, τα οποία ο οποιοσδήποτε Έλληνας που αγαπάει τις Ένοπλες Δυνάμεις, δεν θα δεχόταν ποτέ, όχι να τα φέρει στο νομοσχέδιο, όχι να τα ψηφίσει, αλλά είναι αμαρτία ακόμα και να τα διαβάσει!

Το πρώτο είναι η καθιέρωση αυτών των γραφείων νομικής υποστήριξης, δηλαδή η επίσημη καθιέρωση της παραδιοικήσεως στις Ένοπλες Δυνάμεις. Αυτό είναι φρίκη. Όλη η ιδέα των Ενόπλων Δυνάμεων, από την πρώτη ημέρα που έχει υπάρξει οποιοδήποτε είδος στρατού, σε οποιοδήποτε κράτος του κόσμου εδράζεται στην έννοια της ιεραρχίας. Ο σεβασμός στην ιεραρχία είναι αυτός που εξασφαλίζει την πειθαρχία και η πειθαρχία είναι η λυδία λίθος, το εκ των ων ουκ άνευ για την επιτυχή οργάνωση ενός στρατεύματος. Ο στρατηγός, εκεί πέρα πίσω, σίγουρα τα ξέρει.

Και έρχεται τώρα η Κυβέρνηση ΣΥΡΙΖΑ -θα το ξαναπώ- ιδεολογικά συνεπής με τις αποφάσεις της Κεντρικής Επιτροπής του ΣΥΡΙΖΑ και λέει ότι ο κάθε ένας, από στρατιώτης της θητείας του έως στέλεχος των Ενόπλων Δυνάμεων, θα μπορεί να παρακάμπτει όλη την ιεραρχία, να απειλεί με νομικά μέτρα τον ανώτερό του και να απευθύνεται κατευθείαν στον Αρχηγό.

Πρόκειται για την πλήρη διάλυση της ιεραρχίας και για μία ρύθμιση όχι στο πλαίσιο του εκδημοκρατισμού του στρατεύματος, όπως άκουσα από τον κύριο Υπουργό. Δεν έχει πρόβλημα δημοκρατίας το στράτευμα. Φαντάζομαι συμφωνούμε όλοι ότι οι Ένοπλες Δυνάμεις της χώρας δεν έχουν κανένα πρόβλημα δημοκρατίας! Πρόκειται περί μίας υλοποιήσεως, μίας κεντρικής προεκλογικής και ιδεοληπτικής απόφασης του ΣΥΡΙΖΑ, που δυστυχώς υπηρετείται τώρα από τον συγκεκριμένο Υπουργό.

Θέμα δεύτερο. Είμαστε μία χώρα που λέμε ότι αναγνωρίζουμε ότι έχουμε μία μεγάλη εξ Ανατολών απειλή και μία χώρα όπου, όσοι ασχολούμαστε με τα θέματα των Ενόπλων Δυνάμεων, γνωρίζουμε ότι τα στρατόπεδα της χώρας μας έχουν μεγάλο πρόβλημα υποστελέχωσης. Εγώ δεν θα πω στη Βουλή τα πραγματικά νούμερα, που μου έλεγαν οι διοικητές των μονάδων όταν πήγαινα ως τομεάρχης Αμύνης της Νέας Δημοκρατίας, μαζί με τον Τάσο Δημοσχάκη. Τα ξέρει σίγουρα και ο Βασίλης Κικίλιας. Δεν θα τα πω για λόγους πατριωτισμού. Σίγουρα τα γνωρίζει αυτά ο κύριος Υπουργός.

Και έρχεται η ελληνική πολιτεία σε αυτή τη χώρα, που έχει αυτή την κατάσταση και αυτή την απειλή και στέλνει το εξής σήμα στην ελληνική κοινωνία: «Πρέπει να είσαι πολύ κορόιδο για να πας πια στο στρατό. Πρέπει να είσαι κορόιδο με περικεφαλαία», για να μην πω καμμία άλλη λέξη. Διότι πλέον αν κάποιος δηλώσει ότι είναι αντιρρησίας συνειδήσεως, θα πάει σε μια επιτροπή η οποία θα αποτελείται από καθηγητές κατά πλειοψηφία και όχι από στρατιωτικούς, διότι μάθαμε στην επιτροπή ότι αυτό γίνεται για λόγους αντικειμενικότητος, δηλαδή δεν είχαμε εμπιστοσύνη μέχρι τώρα στις Ένοπλες Δυνάμεις και στα στελέχη τους και έπρεπε να βάλουμε πρόσωπα εκτός των Ενόπλων Δυνάμεων για να έχουμε αντικειμενικότητα. Είναι προσβολή τεράστια για τις Ένοπλες Δυνάμεις και για την ιστορία τους.

Η επιτροπή αυτή, λοιπόν, κρίνει ότι πράγματι ο συγκεκριμένος κύριος δεν θέλει και δεν πρέπει να υπηρετήσει τη θητεία του. Μέχρι τώρα εάν επέλεγες να είσαι αντιρρησίας συνειδήσεως, είχες τουλάχιστον τρεις-τέσσερις μήνες παραπάνω θητεία -έτσι για να υπάρχει μία ισονομία- έναντι αυτών που φέρουν όπλο και διακινδυνεύουν τη ζωή τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό αφήστε μου μόνο παραπάνω, κύριε Πρόεδρε.

Εδώ θέλω να κάνω μια παρένθεση. Βεβαίως, και δεν είναι ίδια η προσφορά στην πατρίδα ενός που υπηρετεί τη θητεία του ενόπλως και ενός αντιρρησία συνειδήσεως. Όποιος υπηρετεί τη θητεία του ενόπλως στην πρώτη γραμμή της μάχης, βάζει στο κοινό ταμείο της πατρίδος τη ζωή του. Ο αντιρρησίας συνειδήσεως βάζει την καλοπέρασή του. Καμμία σχέση ο ένας με τον άλλον, ούτε τους βάζω στο ίδιο σημείο.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Έρχεται, όμως, το νομοσχέδιο και τι λέει; Καταργώ την παραπάνω θητεία, άρα, μην αισθάνεσαι ότι θα πάθεις και κάτι, εάν το δηλώσεις, σου έχω και την επιτροπή με τους καθηγητές και ακούστε και το καλύτερο. Ενώ μέχρι τώρα θα έκανες αυτή την εναλλακτική θητεία στη μονάδα, τώρα θα την κάνεις, λέει, στα μετόπισθεν, δηλαδή στον δήμο της περιοχής σου. Θα ξέρεις και τον δήμαρχο και θα σου αναθέτει θητεία κοινωνική να καθαρίσεις το μπαλκόνι το σπιτιού σου. Ο ένας θα είναι στο μπαλκόνι του σπιτιού του και θα κάνει τη θητεία πίνοντας φραπέ και ο άλλος θα είναι στο ποτάμι, στον Έβρο ή στα νησιά για να προστατεύει την πατρίδα. Αυτό είναι το μήνυμα που στέλνει αυτό το άθλιο νομοσχέδιο!

Το τρίτο σημείο είναι το εξής: Καλά, είπαμε να είστε κατά της αριστείας, είπαμε να έχετε έναν Πρωθυπουργό, που τα ελληνικά του δεν θέλω να τα χαρακτηρίσω, γελάει όλη η Ελλάδα, αλλά να έρχεστε εκ των υστέρων και να λέτε…

**ΧΡΗΣΤΟΣ ΚΑΡΑΓΙΑΝΝΙΔΗΣ:** Τα δικά σου είναι καλύτερα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Α, δεν είναι! Ο άνθρωπος ξέρει ελληνικά. Σωστά, έχετε δίκιο ότι…

**ΧΡΗΣΤΟΣ ΚΑΡΑΓΙΑΝΝΙΔΗΣ:** Τα δικά σου, που τα διδάσκεις κιόλας;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Σε ακούω, κύριε Καραγιαννίδη. Εντάξει, εγώ δεν έμαθα τα καλά ελληνικά του Τσίπρα. Σε αυτό έχετε δίκιο! Ομολογώ ότι τα καλά ελληνικά του Αλέξη Τσίπρα δεν μπόρεσα να τα μάθω! Εγώ δεν είμαι διάτρητος σε κάθε έλεγχο, όχι, δεν είμαι!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κλείνω αμέσως.

Τι λέει; Αναδρομικά όσοι είχαν κριθεί ότι δεν ήταν καλοί στην υπηρεσία τους να μείνουν κι αυτοί, όλοι! Δεν πα’ νά ’χεις καλή επίδοση και να κάνεις καλά την υπηρεσία σου προς την πατρίδα ή να μην κάνεις και τίποτα και να «ξύνεσαι» όλη την ημέρα και να πίνεις φραπέ και να βλέπεις τηλεόραση, όλοι μέσα στο στράτευμα του ΣΥΡΙΖΑ!

Κύριε Υπουργέ, θα σας το ξαναπώ και κλείνω. Είναι πολύ κρίμα που συνδέσατε το όνομά σας με αυτό το νομοσχέδιο. Πολύ κρίμα!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και δύο εκπαιδευτικοί συνοδοί τους από το Τραμπάντζειο Γυμνάσιο Σιάτιστας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ζητήσει ο κ. Βίτσας, ο Υπουργός Μεταναστευτικής Πολιτικής, για να υποστηρίξει μια τροπολογία.

Έτσι δεν είναι, κύριε Βίτσα;

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Πρόεδρε, μπορώ να μιλήσω από το Βήμα;

**ΠΡΟΕΔΡΕΥΩΝ (Γεώργιος Λαμπρούλης):** Απ’ όπου θέλετε, κύριε Υπουργέ. Για τροπολογία, όμως, πρόκειται, έτσι δεν είναι;

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ναι, για τροπολογία πρόκειται.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Αφού άκουσα την εμβριθή ανάλυση στο νομοσχέδιο από τον κ. Γεωργιάδη και αφού με «τσιγκλάει» βεβαίως, να πω δυο λόγια πολύ γρήγορα.

Κοιτάξτε να δείτε, είναι γνωστό ότι παλεύετε να δημιουργήσετε στη χώρα ένα κλίμα ελληνικού μακαρθισμού και πολύ θα θέλατε να μπορέσετε να το επιβάλετε και στην πράξη, να επιβάλετε στην πράξη τον μακαρθισμό. Είναι φρούδες οι ελπίδες σας, θα μείνετε με τα όνειρα εξουσίας και την πίκρα της απογοήτευσης.

Πάμε στα δύο από τα τρία σημεία που είπε ο κ. Γεωργιάδης, γιατί το τρίτο δεν το κατάλαβα. Δεν ξέρω εάν το καταλάβατε εσείς.

Κοιτάξτε πόσο σημαντικό είναι. Η ιεραρχία δεν είναι ανεξέλεγκτη. Οι διαταγές δεν είναι ανεξέλεγκτες και οι στρατιώτες και οι αξιωματικοί πρέπει να γνωρίζουν τα δικαιώματά τους και πόσο δημοκρατικό είναι η ίδια η ιεραρχία να έρχεται και να λέει, «ναι, αυτό είναι σωστό, ναι, μπορούν να βοηθηθούν σ’ αυτή την κατεύθυνση» και έτσι δημιουργούνται τα γραφεία νομικής υποστήριξης.

Δεύτερον, η θητεία ως ένοπλη ή εναλλακτική είναι προσφορά στην πατρίδα, δεν είναι τιμωρία. Άρα, όταν εσείς βλέπετε την επέκταση ως τιμωρία, λάθος έχετε κατανοήσει τι είναι η στρατιωτική θητεία.

Αυτά τα λέω γι’ αυτά που άκουσα πριν από λίγο.

**ΔΗΜΗΤΡΙΟΣ ΣΤΑΜΑΤΗΣ:** Τίποτα δεν ακούσατε!

**ΒΑΣΙΛΕΙΟΣ ΚΙΚΙΛΙΑΣ:** Εσείς, κύριε Υπουργέ, πήρατε τον λόγο, για να αναπτύξετε και να υπερασπιστείτε την τροπολογία σας. Για τα άλλα υπάρχουν ομιλητές, εισηγητές, κοινοβουλευτικοί, που περιμένουν με υπομονή να μιλήσουν.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριοι συνάδελφοι, μη διακόπτετε.

Κύριε Υπουργέ, συνεχίστε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κατ’ αρχάς, ευχαριστώ τον κ. Κικίλια που παίζει τον ρόλο του βοηθού Προέδρου!

**ΒΑΣΙΛΕΙΟΣ ΚΙΚΙΛΙΑΣ:** Να είστε καλά!

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Πρέπει, όμως, να ξέρετε και με βάση τον Κανονισμό της Βουλής ότι ως Υπουργός μπορώ να ζητήσω τον λόγο και να πάρω τον λόγο. Οπότε αφήστε το αυτό.

Τώρα, έχουμε προτείνει μια τροπολογία. Είναι, θα έλεγε κανείς, μια τροπολογία η οποία βλέπει στο άμεσο μέλλον. Τι εννοώ; Εννοώ ότι μια σειρά πράγματα που αυτή τη στιγμή γίνονται από τους διεθνείς οργανισμούς με ευρωπαϊκή χρηματοδότηση, αύριο -και πολύ περισσότερο- θα γίνονται με ευρωπαϊκή χρηματοδότηση μέσω του ελληνικού κράτους. Παραδείγματος χάριν, το πρόγραμμα «ΕΣΤΙΑ», με το οποίο ωφελούνται είκοσι πέντε χιλιάδες πολίτες τρίτων χωρών και διαμένουν σε σπίτια, σε διαμερίσματα, από 1-1-2020 έρχεται να το επιτελεί το ελληνικό κράτος. Θέλουμε να κάνουμε προγραμματικές συμφωνίες με αναπτυξιακές των δήμων, με δήμους, με περιφέρειες, με μη κυβερνητικές οργανώσεις που αυτή τη στιγμή εκτελούν πρακτικά το πρόγραμμα, ώστε το πρόγραμμα ομαλώς να συνεχιστεί.

Το ίδιο και για μια σειρά άλλα πράγματα. Να μην πω αναλυτικά. Έχω έναν κατάλογο που αφορούν αυτά τα ζητήματα. Αυτό δεν σημαίνει ότι για μια σειρά από ζητήματα, δεν θα γίνονται διαγωνισμοί. Θα γίνονται και διαγωνισμοί, εκεί -άλλωστε προβλέπεται και στο τέλος- που το αφορούν.

Το δεύτερο που αφορά την τροπολογία -θα πω τον αριθμό της στο τέλος- υπάρχει το εξής: Σήμερα πέρα από τον ατομικό γεωγραφικό περιορισμό που τον κάνει η Αστυνομία, δηλαδή το Υπουργείο Προστασίας του Πολίτη, ξέρετε ότι ο διευθυντής της Υπηρεσίας Ασύλου ορίζει τους όρους του γεωγραφικού περιορισμού. Εδώ, όμως, έχουμε δύο προβλήματα. Πρώτον, ο γεωγραφικός περιορισμός να αφορά μόνο το άσυλο, ενώ αφορά και την υποδοχή και, δεύτερον, να αναλαμβάνει ο Διευθυντής της Υπηρεσίας Ασύλου την πολιτική ευθύνη, που κανονικά πρέπει να την αναλαμβάνει η πολιτική ηγεσία.

Ερχόμαστε, λοιπόν, και λέμε ότι αυτή την ευθύνη θα την αναλαμβάνει η πολιτική ηγεσία, που θα ορίζει τους όρους του γεωγραφικού περιορισμού, ο οποίος δεν είναι το μέλλον μας -δεν είναι ίσως και το παρόν μας σε ορισμένα ζητήματα- ώστε να προχωράει καλύτερα, πιο γρήγορα, αλλά και με μεγαλύτερη ευθύνη το ζήτημα του γεωγραφικού περιορισμού.

Μισό λεπτό να βρω και τον αριθμό της τροπολογίας.

**ΠΡΟΕΔΡΕΥΩΝ (Γεώργιος Λαμπρούλης):** Να βοηθήσω, κύριε Υπουργέ;

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Βοηθήστε με, σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Είναι η τροπολογία με γενικό αριθμό 2107 και ειδικό 102.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Η κριτική που ο κ. Αρβανιτίδης και εμείς ως παράταξη κάναμε στην αρμόδια Διαρκή Επιτροπή είχε τέσσερις άξονες:

Μετά από τέσσερα χρόνια και κάτι μήνες, αυτό είναι το σχέδιο νόμου που έχει ανάγκη ο τόπος, οι Ένοπλες Δυνάμεις; Πού είναι εκείνη η πολυδιαφημισθείσα αναδιάρθρωση των Ενόπλων Δυνάμεων;

Δεύτερον, πού είναι εκείνη η αλλαγή των δομών, βάσει της οποίας θα ενισχυόταν το αξιόμαχο των Ενόπλων Δυνάμεων;

Πού είναι ο καθορισμός των αξόνων μιας κοινής αμυντικής πολιτικής που θα μας έφερνε και σε συνεννόηση;

Και κάτι το οποίο το έχω βάλει δέκα φορές, αλλά έχω σταματήσει, γιατί δεν έχει πια νόημα -τέσσερα χρόνια και κάτι ο κ. Βίτσας ήταν ο πρώτος που μου απαντούσε- αφορά τη συνεργασία των Ενόπλων Δυνάμεων με την εγχώρια αμυντική βιομηχανία. Πόσα δεν είπαμε οι δυο μας εδώ, κύριε Βίτσα, στα τέσσερα αυτά χρόνια. Εάν ερχόμουν να ξανακάνω επίκαιρη ερώτηση, πάλι τα ίδια θα λέγαμε. Για σας τέσσερα χρόνια και δυο-τρεις μήνες πήγαν στον βρόντο. Αντ’ αυτού, λέει ο κ. Αρβανιτίδης, έρχεται το παρόν εμβαλωματικό σχέδιο νόμου με διάφορες ψευδορυθμίσεις ή και ρυθμίσεις, που σχετίζονται με θέματα που θα μπορούσαν να συντηρούν τον κυρίως κορμό ενός βασικού σχεδίου νόμου.

Αυτή είναι η κριτική μας και γι’ αυτό καταψηφίζουμε. Θα ψηφίσουμε συγκεκριμένες διατάξεις.

Πέραν αυτών που προείπα, έχουμε θέματα αμυντικής πολιτικής που θα μπορούσαμε να τα πούμε εδώ και να έχουμε συνεννοηθεί; Με επίκαιρη ερώτησή μου -που έδειξε και χαρακτήρα- έλεγα στον κ. Αποστολάκη, ημερών Υπουργό Άμυνας, ότι από εμπειρία μου στις επιτροπές της Κοινοβουλευτικής Συνέλευσης του ΝΑΤΟ είχα τη δυνατότητα να ρωτήσω -όχι ρητορικά- τι γίνεται με τη μόνιμη διαρθρωμένη αμυντική συνεργασία στο πλαίσιο της Ένωσης και να παίρνω απαντήσεις στο παρελθόν αόριστες, αλλά από τη Μογκερίνι πολύ ενθαρρυντικές ότι αυτό προχωράει σε είκοσι πέντε χώρες. Όταν ρωτούσα αν η Ελλάδα είναι μέτοχος, μου είπε: «Ναι, είναι μέτοχος και πολύ ενεργός μάλιστα». Αυτό είναι πολύ ενθαρρυντικό. Έκανα μια επίκαιρη ερώτηση για να ενθαρρύνω και να πω «στηρίζουμε». Συζητάμε κάτι σχετικό; Δεν συζητάμε κάτι σχετικό. Κάνουμε προεκλογικές διευθετήσεις εδώ ως Εθνική Αντιπροσωπεία. Υπάρχουν θέματα; Ανέφερα ένα. Ας αναφέρω και άλλο ένα που είναι σε αντίθετη κατεύθυνση και που δεν είναι σωστό.

Κυρίες και κύριοι Βουλευτές, αύριο συγκαλείται το Εθνικό Συμβούλιο Εξωτερικής Πολιτικής για να συζητήσει την πρόταση που κάνει η Κυβέρνηση για τη σύσταση Συμβουλίου Εθνικής Ασφάλειας. Μάλιστα. Τι είναι το Συμβούλιο Εθνικής Ασφάλειας; Μια λοβιτούρα προεκλογική είναι. Έκανε -υποτίθεται- πρόταση το Ποτάμι πριν από καιρό και συγκλήθηκε το Εθνικό Συμβούλιο Εξωτερικής Πολιτικής για να δει αυτό το θέμα. Το Ποτάμι έκανε μια πρόταση συναισθηματικού χαρακτήρα, να συμμετέχουν οι πρώην Πρωθυπουργοί. Έκανε μία -κατά τη γνώμη μου- λάθος, αλλά όχι του πεταμού, πρόταση. Υποτίθεται ότι ο Πρωθυπουργός την είδε με πολύ μεγάλη σοβαρότητα -τις Πρέσπες συζητούσαν, εν πάση περιπτώσει- ήλθε στο Εθνικό Συμβούλιο Εξωτερικής Πολιτικής και καταλάβαμε ότι το Υπουργείο Εξωτερικών είναι απρόθυμο να δει κάτι τέτοιο. Ξαφνικά έρχεται το Συμβούλιο Εθνικής Ασφάλειας, ένα κυβερνητικό όργανο, απολύτως κυβερνητικό όργανο. Αν δείτε τη σύνθεσή του, κύριοι συνάδελφοι, είναι απολύτως κυβερνητικό όργανο. Λέω: «Καλά, αυτή η Επιτροπή Εξωτερικών και Άμυνας πρέπει να συζητάει μόνο για διευθετήσεις; Δεν είναι σοβαρό όργανο να το έχετε προειδοποιήσει;». Δεν το προειδοποιήσατε και διορίζεται -ακούστε- σύμβουλος εθνικής ασφάλειας παρά τω Πρωθυπουργώ. Έξι στην υπηρεσία του νέες θέσεις για υπαλλήλους με προσλήψεις, αποσπάσεις κ.λπ..

Θα ρωτήσω ρητορικά: Καλά, αυτό δεν είναι κομμάτι της αρμοδιότητας του ΚΥΣΕΑ; Καλά, αν ενεργοποιούνταν το ΚΥΣΕΑ ως προς αυτό ή και σε μια συγκεκριμένη του ρύθμιση, που από το 2002 είναι ανεφάρμοστη, δεν θα κάλυπτε αυτό το κενό; Μας έλειπε αυτό το κυβερνητικό όργανο; Δεν μας έλειπε και δεν μας λείπει.

Κακώς, κύριε Υπουργέ, παρακάμπτοντας την Εθνική Αντιπροσωπεία, ενώ είναι το Υπουργείο σας εδώ, αυτό πηγαίνει για προσυζήτηση στο Εθνικό Συμβούλιο Εξωτερικής Πολιτικής για να συγκροτηθεί όργανο -δεν ξέρω εάν θα το φέρετε και δεν ξέρω και εάν το έχετε και υπ’ όψιν σας- ένα τόσο αδιάφορο όργανο που σε τίποτα δεν θα συνεισφέρει στα θέματα της ασφάλειας του τόπου.

Έχω ορισμένες σκέψεις να κάνω. Κατ’ αρχάς διαφωνώ πλήρως με την κριτική που άσκησε η Νέα Δημοκρατία -το άκουσα και από τον κ. Κικίλια και από τον κ. Γεωργιάδη- για το άρθρο 22. Το άρθρο 22 είναι σωστό. Έχω την τιμή να είμαι ως πανεπιστημιακός καθηγητής ο άνθρωπος που συμβούλεψα τον αείμνηστο Γεράσιμο Αρσένη να προβλέψει επιτέλους την κοινωνική εναλλακτική θητεία και τότε άκουγα αυτά που άκουσα και σήμερα, ότι αυτοί είναι τεμπελχανάδες, ότι όλοι θα πάνε στον στρατό και θα δηλώνουν αντιρρησίες και προβλέφθηκε μια τεράστια θητεία για τους ανθρώπους αυτούς, που κάνουν πολλές φορές βαρύτερο έργο απ’ ό,τι κάνουν οι άλλοι και στο εξωτερικό και εδώ. Εδώ υποστήριξα επί χρόνια και υποστηρίζω αυτή τη ρύθμιση και θα ήταν αντίφαση για το δικό μου πολιτικό ήθος, επειδή είμαι στην Αντιπολίτευση τώρα, να μην υποστηρίξω το άρθρο 22. Το υποστηρίζω. Κλείνω επ’ αυτού χωρίς άλλα λόγια. Είναι σωστό, ιδίως αν δει κανείς και το πόσα προβλήματα έχουν προκύψει κατά την εφαρμογή άλλων ρυθμίσεων.

Έρχομαι σε κάτι πολύ σοβαρό, το οποίο το ξέρω ως θέμα από φοιτητής. Κυρίες και κύριοι συνάδελφοι και κύριοι Υπουργοί, όταν ήμουν φοιτητής της Νομικής είχαμε συμφοιτητές τα παιδιά της ΣΣΑΣ. Πήγαμε μαζί, με αυτούς μεγαλώσαμε μαζί, κάναμε πορείες ζωής μαζί, τους έβρισκα δεξιά και αριστερά με βάση τις επιστημονικές μου ενασχολήσεις και όντας νέος Βουλευτής το 2000, με την προετοιμαζόμενη τότε Αναθεώρηση του Συντάγματος, είχαμε συνεργαστεί, γιατί το άρθρο 96 παράγραφος 5 ορίζει πολλά γι’ αυτούς και οι άνθρωποι ως δικαστικοί λειτουργοί είχαν και άλλα αιτήματα. Μάλιστα είχα γνωμοδοτήσει υπέρ τους.

Τώρα στην Αναθεώρηση του Συντάγματος το θίξαμε ξανά το θέμα. Βλέπω στην Αίθουσα τον κ. Δουζίνα και τον κ. Μαυρωτά που ήμασταν μαζί στην Επιτροπή Αναθεώρησης. Το θίξαμε ξανά το θέμα και είπαμε ότι το άρθρο 96 παράγραφος 5, παρ’ ότι είναι πολύ καλό άρθρο, ίσως να χρειάζεται και περαιτέρω διεύρυνση. Ήμασταν σύμφωνοι στα λόγια. Έρχεστε τώρα εδώ να κάνετε δύο κατηγορίες των ανθρώπων αυτών, των αποφοίτων της ΣΣΑΣ και των άλλων που έχουν μπει με νέες διαδικασίες στο σώμα. Όχι! Σας καλώ να το αποσύρετε αυτό το άρθρο. Δεν σας χρειάζεται. Να το αποσύρετε, να το μελετήσετε εμβριθέστερα και να καταλήξετε σε αυτό μετά από συζήτηση και μαζί μας στη Διαρκή Επιτροπή. Σας το ζητάμε ως Κίνημα Αλλαγής. Το έχετε κάνει ήδη;

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Αποσύρθηκε.

**ΑΝΔΡΕΑΣ ΛΟΒΕΡΔΟΣ:** Το έχετε δηλώσει;

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Μάλιστα.

**ΑΝΔΡΕΑΣ ΛΟΒΕΡΔΟΣ:** Ωραία. Σας παρακαλώ πάρα πολύ να το συζητήσουμε. Έχω και τη δυνατότητα, την ευχέρεια και τη μεγάλη διάθεση αυτό το θέμα να το συζητήσουμε πολύ συγκεκριμένα.

Πάω τώρα σε μία τροπολογία η οποία έχει κατατεθεί από τον κ. Μαυρωτά, τον κ. Σαρίδη και από εμένα. Την καταθέσαμε σήμερα. Είναι εκπρόθεσμη, αλλά στη συνάντηση που κάναμε με δική σας πρωτοβουλία είχα τη δυνατότητα να σας το πω.

Κυρίες και κύριοι Βουλευτές, όσοι είμαστε στη Διαρκή Επιτροπή Εξωτερικών και Άμυνας από χρόνια θυμόμαστε επί υπουργίας Καμμένου μία σύγκρουση μέσα στην επιτροπή, ανάμεσα σε δύο συνδικαλιστικές ενώσεις των στρατευμένων, των αξιωματικών, των υπαξιωματικών. Είχα πάρει τότε τον λόγο και είχα πει ότι οι συγκρούσεις αυτού του επιπέδου μέσα στον στρατό είναι έξω από το πνεύμα και της λογικής και του νόμου του Συντάγματος και θυμίζουν τα φοιτητικά μας χρόνια. Όμως ωριμάσαμε και τα πράγματα πρέπει να τα βλέπουμε αλλιώς.

Δεν κατέστη κοινοβουλευτικά δυνατό να υπάρξει εξομάλυνση και πήγαν στα δικαστήρια οι άνθρωποι. Έγιναν δύο δικαστήρια, κύριε Υπουργέ: Το πρώτο δικαστήριο τον Ιανουάριο του 2018 εξέδωσε την απόφαση 254 και το εφετείο το 2019 εξέδωσε την απόφαση 1310. Με τις δύο αυτές αποφάσεις, πρωτόδικα και με το εφετείο, επιβεβαιώθηκε πως το συνδικαλιστικό -εντός ή εκτός εισαγωγικών- όργανο των ανθρώπων που εργάζονται στον στρατό, των στρατιωτικών, είναι η ΠΟΜΕΝΣ. Είναι καθαρό, πεντακάθαρο, σαφές. Έκανε προσπάθειες η ΠΟΜΕΝΣ μέσα στο πλαίσιό τους να υπαχθούν και οι υπόλοιποι ή πήγε πάνω στην απόφαση καθισμένη, «ετσιθελικά» να παραμερίσει τους άλλους; Έκανε. Καταθέτω μάλιστα ως παράδειγμα -έχω πολλά τέτοια- ένα έγγραφο που απηύθυνε σε ένα σχετικό πρωτοβάθμιο σωματείο στη Λήμνο. Έγιναν προσπάθειες της ενιαιοποίησης κατά τον νόμο. Ανταποκρίθηκαν οι άλλοι; Όχι. Παρά τις δικαστικές αποφάσεις, διατηρείται η εκκρεμότητα. Ενώ είναι υποχρεωμένοι να προσαρμοστούν στον νόμο, όπως τον ερμήνευσε το δικαστήριο, έχουμε παράταση της απροθυμίας και τροπολογίες που ακούμε ότι υπάρχουν επί σκοπώ να διατηρηθεί αυτή η διφυής κατάσταση. Λάθος! Και είναι λάθος των συναδέλφων αν πάνε να υπογράψουν τέτοια τροπολογία. «Όχι»! Το λέμε ρητά.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο της Γραμματείας της Διεύθυνσης Στενογραφίας και Πρακτικών της Βουλής)

Τι πρέπει να γίνει; Πρέπει να εφαρμοστεί η δικαστική απόφαση και η τροπολογία των τριών, Σαρίδη, Μαυρωτά και Λοβέρδου, λέει να γίνει μία σχετική τέτοια μονάδα στο Υπουργείο, ούτως ώστε να διευκολυνθεί η λειτουργία αυτής της Ένωσης. Είναι η τροπολογία μας 2116/107. Σας παρακαλώ πάρα πολύ, κύριε Υπουργέ, να τη δείτε με ενδιαφέρον και να την εντάξετε στο σχέδιο νόμου.

Έχουμε ρύθμιση στο παρόν σχέδιο νόμου γι’ αυτούς που έχουν μία εκκρεμότητα με τις αναβολές τους. Είναι όμως εξειδικευμένη και αφορά συγκεκριμένες περιπτώσεις. Έχω καταθέσει την τροπολογία με αριθμό 2114/106 -προσωπικώς εγώ- και έχω επισημάνει μία αδικία που παράγεται για χιλιάδες ανθρώπους στην τελευταία φάση των σπουδών τους. Βάσει αυτής της αδικίας υπάρχει κίνδυνος να κηρυχθούν ανυπότακτοι χιλιάδες άνθρωποι.

Παρακαλώ, να δείτε και αυτή την τροπολογία μου με ενδιαφέρον. Δεν καταθέτω τροπολογίες, κύριε Υπουργέ. Σπάνια το κάνω ή σπάνια υπογράφω, εκτός αν είναι συλλογικές από το κόμμα μου. Ωστόσο όπου υπάρχει ιδιαίτερη ανάγκη, τότε βάζω την υπογραφή μου. Έχω βάλει την υπογραφή μου σε μία συνολική των τριών και σε μία ατομική δική μου και σας παρακαλώ να τις δείτε με ενδιαφέρον.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λοβέρδο.

Τον λόγο έχει ο κ. Μαυρωτάς, Ανεξάρτητος Βουλευτής. Θα ακολουθήσει ο κ. Δουζίνας και μετά τον κ. Δουζίνα, κύριε Κρέτσο, θα σας δώσουμε τον λόγο για την τροπολογία που θέλετε να αναπτύξετε.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Έχουμε να κάνουμε με ένα πολυνομοσχέδιο κυρίως διευθετήσεων που φαίνεται ότι είτε είχαν ωριμάσει για τις Ένοπλες Δυνάμεις είτε τώρα πριν τις εκλογές είναι ο κατάλληλος πολιτικός χρόνος για να γίνουν. Αφορούν, λοιπόν, ένα ετερογενές σύνολο διαφόρων κατηγοριών στελεχών που συνυπάρχουν μέσα στο στράτευμα και γίνεται μία προσπάθεια όσο γίνεται ομογενοποίησης. Θα αναφερθώ στην αρχή σε κάποια επιμέρους ζητήματα του νομοσχεδίου και θα κλείσω με κάποια που δεν υπάρχουν στο νομοσχέδιο, αλλά θα έπρεπε συνεχώς να τα θυμίζουμε.

Σε ό,τι αφορά στους ανυπότακτους, δίνετε ένα κίνητρο απαλοιφής των διοικητικών προστίμων για όσους καταταγούν έως 31-12-2020, προκειμένου να υπάρξει και ένα ξεκαθάρισμα της κατάστασης. Πρέπει να υπάρξει ασφαλώς μία εκστρατεία ενημέρωσης και πρέπει η δυνατότητα αυτή να είναι αυστηρά καθορισμένη ώστε να μη δημιουργεί κίνητρο για ανυποταξία. Ή μάλλον επειδή κυρίως πρόκειται για επιστήμονες πρέπει να βρούμε τρόπους να εκμεταλλευτούμε το διανοητικό κεφάλαιο που υπάρχει στη χώρα μας για το μικρό διάστημα της στρατιωτικής τους θητείας από κατάλληλες θέσεις.

Για τους αντιρρησίες συνείδησης στα άρθρα 22 και 23 γίνεται μία εναρμόνιση με την Ευρωπαϊκή Σύμβαση των Δικαιωμάτων του Ανθρώπου και αποφάσεις του Ευρωπαϊκού Δικαστηρίου. Θα ήθελα να δω όμως κάποια στοιχεία για το πόσοι είναι διαχρονικά τα τελευταία χρόνια οι αντιρρησίες συνείδησης, πόσοι κάνουν αίτηση, πόσων εγκρίνεται, ώστε να μπορούμε να αξιολογήσουμε το σύστημα και να προταθούν τυχόν αλλαγές, όπως η αλλαγή της σύστασης της επιτροπής που φαίνεται να υπαγορεύεται από τη διεθνή πρακτική.

Εδώ υπάρχει η ερώτηση που έκανα και στις επιτροπές. Γιατί τα μέλη ΔΕΠ να είναι αποκλειστικά από την Περιφέρεια Αττικής; Με τα μέλη ΔΕΠ νομίζω ότι εννοείτε τους καθηγητές που υπάρχουν μέσα στο νομοσχέδιο. Αν αυτό είναι για οικονομικούς λόγους θεωρώ ότι το κόστος θα είναι ελάχιστο σε σχέση με την ισοτιμία που πρέπει να υπάρχει και στο κάτω-κάτω ας βάλουμε και αναπληρωματικά μέλη για όσους δεν μπορούν, προκειμένου να υπάρχει ευελιξία.

Επίσης, θα ήθελα να ρωτήσω αν στις υπηρεσίες που αφορούν την εναλλακτική θητεία συμπεριλαμβάνονται, για παράδειγμα, κρατικές δομές φιλοξενίας προσφύγων και μεταναστών. Θεωρώ ότι θα ήταν μία αμοιβαία επωφελής λύση και για την κοινωνία και για τους ίδιους να μπορούν να προσφέρουν σε τέτοιες δομές, γιατί είναι κάτι που σίγουρα εφάπτεται στα ενδιαφέροντα των συγκεκριμένων πολιτών, όπου ο ανθρωπισμός και η αλληλεγγύη έχουν κυρίαρχο ρόλο.

Αναφέρθηκα στις επιτροπές και στο άρθρο 33 που αφορά στο συμβούλιο αμυντικής έρευνας, τεχνολογίας και βιομηχανίας. Θεωρώ πολύ σημαντικό τον ρόλο του με δεδομένο το δυναμικό έρευνας και τεχνολογίας που υπάρχει στη χώρα μας και, βέβαια, το γεγονός ότι μπορεί να χρηματοδοτεί ερευνητικά προγράμματα. Κάποια πράγματα, δηλαδή, μπορεί να γίνονται in house, όπως λέμε και να παράγουμε και γιατί όχι να εξάγουμε αμυντική τεχνολογία, αντί να παίρνουμε μόνο απ’ έξω. Για παράδειγμα, το Ισραήλ, που πρωτοπορεί στον συγκεκριμένο τομέα, δεν νομίζω ότι έχει καλύτερους επιστήμονες από μας.

Εξέφρασα και εδώ τον προβληματισμό μου ως προς τη στελέχωση, γιατί η θέση να είναι πάλι από την Περιφέρεια Αττικής αποκλειστικά. Το δεύτερο είναι γιατί στη στελέχωση να επιλέγεται μόνο ένα συγκεκριμένο ερευνητικό κέντρο, το πολύ καλό, βέβαια, ΕΚΕΤΑ, για τη δουλειά του οποίου είμαστε περήφανοι και να μη γίνεται αυτό το πράγμα θεσμικά, είτε από το Εθνικό Συμβούλιο Έρευνας και Καινοτομίας, το ΕΣΕΚ, είτε από τη Σύνοδο των ερευνητικών κέντρων. Να ορίσουν, δηλαδή, εκείνοι εκπρόσωπο.

Θεωρώ -και θα ήθελα να περάσω λίγο στα πιο γενικά- ότι υπάρχουν πολλά περιθώρια βελτίωσης για την αποτελεσματική λειτουργία των Ενόπλων Δυνάμεων της χώρας μας. Υπάρχουν λοιπόν, ζητήματα που δεν τα βλέπουμε σε αυτό το νομοσχέδιο, όπως αντικειμενικοποίηση των κριτηρίων αξιολόγησης του προσωπικού και των μεταθέσεων με δίκαιο και ορθολογικό τρόπο και η ίδια αντιμετώπιση απέναντι σε όλους, δηλαδή να μη χρειάζεται να έχεις μπάρμπα στην Κορώνη ή στην Κουμουνδούρου, στην Πειραιώς, στη Χαριλάου Τρικούπη ή όπου αλλού, για να εξελιχθείς. Nα μετράει μόνο το πόσο καλός είσαι και όχι ποιον καλό πολιτικό ξέρεις. Το είπα και στις επιτροπές ότι κάποια στιγμή πρέπει, επίσης, να τεθεί στο τραπέζι το αμετάθετο στο προσωπικό, έστω και υπό συνθήκες, ώστε να μη διαταράσσεται η ισορροπία στη στελέχωση, όπως είχε αναφερθεί ο κ. Ρήγας προχθές.

Στις επιτροπές, επίσης, μίλησα και για την αδικία που υπάρχει σχετικά με τους μηχανικούς της Αεροπορίας, που μετά την αποφοίτησή τους γίνονται παιδιά ενός κατώτερου θεού σε ό,τι αφορά την ιεραρχία, σε σχέση με τους ιπτάμενους, μία στρέβλωση που δεν ισχύει στο Πολεμικό Ναυτικό και στο Στρατό Ξηράς, όπου η αρχαιότητα καθορίζεται από την ημερομηνία κτήσης του βαθμού. Το γεγονός αυτό έχει ως αποτέλεσμα οι μηχανικοί της Πολεμικής Αεροπορίας να μην μπορούν να αναλάβουν θέση ευθύνης στα γενικά επιτελεία της Πολεμικής Αεροπορίας, στο ΓΕΕΘΑ ή στο ΝΑΤΟ και είναι μία κατάσταση που δημιουργεί αισθήματα αδικίας σε αυτό το πολύτιμο υλικό που έχει εκπαιδευτεί με χρήματα των Ελλήνων πολιτών. Αποτέλεσμα; Η πρόωρη φυγή από τις τάξεις Πολεμικής Αεροπορίας και μάλιστα σε μία περίοδο που η τεχνολογική εξέλιξη του όπλου αναπτύσσεται ραγδαία.

Κλείνω με ίσως το σημαντικότερο: οι ψηφοθηρικές προτεραιότητες δεν συμβαδίζουν με τις αμυντικές προτεραιότητες. Αν θέλουμε να έχουμε αξιόμαχες και αποτελεσματικές Ένοπλες Δυνάμεις, πρέπει το κομματικό και το πελατειακό κράτος να μένει έξω απ’ αυτές. Όπως λέμε στο Ποτάμι «έξω τα κόμματα από τη δημόσια διοίκηση», «έξω τα κόμματα από τα πανεπιστήμια», πολύ περισσότερο ισχύει το «έξω τα κόμματα από τις Ένοπλες Δυνάμεις».

Σημαντικό επίσης, θέμα είναι η αναθεώρηση της χωροταξίας των στρατοπέδων. Μίλησα γι’ αυτό και στις επιτροπές. Ο κύριος όγκος του στρατεύματος χρειάζεται να είναι στη μεθόριο και όχι δίπλα στα αστικά κέντρα. Και όταν οι καταστάσεις υπαγορεύουν αλλαγή συνθηκών, δεν μπορεί να παρεμβαίνουν πολιτευτές για την ανατροπή τους ή καθυστέρησή τους επειδή ξεβολεύονται κάποιες καταστάσεις. Και το είδαμε αυτό στο πάγωμα της μεταφοράς της 302ης Ταξιαρχίας Πεζοναυτών. Το επιτελείο έκρινε ότι πρέπει να γίνει μετεγκατάσταση της εν λόγω ταξιαρχίας, να πάει από τον Βόλο στην Αττική, Αυλώνα και Σαλαμίνα, για επιχειρησιακούς λόγους. Ξαφνικά και ενώ η μεταστάθμευση ήταν στη φάση προετοιμασίας, κινητοποιήθηκαν κάποιοι Βουλευτές, από τον ΣΥΡΙΖΑ και από τη Νέα Δημοκρατία, και άλλοι παράγοντες της περιοχής και πέτυχαν το πάγωμα της μετεγκατάστασης. Εδώ έχουν τις ευθύνες τους και τα κόμματα, που ομνύουν στην προτεραιότητα των αμυντικών αναγκών, αλλά όταν πρόκειται για κάποιες ψήφους, επεμβαίνουν απροκάλυπτα. Άλλα λέμε, δηλαδή, στη θεωρία, άλλα κάνουμε στην πράξη. Αλίμονο όμως, αν οι αποφάσεις αμυντικού σχεδιασμού λαμβάνονται με γνώμονα τις καφετέριες και τα ενοικιαζόμενα της κάθε περιοχής.

Τέλος, πέρα από νομοσχέδια διευθετήσεων χρειαζόμαστε τη δημιουργία προϋποθέσεων εγρήγορσης και αποτελεσματικότητας. Και κλείνω, κύριε Πρόεδρε. Σίγουρα όταν ξοδεύουμε το 2,2% του ΑΕΠ σε αμυντικές δαπάνες δεν μπορεί το στράτευμα να το βλέπουμε μόνο ως έναν μηχανισμό ρουσφετιών στα θέματα των κληρωτών ή μηχανισμό οριζόντιων προαγωγών στα μεσαία στελέχη ή μηχανισμό κομματικών επιλογών στα ανώτερα στελέχη. Πρέπει να το βλέπουμε ως έναν μηχανισμό πραγματικής αξιοκρατίας, που θα διαχέεται από την κορυφή προς τη βάση. Έτσι θα χτιστεί ακόμα περισσότερο η εμπιστοσύνη και μέσα στην πυραμίδα του στρατεύματος και, βέβαια, από την κοινωνία προς τις Ένοπλες Δυνάμεις.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δουζίνας από τον ΣΥΡΙΖΑ.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Ευχαριστώ, κύριε Πρόεδρε.

Στη συζήτηση στην επιτροπή αλλά και σήμερα, ο κ. Κικίλιας, αλλά και ο Αντιπρόεδρος της Νέας Δημοκρατίας επικεντρώθηκαν βασικά σε ένα θέμα: Στους αντιρρησίες συνείδησης και τα νομικά γραφεία, που δείχνει ακριβώς ότι το υπόλοιπο νομοσχέδιο είναι γενικά θετικό. Κατηγόρησαν τον ΣΥΡΙΖΑ ότι έχουμε μία ιδεολογική εμμονή επάνω σε αυτό το θέμα.

Λοιπόν, εγώ δηλώνω ένοχος, πραγματικά παραδέχομαι την κατηγορία, διότι αυτή η κατηγορία, επίσης, δείχνει, αγαπητοί κύριοι, το συνεχές σας διαζύγιο με τις ευρωπαϊκές αρχές και αξίες, με τις αξίες της δημοκρατίας και του φιλελευθερισμού.

Θα μιλήσω για δύο βασικές έννοιες, οι οποίες είναι συγγενικές, τις έννοιες της αντίρρησης συνειδήσεως και της πολιτικής ανυπακοής, civil disobedience. Ο όρος «πολιτική ανυπακοή» δημιουργήθηκε από τον Ντέιβιντ Θόρω, Αμερικανό φιλόσοφο, που το 1846 αποφάσισε να μην πληρώσει τους φόρους του επειδή χρηματοδοτούσαν τον πόλεμο Αμερικής-Μεξικού και τη δουλεία. Βέβαια, η ανυπακοή έρχεται από πολύ παλαιότερα. Σε όλους τους μύθους της γέννησης ο άνθρωπος αψηφά τον νόμο και τους ισχυρούς για να θεμελιώσει την ύπαρξή του. Στην Παλιά Διαθήκη ο Αδάμ και η Εύα, στη δική μας παράδοση, ο Προμηθέας.

Ο άνθρωπος έγινε άνθρωπος, όταν είπε «όχι», όταν αντιστάθηκε. Είναι κάτι που δεν νομίζω ότι θα χρειαζόταν να το επαναλάβουμε εμείς εδώ, τα παιδιά της Αντιγόνης, της πιο γνωστής και πιο επαναλαμβανόμενης τραγωδίας της ελληνικής γραμματείας.

Αν πάω τώρα στον όρο «αντίρρηση συνείδησης» αυτό σημαίνει βέβαια την άνεση κάποιου να υπηρετήσει τη στρατιωτική του θητεία, να φέρει όπλο και να συμμετέχει σε πολεμικές ενέργειες. Οι λόγοι συνήθως ήταν θρησκευτικοί. Αργότερα έγιναν και ιδεολογικοί μέσα σε μία ιδεολογία ειρηνισμού. Ο όρος τέθηκε σε μεγάλη χρήση στα τέλη του 19ου αιώνα και στη συνέχεια στη διάρκεια του Α΄ Παγκοσμίου Πολέμου για να περιγράψει την ειρηνική αντίσταση στη συμμετοχή στον πόλεμο.

Στον Β΄ Παγκόσμιο Πόλεμο οι αγγλικές στρατιωτικές αρχές δημιούργησαν ειδικά δικαστήρια, τα Conscientious Objectors’ Tribunals στα οποία, εφόσον κάποιος δήλωνε ότι είναι μέλος μιας ειρηνιστικής ομάδας ή των Quakers, της θρησκευτικής οργάνωσης που είναι εναντίον του πολέμου, εφόσον, επίσης, έλεγε ότι αντιτίθεται στον πόλεμο ως μέσο επίλυσης διαφορών, τότε απαλλασσόταν από τη στρατιωτική θητεία στον πόλεμο. Έκαναν αίτηση εξήντα μία χιλιάδες με αυτές τις διατάξεις και τρεις χιλιάδες πήραν πλήρη απαλλαγή.

Το δικαίωμα στην αντίρρηση συνείδησης έχει αναγνωριστεί από τα Ηνωμένα Έθνη, την Επιτροπή Ανθρωπίνων Δικαιωμάτων, από τη Χάρτα Θεμελιωδών Δικαιωμάτων της Ευρωπαϊκής Ένωσης.

Όλα αυτά είναι γνωστά, όπως έδειξε ο εισηγητής του ΣΥΡΙΖΑ με μεγάλη αναφορά σε αποφάσεις διεθνών δικαστηρίων, διεθνών επιτροπών και, βέβαια, στις πολλές αποφάσεις του Δικαστηρίου των Ανθρωπίνων Δικαιωμάτων εναντίον της Ελλάδας. Η πιο πρόσφατη ήταν του Παπαβασιλάκη το 2016.

Θέλω τώρα να φύγω από τη συζήτηση του νόμου και των θεσμικών παραμέτρων της αντίρρησης συνειδήσεως και να πάω πίσω από αυτά και να μιλήσω, κατά κάποιον τρόπο, για τη φιλοσοφία που δείχνουν αυτές οι αποδοχές από τις δυτικές κοινωνίες. Γιατί έχουν δεχθεί οι κοινωνίες μας ότι η αντίρρηση συνείδησης είναι μία πράξη που αξίζει προστασία;

Στις λατινογενείς γλώσσες έχουμε δύο λέξεις γι’ αυτό που λέμε στα ελληνικά «συνείδηση»: conscience και consciousness. Η ελληνική γλώσσα, στη σοφία της, αυτές τις δύο λέξεις, δηλαδή τη συνείδηση και αυτό που θα λέγαμε αυτοσυνειδησία, τις χρησιμοποιεί με την απλή λέξη «συνείδηση». Τι σημαίνει το ότι έχουμε την ίδια λέξη και για τις δύο αυτές διαφορετικές έννοιες; Αυτό σημαίνει: Ποιος είμαι εγώ, όταν λέω «εγώ», όταν καταλαβαίνω τον εαυτό μου, αυτή είναι η αυτοσυνειδησία. Αυτή η κατανόηση του εαυτού περιλαμβάνει ισχυρές ηθικές αξίες και απαιτήσεις που αποτελούν και το υπόβαθρο των ηθικών κρίσεων που θα κάνω μετά.

Οι λόγοι συνείδησης και η αντίρρηση που στηρίζεται επάνω τους δεν είναι θέμα επιλογής με αυτή την έννοια. Μας επιβάλλονται, προηγούνται από κάθε απόφαση να επιλέξουμε τούτο ή το άλλο. Αποτελούν αναπόσπαστο κομμάτι του εαυτού μας και οδηγούν σε πράξη ανυπακοής, ακόμα και αν τα αποτελέσματα, οι κυρώσεις και οι τιμωρίες μπορεί να είναι τεράστιες. Αποτελούν, δηλαδή, τη μόνη περίπτωση στην οποία ισχύει ουσιαστικά η καντιανή ηθική θεωρία για την οποία η δεσμευτικότητα της ηθικής υπερισχύει κάθε ωφελιμιστικής εκτίμησης των συνεπειών, κάθε απολογισμό των στενών συμφερόντων. Αλλά πώς ξέρουμε αν υπάρχουν λόγοι συνείδησης;

Το κριτήριο είναι σχετικά απλό. Είναι κάποιος διατεθειμένος να ενεργήσει παρά τις αυστηρές κυρώσεις και τις σοβαρές συνέπειες που μπορούν να ακολουθήσουν; Είναι ένα απλό κριτήριο και είναι διαφορετικό από αυτό που θα λέγαμε γενικά «ηθική». Όλοι μας έχουμε ηθικές αρχές και αξίες, αλλά η αντίρρηση συνείδησης είναι διαφορετική, είναι παραπάνω, είναι πιο απαιτητική και είναι μόνο για λίγους. Στην Ελλάδα τα τελευταία πέντε χρόνια μόνο μερικές εκατοντάδες στρατιωτικοί έχουν δηλώσει αντίρρηση συνείδησης.

Γιατί, όμως, η κοινωνία αποδέχεται αυτή την θέση και σε έναν βαθμό αναγνωρίζει την αντίρρηση συνείδησης; Πρώτα, βέβαια, είναι το άτομο. Η συνείδηση είναι φορέας της ακεραιότητας του εαυτού, η αξία που θεμελιώνει την υποκειμενικότητα του ατόμου. Από αυτή τη σκοπιά, η αντίρρηση συνείδησης αποτελεί έκφραση μιας ηθικής στάσης που προστατεύει την ατομικότητα, την ακεραιότητα, τη μοναδικότητά μας. Όπως μας λέει η Χάνα Άρεντ, «πρόσεξε να μην κάνεις κάτι με το οποίο δεν θα μπορείς να ζήσεις στην υπόλοιπη ζωή σου». Και ο Τζωρτζ Μπέρναρντ Σω γράφει ότι «η ανυπακοή είναι η πιο σπάνια και η πιο θαρραλέα από τις αρετές».

Βέβαια, υπάρχει μία αντίφαση, μια αντίθεση ανάμεσα στον αντιρρησία συνείδησης και στον νόμο ή στην κοινή γνώμη. Γιατί να το αποδέχεται αυτό η κοινωνία; Τα επιχειρήματα είναι δύο:

Πρώτον, το φιλελεύθερο. Το πιο σημαντικό είναι η υποχρέωση της κοινωνίας να σεβαστεί την ανθρώπινη αξιοπρέπεια. Το απαιτεί ο ανθρωπισμός, δηλαδή ο σεβασμός των βαθιών πεποιθήσεων της συνείδησης. Ο νόμος δεν μπορεί και δεν πρέπει να ασκεί υπέρμετρη πίεση και απειλές για να εξαναγκάσει το άτομο να εγκαταλείψει την πίστη του. Αυτό είναι το θεμέλιο του φιλελευθερισμού, το οποίο και αυτό, δυστυχώς, φαίνεται η Νέα Δημοκρατία να το εγκαταλείπει.

Το δεύτερο, βέβαια, είναι το δημοκρατικό επιχείρημα ότι ακριβώς οι άνθρωποι αυτοί βάζουν στον δημόσιο λόγο, στη δημόσια σφαίρα απόψεις που εσείς, που υποστηρίζετε την κοινή γνώμη και αυτά που λέει ο νόμος, είσαστε υποχρεωμένοι να τις απαντήσετε. Να απαντήσετε στα επιχειρήματα που σας δίνω εγώ γιατί αυτός ο μικρός αριθμός των αντιρρησιών συνειδήσεως δικαιούται και είμαστε υποχρεωμένοι ως κοινωνία να τους δώσουμε ακριβώς κάποιες απαλλαγές που δεν θα επιβάλουν στη συνείδησή τους να λειτουργήσει αντίθετα στις βασικές τους αξίες.

Αυτές είναι οι δύο αρχές από την πλευρά της κοινωνίας, η βασική ανθρώπινη αξιοπρέπεια από την πλευρά του ατόμου. Εδώ έχουμε δύο τελείως διαφορετικά αξιακά σύμπαντα. Για μας, για την Αριστερά και για τη φιλελεύθερη και δημοκρατική παράδοση, η αξιοπρέπεια, ο φιλελεύθερος σεβασμός της συνείδησης και η δημοκρατική συζήτηση, το άνοιγμα στη διαφορετική άποψη, η οποία βοηθάει να προχωράει η κοινωνία μας, να ανανεώνεται το νομικό σύστημα και να μην πεθαίνει μέσα από έναν μαρασμό όταν παραμένει συνεχώς το ίδιο, είναι οι βασικές μας αρχές.

Νομίζω ότι η έμφαση της Αντιπολίτευσης σε αυτό αποκλειστικά το σημείο δείχνει, όπως είπα και στην αρχή, ότι δυστυχώς βρίσκεται σε μία διαδικασία με την οποία παίρνει διαζύγιο από τις βασικές αρχές του ευρωπαϊκού αξιακού κοινωνικού συστήματος.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΡΔΕΥΩΝ (Γεώργιος Λαμπρούλης):** Τον λόγο έχει ο Υφυπουργός Ψηφιακής Πολιτικής, Τηλεπικοινωνιών και Ενημέρωσης κ. Κρέτσος, για να αναπτύξει μια τροπολογία του Υπουργείου.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, με το πρώτο άρθρο της τροπολογίας διαμορφώνεται το αναγκαίο θεσμικό πλαίσιο για την ενίσχυση του έντυπου τύπου, προκειμένου οι εφημερίδες να συνεχίσουν απρόσκοπτα να επιτελούν το έργο τους, ως πυλώνας της δημοκρατίας, της πολυφωνίας, του πολιτισμού και της ποιότητας του δημοσίου διαλόγου.

Ειδικότερα προβλέπεται η δυνατότητα ενίσχυσης των επιχειρήσεων έκδοσης εφημερίδων πανελλήνιας κυκλοφορίας και περιφερειακών και τοπικών εφημερίδων, μέσα από προγράμματα που θα καταρτίζονται με κοινές αποφάσεις των Υπουργών Οικονομικών και Ψηφιακής Πολιτικής, Τηλεπικοινωνιών και Ενημέρωσης, καθώς και του Υπουργείου Οικονομίας και Ανάπτυξης, ανάλογα με την προέλευση χρηματοδότησης των προγραμμάτων.

Μετά από μία πυκνή και συμπαγή πολύμηνη διαδικασία διαλόγου με όλους τους εμπλεκόμενους φορείς, με την προτεινόμενη διάταξη παρέχεται η δυνατότητα για συγκεκριμένα μέτρα ενίσχυσης των επιχειρήσεων έκδοσης εφημερίδων, τα οποία θα εξειδικευτούν αμέσως μετά την ψήφιση της διάταξης με την έκδοση των προβλεπόμενων κοινών υπουργικών αποφάσεων.

Έτσι μετά την επαναλειτουργία της ΕΡΤ, μετά την εξυγίανση του τηλεοπτικού τοπίου με τη χορήγηση τηλεοπτικών αδειών, μετά τη θεσμοθέτηση ενός ολοκληρωμένου πλαισίου στήριξης των οπτικοακουστικών παραγωγών στη χώρα μας με πολλαπλά οφέλη σε πολλούς τομείς της οικονομίας μας, μετά από τη θεσμοθέτηση φορολογικών, αναπτυξιακών κινήτρων επιδότησης οπτικοακουστικής παραγωγής, μετά τη σύσταση του μητρώου «ONLINE MEDIA» και τη σύσταση του Μητρώου Περιφερειακού Τύπου, μετά από τις προσπάθειες ενίσχυσης διαφάνειας στο πεδίο της κρατικής διαφήμισης, η Κυβέρνηση αναλαμβάνει μία ακόμη σπουδαία πρωτοβουλία, να επιβοηθήσει με ουσιαστικό και διαφανή και αντικειμενικό τρόπο τον Τύπο να σταθεί στα πόδια του. Και σας καλώ, πραγματικά, να στηρίξετε όλη αυτή την προσπάθεια.

Με το δεύτερο άρθρο της τροπολογίας μειώνεται από 1η Μαΐου του 2019 ο ειδικός φόρος στις τηλεοπτικές διαφημίσεις στο ποσοστό του 5% και για τους περιφερειακούς και τοπικής εμβέλειας τηλεοπτικούς σταθμούς. Πρόκειται για μία ρύθμιση, που έρχεται σε συνέχεια της περσινής πρωτοβουλία της Κυβέρνησης για τη μείωση του φόρου αυτού σε αδειοδοτούμενους τηλεοπτικούς σταθμούς, τα συνδρομητικά κανάλια και την ΕΡΤ.

Η παρούσα ρύθμιση στοχεύει στον ισοσκελισμό του ποσοστού του φόρου αυτού και στην εξισορρόπηση του κόστους για τους περιφερειακούς τηλεοπτικούς σταθμούς, με στόχο την ενίσχυση της ανταγωνιστικότητας και τη διευκόλυνση νέων επενδύσεων στο σύνολο των τηλεοπτικών μέσων ενημέρωσης.

Ας μην ξεχνάμε ότι η Κυβέρνηση με σταθερά και επίμονα βήματα τα προηγούμενα χρόνια, προχώρησε στον τομέα της τηλεόρασης από μία κατάσταση ασυδοσίας σε μία νέα κατάσταση ρύθμισης και ανάπτυξης. Μία ρύθμιση, όμως, που θέλουμε να είναι διαρκής και με βιώσιμα χαρακτηριστικά για όλες τις επιχειρήσεις του κλάδου και σε αυτό κατατείνει και η παρούσα ρύθμιση.

Τέλος, με το τρίτο άρθρο της τροπολογίας επεκτείνεται ο χρόνος για την υποβολή αιτήματος ελέγχου ολοκλήρωσης του επενδυτικού σχεδίου για τις επιχειρήσεις που έχουν υπαχθεί ή θα υπαχθούν στο υφιστάμενο καθεστώς ενίσχυσης παραγωγής οπτικοακουστικών έργων στην Ελλάδα, από τους δύο μήνες σε έξι μήνες από την ολοκλήρωση του επενδυτικού σχεδίου.

Με τον τρόπο αυτό παρέχεται στους φορείς των επενδυτικών σχεδίων επαρκής χρόνος για την υποβολή του αιτήματός τους. Είναι μία ανάγκη που προέκυψε από τη μέχρι σήμερα πλήρη και απολύτως επιτυχή λειτουργία του καθεστώτος ενίσχυσης οπτικοακουστικών παραγωγών στην Ελλάδα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Να ενημερώσω –για να καταγραφεί στα Πρακτικά- ότι γίνεται λόγος για την τροπολογία με γενικό αριθμό 2103 και ειδικό 98.

Τον λόγο έχει ο κ. Στέφος από τον ΣΥΡΙΖΑ.

**ΙΩΑΝΝΗΣ ΣΤΕΦΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα, είναι ένα ακόμη σε μία σειρά νομοθετημάτων του Υπουργείου Εθνικής Άμυνας που στόχο έχει τον παραπέρα εκδημοκρατισμό και την ισονομία στις Ένοπλες Δυνάμεις.

Το 2016 με τους νόμους 4361 και 4407 είχαν ρυθμιστεί θέματα που αφορούσαν τους οπλίτες και θέματα που είχαν σχέση με την εξέλιξη των μονίμων στελεχών των Ενόπλων Δυνάμεων. Το 2017 με το νόμο 4494 ρυθμίστηκαν οικονομικά ζητήματα και θέματα εξέλιξης, ενώ θεσπίστηκε και το δικαίωμα της συνδικαλιστικής έκφρασης των στελεχών των Ενόπλων Δυνάμεων, παρ’ όλες τις αντιρρήσεις της Αντιπολίτευσης διατυπωμένες με την ίδια σφοδρότητα όπως και στο παρόν νομοσχέδιο.

Το νομοσχέδιο περιλαμβάνει σημαντικές προβλέψεις, που έχουν θετικό πρόσημο ως προς την εδραίωση της δημοκρατίας και της ισονομίας ανάμεσα στα στελέχη των Ενόπλων Δυνάμεων. Δεν λύνει όλα τα ζητήματα και δεν εξαφανίζει όλες τις ανισότητες, αλλά βρίσκεται προς μία τέτοια κατεύθυνση και εξορθολογίζει σε σημαντικό βαθμό την οργάνωση των σωμάτων και δημιουργεί προϋποθέσεις για έναν σύγχρονο και λειτουργικό στρατό.

Ρυθμίζονται μια σειρά ζητημάτων σταδιοδρομίας και εξέλιξης κατηγοριών στελεχών των Ενόπλων Δυνάμεων, θέματα αντιρρησιών συνείδησης και διάφορα θέματα αρμοδιότητας του ΥΠΕΘΑ. Κάποιες από τις ρυθμίσεις αυτές θα μπορούσαν να χαρακτηριστούν ευρηματικές, αφού επιλύνουν μια σειρά από χρόνιες, τελματώδεις καταστάσεις, που δημιουργήθηκαν όλα τα προηγούμενα χρόνια.

Το νομοσχέδιο προβλέπει για την όσο δυνατόν μεγαλύτερη ομαλοποίηση της ζωής των στελεχών των Ενόπλων Δυνάμεων, αναγνωρίζοντας την τεράστια ευθύνη που έχουν στην άσκηση της άμυνας της χώρας αλλά και τη μη τυπικότητα της εργασίας τους, αφού αυτή διαφοροποιείται σημαντικά από την τυπική εργασία ενός δημοσίου υπαλλήλου ή ενός κρατικού λειτουργού.

Έτσι παρέχεται η δυνατότητα νομικής υποστήριξης στα στελέχη και στους οπλίτες από λειτουργούς του Νομικού Συμβουλίου του Κράτους.

Μεταφέρονται οργανικές θέσεις από σώμα σε σώμα με σκοπό την κάλυψη των αναγκών των σωμάτων, ενώ προβλέπεται και η δυνατότητα μετάταξης από ένα όπλο σε άλλο ανθυπασπιστών και υπαξιωματικών, προκειμένου να καλυφθούν θέσεις υψηλής ειδίκευσης.

Παρέχεται η δυνατότητα και σε στελέχη εκτός οργανικής να παραμείνουν στο στράτευμα μέχρι το πεντηκοστό όγδοο έτος, ώστε να λάβουν πλήρη σύνταξη σύμφωνα με τα προβλεπόμενα.

Προβλέπεται μείωση του ωραρίου εργασίας χωρίς μείωση αποδοχών για στελέχη με αναπηρία 67% ή στελέχη που επιμελούνται άτομα μέχρι δεκαπέντε ετών με αναπηρία 50% και σακχαρώδη διαβήτη. Η εν λόγω πρόβλεψη ισχύει για όλους τους υπόλοιπους δημοσίους υπαλλήλους.

Λαμβάνεται μέριμνα για τρίτεκνους και πολύτεκνους στο σύστημα των μεταθέσεων, παρέχοντας τη δυνατότητα να υπηρετήσουν στον τόπο προτίμησης. Καλύπτεται η δαπάνη περίθαλψης ανασφάλιστων δικαιούχων στα στρατιωτικά νοσοκομεία.

Ιδρύονται γραφεία νομικής προστασίας στελεχών με σκοπό την πλήρη προστασία των δικαιωμάτων των στελεχών των Ενόπλων Δυνάμεων σε συνδυασμό με τις ήδη υπάρχουσες δομές.

Επεκτείνεται το δικαίωμα ειδικής άδειας των αιρετών στην τοπική αυτοδιοίκηση στους οπλίτες και στους ανθυπασπιστές και προβλέπεται η κατ’ εξαίρεση μετάθεσή τους ή η επιπλέον παραμονή στον τόπο εκλογής τους.

Έχουμε μια σειρά από ρυθμίσεις όσον αφορά τους αντιρρησίες συνείδησης. Εκτενώς μίλησε ο Κώστας Δουζίνας και το κάλυψε το θέμα πολύ καλά. Μια σειρά, λοιπόν, από ρυθμίσεις όσον αφορά τους αντιρρησίες συνείδησης και τους τρίτεκνους και πολύτεκνους εκσυγχρονίζουν το πλαίσιο κατάταξης και το συμμορφώνουν με βάση τις επιταγές της Ευρωπαϊκής Σύμβασης Δικαιωμάτων του Ανθρώπου και τη νομολογία του ΕΔΑ και του Σ.τ.Ε..

Κατά συνέπεια θεσμοθετείται μείωση στα τριάντα τρία από τα τριάντα πέντε έτη του ηλικιακού ορίου εξαγοράς υπολοίπου εναλλακτικής θητείας, εφόσον εκπληρωθεί η εναλλακτική θητεία είκοσι ημερών αντί για σαράντα. Απλοποίηση της διαδικασίας αναβολής κατάταξης. Ρυθμίζονται οι διοικητικές οικονομικές και στρατολογικές εκκρεμότητες των ανυπότακτων που επιθυμούν να κλείσουν τις στρατολογικές τους υποχρεώσεις μέχρι το τέλος του 2020.

Επιπλέον ειδικές μέριμνες προβλέπονται για μια σειρά άλλων ζητημάτων όπως σε περιπτώσεις προβλημάτων υγείας των σπουδαστών της Σχολής Ικάρων και άλλων στρατιωτικών σχολών, όπου παρέχεται η δυνατότητα παραμονής στις Ένοπλες Δυνάμεις και όχι αποπομπής.

Σε περιπτώσεις πολυτέκνων οικογενειών από τέσσερα και όχι από έξι παιδιά η θητεία γίνεται εξάμηνη. Σε τρίτεκνες οικογένειες προβλέπονται οκτώ μήνες στον Στρατό Ξηράς και εννιά μήνες στο Ναυτικό και στην Αεροπορία.

Τέλος, για τους πληγέντες στο Μάτι και στη Μάνδρα, πριμοδοτούνται στις εξετάσεις για την εισαγωγή τους σε στρατιωτικές σχολές.

Κυρίες και κύριοι συνάδελφοι, το 2006 με τους ν.4361 και ν.4407 είχαν ρυθμιστεί θέματα που αφορούσαν τους οπλίτες και θέματα που είχαν σχέση με την εξέλιξη των μονίμων στελεχών στις Ένοπλες Δυνάμεις. Το 2017 με τον ν.4494 ρυθμίστηκαν οικονομικά ζητήματα και θέματα εξέλιξης, ενώ θεσπίστηκε και το δικαίωμα της συνδικαλιστικής έκφρασης των στελεχών των Ενόπλων Δυνάμεων παρ’ όλες τις αντιρρήσεις της Αντιπολίτευσης.

Με το παρόν νομοσχέδιο η Κυβέρνησή μας λύνει μια σειρά ζητημάτων των Ενόπλων Δυνάμεων προς μία δημοκρατική κατεύθυνση και μία κατεύθυνση ισονομίας. Όλα τα παραπάνω είναι δηλωτικά της προσπάθειας που γίνεται για τον εξορθολογισμό και την αρτιότερη λειτουργία των Ενόπλων Δυνάμεων, με γνώμονα και το συμφέρον και το ευ ζην των ανθρώπων που δουλεύουν και κοπιάζουν για την άμυνα της χώρας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Αυλωνίτου από τον ΣΥΡΙΖΑ.

Μετά θα δώσω τον λόγο στον κ. Ρίζο και μετά στον Υπουργό Εθνικής Άμυνας, τον κ. Αποστολάκη.

**ΕΛΕΝΗ ΑΥΛΩΝΙΤΟΥ:** Κυρίες και κύριοι συνάδελφοι, εδώ στη Βουλή περνάμε πάρα πολύ ωραία. Νομίζω δεν πλήττουμε καθόλου ιδίως όταν έχουμε τον Κοινοβουλευτικό Εκπρόσωπο της Νέας Δημοκρατίας, τον κ. Άδωνι Γεωργιάδη, να μας παρουσιάζει νομοσχέδιο. Μας ψυχαγωγεί πλήρως με όρους θεατρινίστικους.

Γελάτε, κύριε Δαβάκη. Αυτή είναι η αλήθεια.

Όμως είναι ο ίδιος τρόπος, η ίδια μέθοδος που τον κάνει ώστε το όνομα «κωλοτούμπα» να έχει ένα ονοματεπώνυμο, αυτό ονομάζεται Άδωνις Γεωργιάδης.

Ας σκεφτούμε λίγο τι έχει κάνει μέχρι τώρα, λίγα πράγματα για να καταλάβουμε. Πριν από έναν χρόνο στην εξεταστική επιτροπή της Βουλής μάς έλεγε «Κοιτάξτε εγώ θέλω να πάω να δικαστώ. Ακόμα και αν η Βουλή δεν μου το επιτρέψει, εγώ θα βρω τρόπο και θα πάω να δικαστώ, να αποδείξω την αθωότητά μου».

Περνάει ένας χρόνος έρχονται πιο δύσκολα και αρχίζει να μας μιλάει για παραγραφές αδικημάτων και όλα αυτά και όχι μόνο αυτό αλλά αρχίζει να λέει ότι όποιος δικαστικός λειτουργός τολμήσει να φέρει τη δικογραφία στη Βουλή γι’ αυτόν, θα τον μηνύσει προσωπικά για κατάχρηση εξουσίας.

Όμως ας μην πάμε τόσο μακριά. Προχθές είπε: «Δεν θα ψηφίσω την άρση ασυλίας του συναδέλφου κ. Λοβέρδου που θα εξετάσει αύριο η Βουλή», ενώ μετά από κάποιες ώρες είπε ότι θα το ψηφίσει. Εδώ οι Έλληνες πολίτες καταλαβαίνουν πόσο αξιόπιστος είναι ο κ. Γεωργιάδης, όταν παρουσιάζει ένα νομοσχέδιο πάρα πολύ σημαντικό και σοβαρό αυτό του Υπουργείου Άμυνας.

Ας δούμε, λοιπόν, πόσο σημαντικό είναι αυτό το νομοσχέδιο και τι κάνει.

Κατ’ αρχάς έρχεται να επιλύσει προβλήματα πάρα πολλών χρόνων για το σύνολο του προσωπικού των Ενόπλων Δυνάμεων. Έρχεται να διαμορφώσει νέα δεδομένα για τη θητεία των στρατεύσιμων Ελλήνων πολιτών, έρχεται να ρυθμίσει θέματα που αφορούν τους αντιρρησίες συνείδησης, να εκσυγχρονίσει τη στρατολογική νομοθεσία, να αποκαταστήσει οικονομικές και βαθμολογικές αδικίες, να αναβαθμίσει το επίπεδο της παρεχόμενης εκπαίδευσης στις Ένοπλες Δυνάμεις και τέλος, πραγματικά, να δώσει λύσεις σε ένα πλήθος θεμάτων του στρατιωτικού προσωπικού των Ενόπλων Δυνάμεων.

Ας δούμε κάποια ενδεικτικά. Ήδη από το πρώτο άρθρο του νομοσχεδίου αποτυπώνεται η μέριμνα του Υπουργείου για τα στελέχη του, αφού για πρώτη φορά όλο το στρατιωτικό προσωπικό των Ενόπλων Δυνάμεων έχει τη δυνατότητα παροχής συνηγόρου ενώπιον των ποινικών δικαστηρίων, για αδικήματα που φέρονται να διέπραξαν κατά τη διάρκεια της υπηρεσίας τους, όπως ήδη συμβαίνει μέχρι τώρα για όλα τα στελέχη των Σωμάτων Ασφαλείας.

Επιπλέον η ηθική υποστήριξη που παρέχεται στα στελέχη των Ενόπλων Δυνάμεων αλλά και στους σπουδαστές των στρατιωτικών σχολών, όπου για λόγους υγείας σε περίπτωση ανίατου νοσήματος να μην αποστρατεύονται αλλά να αξιοποιούνται σε ελαφρύτερες υπηρεσίες που προβλέπονται ανά κλάδο των Ενόπλων Δυνάμεων, αποτελεί εξίσου σημαντική μέριμνα.

Από τις πιο σημαντικές παρεμβάσεις αποτελούν οι ειδικές ρυθμίσεις για τους εθελοντές μακράς θητείας, έτσι ώστε να συμπληρώνουν το χρονικό δικαίωμα για πλήρη σύνταξη και να μην αποστρατεύονται νωρίτερα χωρίς να κατοχυρώνουν συνταξιοδοτικό δικαίωμα, που λόγω του ορίου της ηλικίας των πενήντα χρόνων που επιβάλλει το σημερινό θεσμικό πλαίσιο, δεν μπορούν να το κάνουν.

Πάμε παρακάτω. Οι ευεργετικές ρυθμίσεις για μειωμένο ωράριο χωρίς μείωση των αποδοχών επεκτείνονται και σε στελέχη των Ενόπλων Δυνάμεων που επιμελούνται τέκνο ή άτομο με αναπηρία 50% που πάσχει από διαβήτη τύπου 1.

Άλλες ρυθμίσεις: Ρυθμίζεται η δωρεάν νοσηλεία σε στρατιωτικά νοσοκομεία σε δικαιούχους που είναι ανασφάλιστοι για διάφορες αιτίες, συμπεριλαμβανομένων συγγενών πρώτου βαθμού αλλά και σε άλλους μη δικαιούχους υπό προϋποθέσεις.

Για πρώτη φορά, δε, προβλέπεται η σύσταση Γραφείου Νομικής Προστασίας στελεχών που υπάγονται κατευθείαν στους Αρχηγούς των Γενικών Επιτελείων με στόχο την ενημέρωσή τους και την καταγραφή φαινομένων κατάχρησης εξουσίας και γενικότερων αυθαιρεσιών.

Πραγματικά αυτό το άρθρο, το άρθρο 15, «σήκωσε πολλή σκόνη» εκ μέρους της Αξιωματικής Αντιπολίτευσης. Και τι δεν μας είπαν! Εν πάση περιπτώσει αυτό που θέλω να ρωτήσω είναι το εξής: Είναι τόσο μεγάλο πρόβλημα να υπάρχει ένα Γραφείο Νομικής Προστασίας που να καταγράφει τις τυχόν αυθαιρεσίες; Οι προϊστάμενοι είναι πάνω από τον νόμο; Πού είναι το πρόβλημα σε αυτό; Δεν σπάει καμμία ιεραρχία. Υπάγονται κατευθείαν στους Αρχηγούς των Γενικών Επιτελείων.

Άρα ακόμα και οι Ένοπλες Δυνάμεις μπαίνουν στην μικροπολιτική σκοπιμότητα της Αξιωματικής Αντιπολίτευσης.

Συνεχίζουμε με το εξής: Λαμβάνεται μέριμνα για την προστασία του θεσμού της οικογένειας για τις τρίτεκνες και πολύτεκνες οικογένειες με τη μείωση της στρατιωτικής θητείας σε έξι μήνες για όλα τα παιδιά των πολύτεκνων οικογενειών - από τέσσερα παιδιά και πάνω- και σε οκτώ ή εννέα μήνες -ανάλογα με το Σώμα που θα υπηρετήσουν- για όλα τα αδέλφια της τρίτεκνης οικογένειας.

Επίσης υπάρχει μέριμνα, ώστε οι οπλίτες με οξυμένα προσωπικά και κοινωνικά προβλήματα να μπορούν να μετατίθενται πλησίον του τόπου επιθυμίας τους, καθώς η βασική εκπαίδευση μπορεί να πραγματοποιείται στις μονάδες υποδοχής που θεωρούνται πλέον ως μονάδες τοποθέτησης.

Και αυτό το άρθρο σήκωσε πολύ μεγάλο θόρυβο για τη Νέα Δημοκρατία.

Το γεγονός ότι η πολιτεία σκύβει πάνω από τα Ελληνόπουλα που στρατεύονται, έτσι ώστε να δει κάποιες ιδιαιτερότητες που τυχόν μπορεί να έχουν και να προλάβει κάποια πράγματα, είναι και αυτό πρόβλημα;

Έχουμε, επίσης, στρατολογικές ρυθμίσεις για τους αντιρρησίες συνείδησης, λαμβάνοντας υπ’ όψιν τόσο τη συνταγματική αρχή της ισότητας και της ισονομίας όλων των Ελλήνων πολιτών όσο και τις διεθνείς υποχρεώσεις της χώρας για τα ανθρώπινα δικαιώματα, με πιο βασική ρύθμιση την κατάργηση του μέτρου της δίμηνης υποχρεωτικής παραμονής τους, επιπλέον της πραγματικής στρατιωτικής θητείας, στην εναλλακτική υπηρεσία πριν την απόλυσή τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κι εδώ, κύριοι της Αξιωματικής Αντιπολίτευσης, σηκώσατε πάρα πολύ θόρυβο γι’ αυτό το θέμα, σαν να μη δεσμεύεται η χώρα από τις διεθνείς συμβάσεις που έχει υπογράψει για τα δικαιώματα του ανθρώπου, για τα κοινωνικά δικαιώματα, για τα ατομικά δικαιώματα. Ακούσατε τι ειπώθηκε από τη Διεθνή Αμνηστία κατά τη συνεδρίαση των φορέων.

Φέρεστε, λοιπόν, σαν να μην υπάρχουν όλα αυτά.

Το μόνο στο οποίο βρήκατε να επικεντρώσετε το αντιπολιτευτικό σας μένος, ήταν στη σύνθεση της εξεταστικής επιτροπής η οποία θα εξετάζει το αίτημα για την ένταξη στην εναλλακτική θητεία. Και επειδή την πλειοψηφία θα την έχουν οι πανεπιστημιακοί, αυτό είναι το μείζον πρόβλημα. Υπάρχει αντικειμενικότερος τρόπος; Γιατί, δηλαδή, αυτό είναι μείζον θέμα για εσάς;

Εν πάση περιπτώσει ο χρόνος έχει περάσει. Ήθελα να πω και άλλα περισσότερα. Εγώ θέλω να τελειώσω, λέγοντας ότι το σημερινό νομοσχέδιο ικανοποιεί δίκαια αιτήματα του στρατιωτικού προσωπικού της χώρας, που πολλά από αυτά χρήζουν λύσης εδώ και πολλά χρόνια.

Είναι ένα νομοσχέδιο που δίνει κίνητρα στα στελέχη των Ενόπλων Δυνάμεων να επιτελούν την αποστολή τους. Είναι ένα νομοσχέδιο με θετικό και εκσυγχρονιστικό πρόσημο, προσεκτικό στη λεπτομέρεια, ενθαρρυντικό τόσο για τα στελέχη των Ενόπλων Δυνάμεων όσο και για τους στρατεύσιμους. Είναι ένα νομοσχέδιο που χρήζει της υπερψήφισης από όλους μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ρίζος από τον ΣΥΡΙΖΑ.

**ΔΗΜΗΤΡΙΟΣ ΡΙΖΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ας δούμε γιατί και από ποιες αρχές ξεκίνησε αυτό το νομοσχέδιο -γιατί ακούσαμε διάφορα εδώ απόψε- και τι έλαβε υπ’ όψιν η πολιτική ηγεσία του Υπουργείου, για να μας «κατεβάσει» αυτό εδώ το νομοσχέδιο.

Όπως αναφέρεται και στην αιτιολογική έκθεση, ξεκινάει από τη γεωπολιτική θέση της χώρας και τις ανάγκες για την Εθνική Άμυνα, για τον αριθμό, το μέγεθος και το αξιόμαχο των Ενόπλων Δυνάμεων, το δικαιικό σύστημα της χώρας ως μέλους της Ευρωπαϊκής Ένωσης και της γενικότερης κοινότητας, τις επιταγές του Συντάγματός μας για την προστασία της οικογένειας και των ευαίσθητων κοινωνικών ομάδων, τη μέριμνα με έμπρακτο τρόπο για ειδικές κατηγορίες του στρατιωτικού προσωπικού που αντιμετωπίζουν ιδιαίτερα κοινωνικά προβλήματα, την απαραίτητη συμπόρευση των διατάξεων της νομοθεσίας που αφορά το προσωπικό των Ενόπλων Δυνάμεων και την αναγκαιότητα της βελτίωσης των συνθηκών διαβίωσής τους, όπως είναι, παραδείγματος χάριν, οι μεταθέσεις και η δυνατότητα μειωμένου ωραρίου, την απαίτηση απλοποίησης και εκσυγχρονισμού των διατάξεων στρατολογικής νομοθεσίας που πρέπει να εκσυγχρονίζεται, τη συμμόρφωση της διοίκησης με τα πορίσματα, τις νομολογίες και τις υποδείξεις του Συνηγόρου του Πολίτη και την πιο ουσιαστική και μακροχρόνια αντιμετώπιση του θέματος των ανυπότακτων.

Τι συμπεριλαμβάνει αυτό το νομοσχέδιο; Τι δίνει; Είναι αυτό που λένε οι συνάδελφοί μας «ρουσφετολογικές ρυθμίσεις και διατάξεις». Το να στηρίζονται νομικά τα στελέχη και οι οπλίτες των Ενόπλων Δυνάμεων, όπως οι υπόλοιποι λειτουργοί του δημοσίου κατά την εκτέλεση των καθηκόντων τους, είναι ρουσφέτι; Η πρόβλεψη για το μειωμένο ωράριο εργασίας στα άτομα που επιμελούνται τέκνα ή συγγενικά άτομα με αναπηρίες είναι ρουσφέτι;

Η πρόβλεψη για μετάθεση, κατ’ εξαίρεση, όλων αυτών στον τόπο επιλογής τους, είναι ρουσφέτι; Η κάλυψη των δαπανών των ανασφάλιστων στα στρατιωτικά νοσοκομεία και των τριών Όπλων, είναι ρουσφέτι; Η μειωμένη θητεία για τα παιδιά των τρίτεκνων και πολύτεκνων οικογενειών, ανεξαρτήτως αριθμού, είναι κι αυτό ρουσφέτι;

Η πρόβλεψη για τα αναδρομικά που τους δώσαμε εμείς, εκπληρώνοντας τις υποχρεώσεις της ελληνικής πολιτείας όλο αυτό το τελευταίο χρονικό διάστημα, που λέμε να μη συμπεριλαμβάνονται τουλάχιστον στα επιδόματα και γενικά στις κοινωνικές παροχές, που αυτή η Κυβέρνηση θέσπισε για όλους τους Έλληνες πολίτες, είναι ρουσφέτι; Μήπως είναι ρουσφέτι, το να ενταχθούν και οι σπουδαστές των στρατιωτικών σχολών στο γενικότερο σύστημα μετεγγραφών;

Εγώ δεν θα πω άλλα. Θα πω ένα θέμα που για μένα είναι και θέμα ηθικής τάξης της ελληνικής πολιτείας: Το να εντάξουν στην υποχρέωση της νοσοκομειακής περίθαλψης τα στελέχη, τους οπλίτες που έλαβαν μέρος στις πολεμικές επιχειρήσεις στην Κύπρο του 1964, το 1967 και το 1974, που τους παρέχεται για πρώτη φορά η δυνατότητα να καλύπτονται αυτοί και οι συγγενείς τους στα στρατιωτικά νοσοκομεία, νομίζω ότι είναι από τις μεγαλύτερες ηθικές υποχρεώσεις της πολιτείας.

Θα κλείσω, κύριοι συνάδελφοι, με ένα αίτημα, γιατί δεν μου αρέσει να λέω παράκληση εδώ μέσα. Αφορά την εξομοίωση των στελεχών των εργαστηρίων των νοσοκομείων με τις τελευταίες νομολογίες που έχει ψηφίσει το Υπουργείο Υγείας, για να μην υπάρχει διαφοροποίηση ανάμεσα στο πολιτικό και στο στρατιωτικό προσωπικό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Εθνικής Άμυνας, ο κ. Αποστολάκης.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας)**: Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, ο βασικός κορμός του νομοσχεδίου μας είναι η μέριμνα του προσωπικού των Ενόπλων Δυνάμεων όλων των κατηγοριών κάθε βαθμού και προέλευσης. Σκοπός μας είναι να συμπαρασταθούμε όσο γίνεται περισσότερο στους ανθρώπους μας, στα προσωπικά και οικογενειακά τους ζητήματα, να τους δώσουμε λύσεις, να άρουμε εμπόδια, να τους δείξουμε ότι είναι μέλη ενός οργανισμού που τους σέβεται έμπρακτα και ουσιαστικά.

Οι διατάξεις που έχουμε συμπεριλάβει, έχουν διαμορφωθεί μετά από σοβαρή επιτελική εργασία, με διάλογο, διαβούλευση και σε συνεργασία με όλους τους αρμόδιους φορείς και τα Υπουργεία. Επιδιώκουμε να νομοθετήσουμε τις καλύτερες δυνατές ρυθμίσεις με ανθρώπινη προσέγγιση, με αίσθημα δικαίου και οπωσδήποτε με προσήλωση στην προστασία και στην επαύξηση της μαχητικής μας ικανότητας.

Φυσικά θα ήταν ευτυχές έργο να είχαμε την οικονομική άνεση, να κάνουμε ακόμα μεγαλύτερα βήματα προς αυτή την κατεύθυνση. Εργαζόμαστε, όμως, και για τον σκοπό αυτό στο μέρος που μας αναλογεί, γιατί η οικονομική ανάπτυξη της χώρας είναι ο σκοπός εθνικός.

Έχουμε λάβει, λοιπόν, υπ’ όψιν μας την ανάγκη της ελαχιστοποίησης του κόστους που προκαλείται στον κρατικό προϋπολογισμό. Θέλω, όμως, να πιστεύω ότι προτείνουμε λύσεις με τους λιγότερους δυνατούς συμβιβασμούς και χωρίς εκπτώσεις σε θέματα που αφορούν ευπαθείς ομάδες, προβλήματα υγείας και ανθρώπινα δικαιώματα.

Πέραν, όμως, της δημοσιονομικής κατάστασης η παρούσα συγκυρία είναι ευαίσθητη και για άλλους λόγους. Οι ελληνικές Ένοπλες Δυνάμεις λειτουργούν εγγυητικά όχι μόνο για την ανεξαρτησία και την εδαφική ακεραιότητα της χώρας μας αλλά αποτελούν παράγοντα ασφάλειας και σταθερότητας στην ευρύτερη περιοχή της Ανατολικής Μεσογείου και της Μέσης Ανατολής.

Η διατήρηση της ειρήνης ξεκινά από το διεθνές πολιτικό και το στρατιωτικό περιβάλλον τόσο για την ευρύτερη περιοχή των ελληνικών και των ευρωπαϊκών συμφερόντων και δικαιωμάτων, όσο και παγκοσμίως.

Η εικόνα, επομένως, που πρέπει να έχουν οι Ένοπλες Δυνάμεις μιας χώρας στρατιωτικά αξιόπιστης και ισχυρής, με διεθνή λόγο και ρόλο, πρέπει να είναι μια εικόνα αποφασιστικότητας και συνοχής και ακριβώς σε αυτή τη συνοχή αποσκοπεί η διαρκής μέριμνα για το προσωπικό, η διατήρηση του αισθήματος δικαιοσύνης, η επιβράβευση της προσφοράς, το πνεύμα κατανόησης, η παροχή κινήτρων, ο σεβασμός των δικαιωμάτων, η συνδρομή στις προσωπικές και οικογενειακές ανάγκες.

Το προσωπικό των Ενόπλων Δυνάμεων, από τα μόνιμα στελέχη μέχρι τα παιδιά που υπηρετούν τη στρατιωτική τους θητεία, είναι στην πρώτη γραμμή του εθνικού καθήκοντος και ξέρουμε ότι το κάνουν με επίγνωση της αποστολής τους και με πραγματικό αίσθημα προσφοράς. Γι’ αυτό το Υπουργείο Εθνικής Άμυνας θεωρεί ότι η διατήρηση της αποτελεσματικότητας είναι πρωτίστως ζήτημα ηθικού. Το ηθικό είναι αυτό που έχει επαυξήσει το αξιόμαχο και το στρατιωτικό μας κύρος σε περιφερειακό και συμμαχικό επίπεδο, παρά την κρίση, παρά τις περικοπές, παρά τη διεθνή ρευστότητα και τις ασύμμετρες απειλές που έχουμε να αντιμετωπίσουμε.

Σε αυτή τη βάση, επομένως, θα αναφερθώ σε συγκεκριμένες ρυθμίσεις που περιλαμβάνονται στο νομοσχέδιο και νομίζω ότι δίνουν το στίγμα του. Έχουν ήδη συζητηθεί στην επιτροπή, όπου με χαρά είδα ότι η πλειοψηφία των Βουλευτών που συμμετείχαν, τις έκρινε αντικειμενικά και καλόπιστα και πολλές από αυτές έγιναν αποδεκτές διακομματικά.

Ενδεικτικά, λοιπόν, θα αναφερθώ στα εξής: Μειώνεται η στρατιωτική θητεία για τα τέκνα των τριτέκνων και πολυτέκνων οικογενειών. Εκσυγχρονίζεται η νομοθεσία για τους αντιρρησίες συνείδησης και εναρμονίζεται με το γενικότερο πλαίσιο της Ευρωπαϊκής Συνθήκης για τα Δικαιώματα του Ανθρώπου.

Εδώ θέλω να σταθώ σε δύο θέματα. Το πρώτο αφορά την άρση της υποχρέωσης που υπάρχει σήμερα από τον νόμο να υπηρετούν οι αντιρρησίες συνείδησης χρονικά μεγαλύτερη θητεία, σε σχέση με όσους την εκπληρώνουν ένοπλα. Με την εναλλακτική θητεία, όπως γνωρίζετε, παρέχονται κάποιες πραγματικές υπηρεσίες στο κοινωνικό σύνολο και δεν υπάρχει λόγος να διαρκεί περισσότερο ή να έχει τιμωρητικό χαρακτήρα. Αυτή είναι πάγια θέση των αποφάσεων το Ευρωπαϊκού Δικαστηρίου και την υλοποιούμε.

Το δεύτερο αφορά στη σύνθεση της επιτροπής που εξετάζει τα αιτήματα υπαγωγής στην εναλλακτική αυτή υπηρεσία. Ο μόνος λόγος που αναφέρομαι σε αυτό, είναι ότι ακούστηκαν διάφορες κατηγορίες και αβάσιμοι φόβοι περί δήθεν απαξίωσης των στρατιωτικών, επειδή αντικαθιστούμε τον έναν από τους δύο στρατιωτικούς με έναν καθηγητή φιλοσοφικής, κοινωνιολογίας ή νομικής.

Το ζήτημα των προσωπικών πεποιθήσεων, όπως αντιλαμβάνεστε φαντάζομαι όλοι, δεν είναι στρατιωτικό αλλά προσωπικό, και άπτεται περισσότερο των επιστημών που σας ανέφερα. Είναι, δηλαδή, θέμα επιλογής της κατάλληλης επιστημονικής ειδικότητας και όχι αντικειμενικότητας ή αμεροληψίας. Καλό είναι, λοιπόν, να είμαστε προσεκτικοί και να μη δημιουργούμε εντυπώσεις, σχετικά με την ακεραιότητα των στελεχών των Ενόπλων Δυνάμεων χωρίς λόγο.

Ως προς την επιλογή των καθηγητών αυτών από την περιοχή της Αττικής νομίζω ότι είναι εύλογο, γιατί μ' αυτόν τον τρόπο μειώνουμε και το κόστος της παρεχόμενης αποζημίωσης αλλά είναι και ευχερέστερη η παρουσία τους στις συνεδριάσεις των επιτροπών.

Συστήνονται, επίσης, τα Γραφεία Νομικής Προστασίας Στελεχών, με σκοπό να παρέχουν άμεση και απευθείας ενημέρωση στα στελέχη, σχετικά με υπηρεσιακές υποθέσεις που τα αφορούν άμεσα και προσωπικά, αλλά και να συνδράμουν τα επιτελεία στον εντοπισμό τυχόν περιπτώσεων κακοδιοίκησης.

Κάποιοι επέλεξαν να παρουσιάσουν μια στρεβλή εικόνα της διάταξης αυτής, κάνοντας λόγο για παράκαμψη της ιεραρχίας και για πλήγμα στην πειθαρχία των Ενόπλων Δυνάμεων. Το έκαναν, μάλιστα, με οξύ και απρεπές ύφος, με προσωπικές κατηγορίες εναντίον μου στην επιτροπή και με αναρτήσεις στα κοινωνικά δίκτυα και στον Τύπο.

Πρόκειται, φυσικά, για παρερμηνεία και αναρωτιέμαι πόσο καθαρή πρέπει να είναι η διατύπωση της διάταξης, ώστε και ο πλέον καχύποπτος να αντιληφθεί ότι αντικείμενο των γραφείων είναι η ενημέρωση των στελεχών για το τι προβλέπει ο νόμος ως προς τα δικαιώματα και τις υποχρεώσεις τους. Αυτή η ενημέρωση δεν λειτουργεί μόνο υπέρ του αισθήματος δικαίου που πρέπει να έχει το στέλεχος στην εκτέλεση της αποστολής του αλλά και υπέρ της υπηρεσίας, δηλαδή, ουσιαστικά των στελεχών που βρίσκονται σε θέσεις προϊσταμένων και πρέπει να διοικούν το προσωπικό δίκαια και με το λιγότερο δυνατό γραφειοκρατικό κόστος.

Όπως είπα και στην επιτροπή, οι περιπτώσεις κακοδιοίκησης στις Ένοπλες Δυνάμεις δεν είναι συχνές. Φυσικά αυτό δεν σημαίνει ότι δεν μπορούμε να ενισχύσουμε ακόμα περισσότερο το πλαίσιο πρόληψής τους.

Αυτές είναι οι παράμετροι του θέματος που μπορούμε να συζητήσουμε, γιατί είναι και οι πραγματικές. Τα υπόλοιπα φοβάμαι ότι γίνονται μόνο για τη δημιουργία εντυπώσεων.

Συνεχίζοντας, με τις διατάξεις λαμβάνεται μέριμνα για το ωράριο εργασίας και τις μεταθέσεις του προσωπικού που έχει σοβαρά προβλήματα υγείας ή επιμελείται άτομα με αναπηρία. Εξαιρούνται τα αναδρομικά, που καταβλήθηκαν το 2018 από τον προϋπολογισμό του εισοδήματος για την καταβολή των κοινωνικών επιδομάτων παροχών και οικονομικών ενισχύσεων.

Επεκτείνεται στους στρατιωτικούς η δυνατότητα που ήδη έχουν οι δημόσιοι υπάλληλοι αλλά και τα στελέχη των Σωμάτων Ασφαλείας για την εκπροσώπηση και την υπεράσπισή τους στα ποινικά δικαστήρια για υπηρεσιακές υποθέσεις από λειτουργούς του Νομικού Συμβουλίου του Κράτους.

Ρυθμίζεται μεγάλος αριθμός εκκρεμοτήτων, που άπτονται της υπηρεσιακής και βαθμολογικής εξέλιξης κάθε κατηγορίας προσωπικού. Καθιερώνεται νέος τύπος δελτίου ταυτότητας των στρατιωτικών, το οποίο θα χρησιμεύει ως ταξιδιωτικό έγγραφο και θα έχει νέες προδιαγραφές ασφαλείας.

Εισάγονται με επιεικέστερα κριτήρια στις στρατιωτικές σχολές οι μαθητές που έζησαν τις δύσκολες στιγμές με τις πλημμύρες στη Μάντρα το 2017 και τις πυρκαγιάς στο Μάτι το 2018. Επεκτείνεται η περίθαλψη στα στρατιωτικά νοσοκομεία των ανασφάλιστων και των οικογενειών όσων συμμετείχαν στα πολεμικά γεγονότα της Κύπρου 1964, 1967 και 1974.

Εκσυγχρονίζεται το πλαίσιο λειτουργίας της Υπηρεσίας Υποδοχής Πλοίων και Πολεμικής Χρησιμοποίησης Λιμένων. Ιδρύεται η Εθνική Στρατιωτική Αρχή Αξιοπλοΐας ως ανεξάρτητη οργανωτική μονάδα του ΓΕΕΘΑ για την πιστοποίηση της συμμόρφωσης υλικού, μέσω και προσωπικού των Ενόπλων Δυνάμεων και φορέων της αμυντικής βιομηχανίας, με το εθνικό και διεθνές κανονιστικό πλαίσιο αξιοπλοΐας αεροσκαφών και πλοίων.

Σχετικά με την πρόταση που ακούστηκε στην επιτροπή για καθιέρωση αμετάθετου μετά τη συμπλήρωση είκοσι πέντε ετών υπηρεσίας, θέλω να υπενθυμίσω ότι ο κύριος στόχος των μεταθέσεων, είναι η κάλυψη των αναγκών των Ενόπλων Δυνάμεων, η οποία, βέβαια, πρέπει να γίνεται με σεβασμό στις προσωπικές ανάγκες των στελεχών. Η θεσμοθέτηση, επομένως, προνομίου αμετάθετου με μόνο κριτήριο τα έτη υπηρεσίας περιορίζει υπέρμετρα την υπηρεσία και τη δεσμεύει για πολύ μεγάλο χρονικό διάστημα, το οποίο μπορεί να υπερβαίνει το 1/3 του υπηρεσιακού βίου των στελεχών και αναγκαστικά επηρεάζει το αξιόμαχο του στρατεύματος.

Νομίζω ότι προς το παρόν δεν πρέπει και δεν μπορεί να γίνει δεκτή.

Κυρίες και κύριοι Βουλευτές, το Υπουργείο Εθνικής Άμυνας έχει αποδείξει, σε όλη τη διάρκεια της δημοσιονομικής κρίσης, ότι ο ανθρωποκεντρικός του προσανατολισμός παραμένει σταθερός και φροντίζει συνεχώς και με κατάλληλες παρεμβάσεις, να βελτιώνει το υπηρεσιακό και εργασιακό περιβάλλον του στρατιωτικού και του πολιτικού προσωπικού. Δεν πρόκειται απλά για την έμπρακτη αναγνώριση της καθημερινής και ανιδιοτελούς προσφοράς των στελεχών του και των οικογενειών τους, αλλά για επένδυση που κάνει στο έμψυχο δυναμικό του με σκοπό την εμπέδωση του αισθήματος δικαιοσύνης και ανταποδοτικότητας, τη διαφύλαξη των όρων σταθερής, πολύπλευρης και διαχρονικής συμμετοχής του σε κάθε κοινωνική ανάγκη, αλλά και την προάσπιση του πρωταρχικού του ρόλου για την Εθνική Άμυνα και την ασφάλεια της χώρας.

Θέλω να πω μερικές λέξεις για μία τροπολογία που έχει κατατεθεί και την εισαγωγή μιας ρύθμισης η οποία είναι σημαντική και αφορά στους Οπλίτες Βραχείας Ανακατάταξης. Με το σημερινό πλαίσιο οι οπλίτες που έχουν εκπληρώσει τη στρατιωτική τους θητεία, μπορούν να ανακατατάσσονται στις Ένοπλες Δυνάμεις, προκειμένου να συνεχίζουν να προσφέρουν τις υπηρεσίες τους ως έμμισθοι για χρονικό διάστημα έως τριών ετών. Δεν υπάρχει, όμως, η δυνατότητα να παραμείνουν αυτοί οι οπλίτες στις Ένοπλες Δυνάμεις, παρ’ ότι αρκετοί το επιθυμούν, ώστε να μετριάζεται και το έλλειμμα πληρότητας που έχουν κάποιες μονάδες και να διατηρείται στο επιθυμητό επίπεδο ο βαθμός της επιχειρησιακής τους ετοιμότητας και της μαχητικής τους ικανότητας.

Επειδή, λοιπόν, πρόκειται για οπλίτες που έχουν ήδη κάποια εμπειρία και εξειδίκευση και εργάζονται ομαλά στο στρατιωτικό περιβάλλον, θέλουμε να έχουμε τη δυνατότητα, να τους παρέχουμε περισσότερη και αρτιότερη εκπαίδευση, ώστε να τους αξιοποιούμε στη συνέχεια και υπηρεσιακά είτε υπηρετούν στις μονάδες τους είτε στις Ειδικές Δυνάμεις.

Επίσης είναι ένα επιπλέον κίνητρο, για να κάνουν αυτή την επιλογή. Γι’ αυτόν τον λόγο προτείνουμε την εισαγωγή αυτής της ρύθμισης, ώστε να παρασχεθεί η δυνατότητα στους ήδη υπηρετούντες Οπλίτες Βραχείας Ανακατάταξης, εφόσον και οι ίδιοι το επιθυμούν, να παραμείνουν στις Ένοπλες Δυνάμεις για μία επιπλέον τριετία.

Έγιναν αρκετές αλλαγές, αφού λάβαμε υπ’ όψιν τις θέσεις των κυρίων Βουλευτών και των μελών της επιτροπής και προσπαθήσαμε να υπάρχει μία εποικοδομητική συνεργασία στην τελική κατάληξη του νομοσχεδίου.

Μέσα σ’ αυτά τα πλαίσια το άρθρο 36 που αφορά την τροποποίηση των διατάξεων του Κώδικα Δικαστικού Σώματος των Ενόπλων Δυνάμεων αποσύρεται, γιατί προβλέπεται να γίνουν κάποιες ρυθμίσεις στη συνταγματική Αναθεώρηση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μιας και τελειώσατε την ομιλία σας, θέλω να σας υπενθυμίσω ότι κάποια στιγμή -θερμή παράκληση, αυτό να γίνει όσο γίνεται πιο σύντομα- πρέπει να ανακοινώσετε στο Σώμα ποιες βουλευτικές τροπολογίες κάνετε δεκτές. Ο κατάλογος σε λίγο θα εξαντληθεί. Απομένουν συγκεκριμένα επτά ομιλητές και οι Κοινοβουλευτικοί Εκπρόσωποι.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Ωραία, θα σας πω.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και δύο συνοδοί εκπαιδευτικοί από το Τραμπάντζειο Γυμνάσιο Σιάτιστας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Δαβάκης, Βουλευτής Λακωνίας της Νέας Δημοκρατίας, έχει τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, άκουσα με προσοχή τον κατελθόντα Υπουργό Εθνικής Άμυνας και πρώην Αρχηγό ΓΕΕΘΑ και νομίζω ότι αυτά που ελέχθησαν απ’ αυτόν, δείχνουν μία στάση απέναντι στα ζητήματα που άπτονται στις Ένοπλες Δυνάμεις, στάση -πιστεύω- προσπάθειας για να διορθώσει ορισμένα πράγματα, προσπάθεια που στα σημεία που και εμείς συμφωνούμε χαιρετίζουμε και ψηφίζουμε.

Άκουσα τον συνάδελφο από τον ΣΥΡΙΖΑ, τον κ. Ρίζο, ο οποίος είπε εν είδει ερωτημάτων αυτά τα οποία η Νέα Δημοκρατία ψηφίζει, τις θετικές, δηλαδή, διατάξεις του συγκεκριμένου νομοσχεδίου. Όμως παρέλειψε να πει αυτά για τα οποία στέκεται κριτικά, έχει μία συγκεκριμένη άποψη –αντιθετική άποψη, προφανώς- η οποία εδράζεται σε συγκεκριμένα στοιχεία, τα οποία ζητήσαμε στην επιτροπή και τα οποία, δυστυχώς, μέχρι στιγμής δεν μας παρασχέθηκαν τόσο για τα γραφεία νομικής υποστήριξης, για τα οποία το ίδιο το νομοσχέδιο αναφέρει ζητήματα καταχρηστικότητας, δηλαδή ένα γραφείο το οποίο μπορεί με τη συρροή και τη συνεχή επιφόρτιση των αιτημάτων να δυσλειτουργεί και να μη μπορεί να αποδώσει -το λέει το ίδιο το νομοσχέδιο για την καταχρηστικότητα- όσο και για τα ζητήματα των αντιρρησιών συνείδησης, όπου και εκεί ζητήσαμε στην αρμόδια επιτροπή στοιχεία, στοιχεία τα οποία ανέφερε στην ιστορική και φιλοσοφική του αναφορά ο έτερος συνάδελφος του ΣΥΡΙΖΑ, ο κ. Δουζίνας, αναφερόμενος στον εμφύλιο πόλεμο της Αμερικής, εάν δεν κάνω λάθος. Όμως αυτά ήταν ιστορικού χαρακτήρα, και μπορείς και από την ιστορικότητα αυτών των στοιχείων να καταλάβεις τη δυσλειτουργία αυτών των συγκεκριμένων στοιχείων αλλά και προσπαθειών. Εν πάση περιπτώσει αυτά τα στοιχεία τα οποία ζήτησε η Αξιωματική Αντιπολίτευση τόσο διά του εισηγητού μας όσο και από τον ομιλούντα, δεν έχουν παρασχεθεί.

Κατά την άποψη της Νέας Δημοκρατίας, κυρίες και κύριοι συνάδελφοι, οι Ένοπλες Δυνάμεις δεν είναι μία ακόμη υπηρεσία του ευρύτερου δημόσιου τομέα. Οι Ένοπλες Δυνάμεις είναι μία υπόθεση, συγκολλητικές ουσίες της οποίας είναι η ηγεσία, η πειθαρχία, η ιεραρχία και η εμπιστοσύνη των στελεχών μεταξύ τους.

Η στρατιωτική ιδιότητα είναι μία επιλογή ζωής και αυτός που τη φέρει είναι εκείνος που κινείται πάνω από τη σχέση εργοδότη και εργαζομένου. Έτσι προσεγγίζουμε εμείς την υπόθεση, το λειτούργημα θα έλεγα, που λέγεται στέλεχος Ενόπλων Δυνάμεων.

Κατά τούτο χρειάζεται –πιστεύουμε- να διατυπωθεί ένα νέο όραμα για τις Ένοπλες Δυνάμεις, για τις γυναίκες και τους άνδρες των Ενόπλων Δυνάμεων. Οι Ένοπλες Δυνάμεις από εδώ και μπρος, την επόμενη περίοδο την οποία θα διάγουμε, θα έχουν να αντιμετωπίσουν μια περίοδο συνεχών προκλήσεων, όπως πολύ καλά ξέρει ο πρώην Αρχηγός ΓΕΕΘΑ και νυν Υπουργός Εθνικής Αμύνης, προκλήσεων στην περιοχή μας που έχουν να κάνουν με διάφορα γεγονότα.

Χρειάζεται, επίσης, να υπάρχει μια συγκεκριμένη στάση της πολιτικής ηγεσίας απέναντι σε αυτούς. Σύγχρονη, ρεαλιστική και διαρκής εκπαίδευση, σταθερή και προβλέψιμη καριέρα, με δυνατότητες ουσιαστικής προσωπικής και επαγγελματικής εξέλιξης, στήριξη της στρατιωτικής οικογένειας -όλοι αντιλαμβανόμαστε κι όλοι γνωρίζουμε τι περνάει ένας ή δύο σε ένα σπίτι που έχουν την ιδιότητα του στρατιωτικού-, παροχή κορυφαίων υπηρεσιών υγείας τόσο στα εν ενεργεία στελέχη όσο και στα εν αποστρατεία, ασφάλεια και ομαλότητα στον χώρο εργασίας -τα ξέρει καλύτερα παντός άλλου ο κύριος Υπουργός-, παροχή των αναγκαίων μέσων και υλικών για την ασφαλή και επιτυχή ολοκλήρωση των αποστολών, καθώς και απλοποίηση και βελτίωση της καθημερινότητας των στελεχών σε όλα τα επίπεδα από το στρατόπεδο, από τον στρατώνα μέχρι το σπίτι τους.

Παρ’ ότι, κυρίες και κύριοι συνάδελφοι, η συγκεκριμένη νομοθετική πρωτοβουλία είναι η τέταρτη κατά σειρά της Κυβερνήσεως ΣΥΡΙΖΑ και πρώην ΑΝΕΛ, δεν αποτυπώνεται αυτό το όραμα το οποίο με τηλεγραφικό τρόπο σας περιέγραψα στη συγκεκριμένη ομιλία μου. Βλέπουμε ορισμένες αποσπασματικές διατάξεις, ορισμένα μερεμέτια θα τα έλεγα, τα οποία μερικά εξ αυτών είναι προς τη σωστή κατεύθυνση.

Όμως δεν διατυπώνεται, δεν ολοκληρώνεται, δεν ανιχνεύεται αυτό το όραμα το οποίο ανέφερα προηγουμένως, και έχει να κάνει με το μέλλον των Ενόπλων Δυνάμεων, πέραν των εξοπλιστικών ζητημάτων που είναι ένα άλλο τεράστιο ζήτημα και το οποίο ανιχνεύεται στα ζητήματα αυτά. Ζητήσαμε πάλι στην επιτροπή, να υπάρξει μια συγκεκριμένη διενέργεια αυτής για τη συγκρότηση επιτροπής για την εθνική αμυντική βιομηχανική στρατηγική, κάτι το οποίο ακόμα περιμένουμε.

Όσον αφορά τα ζητήματα που έχουν να κάνουν με τον συνδικαλισμό στις Ένοπλες Δυνάμεις, οφείλω να επαναδιατυπώσω θέματα, τα οποία έχω πολλές φορές πει. Είδαμε στη συνεδρίαση της επιτροπής τι έγινε πάλι μεταξύ των αντίπαλων παρατάξεων, οργανώσεων, ενώσεων, οι οποίες κήδονται των συμφερόντων των στελεχών των Ενόπλων Δυνάμεων, οι οποίες, δυστυχώς, δείχνουν τον τρόπο γραφής που αυτήν τη στιγμή ακολουθούν. Περισσότερο τα στελέχη αυτά κοιτούν με τις δημόσιες αντεγκλήσεις τους, οι οποίες τους πηγαίνουν μέχρι τα ακροατήρια, την προσωπική ανέλιξη, παρά αυτά καθαυτά τα συμφέροντα των στελεχών, τα οποία λένε ότι εκπροσωπούν.

Το άρθρο 32 παράγραφος 1 απειλεί να διαταράξει αναιτιολόγητα, κύριε Υπουργέ, την αρχαιότητα μεταξύ των εθελοντών και των εθελοντριών, από τη μια πλευρά και των στελεχών που προέρχονται από τις ΑΣΣΥ, από την άλλη. Το θέμα έχει επιλυθεί οριστικά με τον ν.4494/2017. Δεν είναι άμεσα κατανοητό -και θα ήθελα μια εξήγηση- γιατί η παρούσα πολιτική ηγεσία επέλεξε να δημιουργήσει ένα νέο ιεραρχικό θέμα.

Κυρίες και κύριοι συνάδελφοι, τώρα που η αυλαία πέφτει σε αυτήν την κοινοβουλευτική περίοδο, τώρα που αυτά τα οποία έγιναν στις Ένοπλες Δυνάμεις με τελευταίο Υπουργό τον Ναύαρχο κ. Αποστολάκη -αλλά υπάρχει προϊστορία, όλοι θα γνωρίζετε, όλοι θα θυμόμαστε τι ελέγετο στα συγκεκριμένα νομοσχέδια από τον απελθόντα κ. Πάνο Καμμένο-, αυτό το οποίο μένει και πρέπει είναι σε αυτήν τη Βουλή και την επόμενη, τη νέα Βουλή που θα προκύψει με την ψήφο του ελληνικού λαού, να υπάρξει ένα μεταρρυθμιστικό, σύγχρονο πρόγραμμα για τους άνδρες και τις γυναίκες των Ενόπλων Δυνάμεων. Να υπάρξει ένα πρόγραμμα το οποίο θα διατυπωθεί τόσο από τη φυσική όσο και από την πολιτική ηγεσία, που θα στηρίζει τα στελέχη, τα οποία αποτελούν τον παράγοντα ισχύος των Ενόπλων μας Δυνάμεων, και θα μπορέσει να υπάρξει η ευοίωνη προοπτική, για να αντισταθούν σε όλα εκείνα τα οποία συνθέτουν την απειλή που έχει η χώρα μας, αλλά και εκείνα τα οποία συνθέτουν τη δυσκολία της καθημερινότητάς τους.

Πιστεύω ότι το νομοσχέδιο αυτό δεν απαντά σε αυτήν τη φιλοσοφία. Πιστεύω, όμως και έχω την ελπίδα ότι σύντομα θα έρθει το κατάλληλο νομοσχέδιο με μια νέα κυβέρνηση, την κυβέρνηση της Νέας Δημοκρατίας, που θα απαντά καίρια σε αυτά τα οποία απασχολούν πραγματικά τις Ένοπλες Δυνάμεις και τα οποία πόρρω απέχουν από τις διάφορες συνδικαλιστικές διεκδικήσεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Δημοσχάκης από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα θα έπρεπε να συζητάμε ένα σχέδιο νόμου του ΥΠΕΘΑ που θα είχε ως σημείο αναφοράς την αναδιοργάνωση και τον εκσυγχρονισμό του στρατεύματος, σύμφωνα με τον ρόλο που παίζει η χώρα μας σ’ ένα διαρκώς μεταβαλλόμενο γεωπολιτικό και γεωστρατηγικό περιβάλλον. Περιμέναμε τη ρύθμιση επιχειρησιακών θεμάτων που βρίσκονται σε εκκρεμότητα.

Κύριε Υπουργέ, είχατε πεδίον δόξης λαμπρό να ρυθμίσετε θέματα για τα οποία δεν μπορούσατε να πείσετε ως Αρχηγός ΓΕΕΘΑ τον προκάτοχό σας, να κάνετε το όραμά σας πράξη ως πατέρας όλων των στελεχών των Ενόπλων Δυνάμεων και ως Υπουργός Άμυνας όλων των Ελλήνων. Είπε ο Πρόεδρός μας ότι πλέον θα σας βλέπουμε ως Υπουργό. Αυτό κάνουμε σήμερα. Εγώ, όμως, σας βλέπω και με το πηλίκιο.

Δυστυχώς, φέρατε καθ’ υπόδειξη ένα σχέδιο νόμου που είναι αντιγραφή των υπολοίπων που φέρνει αυτόν τον καιρό η Κυβέρνησή σας με άλλα Υπουργεία εν όψει των εκλογών.

Αλήθεια, γιατί δεν φέρατε τις απαραίτητες ρυθμίσεις, όπως τις απαριθμήσατε προηγουμένως, εδώ και τέσσερα χρόνια ή γιατί δεν εισηγηθήκατε στον προκάτοχό σας να τα εισαγάγει αυτά με τους τρεις νόμους; Έσπασε ρεκόρ μέσα σε τεσσεράμισι χρόνια η παρούσα Κυβέρνηση με μόνο τέσσερις νόμους και μάλιστα τακτοποιώντας όλα τα θέματα αυτά, τα οποία αφορούν μόνο εξυπηρετήσεις, με ρουσφετολογικές τακτοποιήσεις και βολέματα των «ημετέρων» που αποτελούν τη «χρυσόσκονη», αλλά και το χαλί ενός εκρηκτικού μείγματος που εισάγεται στους κόλπους των Ενόπλων Δυνάμεων.

Οι Ένοπλες Δυνάμεις αποτελούν την ασπίδα του Έβρου, της Θράκης, των νησιών του Αιγαίου και φυσικά όλης της χώρας. Μάλιστα, μαζί με τα Σώματα Ασφαλείας και τη δικαιοσύνη είναι οι βασικοί πυλώνες στους οποίους στηρίζεται ένα κράτος, μια δημοκρατία και μάλιστα σε εποχές δύσκολες που ενδεχομένως να έχουμε κρίσιμα περιστατικά.

Η Κυβέρνηση, δυστυχώς, προσπαθεί να αλλοτριώσει το στράτευμα και όχι να το ισχυροποιήσει, όπως οφείλει, μέσα από διατάξεις που εξυπηρετούν τις ιδεοληψίες της, αλλά δυστυχώς κι εσείς από τα έργα σας φαίνεται να δείχνετε αδιαφορία απέναντι στην αριστεία, όπως προκύπτει από το άρθρο 10, που τροποποιεί τα κριτήρια προαγωγής και εξέλιξης των αξιωματικών.

Εντάσσετε και πάλι στο σχέδιο νόμου τα Γραφεία Νομικής Προστασίας, τα οποία λειτουργούσαν εδώ και δύο χρόνια στις έδρες μεγάλων σχηματισμών κατόπιν διαταγής σας. Παρεμβαίνετε με αυτήν την πρωτοβουλία σας στο σύστημα διοίκησης κι εσείς γνωρίζετε τι σημαίνει σύστημα διοίκησης, κάτι που είναι ιδιαίτερα ευαίσθητο και μάλιστα σε οργανωμένα στρατιωτικά και δομημένα Σώματα και κλάδους. Βάζετε αναρμόδια άτομα να ελέγχουν τους διοικητές.

Το κερασάκι στην τούρτα είναι ότι με το άρθρο 35 διευκολύνετε όσους θέλουν να αποφύγουν τις στρατιωτικές υποχρεώσεις. Στρώνετε το έδαφος στους αντιρρησίες συνείδησης, που πλέον εξισώνονται με όσους υπηρετούν σε ακριτικές περιοχές.

Το χειρότερο, όμως, είναι ότι απαξιώνετε και το κύρος των στελεχών των Ενόπλων Δυνάμεων. Σύμφωνα με τον νόμο σας, μειώθηκε σε μία η θέση των αξιωματικών στην ειδική επιτροπή των αντιρρησιών συνείδησης, αυξάνοντας σε τρεις τις θέσεις των καθηγητών ΑΕΙ, γιατί μόνο αυτοί είναι επιστήμονες, σύμφωνα με τον Αναπληρωτή Υπουργό σας. Κουδουνίζει στα αυτιά μου η χαμηλόφωνη θέση του Αναπληρωτή σας. Κι εσείς, όμως, στην αιτιολογική σας έκθεση αναφέρετε επί λέξει: «Η αλλαγή παρέχει περισσότερες εγγυήσεις αμερόληπτης και ανεξάρτητης κρίσης στην επιτροπή». Δηλαδή, εκτός του ότι δεν είναι επιστήμονες, δεν θεωρούνται και αμερόληπτοι.

Σήμερα θα έπρεπε να μας παρουσιάσετε ένα αποτελεσματικό σύστημα διαχείρισης κρίσεων, μια ουσιαστική στελέχωση των μονάδων, κάνοντας τομές στο σύστημα στράτευσης, επιστράτευσης και όχι μόνο, αλλά και τα μέτρα αναβάθμισης και εκπαίδευσης του στρατιωτικού στελεχιακού δυναμικού και ανύψωσης του ηθικού του, να μας προτείνετε τρόπους ανάταξης της αμυντικής μας βιομηχανίας και όχι να αφήνετε ανοικτό το παράθυρο για μαζικές μετατάξεις στα ΕΑΣ, όπως συμβαίνει με το άρθρο 42 που θα οδηγήσει στην πλήρη διάλυσή τους και όχι να διχάζετε το στράτευμα και να βάζετε μια βραδυφλεγή βόμβα στα θεμέλια των Ενόπλων Δυνάμεων με το άρθρο 47 για τον συνδικαλισμό.

Για το συγκεκριμένο θέμα θα πρέπει να συγκροτηθεί –το προτείναμε και στην επιτροπή- μία διακομματική επιτροπή, από την οποία θα προκύψει μία συνισταμένη, δηλαδή ένας ρυθμιστικός νόμος που θα κλείνει το θέμα μια για πάντα.

Εσείς, όμως, δεν το πράττετε και αφήνετε θολά νερά μέσα στις ευαίσθητες Ένοπλες Δυνάμεις. Ακόμα και τις αποφάσεις της δικαιοσύνης βλέπουμε ότι δεν τις αποδέχεστε. Τη μόνη Ομοσπονδία που απέμεινε, την ΠΟΜΕΝΣ, δεν την αποδέχεστε.

Στο περιθώριο της συζήτησης της επιτροπής κατέθεσα ένα υπόμνημα του Συλλόγου Αποστράτων Εθελοντών Μακράς Θητείας που εδρεύει στη Νέα Ορεστιάδα, στην πατρίδα μου. Δυστυχώς, όμως, είδα ότι δεν λάβετε υπ’ όψιν αυτήν την κραυγή αγωνίας και το δίκαιο αίτημα το οποίο εξέφρασαν οι ακρίτες στρατιωτικοί. Συμμετέχουν στις διπλές εισφορές υπέρ των μετοχικών ταμείων και θέλουν αυτό το δίκαιο αίτημά τους να ικανοποιηθεί. Δυστυχώς, φαίνεται ότι ως Κυβέρνηση δεν ασχοληθήκατε προκειμένου να λύσετε τον γόρδιο δεσμό τους και όπως το περιγράφουν οι ίδιοι τους παραπέμπετε «από τον Άννα στον Καϊάφα».

Τέλος, επειδή τέθηκαν και σε αυτό το σχέδιο νόμου ζητήματα που αφορούν το βαθμολόγιο, θα ήθελα να υπογραμμίσω ότι τα στελέχη των Ενόπλων Δυνάμεων δεν προέρχονται μόνο από τις παραγωγικές σχολές των αξιωματικών και των υπαξιωματικών, αλλά έχουμε και από άλλες πηγές, αρχικές, στελεχιακό δυναμικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γι’ αυτό και χρειάζεται, κύριε Υπουργέ, ο νόμος της ομογενοποίησης όλων των κατηγοριών, με αριστοτεχνικό τρόπο και με πνεύμα δικαίου, αλλά και με κατάρτιση ενός ενιαίου βαθμολογίου και καθηκοντολογίου που θα έχει μόνιμη ισχύ, για να μην παίζονται με τους βαθμούς προεκλογικά παιχνίδια, όπως κάνει σήμερα ο σχετικός νόμος σας.

Καταθέτω την εμπειρία μου φωναχτά και στην επιτροπή και εδώ στην Ολομέλεια. Έτσι λύθηκαν προβλήματα στον χώρο της Ελληνικής Αστυνομίας, με τον ρυθμιστικό νόμο της ομογενοποίησης και του βαθμολογίου. Παράλληλα, αποτράπηκε η τριχοτόμηση και η ψυχική διάσπαση του Σώματος.

Κυρίες και κύριοι συνάδελφοι, θα ήθελα να κάνω μία αναφορά στο παρελθόν.

Κύριε Πρόεδρε, θα ήθελα δύο λεπτά ακόμα.

**ΠΡΟΕΔΡΕΥΩΝ (Γεώργιος Λαμπρούλης):** Όχι, κύριε Δημοσχάκη.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Ήδη σας έδωσα ένα λεπτό. Μην καταχράστε τον χρόνο. Υπάρχουν και άλλοι συνάδελφοι οι οποίοι και αυτοί θα θέλουν περισσότερο χρόνο.

Σε ένα λεπτό να ολοκληρώσετε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Το 1903 ο πολιτικός κόσμος της χώρας, με μισή την Ελλάδα και σε έκταση και σε πληθυσμό, βρήκε τη δύναμη και αποφάσισε την αναδιοργάνωση των Ενόπλων Δυνάμεων και μάλιστα μετά από έναν ατυχή ελληνοτουρκικό πόλεμο, αλλά ταυτόχρονα και μετά από ένα «δυστυχώς επτωχεύσαμεν». Είχαμε δύο νικηφόρους Βαλκανικούς Πολέμους, μία συμμετοχή στον Α΄ Παγκόσμιο Πόλεμο, αλλά και εκστρατεία στη Μικρά Ασία.

Το 1933, επίσης, βρήκε ο πολιτικός κόσμος τη δύναμη να αναδιοργανώσει τις Ένοπλες Δυνάμεις και είχαμε την εποποιία του 1940 και 1941.

Σήμερα, κυρίες και κύριοι συνάδελφοι, επειδή τα γεωστρατηγικά και τα γεωπολιτικά δεδομένα αλλάζουν και επειδή οι προκλήσεις είναι ολοφάνερες, θα πρέπει να βρούμε την πολιτική δύναμη και να προβούμε στην αναδιοργάνωση και ανασυγκρότηση των Ενόπλων Δυνάμεών μας, γιατί είναι η μόνη ευκαιρία. Έχουμε έναν επίτιμο Αρχηγό ΓΕΕΘΑ, σήμερα Υπουργό Εθνικής Άμυνας. Θα μπορούσε και μπορεί να το προχωρήσει και να το πράξει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε,

Κύριε Υπουργέ, κυρίες και κύριοι συνάδελφοι, αναμέναμε από την Κυβέρνηση εδώ και τέσσερα χρόνια να φέρει ένα νομοσχέδιο με στόχο την ενδυνάμωση της επιχειρησιακής δυνατότητας των Ενόπλων Δυνάμεων. Δυστυχώς, όμως, αντί να έρθει ένα νομοσχέδιο που θα εκσυγχρόνιζε τις Ένοπλες Δυνάμεις, έρχεται για μία ακόμη φορά από την Κυβέρνηση του ΣΥΡΙΖΑ ένα νομοσχέδιο με κομματική και ρουσφετολογική στόχευση.

Υπάρχουν άρθρα στο παρόν νομοσχέδιο που αντανακλούν τις μόνιμες ιδεοληψίες της Αριστεράς. Ενδεικτικά να αναφέρω το άρθρο 10, με το οποίο ουσιαστικά καταργείται η αριστεία. Με το άρθρο αυτό αλλάζουν εντελώς τα κριτήρια προαγωγής και εξέλιξης των αξιωματικών. Δίνεται η δυνατότητα προαγωγής κατ’ εκλογή αξιωματικών που επιτυγχάνουν χαμηλές βαθμολογίες. Πλέον θα θεωρείται επιτυχής αποφοίτηση από τα σχολεία με βαθμολογία «10» και άνω.

Επιπλέον, με το παρόν νομοσχέδιο το όριο της βαθμολογίας «λίαν καλώς» πέφτει στον βαθμό «15» από «17» που ισχύει σήμερα. Χαμηλώνουν δηλαδή τα κριτήρια προαγωγής των αξιωματικών και τα κίνητρα για την επιδίωξη της αριστείας.

Επίσης, το άρθρο 23 ακολουθεί τις ίδιες ιδεοληψίες. Το άρθρο αυτό σε μια περίοδο κλιμάκωσης της τουρκικής προκλητικότητας πλήττει το αξιόμαχο των Ενόπλων Δυνάμεων. Το άρθρο αυτό αλλάζει τη σύσταση των επιτροπών για τους αντιρρησίες συνείδησης. Μειώνει τους αξιωματικούς των Ενόπλων Δυνάμεων από δυο που είναι σήμερα σε έναν και αυξάνει τους καθηγητές ΑΕΙ από δυο σε τρεις. Και μάλιστα στην αιτιολογική έκθεση δικαιολογείτε αυτήν την κίνηση με το επιχείρημα ότι η κρίση της επιτροπής πρέπει να είναι αμερόληπτη και ανεξάρτητη. Δηλαδή, όλα αυτά τα χρόνια, κύριε Υπουργέ, οι επιτροπές αυτές δεν είχαν αμερόληπτη και ανεξάρτητη κρίση;

Ως απόφοιτος στρατιωτικής σχολής θεωρώ ότι με αυτόν τον τρόπο απαξιώνετε ξεκάθαρα τα στελέχη των Ενόπλων Δυνάμεων. Δεν τους εμπιστεύεστε, κύριε Υπουργέ; Για ποιον λόγο το κάνετε αυτό; Νομίζω ότι τους οφείλετε μια απάντηση.

Κυρίες και κύριοι της Κυβέρνησης, γνωρίζετε καλά ότι η χώρα μας βρίσκεται σε μια ευαίσθητη περιοχή. Το αξιόμαχο των Ενόπλων Δυνάμεων είναι ζωτικής σημασίας. Εσείς, αντί να μεριμνάτε γι’ αυτό, με το άρθρο 23 μειώνετε τη θητεία στους αντιρρησίες συνείδησης κατά δυο μήνες και ουσιαστικά τους εξισώνετε με τους οπλίτες που υπηρετούν τη θητεία τους στα ακριτικά μέρη της πατρίδας μας. Δηλαδή, κύριε Υπουργέ, θεωρείτε ότι ο οπλίτης που υπηρετεί σε φυλάκιο του Έβρου ή στα νησιά μας πρέπει να είναι ισότιμος με τον αντιρρησία συνείδησης που θα επιλέξει να υπηρετήσει τη θητεία του σε κάποιο δήμο της περιοχής του; Σίγουρα η αλλαγή αυτή είναι προς τη λάθος κατεύθυνση και σας καλώ να το ξαναδείτε έστω και την τελευταία στιγμή.

Ακόμα με το άρθρο 15 διασαλεύεται η πειθαρχία των Ενόπλων Δυνάμεων. Ειδικά εσείς, κύριε Υπουργέ, που απουσιάζετε –δεν είναι εδώ κανείς Υπουργός αυτήν τη στιγμή- που έχετε υπηρετήσει χρόνια στις Ένοπλες Δυνάμεις γνωρίζετε πόσο σημαντική είναι η πειθαρχία στο στράτευμα. Με το συγκεκριμένο άρθρο καθορίζεται η σύσταση Γραφείων Νομικής Προστασίας Στελεχών. Γνωρίζετε πολύ καλά ότι το συγκεκριμένο άρθρο απαξιώνει τον θεσμό του διοικητή, ο οποίος με βάση τους στρατιωτικούς κανονισμούς είναι υπεύθυνος για το προσωπικό της μονάδας. Ουσιαστικά, βάζετε κομματική επίβλεψη μέσα στις διευθύνσεις.

Αναρωτιέμαι τι χρειάζονται αυτά τα γραφεία. Έχετε ενδείξεις κακοδιοίκησης ή κατάχρησης εξουσίας στο στράτευμα; Κι αν ναι, πόσα είναι αυτά τα περιστατικά ετησίως; Επίσης, αυτά τα γραφεία υπάρχουν σε άλλα Υπουργεία;

Αν θέλετε ένα θεσμό βοήθειας των στελεχών, θα μπορούσε να δημιουργηθεί για παράδειγμα ένας διακλαδικός συνήγορος του στρατιωτικού. Μια ανεξάρτητη, δηλαδή, διοικητική αρχή που θα υπάγεται απευθείας στον Υπουργό για την προστασία των εργαζομένων στις Ένοπλες Δυνάμεις στα πρότυπα του Συνηγόρου του Πολίτη. Ο συνήγορος του στρατιωτικού είναι ένας θεσμός που αποτελεί πραγματικότητα και παράδοση ετών σε πολλές αναπτυγμένες χώρες, όπως στην Γερμανία, την Ολλανδία, τον Καναδά και την Αυστραλία.

Καταθέτω στα Πρακτικά προς ενημέρωσή σας τις σχετικές πληροφορίες για τη λειτουργία του θεσμού αυτού σ’ αυτές τις χώρες που ανέφερα.

(Στο σημείο αυτό ο Βουλευτής κ. Αθανάσιος Καββαδάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, θα ήθελα να αναφερθώ και στο θέμα που έθιξαν στην Επιτροπή Άμυνας οι εκπρόσωποι του Συλλόγου Αποφοίτων της Σχολής Τεχνικών Υπαξιωματικών Αεροπορίας, της Σχολής Υπαξιωματικών Διοικητικών Αεροπορίας και των Ιπταμένων Ραδιοναυτίλων.

Με το άρθρο 32 και την παράγραφο 1 δημιουργούνται ανισότητες σε βάρος των αξιωματικών των προερχόμενων από παραγωγικές σχολές υπαξιωματικών, λειτουργώντας ευεργετικά υπέρ των εθελοντών που μονιμοποιήθηκαν με τον ν.445/1974 και των εθελοντριών που μονιμοποιήθηκαν με τον ν.705/1977.

Είναι πραγματικά λυπηρό ότι η συγκεκριμένη διάταξη, κατά τη δημόσια διαβούλευση του νομοσχεδίου δεν εντασσόταν σε αυτό, αλλά κατατέθηκε αιφνιδίως προς συζήτηση και εξέταση στις επιτροπές, μη δίνοντας τη δυνατότητα να σχολιαστεί αναλόγως από τους αποφοίτους των Ανώτερων Στρατιωτικών Σχολών Υπαξιωματικών.

Είναι ένα σημαντικό θέμα, κύριε Υπουργέ, και προτείνω είτε να αποσυρθεί η συγκεκριμένη παράγραφος είτε να προστεθεί νέα διάταξη, βάσει του υπομνήματος του Συντονιστικού Συμβουλίου των Συλλόγων των Αποφοίτων ΑΣΣΥ της Πολεμικής Αεροπορίας.

Κλείνοντας, θα ήθελα να αναφερθώ στο θέμα που προέκυψε με τις ομοσπονδίες και γενικά με τα συνδικαλιστικά όργανα των στρατιωτικών. Για όσους δεν το γνωρίζουν υπήρξε μία μακρά δικαστική διαμάχη μεταξύ της ΠΟΕΣ και της ΠΟΜΕΝΣ. Η διαμάχη αυτή έληξε τελεσίδικα στο δικαστήριο και πρωτοβάθμια και σε εφετειακό βαθμό, όπου κρίθηκε η Ομοσπονδία ΠΟΜΕΝΣ. Όλα τα πρωτοβάθμια σωματεία μπορούν να ενταχθούν σε αυτήν.

Νομίζω είναι ξεκάθαρο ότι η θεσμική Ομοσπονδία που εκπροσωπεί τους στρατιωτικούς είναι μία και αυτή είναι η ΠΟΜΕΝΣ. Δεν χρειάζεται να θεσμοθετηθεί άλλο όργανο εκπροσώπησης. Όλες οι πρωτοβάθμιες ενώσεις έχουν κληθεί να ενταχθούν στις διαδικασίες της.

Κυρίες και κύριοι συνάδελφοι, θέλω να τονίσω για μία ακόμη φορά την ιδεοληπτική αντιμετώπιση της Κυβέρνησης ΣΥΡΙΖΑ προς τις Ένοπλες Δυνάμεις. Αντί να φέρετε ένα νομοσχέδιο που ρυθμίζει τις επιχειρησιακές ικανότητες και την αναβάθμιση των τριών όπλων των Ενόπλων Δυνάμεων, φέρνετε και πάλι ένα νομοσχέδιο τακτοποιήσεων και προεκλογικών εξυπηρετήσεων.

Το νομοσχέδιο αυτό απαξιώνει τα φλέγοντα ζητήματα, τα οποία απασχολούν τις Ένοπλες Δυνάμεις και γι’ αυτό το καταψηφίζουμε επί της αρχής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μπαλλής από τον ΣΥΡΙΖΑ.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Ευχαριστώ πολύ, κύριε Πρόεδρε.

Κύριοι συνάδελφοι, από την πρώτη συνεδρίαση της επιτροπής, αλλά και στη διάρκεια της σημερινής συζήτησης σε αυτό το νομοσχέδιο, φάνηκαν οι δύο διαφορετικές λογικές σχετικά με τη λειτουργία του στρατού, την αντιμετώπιση των ένστολων, τη θέση τους και τον ρόλο τους, τις υποχρεώσεις και τα δικαιώματά τους.

Η μία αντίληψη θέλει τον στρατό και το έμψυχο δυναμικό του να υπάρχουν και να λειτουργούν ξεχωριστά και αυτόνομα, ασχέτως του τι ισχύει και τι συμβαίνει στο ευρύτερο περιβάλλον και τον κοινωνικό χώρο, σαν ένα κλειστό σύστημα διατήρησης και αναπαραγωγής μιας ιδιαίτερης σχέσης εξουσίας και ιεραρχίας, ξέχωρα από κοινωνικές εξελίξεις, αναγκαιότητες, ξέχωρα από τα ανθρώπινα και κοινωνικά χαρακτηριστικά που πρέπει να έχει η διαχείριση των ανθρώπινων πόρων των Ενόπλων Δυνάμεων.

Η άλλη αντίληψη είναι αυτή που βλέπει τον στρατό και τους ένστολους ως οργανικό μέρος της ίδιας της κοινωνίας, φυσικά με όλες τις απαιτήσεις που προκύπτουν από τον ρόλο και την αποστολή τους, δηλαδή την άμυνα της χώρας, την προστασία των συνόρων, την προάσπιση των εθνικών συμφερόντων, με ανθρώπους όμως που είναι μέλη της κοινωνίας, με υποχρεώσεις λόγω της θέσης τους, αλλά και με δικαιώματα.

Είναι αντίληψη που πρεσβεύει ότι με αυτόν τον τρόπο, δηλαδή με αναγνώριση των δικαιωμάτων των ένστολων, σεβασμό της προσωπικότητάς τους, με λογική στην αντιμετώπιση των προβλημάτων, σεβασμό στην ιεραρχία και την αναγκαία πειθαρχία αλλά και με ισοτιμία, δικαιοσύνη και διάθεση κατανόησης, εν τέλει ένα στρατό με στελέχη που έχουν υψηλό φρόνημα, έχεις και πιο αποτελεσματικό στρατό.

Είμαι βέβαιος ότι αν όχι σε όλους μας, τουλάχιστον στους περισσότερους, είναι γνωστή από τα χρόνια της θητείας η φράση που λέει «εκεί που τελειώνει η λογική, αρχίζει ο στρατός». Είναι δυνατόν ακόμη σήμερα ο στρατός να λειτουργεί έτσι; Είναι δυνατόν να αγνοούμε τι συμβαίνει στην οργάνωση και λειτουργία του στρατεύματος όλων των υπόλοιπων ευρωπαϊκών κρατών, ναι και στη Φινλανδία και στη Σουηδία και αλλού;

Είναι δυνατό ρυθμίσεις που εισάγουν, με διστακτικά μάλιστα βήματα, τη δημοκρατική αντίληψη στο στρατό, να απορρίπτονται ως «επικίνδυνες»; Ένας στρατός με δημοκρατική αντίληψη και λειτουργία είναι η καλύτερη διασφάλιση ότι παραμένει αυστηρά και πιστά στα καθήκοντά του και μόνο.

Ανέφερε ο εισηγητής της Αντιπολίτευσης ότι περίμενε η Κυβέρνηση να φέρει ένα νομοσχέδιο που θα αφορούσε σε πολλά άλλα θέματα και όχι στο παρόν, διότι το παρόν νομοσχέδιο, όπως είπε, όπως ακούσαμε δεν είναι μείζονος σημασίας. Και αργότερα ο Αντιπρόεδρος της Νέας Δημοκρατίας διευκρίνισε και τους λόγους γι’ αυτό και μάλιστα επανειλημμένα, με προσωπικές και μειωτικές αναφορές προς τον κύριο Υπουργό Άμυνας, προφανώς στοχεύοντας να πυροδοτήσει μία ένταση σε μία, κατά τα άλλα, ήρεμη συζήτηση.

Ποιοι ήταν αυτοί οι λόγοι; Χαλάμε την πειθαρχία και την ιεραρχία, βάζουμε κομισάριους στο στράτευμα, ευνοούμε τους αντιρρησίες συνείδησης και ωθούμε τους νέους να αποφεύγουν τη στράτευσή τους, επικαλούμενοι αντιρρήσεις για οποιοδήποτε λόγο.

Πού, σύμφωνα με την Αντιπολίτευση, στηρίζονται όλες αυτές οι πονηρές προθέσεις της Κυβέρνησης; Πρώτον, στη δημιουργία των Γραφείων Νομικής Προστασίας. Να θυμίσουμε ότι τα γραφεία αυτά, εκτός από την εξέταση της νομιμότητας των διοικητικών πράξεων από τις οποίες θίγονται τα δικαιώματα των στρατιωτικών και την επίβλεψη της ορθής τήρησης των υποχρεώσεων των ιεραρχικά ανωτέρων, ανά εξάμηνο θα υποβάλουν έκθεση στον υπεύθυνο για τη μέριμνα του προσωπικού Υπουργό, αλλά -ίσως και το κυριότερο- θα υποβάλουν την ίδια έκθεση και στην αρμόδια επιτροπή της Βουλής. Πού ενοχλεί η διαφάνεια;

Αυτά τα γραφεία θα υπάγονται απευθείας στους Αρχηγούς των Γενικών Επιτελείων και αποστολή τους θα είναι να συμβάλουν στη διασφάλιση των δικαιωμάτων των στελεχών και στον έλεγχο της διαφάνειας. Θα εξετάζουν τη νομιμότητα των ατομικών διοικητικών πράξεων της Στρατιωτικής Υπηρεσίας και θα συμβάλουν στην επανόρθωση τυχόν βλαβών.

Με τον τρόπο αυτό θωρακίζεται θεσμικά το νομικό πλαίσιο των Ενόπλων Δυνάμεων. Η αλληλεγγύη, τα ίσα μέτρα και σταθμά, ο σεβασμός, η εμπέδωση και η κατοχύρωση των δικαιωμάτων όλων δεν αποτελούν πολυτέλεια και δεν είναι επιλογή, όπως κατηγορηθήκαμε, κομματική. Είναι συμβατική υποχρέωση ενός κράτους δικαίου. Αποτελεί τον πυρήνα της πολιτικής ύπαρξης, αποτελεί ύψιστη δημοκρατική υποχρέωση και δεν χωράει εκπτώσεις. Κατά τα άλλα βέβαια η ρύθμιση αυτή έρχεται, εκτός των άλλων, να ευθυγραμμίσει τις ελληνικές Ένοπλες Δυνάμεις με άλλα διεθνή πρότυπα.

Δεύτερος λόγος που ακούσαμε για τις κυβερνητικές πονηρές προθέσεις. Είναι οι ρυθμίσεις οι οποίες επιχειρούν να τακτοποιήσουν σε μεγάλο βαθμό το θέμα των ανυπότακτων και των αντιρρησιών συνείδησης. Τι προβλέπεται με το νομοσχέδιο; Εξαλείφεται το αξιόποινο της ανυποταξίας και αίρονται οι νομικές συνέπειες και οι δικογραφίες πάνε στο αρχείο, εφόσον έχουν ήδη καταταγεί στις Ένοπλες Δυνάμεις και εκπλήρωσαν ή εκπληρώνουν τη θητεία τους ή θα καταταγούν προς εκπλήρωση της θητείας μέχρι την 31η Δεκεμβρίου της άλλης χρονιάς.

Ουσιαστικά έτσι προσφέρεται ένα κίνητρο για να παρουσιαστούν και να υπηρετήσουν, να απαλλαγούν από τα τιμωρητικά πολλαπλά πρόστιμα, που για τους περισσότερους φυσικά είναι αδύνατο να εξυπηρετηθούν.

Ακόμη προβλέπεται ότι οι αντιρρησίες συνείδησης, που ήταν ή βρίσκονται σε ανυποταξία όταν αρχίσει να εφαρμόζεται ο νόμος, θα υπάγονται στις ίδιες ρυθμίσεις εφόσον έχουν ήδη εκπληρώσει εναλλακτική υπηρεσία ή έχουν υποβάλει ή θα υποβάλουν δικαιολογητικά για την υπαγωγή τους σε αυτές τις διατάξεις μέχρι το τέλος του χρόνου. Αυτά κυρίως από την Αντιπολίτευση θεωρούνται τα επικίνδυνα για την πειθαρχία του στρατεύματος.

Προφανώς προτιμά έναν στρατό που θα λειτουργεί ως σκοτεινή κηλίδα μέσα σε ένα δημοκρατικό ξέφωτο, έναν στρατό που θα αγνοεί ότι αυτή η χώρα έχει Σύνταγμα και σύστημα δικαίου για όλους τους πολίτες της, έναν στρατό που το σύνηθες θα είναι το παράλογο, που οι συνθήκες του θα κάνουν αβίωτη τη διαβίωση στο στρατόπεδο, που οι αυτοκτονίες θα είναι στην ημερήσια διάταξη.

Οι συνθήκες στα στρατόπεδα και εν γένει στην αντίληψη λειτουργίας είναι άμοιρες της ευθύνης για τις εβδομήντα τέσσερις καταγεγραμμένες αυτοκτονίες ένστολων την περίοδο 2000-2016; Από αυτούς πενήντα έξι ήταν οπλίτες και δέκα οκτώ ήταν στελέχη του στρατεύματος. Αυτές τις συνθήκες τελειώνοντας τονίζω ότι φιλοδοξεί να βελτιώσει το νομοσχέδιο.

Συνοπτικά, πέρα των παραπάνω, περιλαμβάνει τις ρυθμίσεις για τις μεταθέσεις, για την κατάταξη και τη θητεία και κυρίως ρυθμίσεις με κοινωνικό πρόσημο για άτομα και οικογένειες οι οποίες αντιμετωπίζουν πρόβλημα οικονομικό, κοινωνικό ή πρόβλημα υγείας, με ρυθμίσεις για τρίτεκνους και πολύτεκνους, πάσχοντες από σοβαρές παθήσεις, οικογενειάρχες με παιδιά που χρήζουν ειδικής αντιμετώπισης και φροντίδας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα την τέταρτη, αν θυμάμαι καλά, νομοθετική πρωτοβουλία της Κυβέρνησης στον τομέα της άμυνας τα τελευταία τέσσερα χρόνια.

Κι επειδή λογικά πρόκειται για την τελευταία νομοθετική πρωτοβουλία αυτής της Κυβέρνησης στο συγκεκριμένο τομέα, αυτόν της άμυνας, έχει νομίζω ιδιαίτερη σημασία να επιχειρήσουμε ένα μικρό απολογισμό για το τι συνεισέφερε και η συγκεκριμένη Κυβέρνηση, αρχικά συγκυβέρνηση Ανεξαρτήτων Ελλήνων και ΣΥΡΙΖΑ και τώρα ΣΥΡΙΖΑ, στο συγκεκριμένο τομέα.

Θα περίμενε κάποιος, κυρίες και κύριοι συνάδελφοι, ότι, στον μεταβαλλόμενο κόσμο στον οποίο σήμερα ζούμε, που έχει πραγματικές και τρομακτικές συνέπειες τόσο στη φύση όσο και στην έκταση και στον αριθμό των απειλών, ως πολιτικό σύστημα θα συζητούσαμε μία σειρά από ζητήματα, πολύ συγκεκριμένα θέματα, τα οποία άπτονται της συγκεκριμένης σύγχρονης εποχής.

Θα συζητούσαμε, για παράδειγμα, τον καθορισμό προτεραιοτήτων σχετικά με τις απειλές που πρόκειται να αντιμετωπιστούν. Θα έπρεπε να εξετάζουμε την ανακατανομή των ανθρώπινων πόρων στις Ένοπλες Δυνάμεις, έτσι ώστε να είναι εφικτή η κάλυψη των αναγκών που απορρέουν από την προοπτική αντιμετώπισης όλου του φάσματος των απειλών. Θα έπρεπε να αναδιοργανώναμε τις εξοπλιστικές δαπάνες σύμφωνα με τις προτεραιότητες, ώστε να επιτευχθεί η εκπαίδευση προσωπικού και η προμήθεια εξοπλισμού για την αντιμετώπιση όλων των σύγχρονων απειλών, από τον κυβερνοπόλεμο, από τον νομοπόλεμο, τις πληροφοριακές επιχειρήσεις, τον υβριδικό πόλεμο. Και θα προσπαθούσαμε να δούμε πώς να εξοικονομήσουμε πόρους, ώστε να προκύψουν πραγματικές αντιμετωπίσεις μέσω της κατάργησης παρωχημένων δομών και δραστηριοτήτων.

Αντί αυτών, όμως, κυρίες και κύριοι συνάδελφοι, συζητάμε τελικά σε όλα τα νομοσχέδια μία σειρά από κατηγορίες διατάξεων που δυστυχώς φαίνεται ότι επαναλαμβάνονται, σχεδόν με μία ιδεοληπτική εμμονή.

Η πρώτη από αυτές είναι, παραδείγματος χάριν, εκείνες οι διατάξεις που στοχεύουν στην εξάλειψη κάθε έννοιας αριστείας στις Ένοπλες Δυνάμεις, όπως για παράδειγμα στο άρθρο 10. Γιατί, κύριοι Υπουργοί, τι άλλο θα μπορούσε να συνιστά η μείωση των ορίων επιτυχούς αποφοίτησης σε υποχρεωτικά σχολεία για αξιωματικούς που είναι απαραίτητα για την προαγωγή τους;

Βεβαίως, αυτή δεν είναι η πρώτη φορά. Θυμίζω ότι σε παλαιότερο νομοσχέδιο η Κυβέρνηση θέσπιζε την αναδρομική ισχύ στην αλλαγή της κλίμακας βαθμολογίας των σχολών και των σχολείων των Ενόπλων Δυνάμεων. Ήταν μία διάταξη, βεβαίως, που δεν έκανε τίποτα άλλο παρά να ικανοποιήσει καθαρά πελατειακά αιτήματα και μάλιστα εις βάρος στελεχών που κοπίασαν πάρα πολύ προκειμένου να πετύχουν τις βαθμολογίες που θα τους επιτρέψουν μία καλύτερη ανέλιξη στο στράτευμα.

Μία δεύτερη προσφιλής κατηγορία διατάξεων έχει να κάνει με την κομματικοποίηση του στρατεύματος. Και προφανώς, τη δική σας Κυβέρνηση θα τη γράψει η ιστορία γιατί νομοθετήσατε τον συνδικαλισμό στις Ένοπλες Δυνάμεις. Δυστυχώς θα σας γράψει για λάθος λόγους. Διότι κανείς δεν μπορεί να ξεχάσει ότι η τότε ηγεσία του Υπουργείου Άμυνας υιοθέτησε μία τροπολογία Βουλευτών, αυτολεξεί, για τον συνδικαλισμό στις Ένοπλες Δυνάμεις, μία τροπολογία που ήρθε να προσδώσει έναν νομιμοποιητικό μανδύα σ’ ένα υφιστάμενο καθεστώς ενώσεων, σωματείων, ομοσπονδιών, που δυστυχώς ή ευτυχώς ανατράπηκε από τα δικαστήρια.

Ένα τρίτο ζήτημα που έρχεται και ξαναέρχεται συνεχώς μέσω της νομοθέτησής σας στο συγκεκριμένο τομέα είναι αυτό της υπονόμευσης της πειθαρχίας των Ενόπλων Δυνάμεων. Το γεγονός ότι η πειθαρχία και η ιεραρχία είναι βασικές αρχές στις οποίες εδράζεται το οικοδόμημα του στρατού, η συνοχή του και η αποτελεσματικότητα, δυστυχώς φαίνεται ότι δεν ενδιαφέρει κανέναν στην Κυβέρνηση.

Και δεν είναι μόνο το άρθρο 15, κυρίες και κύριοι της Κυβέρνησης, που προβλέπει τη σύσταση γραφείου νομικής προστασίας. Θυμάστε ότι παλαιότερα είχε θεσμοθετηθεί το γραφείο ψυχολογικής υποστήριξης, το οποίο κι αυτό στην πράξη δημιουργούσε ζητήματα, όχι μόνο στην στρατιωτική ιεραρχία.

Ένα τέταρτο ζήτημα, όσον αφορά τη νομοθέτηση που έχετε κάνει στο συγκεκριμένο τομέα, έχει να κάνει με το αξιόμαχο των Ενόπλων Δυνάμεων. Εδώ πρέπει να ξεκαθαρίσουμε κάτι. Ηθικά και ως προς το χρέος του προς την πατρίδα, ο οπλίτης ο οποίος υπηρετεί τη θητεία του στον Έβρο, στα νησιά του Αιγαίου, δεν μπορεί να είναι ισότιμος στη μεταχείρισή του με τον αντιρρησία συνείδησης, που θα επιλέξει να υπηρετήσει τη θητεία του ως υπάλληλος στον δήμο.

Δεν γίνεται, λοιπόν, να εξομοιώνεται ο αντιρρησίας συνείδησης με τον οπλίτη ο οποίος υπηρετεί κανονικά τη θητεία του, ούτε να καταργείται η δυνατότητα του Υπουργού Εθνικής Άμυνας να αναστέλλει σε περίοδο πολέμου τις διατάξεις για την εναλλακτική υπηρεσία. Βεβαίως, να θυμίσω ότι ούτε εδώ είναι η πρώτη φορά. Το ζήτημα των αντιρρησιών συνείδησης διατρέχει όλες τις νομοθετικές πρωτοβουλίες της παρούσας Κυβέρνησης.

Ένα πέμπτο ζήτημα, συναφές, βεβαίως, με το προηγούμενο, είναι ότι σε κάθε νομοθετική πρωτοβουλία η Κυβέρνηση δεν χάνει την ευκαιρία να απαξιώσει και το κύρος των στελεχών των Ενόπλων Δυνάμεων. Αυτήν τη φορά βρήκε να αλλάξει τη σύνθεση της Ειδικής Επιτροπής των Αντιρρησιών Συνείδησης, ως παροχή υποτίθεται περισσότερων εγγυήσεων αμερόληπτης και ανεξάρτητης κρίσης της επιτροπής. Εδώ νομίζω, κυρίες και κύριοι Υπουργοί, πως τα σχόλια περιττεύουν.

Θα ήθελα τέλος να κάνω ένα σχόλιο. Αυτό το νομοσχέδιο, όπως και τα προηγούμενα της Κυβέρνησης, συμβάλλει υποτίθεται στον εκδημοκρατισμό των Ενόπλων Δυνάμεων. Και είναι πραγματικά θλιβερό να ακούγεται σε αυτήν την Αίθουσα ότι ακόμα και σήμερα τίθεται τέτοιο είδους ζήτημα. Γιατί πρωτίστως θα έπρεπε όλοι να γνωρίζετε ότι η αποστολή των Ενόπλων Δυνάμεων είναι ακριβώς η προστασία του δημοκρατικού πολιτεύματος της χώρας.

Και δεν υπάρχει καμμία αμφιβολία ότι εάν ποτέ τα στελέχη των Ενόπλων Δυνάμεων κληθούν να δείξουν την αποτρεπτική τους ισχύ προς κάθε εξωτερικό εχθρό, θα το κάνουν για να υπερασπιστούν τα συμφέροντα όλων των Ελλήνων ανεξαρτήτως ιδεολογικών πεποιθήσεων.

Αυτοί, όμως, κυρίες και κύριοι συνάδελφοι, είναι λίγο-πολύ οι προβληματισμοί του ΣΥΡΙΖΑ για τις Ένοπλες Δυνάμεις. Το σημερινό νομοσχέδιο είναι πράγματι μια πολύ καλή ευκαιρία για να δούμε τι έκανε ο ΣΥΡΙΖΑ συνολικά στον τομέα της άμυνας. Γιατί έχοντας όλη μας την προσοχή στραμμένη στα δυσεπίλυτα προβλήματα που συσσώρευσε αυτή η τετραετής συγκυβέρνηση. έχουμε σταματήσει, δυστυχώς, πλέον να εξετάζουμε το κατά πόσον έχουν υλοποιηθεί όλες αυτές οι μεγαλοστομίες που είχαν ακουστεί τα προηγούμενα χρόνια όσον αφορά την επιχειρησιακή αναβάθμιση των Ενόπλων Δυνάμεων, που είναι και το πραγματικό ζήτημα που θα έπρεπε κανονικά να μας απασχολεί.

Πράγματι όλα αυτά τα χρόνια έχουν εξαγγελθεί και δεν έχει γίνει απολύτως τίποτα στους παρακάτω τομείς: Αναδιοργάνωση, διακλαδικότητα, νέα δόγματα. Δεν έχει γίνει τίποτα ουσιαστικό όσον αφορά τους εξοπλισμούς και τη συντήρηση υλικού. Δεν έχει γίνει τίποτα ουσιαστικό στην εκπαίδευση προσωπικού. Τη στιγμή μάλιστα που λόγω της γεωπολιτικής ρευστότητας στην περιοχή ο αριθμός των απειλών έχει πολλαπλασιαστεί, ενώ υπάρχει και η δυνατότητα αποφασιστικού πλήγματος χωρίς την ανάληψη των κλασσικών επιχειρήσεων, δυστυχώς η Κυβέρνηση του ΣΥΡΙΖΑ δεν ασχολείται με τίποτα άλλο, δεν ασχολείται με τα ουσιαστικά προβλήματα των Ενόπλων Δυνάμεων και σίγουρα δεν ασχολείται δυστυχώς με τα ουσιαστικά προβλήματα της εθνικής μας άμυνας.

Κλείνω με ένα περίφημο σχόλιο για τον κοινωνικό ρόλο του στρατού. Καλό είναι, κυρίες και κύριοι συνάδελφοι, να θυμόμαστε ότι η αποστολή των Ενόπλων Δυνάμεων είναι η διασφάλιση της αποτρεπτικής ισχύος της πατρίδας μας. Και εάν μπορεί εκτός απ’ αυτήν, να βοηθήσει και σε άλλες αποστολές, τότε βεβαίως καλώς να το κάνει. Δεν μπορεί, όμως, ο λόγος ύπαρξής της να είναι αλλότριος από την αποστολή των Ενόπλων Δυνάμεων ούτε να σπαταλούνται οι ανθρώπινοι και οι οικονομικοί πόροι του στρατεύματος σε άλλους σκοπούς. Είναι πόροι που ειδικά στις μέρες μας και ειδικά με την κρίση, που περνάει και πέρασε η πατρίδα μας, είναι δυστυχώς περιορισμένοι.

Όποτε χρειάστηκε, οι Ένοπλες Δυνάμεις προσέφεραν ανθρώπινο δυναμικό, μέσα και τεχνογνωσία στην ελληνική κοινωνία. Και είμαι βέβαιος ότι το ίδιο θα ξανακάνουν όποτε χρειαστεί.

Και το δικό μας χρέος ως πολιτικό σύστημα είναι οι Ένοπλες Δυνάμεις να το κάνουν αυτό με το περίσσευμά τους και όχι με το υστέρημά τους, όπως έχει συμβεί πολλές φορές τα τελευταία χρόνια και όπως δυστυχώς τους βάζετε ακόμα και σήμερα να το κάνουν. Και μέσα απ’ αυτό νομίζω ότι θα κριθούμε στο τέλος της ημέρας όλοι μας.

Θα πω πολύ λίγα λόγια για τις τροπολογίες. Όσον αφορά την τροπολογία με γενικό αριθμό 2102 και ειδικό 97 θα ψηφίσουμε «παρών». Όσον αφορά την τροπολογία με γενικό αριθμό 2099 και ειδικό 94 θα ψηφίσουμε «όχι», παρ’ ότι συμφωνούμε επί της αρχής, αλλά δεν μπορούμε να συμφωνήσουμε με τον τρόπο που είναι διατυπωμένο, καθόσον θα επεκταθεί και η δικαστική συμπαράσταση σε ένα μεγάλο αριθμό ατόμων που δεν το δικαιούνται.

Όσον αφορά την τροπολογία με γενικό αριθμό 2100 και ειδικό 95 θα ψηφίσουμε «όχι». Στην τροπολογία με γενικό αριθμό 2101 και ειδικό 96 θα ψηφίσουμε «παρών». Στην τροπολογία με γενικό αριθμό 2104 και ειδικό 99 θα ψηφίσουμε «παρών», διότι απαραίτητη προϋπόθεση είναι παραμονή των οπλιτών αυτών σε μονάδες αυξημένης επιχειρησιακής ετοιμότητας σε όλη τη διάρκεια της θητείας τους. Επίσης, «παρών» θα ψηφίσουμε στην τροπολογία με γενικό αριθμό 2105 και ειδικό 100. Στην τροπολογία με γενικό αριθμό 2103 και ειδικό 98, που αφορά την ενίσχυση επιχειρήσεων έκδοσης εφημερίδων πανελλήνιας κυκλοφορίας, ψηφίζουμε «ναι». Στην τροπολογία με γενικό αριθμό 2106 και ειδικό 98 ψηφίζουμε «όχι».

Στην τροπολογία με γενικό αριθμό 2108 και ειδικό 103 ψηφίζουμε «όχι». Στην τροπολογία με γενικό αριθμό 2107 και ειδικό 102 ψηφίζουμε «όχι». Στην τροπολογία με γενικό αριθμό 2109 και ειδικό 104 ψηφίζουμε «όχι». Στην τροπολογία με γενικό αριθμό 2112 και ειδικό 105 ψηφίζουμε «ναι». Για τις υπόλοιπες δεν ξέρουμε ακόμα εάν τις υιοθετεί ή όχι ο κύριος Υπουργός.

Θα μου επιτρέψετε ένα τελικό σχόλιο. Συζητάμε πάλι ένα νομοσχέδιο. Σας διάβασα μόλις πριν από λίγο πάνω από δεκαπέντε τροπολογίες. Δυστυχώς, ακόμα και την τελευταία στιγμή, κύριοι Υπουργοί, έρχονται τροπολογίες, τις οποίες δεν έχουμε τη δυνατότητα να προλάβουμε να μελετήσουμε. Σε λίγο ξεκινάει και η ψηφοφορία. Για άλλη μια φορά παρουσιάζετε ένα κακό παράδειγμα νομοθέτησης. Δυστυχώς, αυτή η Κυβέρνηση έχει σπάσει κάθε ρεκόρ σε αυτόν τον τομέα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις εκπαιδευτικοί συνοδοί τους από 15ο Δημοτικό Σχολείο Ευόσμου Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο θα πάρει τώρα ο κ. Τζαμακλής από τον ΣΥΡΙΖΑ και θα ακολουθήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Κύριε Πρόεδρε, μπορώ να έχω τον λόγο για μισό λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κύριε Υπουργέ.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Καταθέτω στη Γραμματεία τις νομοτεχνικές βελτιώσεις, για να μπορέσουν να μοιραστούν στους κυρίους Βουλευτές και τις κυρίες Βουλεύτριες.

(Στο σημείο αυτό ο Αναπληρωτής Υπουργός Εθνικής Άμυνας κ. Παναγιώτης Ρήγας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 265-267)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, επανέρχομαι με την προτροπή, κύριοι Υπουργοί, να μας πείτε για τις βουλευτικές τροπολογίες, γιατί ολοκληρώνεται ο κατάλογος. Ήδη, οι μισοί εκ των Κοινοβουλευτικών, που πρόκειται να παρέμβουν, έχουν μιλήσει και απομένουν συγκεκριμένα τέσσερις Βουλευτές και κλείνουμε. Δεν θα πρέπει το Σώμα να ξέρει ποιες κάνετε και ποιες δεν κάνετε δεκτές;

Τον λόγο έχει ο κ. Τζαμακλής.

**ΧΑΡΙΛΑΟΣ ΤΖΑΜΑΚΛΗΣ:** Ευχαριστώ, κύριε Πρόεδρε.

Κύριε Υπουργέ, εάν η τροπολογία που καταθέσαμε -ο κ. Καραγιαννίδης, ο κ. Σιμορέλης και εγώ- γίνεται δεκτή να μην το ποθετηθώ, γιατί επ’ αυτού θα μιλήσω. Είναι αυτή, που αφορά τη συμπερίληψη του θεσμού της δικαστικής συμπαράστασης στις περιπτώσεις των κοινωνικών κριτηρίων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζαμακλή, συγγνώμη, γίνεται λόγος για την τροπολογία με αριθμό 2099;

**ΧΑΡΙΛΑΟΣ ΤΖΑΜΑΚΛΗΣ:** Δεν έχω τον αριθμό της, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Για την προσθήκη κοινωνικού κριτηρίου. Είναι η τροπολογία με γενικό αριθμό 2099 και ειδικό 94.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Δεν την έχω μπροστά μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζαμακλή, επειδή, σας άκουσα και είπατε ότι θέλετε να τοποθετηθείτε επ’ αυτής, θέλετε να σας δώσουμε το δικαίωμα να μιλήσετε στο τέλος, αναμένοντας και από τον Υπουργό αν θα την κάνει δεκτή ή όχι;

**ΧΑΡΙΛΑΟΣ ΤΖΑΜΑΚΛΗΣ:** Αν την κάνει δεκτή ο Υπουργός, δεν έχω λόγο να τοποθετηθώ. Κανένα πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Όπως νομίζετε εσείς. Δεν θέλω να σας στερήσω τον λόγο.

**ΧΑΡΙΛΑΟΣ ΤΖΑΜΑΚΛΗΣ:** Κανένα πρόβλημα. Να μην στερήσω και εγώ τον χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει θέμα χρόνου. Δεν υπάρχει πρόβλημα. Αν θέλετε να τοποθετηθείτε για κάτι άλλο, για το νομοσχέδιο, ευχαρίστως.

**ΧΑΡΙΛΑΟΣ ΤΖΑΜΑΚΛΗΣ:** Ας την υποστηρίξω, κύριε Πρόεδρε. Δεν ξέρω, βέβαια, το αποτέλεσμα.

Κύριοι Υπουργοί, με πρωτοβουλία του υποφαινόμενου και με τη συνυπογραφή του κ. Καραγιαννίδη και του κ. Σιμορέλη κατατέθηκε προχθές μία τροπολογία, που αφορά την παράγραφο 2 του άρθρου 5 του ν.3883/2010 σε σχέση με τα κοινωνικά κριτήρια και τη δυνατότητα των στελεχών να επιλέγουν τόπο προτίμησης.

Η διάταξη αυτή έχει θεσπιστεί το 2010. Έχουμε μία τροπολογία της προς το καλύτερο όπου συμπεριελήφθησαν και άλλες περιπτώσεις με τον ν.4407/2016. Με το συζητούμενο σχέδιο προστίθεται η πάθηση του σακχαρώδους διαβήτη.

Οι τρεις Βουλευτές προτείνουμε, σε αυτές τις περιπτώσεις των κοινωνικών κριτηρίων να συμπεριληφθεί και η ανάθεση με δικαστική απόφαση της δικαστικής συμπαράστασης ενηλίκων προσώπων, που πάσχουν από αναπηρία και είναι συγγενείς των στελεχών των Ενόπλων Δυνάμεων, μέχρι του δευτέρου βαθμού, δηλαδή γονείς και αδέρφια. Δεν είναι απαραίτητο εδώ να μπει η σύζυγος ή τα παιδιά, γιατί υπάρχει σε προηγούμενη διάταξη.

Θέλω να εξηγήσω το εξής: Ενώ προβλέπεται στην τροπολογία, που έγινε το 2016, να μπορούν να προτιμούν τόπο μετάθεσης ή τόπο τοποθέτησης τα στελέχη σε περιπτώσεις, που ανατίθεται η επιμέλεια ατόμου με αναπηρία, η επιμέλεια αυτή είναι στοιχείο της δικαστικής συμπαράστασης.

Δεν μπορεί αυτοτελώς ένα στέλεχος των Ενόπλων Δυνάμεων να ασκήσει αίτηση σε πρωτοδικείο, για να του ανατεθεί επιμέλεια. Αυτό πρέπει να αιτηθεί με αίτηση δικαστικής συμπαράστασης. Επομένως είναι, ας το πούμε έτσι, άνευ αντικειμένου η συμπερίληψη της επιμέλειας ατόμου, αν δεν υπάρχει η συμπερίληψη της δικαστικής συμπαράστασης.

Κατά συνέπεια, νομίζω ότι και για λόγους λογικούς, αλλά και για λόγους τυπικούς και για λόγους ουσιαστικούς θα πρέπει η τροπολογία των τριών Βουλευτών που προανέφερα να γίνει δεκτή.

Ενημερωθήκαμε σήμερα προφορικά -δεν ξέρω αν ισχύει- ότι δεν θα γίνει δεκτή. Δεν έχουμε την αιτιολογία, αλλά νομίζω ότι, κύριε Υπουργέ, πρέπει να συμπεριληφθεί. Σας είπα και πριν ότι είναι ζήτημα λογικής και νομικής ακρίβειας.

Παρακαλώ, λοιπόν, και κάνω έκκληση να τη δεχθείτε. Δεν νομίζω ότι υπάρχει ζήτημα καταχρήσεων από την πλευρά των στελεχών. Άλλωστε, υπάρχει ασφαλιστική δικλείδα. Ενημερώνεται ο εισαγγελέας και αν το Υπουργείο θέλει μια ασφαλιστική δικλείδα περισσότερη, ας υποχρεωθεί το αιτούν στέλεχος να ενημερώνει και το Υπουργείο Εθνικής Άμυνας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Τζαμακλή.

Κυρίες και κύριοι συνάδελφοι, επιτρέψτε μου, πριν δώσω τον λόγο στον κ. Παφίλη, να κάνω μια ανακοινώση προς το Σώμα.

Η Ειδική Μόνιμη Επιτροπή Κοινοβουλευτικής Δεοντολογία καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Ήδη η εισηγήτριά μας έχει αναφερθεί αναλυτικά και στην επιτροπή και εδώ. Θα ήθελα να επαναλάβω ορισμένα πράγματα σε ό,τι αφορά την εκτίμησή μας για αυτό το νομοσχέδιο.

Τι κάνει το νομοσχέδιο; Κάνει κάποιες επιμέρους παρεμβάσεις σε βασικές ενότητες, που αφορούν τη σύνθεση της οντότητας των σημερινών Ενόπλων Δυνάμεων. Κάνει κάποιες ρυθμίσεις αποσπασματικά, που ορισμένες κινούνται σε θετική κατεύθυνση και θα τις ψηφίσουμε. Ωστόσο, στο σύνολό τους απέχουν πολύ από το να ικανοποιήσουν τις προσδοκίες του προσωπικού των Ενόπλων Δυνάμεων, αλλά και του ελληνικού λαού. Και εδώ ξεκινάμε από μια βασική αρχή και ριζική διαφωνία μας με την κατάσταση που υπάρχει σήμερα.

Ποια είναι η αποστολή των Ενόπλων Δυνάμεων της χώρας; Είναι η διασφάλιση των συνόρων, δηλαδή της εδαφικής ακεραιότητας και των κυριαρχικών δικαιωμάτων της χώρας μας. Τελεία. Και συνεχίζουμε: Αποκλειστικά. Αυτή είναι η άποψη του ΚΚΕ και, ανεξάρτητα από το πώς εκφράζεται, η άποψη της συντριπτικής πλειοψηφίας του ελληνικού λαού. Εννοώ, ανεξάρτητα από το πώς εκφράζεται πολιτικά. Όμως, είναι έτσι; Αυτό τον ρόλο έχουν μόνο οι Ένοπλες Δυνάμεις της χώρας μας; Όχι βέβαια. Άλλωστε, ειπώθηκε και από τον Υπουργό κ. Αποστολάκη, ότι είναι παράγοντας ειρήνης και ασφάλειας στην περιοχή και σε ολόκληρο τον κόσμο. Βλέπε ΝΑΤΟ, βλέπε ιμπεριαλισμός, βλέπε Ευρωπαϊκή Ένωση.

Δηλαδή, στο Αφγανιστάν, ο ελληνικός στρατός είναι παράγοντας ασφάλειας; Για τι παράγοντα ασφάλειας μιλάμε; Από τότε που είναι η χώρα μας στο ΝΑΤΟ, αλλά ιδιαίτερα τα τελευταία χρόνια, έχει πλήρως ενταχθεί σε όλους τους σχεδιασμούς του ΝΑΤΟ, που πάντα ήταν το οπλισμένο χέρι του ιμπεριαλισμού, ο αδίστακτος δολοφόνος των λαών, εκείνος που διαφυλάττει τα συμφέροντα του κεφαλαίου, εκείνοι που προστατεύουν με το αίμα των λαών, με καταστροφές, με πολέμους κ.λπ., την κυριαρχία του καπιταλιστικού συστήματος.

Έχει καμμία σχέση η πολιτική του ΝΑΤΟ, όπως τη γνωρίσαμε -θα πω και μετά το 1990, γιατί πριν είναι γνωστή ή τέλος πάντων, δεν έχουμε ώρα να την αναλύσουμε- με τα συμφέροντα του λαού μας; Έχει καμμία σχέση με τα συμφέροντα γενικότερα των λαών της περιοχής, όπου καλούνται οι Ένοπλες Δυνάμεις να υπηρετήσουν τη στρατηγική του;

Μιας και μιλάμε, για να το δούμε και οικονομικά. Ο ελληνικός λαός χρηματοδοτεί με 4,1 δισεκατομμύρια -πάνω από το 2% του ΑΕΠ, έχει πάρει και συγχαρητήρια από τον Τραμπ,έχει γίνει και μνεία να ακολουθήσουν και άλλες χώρες- κάθε χρόνο αδρά. Τι χρηματοδοτεί άραγε; Την προστασία των συνόρων και της εδαφικής ακεραιότητας της χώρας;

Είναι ένα μέρος, βέβαια, και δεν θέλουμε να το διαγράψουμε. Ωστόσο, στην πραγματικότητα, με όλες τις εξελίξεις και με αυτά που ειπώθηκαν, χρηματοδοτεί τη συμμετοχή στα αμερικανονατοϊκά ιμπεριαλιστικά σχέδια. Πολλαπλά τη χρηματοδοτεί. Πώς;

Πρώτον, εξοπλισμοί: Το τι έχει συμβεί όλα αυτά τα χρόνια και το τι συμβαίνει και σήμερα, με την υποχρέωση της χώρας να εξοπλίζεται αποκλειστικά με νατοϊκά όπλα, πέρα από εξαιρέσεις που υπάρχουν για S-300 και TOR-M1, για να κουμπώνουν με τα νατοϊκά. Γιατί άραγε να κουμπώνουν; Γιατί το να κουμπώνουν σημαίνει ότι μπορούν να τα εξουδετερώνουν κιόλας σε μια περίοδο κρίσης, που οι Αμερικάνοι θα πάρουν άλλη θέση, σε μια περίοδο πολέμου. Και υποχρεώνεται να αγοράζει πανάκριβα όπλα και μη αποτελεσματικά για το γεωγραφικό ανάγλυφο, όπως λένε, της χώρας μας και της περιοχής. Και όμως, τα αγοράζει.

Δεύτερον -εδώ έχουμε ξανακάνει το ερώτημα- αυτό που συμβαίνει το τελευταίο διάστημα με τις πολεμικές ασκήσεις είναι ασύλληπτο. Δεν έχει ξανασυμβεί σε καμμία περίοδο της ιστορίας της χώρας. Πόσα δισεκατομμύρια πληρώνει ο ελληνικός λαός! Παράδειγμα, Νορβηγία: Τι δουλειά έχει στη μεγαλύτερη άσκηση μετά τον Ψυχρό Πόλεμο, με τεράστια στρατιωτικά μέσα και πενήντα χιλιάδες προσωπικό, που στείλαμε F-16 για αξιωματικούς; Σε μία ώρα λένε -κι έτσι είναι- δέκα χιλιάδες είναι μόνο τα καύσιμα στα F-16. Πάρτε φθορές, πάρτε προσωπικό, πάρτε ανταλλακτικά, πάρτε επισκευές!

Για ποιον λόγο λοιπόν; Τι δουλειά έχει η Ελλάδα εκεί; Εκπληρώνει διεθνείς υποχρεώσεις; Τι διεθνείς υποχρεώσεις; Για την προετοιμασία του ΝΑΤΟ για πόλεμο με τη Ρωσία; Τι δουλειά έχει στη Μαύρη Θάλασσα, στις τελευταίες ασκήσεις που πήγε; Ποιος είναι ο αντίπαλος; Πείτε μας τα σενάρια.

Τι δουλειά είχε η κοινή άσκηση παλαιότερα Ελλάδας, Ισραήλ και Αμερικανών στο πεδίο των Γρεβενών; Ποιο ήταν το σενάριο; Το Ιράν ήταν. Ποιος πληρώνει; Ο ελληνικός λαός, πέρα από το ότι εμπλέκεται. Έχουν ξεπεράσει κάθε προηγούμενο και είναι ασκήσεις καθαρά επιθετικές, πολεμικού περιεχομένου.

Τρίτον, η δομή των Ενόπλων Δυνάμεων. Το 40% λέει το ΝΑΤΟ κι εφαρμόζεται. Δυνάμεις ταχείας επέμβασης στην υπηρεσία του ΝΑΤΟ! Δηλαδή θα σκοτωθούν οι Έλληνες στρατιώτες και θα πληρώνει ο ελληνικός λαός για αυτό, για τα επιθετικά σχέδια του ΝΑΤΟ; Τι σχέση έχει αυτό με την εθνική άμυνα;

Να πω και κάτι ακόμα. Ο κύριος Πρωθυπουργός παρουσίασε σαν μεγάλη επιτυχία την επιτήρηση του εναέριου χώρου της Βόρειας Μακεδονίας σήμερα, η οποία είναι η δεύτερη επιτήρηση με το Μαυροβούνιο. Αλήθεια, θα πληρώνει ο ελληνικός λαός τα F-16 και δεν ξέρω τι άλλα αεροσκάφη, που θα πάνε για να επιτηρούν; Για ποιον λόγο; Τι συμφέρον έχει; Είναι, λέει, για ασφάλεια στην περιοχή. Ποια ασφάλεια στην περιοχή; Είναι ή δεν είναι αποφάσεις και υποχρεώσεις απέναντι στο ΝΑΤΟ;

Το νομοσχέδιο, λοιπόν -και αυτά είναι πιο ουσιαστικά, πέρα από τα επιμέρους, που εμείς δεν τα υποτιμάμε καθόλου, γιατί αφορούν το προσωπικό των Ενόπλων Δυνάμεων- ουσιαστικά προσαρμόζει ακόμη παραπέρα τις δομές, δηλαδή προσωπικό, υλικό, εκπαίδευση, υπηρεσιακές υποδομές, στις αμερικανονατοϊκές προδιαγραφές.

Για παράδειγμα, τι λέει το ΓΕΕΘΑ; Πρέπει, λέει, να προχωρήσουμε στη διαλειτουργικότητα, για να εκπληρώσουμε τις υποχρεώσεις στο ΝΑΤΟ. Άρα, η διαλειτουργικότητα δεν αφορά την εθνική άμυνα, αφορά τις υποχρεώσεις απέναντι στο ΝΑΤΟ, που είναι ποιες; Ποια είναι τα σχέδια του ΝΑΤΟ σήμερα και όλα τα στρατιωτικά σενάρια; Υπάρχουν στρατιωτικοί που δεν είναι εδώ μέσα και τα ξέρουν. Τα ξέρουμε κι εμείς βέβαια, γιατί διαβάζονται σήμερα. Τι είναι;

Έχει ξεκινήσει από πάνω μέχρι κάτω στα σύνορα της Ρωσίας διάταξη στρατιωτικών δυνάμεων, γίνεται η μεγάλη αντιπαράθεση για το μοίρασμα των αγορών κ.λπ., προβάλλεται συνεχώς -τα είπε και ο κ. Πάιατ, θα πω μετά- ο ρωσικός κίνδυνος -όχι ότι οι Ρώσοι είναι καλοί ή η Σοβιετική Ένωση- και η Ελλάδα είναι μέρος αυτών των πολεμικών σχεδίων.

Δηλαδή τι πρέπει να κάνει η Ελλάδα; Να φτιάξει έτσι τη διαλειτουργικότητα, ώστε να εντάσσεται μέσα στα σχέδια του ΝΑΤΟ.

Αυτό γίνεται πιο φανερό και πιο προκλητικό από την τελευταία επίσκεψη του Διευθυντή του αρμόδιου νατοϊκού τμήματος, που τι απαίτησε; Πρώτον, τη διασύνδεση των απαιτήσεων, τυποποίηση με προτεραιότητες του αμυντικού σχεδιασμού του ΝΑΤΟ.

Ποιος αμυντικός σχεδιασμός; Ξέρετε κανέναν αμυντικό σχεδιασμό του ΝΑΤΟ; Για φέρτε μας εδώ. Ας βγουν οι στρατιωτικοί να μιλήσουν. Έχει σχέδιο άμυνας το ΝΑΤΟ ή έχει σχέδιο επίθεσης; Φυσικά, πάντα έχεις άμυνα, γιατί μπορεί να χάσεις στην επίθεση. Είναι επιθετικά τα σχέδιά του ή όχι; Είναι επιθετικά.

Δεύτερον, απαίτησε τον έλεγχο εφαρμογής των προτύπων του ΝΑΤΟ κατά τις ασκήσεις και αξιολογήσεις για τον ελληνικό στρατό, που υποτίθεται αύριο θα υπερασπίσει. Όχι υποτίθεται, το κάνει και θα το κάνει και ο ελληνικός λαός και το έχει αποδείξει στην ιστορία του. Ο ελληνικός στρατός, λοιπόν, τώρα πώς θα αξιολογείται; Με βάση τα νατοϊκά πρότυπα. Για ποιον λόγο; Για να ανταποκρίνεται στις νατοϊκές αποστολές. Φυσικά, θα το κάνει και το κάνουν στελέχη των Ενόπλων Δυνάμεων, γιατί τα ζουν αυτά. Μην κοιτάτε που δεν τα λένε. Ξέρουν πώς φέρονται και οι νατοϊκοί, ξέρουν και τα σχέδια αυτά και ξέρουν και το τι πρέπει να κάνουν, αλλά είναι οι συνθήκες τέτοιες, που δεν μπορούν να εκδηλώνονται ακόμα.

Τρίτον, ο νατοϊκός θα ελέγξει ελληνικές πρωτοβουλίες στην αναβάθμιση της εκπαίδευσης και στην τυποποίηση του ΝΑΤΟ. Θα έχουμε κι ελεγκτή. Δεν είναι μόνο τα μνημόνια και η επιτροπή και όλοι που ελέγχουν. Έχουμε και νατοϊκό. Και εκεί βάζει βαθμό, αν είμαστε καλοί ή αν δεν είμαστε καλοί.

Επομένως, ποια είναι η επιδίωξη; Να ταυτιστεί ο ελληνικός στρατός, οι ελληνικές Ένοπλες Δυνάμεις και τα σχέδια των Ενόπλων Δυνάμεων με τα αντίστοιχα σχέδια του ΝΑΤΟ. Επαναλαμβάνω ότι όλες οι ασκήσεις, που γίνονται -ή τουλάχιστον για να μην πω όλες, θα πω το 99%, για να μην είμαστε απόλυτοι- είναι νατοϊκού προσανατολισμού και νατοϊκής κοπής και χρηματοδοτούνται και από τον λαό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο χρόνο.

Τέταρτο σημείο. Αυτό που συμβαίνει και με την Κυβέρνηση ΣΥΡΙΖΑ, που είναι -υποτίθεται- αντιιμπεριαλιστική και όλα τα υπόλοιπα, είναι ότι η Ελλάδα έχει μετατραπεί σε μία απέραντη βάση. Πάρτε τον χάρτη. Ούτε στην περίοδο του ονομαζόμενου Ψυχρού Πολέμου δεν ήταν έτσι. Τέσσερις καινούργιες βάσεις έχει δώσει τούτη η Κυβέρνηση και έχει και στη διάθεση κι άλλες. Και όχι μόνο άλλες! Θα πω παρακάτω, για να τα ακούσουν τουλάχιστον εκείνοι που μας ακούνε.

Τι σημαίνει αυτό πρακτικά; Ότι η Ελλάδα μετατρέπεται αντικειμενικά σε στόχο, σε μία περίπτωση σύγκρουσης, γενικότερης και περιφερειακής. Τι άλλο σημαίνει η βάση drone στη Λάρισα; Ότι παρακολουθεί και τη μύγα, που πετάει σε ολόκληρη την Ελλάδα. Παραδώσατε στους Αμερικανούς δηλαδή τον έλεγχο του εναέριου χώρου, αλλά και της γης και παντού.

Μάλιστα ο κ. Πάιατ έκανε την τέταρτη, αν δεν κάνω λάθος, ομιλία του. Έχω χάσει τον λογαριασμό. Και ρωτάω, λοιπόν, για τον λογαριασμό αυτό: Από πού ως πού ο Αμερικανός πρέσβης μιλάει στη Σχολή Ευελπίδων, μιλάει στη Σχολή Εθνικής Άμυνας, μιλάει στη Σχολή Ικάρων; Τι είναι; Διοικητής του στρατεύματος; Υπουργός Άμυνας της Ελλάδας; Τι ξεφτίλα είναι αυτή δηλαδή; Ούτε τα προσχήματα δεν κρατάει. Και τι είπε εκτός των άλλων; Πήγε στη Σχολή Εθνικής Άμυνας και είπε για τον πόλεμο στη Συρία, για τους κινδύνους στην περιοχή. Αυτά είπε.

Ρωτάμε, για να απαντήσει ο Υπουργός, τι εννοούσε όταν είπε, διαβάζω ακριβώς: «Πέρα από τη Σούδα, υπάρχουν και άλλες, «μη νόμιμες» τοποθεσίες για τις στρατιωτικές επιχειρήσεις των ΗΠΑ στην περιοχή, για τις οποίες είμαστε ευγνώμονες. Ευχαριστούμε την Κυβέρνηση ΣΥΡΙΖΑ -αυτό λέει- που μας δίνει και «μη νόμιμες». Κι ευχαριστούμε για την εγκατάσταση της τέταρτης αεροπορικής ταξιαρχίας των ΗΠΑ στην Ελλάδα, στην Αλεξανδρούπολη».

Αλήθεια, τι ακριβώς λέει; Για στρατιωτικές επιχειρήσεις των ΗΠΑ στην περιοχή, για τις οποίες είναι ευγνώμονες. Και φαντάζομαι ότι δεν είναι ανθρωπιστικές, είναι δολοφονικές. Και η ιστορία το μαρτυράει: Γιουγκοσλαβία, Αφγανιστάν, Λιβύη, Συρία. Αίμα πολύ, γεμάτο.

Πέρα από αυτό, και με τη χρήση λιμένων και το θέμα της αεροπλοΐας -δεν θέλω να τα επαναλάβω, γιατί ειπώθηκαν, να μην ξοδέψω τον χρόνο μου- τι γίνεται στην πραγματικότητα; Βέβαια, ο Υπουργός κ. Ρήγας, μας είπε ότι με έναν καλό τρόπο καταλαβαίνει την προσέγγιση, αλλά δεν είναι αυτό.

Λοιπόν, ξέρετε, κύριε Ρήγα; Φυλαχτείτε από τέτοιες δηλώσεις, γιατί δεν θα μπορείτε να τις διαψεύσετε μετά. Γιατί, όταν λέγαμε εμείς για Αλεξανδρούπολη και Στεφανοβίκειο και όλα τα υπόλοιπα, μας λέγατε ότι είναι εκτός τόπου και χρόνου. Όταν λέγαμε για πυρηνικά στον Άραξο, παλιότερα οι κυβερνήσεις έλεγαν ότι δεν υπάρχουν και τα βρήκαμε όταν τα πήραν. Τώρα προετοιμάζεται πάλι επιθεώρηση από το ΝΑΤΟ και τους Αμερικανούς, για να εγκατασταθούν. Αυτούς τους σκοπούς υπηρετεί.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Σε ό,τι αφορά τώρα τα προβλήματα του προσωπικού -τελειώνω, κύριε Πρόεδρε- λύνονται; Όχι. Στεγαστικά, ιεραρχία, εξέλιξη, αμοιβές υπερωριών, νυχτερινά, υπηρεσίες, ασφάλεια του εργασιακού χώρου. Δεν λύνονται.

Γίνονται κάποιες παρεμβάσεις, για τις οποίες έχουμε τοποθετηθεί. Είναι θετικές ορισμένες. Δεν είμαστε εμείς μικρόψυχοι. Οτιδήποτε θετικό βολεύει και το προσωπικό των Ενόπλων Δυνάμεων και γενικότερα το στηρίζουμε, παρ’ ότι θεωρούμε ότι τα περισσότερα είναι «ασπιρίνες».

Για να υπάρξουν οριστικές λύσεις, χρειάζεται ριζικά διαφορετική πολιτική: Ένοπλες Δυνάμεις στην υπηρεσία του λαού και της χώρας. Ένοπλες Δυνάμεις, που δεν θα υπηρετούν ιμπεριαλιστικά σχέδια, αλλά θα υπερασπίζονται τα συμφέροντα του λαού, την εδαφική ακεραιότητα και δεν θα είναι παρακλάδι των αμερικανονατοϊκών και ευρωενωσιακών στρατευμάτων.

Θα πω δύο λόγια για την τροπολογία. Η τροπολογία που καταθέτουμε είναι γέννημα της απαίτησης εκατοντάδων στελεχών και δεκάδων οργανώσεων των Ενόπλων Δυνάμεων.

Παρεμπιπτόντως, οι είκοσι δύο οργανώσεις, που ήταν μέλη της ΠΟΕΣ, έχουν διπλάσια μέλη και τριπλάσια πιθανά, από τους υπόλοιπους, οι οποίοι δημιουργήθηκαν εν κρυπτώ και παραβύστω. Δεύτερον, είναι εκείνοι που άνοιξαν τον δρόμο για τον συνδικαλισμό με διώξεις, με κυνηγητά τόσα χρόνια και με κάποια νομικά τερτίπια -αν δεν θέλει να το πούμε- μένουν εκτός.

Εμείς τι ζητάμε; Να λειτουργήσουν με τον ν.1264, όπως λειτουργούν όλες οι συνδικαλιστικές οργανώσεις όλου του εργατικού, του δημοσιοϋπαλληλικού κινήματος. Αυτό ακριβώς ζητάμε.

Αυτό γίνεται αποδεκτό από όλους, εκτός αν άλλοι έχουν αλλάξει γραμμή τώρα, γιατί ακούσαμε και τέτοιες δηλώσεις: Τέρμα ο συνδικαλισμός στις Ένοπλες Δυνάμεις. Το άκουσα και δεν θέλω να πω το όνομα. Πάντως, ήταν από πρώτο στέλεχος της Νέας Δημοκρατίας.

Όλοι οι υπόλοιποι συμφωνούν ότι η βάση πρέπει να είναι ο ν.1264 και φαντάζομαι ότι θα γίνει δεκτή, γιατί παρόμοια έχει καταθέσει και ο ΣΥΡΙΖΑ. Δεν έχουμε εμείς πρόβλημα με τις δέκα οργανώσεις. Ενδεικτικά είπαμε πάνω από δύο. Και δέκα να είναι και δώδεκα να είναι, δεν έχουμε κανένα τέτοιο θέμα. Νομίζουμε ότι θα είναι μια μεγάλη, σοβαρή απόφαση.

Τι φοβάστε, αλήθεια; Φοβάστε τους στρατιωτικούς να έχουν δικαιώματα, να φτιάχνουν συνδικαλιστικές οργανώσεις; Εδώ υπερασπίζονται τα σύνορα της χώρας, με τα όπλα μάλιστα και με τη ζωή τους άμεσα και τους φοβάστε; Το αντίθετο. Ηθικό είχε ο λαός μας και οι Ένοπλες Δυνάμεις, όταν υπεράσπιζε την πατρίδα του και τα λαϊκά συμφέροντα. Και ηθικό δεν έχουν οι διάφοροι μισθοφόροι των Αμερικάνων και των άλλων, που κάνουν επιθετικούς πολέμους. Αυτό έχει αποδειχτεί στην ιστορία και στο Βιετνάμ και σε άλλες πολλές περιπτώσεις.

Τι φοβάστε, λοιπόν, να έχουν όλα τα δικαιώματα, να ενταχθούν όπου θέλουν και να υπάρχουν συνδικαλιστικές οργανώσεις, παίρνοντας υπόψη, βέβαια, κάποιες ιδιομορφίες;

Όσο για τα ΕΑΣ, κρατάμε τη δήλωση. Απλώς, θέλω να σας θυμίσω, κύριε Υπουργέ, ότι έχουν δοθεί πολλές τέτοιες υποσχέσεις μέχρι τώρα. Ελπίζουμε ότι σύντομα θα τακτοποιηθεί και δεν θα πάει στις καλένδες, όπως πήγε παλαιότερα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο του ΚΚΕ κ. Αθανάσιο Παφίλη.

Προχωρούμε με την κ. Ευαγγελία Βαγιωνάκη, Βουλεύτρια του ΣΥΡΙΖΑ, η οποία έχει τον λόγο για επτά λεπτά.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Το σημερινό νομοσχέδιο έρχεται να κλείσει έναν κύκλο νομοθετημάτων της παρούσας Κυβέρνησης, που ρύθμισαν κατά το παρελθόν κρίσιμα ζητήματα των Ενόπλων Δυνάμεων, όπως το μισθολογικό, την εξέλιξη των μόνιμων στελεχών ή ζητήματα συνδικαλιστικού χαρακτήρα.

Αυτός ο κύκλος κλείνει με ένα νομοσχέδιο, που οδηγεί σε ακόμα μεγαλύτερη δικαιοσύνη για τα στελέχη των Ενόπλων Δυνάμεων και τους στρατιώτες, χωρίς αυτό να σημαίνει ότι εξαφανίζονται διά μαγείας οι ανισότητες και οι παθογένειες δεκαετιών. Ωστόσο, αποτυπώνεται ξεκάθαρα η προσπάθεια εμβάθυνσης σε ζητήματα δημοκρατίας και ισονομίας για τα στελέχη των Ενόπλων Δυνάμεων, που γνωρίζουμε ότι δεν είναι τυπικοί δημόσιοι υπάλληλοι, καθώς είναι επιφορτισμένοι με ιδιαίτερες ευθύνες, που απαιτούν εγρήγορση και ευελιξία.

Μια από τις βασικές ρυθμίσεις, που εισάγονται, δίνει τη δυνατότητα για μεταφορά οργανικών θέσεων, ανάλογα με τις ανάγκες, με μετατάξεις ανθυπασπιστών και υπαξιωματικών από ένα Όπλο σε άλλο Όπλο ή Σώμα, προκειμένου να καλυφθούν οι θέσεις, που απαιτούν εξειδικευμένη εκπαίδευση. Τη διαδικασία αναλαμβάνει πλέον, το Γενικό Επιτελείο και για τους τρεις κλάδους των Ενόπλων Δυνάμεων, ώστε να υπάρχει καλύτερη εποπτεία.

Μια ακόμα σημαντική ρύθμιση αφορά τη μέριμνα για την ηθική και ψυχική υποστήριξη όσων απομακρύνονται από τον ενεργό υπηρεσιακό βίο λόγω υγείας, με τη δυνατότητα παραμονής τους στις τάξεις των Ενόπλων Δυνάμεων, υπό προϋποθέσεις και της ένταξής τους σε κατάσταση υπηρεσίας γραφείου, εφ’ όσον η πάθησή τους έγινε σε διατεταγμένη υπηρεσία.

Ιδιαίτερη σημασία για μεγάλο μέρος του στρατιωτικού προσωπικού έχει η ρύθμιση, που προβλέπει αφ’ ενός τη βαθμολογική εξέλιξη των εθελοντών μακράς θητείας μέχρι τον βαθμό ανθυπολοχαγού και την αντίστοιχη απονομή αποστρατευτικού βαθμού υπολοχαγού και αφ’ ετέρου η δυνατότητα παραμονής τους εκτός οργανικών θέσεων μέχρι το πεντηκοστό όγδοο έτος της ηλικίας τους, διασφαλίζοντας με αυτόν τον τρόπο τη δυνατότητα θεμελίωσης δικαιώματος πλήρους σύνταξης, κάτι που μέχρι σήμερα εμφανιζόταν προβληματικό.

Επίσης, υιοθετείται μία διάταξη, που ήδη εφαρμόζεται στο δημόσιο και προβλέπει μειωμένο ωράριο εργασίας για στελέχη, που έχουν ή επιμελούνται τέκνα ή άτομο με αναπηρία 50%, που πάσχει από σακχαρώδη διαβήτη τύπου Α, καθώς αυτός εμφανίζεται κατά κύριο λόγο σε παιδιά και η αντιμετώπισή του απαιτεί ειδική και συνεχή φροντίδα.

Επαναπροσδιορίζονται επίσης και τα δικαιολογητικά που απαιτούνται για τη λήψη μειωμένου ωραρίου εργασίας των στελεχών αυτών, ενώ όσον αφορά το σύστημα μεταθέσεων λαμβάνεται ιδιαίτερη μέριμνα για τους τρίτεκνους και πολύτεκνους, παρέχοντας τη δυνατότητα να υπηρετήσουν σε τόπους προτίμησης. Το ίδιο ισχύει και για όσους αντιμετωπίζουν προβλήματα υγείας ή αναπηρίας ή πάσχουν από σακχαρώδη διαβήτη οι ίδιοι ή πρόσωπα της οικογένειάς τους.

Επίσης, για πρώτη φορά, θεσπίζεται η δημιουργία Γραφείων Νομικής Προστασίας Στελεχών και δίνεται η δυνατότητα νομικής υποστήριξης από λειτουργούς του Νομικού Συμβουλίου του Κράτους, ενώ επιτυγχάνεται η έμπρακτη αναγνώριση των υπηρεσιών, που προσέφεραν όσοι υπηρέτησαν στην Κύπρο κατά τις περιόδους, οι οποίες αναγνωρίστηκαν σαν πολεμικές, παρέχοντάς τους δωρεάν νοσοκομειακή περίθαλψη.

Αγαπητοί συνάδελφοι, περνώντας στο κεφάλαιο των ρυθμίσεων στρατολογικού χαρακτήρα, οφείλουμε να σταθούμε στην επέκταση του ευεργετήματος της μειωμένης θητείας σε όλα τα τέκνα τρίτεκνης ή πολύτεκνης οικογένειας στο πλαίσιο της προστασίας του θεσμού της οικογένειας.

Προβλέπεται δε, η τακτοποίηση των στρατιωτικών υποχρεώσεων ανυπότακτων μέχρι το τέλος του 2020, ώστε όσοι νέοι το επιθυμούν, να επιστρέψουν και να κλείσουν τις στρατολογικές τους εκκρεμότητες.

Επίσης, απλοποιούμε τη διαδικασία αναβολής κατάταξης, για κοινωνικούς λόγους. Καταργείται η προθεσμία των πέντε ημερών πριν την ημερομηνία κατάταξης για την κατάθεση της αίτησης, ενώ αυξάνεται και η διάρκεια της αναβολής.

Για τους αντιρρησίες συνείδησης, με σκοπό την αποκατάσταση της αρχής της ισότητας και της ισονομίας μεταξύ αυτών και των οπλιτών θητείας προβλέπεται μείωση του ορίου ηλικίας για την εξαγορά της εναλλακτικής θητείας, καθώς και ο χρόνος υπηρέτησης σε αυτήν την περίπτωση.

Όσον αφορά στη διάρκεια της εναλλακτικής θητείας, δεν άλλαξε χρονικά. Ωστόσο, με υπουργική απόφαση δύναται να ανακαθοριστεί κατ’ ελάχιστον στη διάρκεια της στρατεύσιμης υποχρέωσης.

Επίσης, αλλάζει η σύνθεση της Ειδικής Επιτροπής των Αντιρρησιών Συνείδησης με αύξηση της συμμετοχής των καθηγητών ΑΕΙ από δύο σε τρεις και αντίστοιχη μείωση των εκπροσώπων των Ενόπλων Δυνάμεων από δύο σε ένα προς περαιτέρω συμμόρφωση της χώρας μας με τις επιταγές της Ευρωπαϊκής Σύμβασης Δικαιωμάτων του Ανθρώπου και τη νομολογία του Συμβουλίου της Επικρατείας.

Τώρα, με τους σπουδαστές σε Στρατιωτικές Σχολές, που έρχονται κατά τη διάρκεια της φοίτησής τους αντιμέτωποι με τα προβλήματα υγείας, θα παρέχεται πλέον η δυνατότητα παραμονής τους στις Ένοπλες Δυνάμεις κατά τρόπο, που να δύναται να αξιοποιηθούν από την Υπηρεσία.

Για τα παιδιά οικογενειών που επλήγησαν από τις καταστροφικές πυρκαγιές του καλοκαιριού, προτείνεται νομοθετική ρύθμιση για την κατ’ εξαίρεση εισαγωγή τους σε ειδικό ποσοστό και η καθ’ υπέρβαση του συνολικού αριθμού των εισακτέων στις Στρατιωτικές Σχολές. Επιπλέον, προβλέφθηκε για πρώτη φορά η ένταξη των Στρατιωτικών Σχολών στο σύστημα μεταγραφών των φοιτητών αδελφών, που φοιτούν σε διαφορετικές πόλεις. Το νομοσχέδιο προχωρά και στον εκσυγχρονισμό του θεσμικού πλαισίου του σχολείου του Ναυστάθμου Κρήτης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Κλείνω την ομιλία μου με τη ρύθμιση εξαίρεσης από το συνολικό εισόδημα όλων των αναδρομικών, που καταβλήθηκαν το 2018 για την αποκατάσταση αδικιών παλαιοτέρων ετών, προκειμένου να μην καθίστανται πρόσχωμα στην καταβολή πάσης φύσεως κοινωνικών δικαιωμάτων και παροχών, που συνδέονται με εισοδηματικά κριτήρια. Η ρύθμιση αυτή θα αφορά και τους αμειβόμενους σε ειδικά μισθολόγια, Σώματα Ασφαλείας, μουσικό και ιατρικό προσωπικό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΩΝ (Αναστάσιος Κουράκης):** Ευχαριστούμε την κ. Βαγιωνάκη, Βουλευτή του ΣΥΡΙΖΑ.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Θεόδωρος Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, πολλή συζήτηση έγινε, κυρίως από την Αξιωματική Αντιπολίτευση, όπου κατ’ επανάληψη αναφέρθηκε ότι με διατάξεις αυτού του νομοσχεδίου κινδυνεύει το αξιόμαχο του στρατεύματος ή η πειθαρχία, ότι παραβιάζεται η ιεραρχία και πολλά άλλα.

Επιτρέψετε μου, πριν μπω σε αυτό καθαυτό το νομοσχέδιο, να πω ότι εχθές, σε αυτήν εδώ την Αίθουσα διεξήχθη μια διαδικασία, που αποτελεί κορυφαία ιστορική στιγμή για την πολιτική ιστορία της χώρας, αλλά και για την ιστορία του ελληνικού Κοινοβουλίου, το ιστορικό χρέος απέναντι στα θύματα του ναζισμού με την έγκριση, με ευρύτατη πλειοψηφία από τη Βουλή, του ψηφίσματος για τη διεκδίκηση των αποζημιώσεων απέναντι σε όσα υπέστη η χώρα μας -μεταξύ πολλών άλλων χωρών- ο ελληνικός λαός και οι μαρτυρικές πόλεις από τη ναζιστική θηριωδία.

Ήταν πολύ χαρακτηριστικό πώς σε μια στιγμή που το μήνυμα το οποίο πρέπει να στείλουν οι πολιτικές δυνάμεις και το ελληνικό Κοινοβούλιο ήταν η ενθάρρυνση και η ενίσχυση της αυτοπεποίθησης του ελληνικού λαού, η Αντιπολίτευση να αναλώθηκε κυρίως -και το ΚΙΝΑΛ- στο εάν πρώτη εκείνη ή δεύτερη έκανε την πρόταση κ.λπ.. Και στο τέλος, έξι μόνο Βουλευτές της Νέας Δημοκρατίας και δύο του ΚΙΝΑΛ παρίσταντο σε αυτή εδώ την Αίθουσα, που πανηγυρικά και με συνεχές χειροκρότημα οδηγήθηκε σε αυτήν την ιστορική απόφαση. Τα υπόλοιπα έδρανα από εδώ ήταν κενά. Το μήνυμα όμως εστάλη, απλώς δεν το έστειλαν όλοι.

Και ακριβώς γι’ αυτό, σε μια συζήτηση για τις Ένοπλες Δυνάμεις σήμερα κάποιοι επίσης θέλησαν, αντί να μιλήσουν γι’ αυτό, να μας φέρουν τη σκανδαλολογία και πάλι με τον πιο φθηνό τρόπο. Ήρθε ο Αντιπρόεδρος της Νέας Δημοκρατίας να μας μιλήσει για τον κ. Μαρινάκη, για τη συνέντευξή του και τις «μεγάλες αποκαλύψεις» και να αναρωτηθεί γιατί δεν απαντήθηκαν. Δεν είχε προλάβει να βγει από την Αίθουσα και οι απαντήσεις είχαν δοθεί. Και ήταν πληρωμένες απαντήσεις από την Κυβέρνηση και από το γραφείο του Πρωθυπουργού για τις «μεταχρονολογημένες δήθεν αποκαλύψεις του κ. Μαρινάκη, την ημέρα ακριβώς της οριστικοποίησης της παραπομπής του σε δίκη με βαριές κατηγορίες για στημένους αγώνες».

Για μια ακόμη φορά κατεδείχθη ποιος είναι ο πραγματικός Αρχηγός της Αξιωματικής Αντιπολίτευσης με την ανεπάρκεια –δεν ξέρω;- του Προέδρου της, αλλά εν πάση περιπτώσει είναι σαφές ότι ο κ. Μαρινάκης διεκδικεί την ηγεσία της Νέας Δημοκρατίας. Άτυπα, βέβαια, αλλά επί της ουσίας.

Όλα αυτά, την ίδια στιγμή που η «ΚΑΘΗΜΕΡΙΝΗ» χθες στον διαδικτυακό τόπο της είχε μια ανάρτηση, που δεν την είχε η «ΑΥΓΗ», δεν την είχε το «LEFT», δεν την είχε κάποια ιστοσελίδα της Αριστεράς, με τίτλο ένα δημοσίευμα του «BLOOMBERG» που έλεγε: «Μαντέψτε ποια μεσογειακή οικονομία δεν κατέρρευσε, η ελληνική οικονομία.». Περιγράφει εκεί το ρεπορτάζ του «BLOOMBERG» –πολύ ακροαριστερό το «BLOOMBERG»!- πώς ακριβώς βάδισε τα τελευταία χρόνια με Κυβέρνηση ΣΥΡΙΖΑ η ελληνική οικονομία, για να ανατάξει τις βαριές πληγές από τη χρεωκοπία. Δηλαδή για να βάλει τα θεμέλια για μια νέα ανάκαμψη της πορείας του ελληνικού λαού. Εκεί, λοιπόν, ακριβώς βλέπει κανείς ποια είναι η ευθύνη των πολιτικών απόψεων, των πολιτικών προτάσεων και των αποσκευών με τις οποίες προσέρχεται κάθε κόμμα στη Βουλή και στον δημόσιο διάλογο.

«Ρυθμίσεις μέριμνας προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις» είναι ο τίτλος αυτού του νομοσχεδίου που συζητούμε και σε λίγη ώρα θα το ψηφίσουμε. Περί αυτού πρόκειται.

Ποιες είναι αυτές οι ρυθμίσεις, που μεριμνούν για το προσωπικό των Ενόπλων Δυνάμεων; Αναφέρθηκαν εκτενώς από τον εισηγητή μας, τον Χρήστο Καραγιαννίδη, και από άλλους συναδέλφους Βουλευτές του ΣΥΡΙΖΑ που μίλησαν, από τον Αναπληρωτή Υπουργό και από τον Υπουργό Άμυνας και δεν χρειάζεται να τις επαναλάβω. Άλλωστε, στον δημόσιο διάλογο και σ’ αυτούς που ενδιαφέρονται έχουν γίνει γνωστές. Είναι, όμως, ρυθμίσεις μέριμνας. Τυχαίες; Αποσπασματικές; Πρόχειρες; Όχι, ώριμες, ωριμότατες και μελετημένες και μέσα από συνεχή προσοχή και διάλογο, ώστε αυτές οι αναγκαίες ρυθμίσεις, που χρονίζουν ως προβλήματα, να μην διαταράξουν αυτήν τη συνολική συνοχή.

Απέναντι σ’ αυτό, η Νέα Δημοκρατία μας είπε ότι θα καταψηφίσει αυτό το νομοσχέδιο, αν και εγώ πιστεύω ότι τις περισσότερες διατάξεις θα τις ψηφίσει γιατί δεν μπορεί να κάνει και αλλιώς. Και όταν θα γίνει κυβέρνηση –ονειρεύεται!- θα το καταργήσει. Εύστοχα ο εισηγητής μας, ο Χρήστος Καραγιαννίδης, ρώτησε ένα προς ένα όλα αυτά τα ζητήματα των ρυθμίσεων μέριμνας για το προσωπικό των Ενόπλων Δυνάμεων, εάν πράγματι θα τα καταργήσει ή όχι και απάντηση δεν πήρε βέβαια. Διότι είναι αδιανόητο αυτές τις μελετημένες, ώριμες, θετικές ρυθμίσεις για το προσωπικό των Ενόπλων Δυνάμεων να τις καταργήσει κάποιος. Ούτε που θα τολμήσει, αλλά κοκκορομαχώντας λέμε μεγάλα λόγια.

Και ακριβώς αυτή είναι και η ανεύθυνη μικροπολιτική στάση, γιατί δεν τους πάει, δεν τους ταιριάζει. Δεν αντέχουν να παραδεχτούν ότι αυτή η Κυβέρνηση βήμα-βήμα προχωρά σε μεγάλες, μικρές, μεσαίες, κάθε ποιότητας και σημασίας, ρυθμίσεις και μέτρα που αναδιατάσσουν πραγματικά και τη δημόσια διοίκηση και την ελληνική κοινωνία και δίνουν δυνατότητες για να μπορούμε να σχεδιάσουμε στην επόμενη τετραετία, πραγματικά, την πορεία της ελληνικής οικονομίας και της ελληνικής κοινωνίας, στηριγμένη όχι σε μια κούφια ανάπτυξη για λίγους, αλλά σε ένα κοινωνικό κράτος, στη στήριξη και στην προτεραιοποίηση των δικαιωμάτων των εργαζομένων, στο συνυπολογισμό της εργασίας ως πρώτης προτεραιότητας αναπτυξιακού μεγέθους και σε αυτή τη βάση, με αυτούς τους πυλώνες να χτίσουμε τη νέα Ελλάδα.

Σε αυτήν την πορεία, λοιπόν, η Νέα Δημοκρατία όταν καταλαβαίνει -και το καταλαβαίνει πολύ συχνά, δυστυχώς, για εκείνην- ότι η πολιτική της Κυβέρνησης του ΣΥΡΙΖΑ βήμα-βήμα λύνει προβλήματα -πολλά από αυτά, μάλιστα, είναι προβλήματα τριακονταετίας, τεσσαρακονταετίας- σε εθνικό επίπεδο, σε διεθνείς σχέσεις, σε εσωτερικό επίπεδο, σε επίπεδο κράτους και δημόσιας διοίκησης και σε πολλά άλλα επίπεδα, είναι αδύνατο να επιστρατεύσει αντίλογο, παρά μόνο καταστροφολογία και μηδενισμό κάθε θετικού μέτρου και κάθε θετικής προσφοράς.

Ήρθαν εδώ ο Κοινοβουλευτικός της Εκπρόσωπος, ο κ. Κεφαλογιάννης, και άλλοι Βουλευτές, και αντέταξαν ότι αυτές είναι οι επιμέρους ρυθμίσεις, ότι λείπει το συνολικό σχέδιο. Είμαι βέβαιος ότι ο Υπουργός έχει να μας πει και επ’ αυτού πάρα πολλά.

Όμως πού στάθηκε η αντιπολιτευτική καταστροφολογία της Νέας Δημοκρατίας; Στο άρθρο 15, στο Γραφείο Νομικής Προστασίας Στελεχών. Απάντησε ήδη και ο κ. Ρήγας, ο Αναπληρωτής Υπουργός, άλλα εξειδικευμένα ο Υπουργός Άμυνας κ. Αποστολάκης, με έναν τρόπο απολύτως αποστομωτικό για όλους αυτούς που στο Γραφείο Νομικής Προστασίας Στελεχών ανακαλύπτουν, δήθεν, την υπονόμευση της ιεραρχίας και του αξιόμαχου του στρατεύματος.

Κυρίες και κύριοι συνάδελφοι, ας σοβαρευτούμε. Αυτά τα πράγματα δεν αποτυπώνουν απλώς έναν πολιτικό συντηρητισμό. Αποτυπώνουν μια πολιτική προσέγγιση που παραπέμπει στη λίθινη εποχή. Είναι δυνατόν ο όρκος υπακοής που όντως δίνουν τα στελέχη των Ενόπλων Δυνάμεων στους ανώτερους, να σημαίνει αυθαιρεσία των ανωτέρων, να σημαίνει απουσία προστασίας της προσωπικότητας, της αξιοπρέπειας, της νομιμότητας, οποιουδήποτε στελέχους; Αυτό δεν το θέλει ούτε ο στρατηγός ούτε ο φαντάρος. Το σύνολο των Ενόπλων Δυνάμεων συγκροτείται από τη σύνθεση της λειτουργίας όλων αυτών των στελεχών, σε όλη τη διαβάθμισή τους, ακριβώς γιατί υπηρετούν τον κοινό στόχο. Αυτό ενώνει τον αρχιστράτηγο με τον νεοσύλλεκτο φαντάρο. Και αυτή η ενότητα, πραγματικά, όταν υπάρχει, είναι απολύτως λειτουργική και δικαιώνει και την ιεραρχία και την πειθαρχία.

Πώς εξασφαλίζεται αυτό; Θα γυρίσουμε, δηλαδή, στις περίφημες εποχές όπου χάριν της ενότητας και της ιεραρχίας και του αξιόμαχου του στρατεύματος ακόμα και οι σύζυγοι των στρατιωτικών έπρεπε να επιλέγονται από ιδιαίτερα γραφεία των Ενόπλων Δυνάμεων, να έχουν και προίκα και να μην εμφορούνται και από «κομμουνιστικάς ιδέας», γιατί αυτό υπονόμευε το αξιόμαχο των Ενόπλων Δυνάμεων;

Σε αυτήν την εποχή θα ξαναβρεθούμε, γιατί ιδρύεται ένα Γραφείο Νομικής Προστασίας των Στελεχών; Ας μην περιγράψω τώρα αυτά που λέει το άρθρο 15. Ας το διαβάσει κάθε ψύχραιμος και καλόπιστος άνθρωπος για να βγάλει το συμπέρασμά του. Δεν χρειάζεται να τα πει η Κυβέρνηση, δεν χρειάζεται να τα πει ο ΣΥΡΙΖΑ. Αυτά είναι εξωφρενικά πράγματα.

Ερχόμαστε τώρα στις ρυθμίσεις για τους αντιρρησίες συνείδησης, που είναι το δεύτερο «σκάνδαλο» αυτού του νομοσχεδίου, για το οποίο εγκαλείται και το «βατράχι», ο Υπουργός Άμυνας και μέχρι πρότινος Αρχηγός των Ενόπλων Δυνάμεων, γιατί υπονομεύει το αξιόμαχο του στρατεύματος, δίνοντας -λέει- το μήνυμα ότι εσείς, κορόιδα, θα πάτε στα νησιά και στην παραμεθόριο και ο άλλος θα κάθεται να λουφάρει.

Αυτό έχετε καταλάβει, κύριοι Ευρωπαίοι, προοδευτικοί, σύγχρονοι της Νέας Δημοκρατίας, από τις αποφάσεις του Οργανισμού Ηνωμένων Εθνών, από τη διεθνή αναγνώριση του δικαιώματος των αντιρρησιών συνείδησης, από όλα τα fora, από το Ευρωπαϊκό Δικαστήριο Ανθρωπίνων Δικαιωμάτων, απ’ όλες τις διεθνείς συγκροτήσεις; Αυτό έχετε καταλάβει, ότι δηλαδή οι αντιρρησίες συνείδησης λουφάρουν;

Ο πρώτος αντιρρησίας συνείδησης -δεν ξέρω αν προϋπήρχε κάποιος άλλος- ήταν ένας άνθρωπος υποδειγματικός, όχι μόνο τότε, αλλά σε όλη τη διάρκεια της ζωής του, ο Μιχάλης Μαραγκάκης. Το 1986 δήλωσε δημόσια την άρνησή του να καταταγεί στον Ελληνικό Στρατό για λόγους συνείδησης. Καταδικάστηκε σε πέντε χρόνια φυλάκισης, πέρασε από ισάριθμες στρατιωτικές φυλακές, έκανε τρεις φορές απεργία πείνας και απελευθερώθηκε το 1988. Ο αγώνας του έγινε πανευρωπαϊκός και παγκόσμιος και έθεσε θέμα εκδημοκρατισμού των δεδομένων στη χώρα. Ο άνθρωπος αυτός -υψηλού επιπέδου- εδίδαξε στη συνέχεια και έβγαλε γενιές μαθητών στη Λευκάδα. Τους έμαθε φυσική, τους έμαθε χημεία, τους έμαθε βιολογία, τους έμαθε γεωγραφία, τους έμαθε κτηνιατρική, τους έμαθε γεωργία, γιατί ασχολούνταν με όλα. Και τα εδίδαξε όχι μόνο στα παιδιά της Λευκάδας, αλλά και στα πέντε δικά του παιδιά, γιατί πέντε παιδιά απέκτησε ο Μιχάλης Μαραγκάκης σε αυτήν τη διαδρομή. Πρόσφερε, λοιπόν, στην πατρίδα όσα δεν έχει προσφέρει κανένας από εμάς.

Ο αντιρρησίας συνείδησης Μιχάλης Μαραγκάκης είναι λουφαδόρος, που πρέπει να υποστεί ποινή πρόσθετης θητείας και αν δεν γίνει αυτό, θα έχουμε καταστροφή, θα έχουμε υπονόμευση της συνοχής του στρατεύματος και του αξιόμαχου;

Με αυτά τα μυαλά πάτε στις ευρωεκλογές; Με αυτά τα μυαλά πάτε για τη νέα Ευρώπη;

Για απολογηθείτε, για λογοδοτήστε, για συγκρατηθείτε, για αφήστε τέλος πάντων τρεις, τέσσερις, πέντε, δέκα ανθρώπους της παράταξής σας, που μπορεί να έχουν μια άλλη οπτική, να δώσουν ένα άλλο στίγμα που το έχει ανάγκη η χώρα.

Είναι δυνατόν να δηλητηριάζεται η ελληνική κοινωνία, να απαξιώνονται οι δημοκρατικοί θεσμοί, να διχάζουμε τους ανθρώπους επειδή σε πέντε χρόνια πεντακόσιοι, εξακόσιοι άνθρωποι -αν δεν με διαψεύδει ο Υπουργός και τα στοιχεία που έχει- υπηρέτησαν εναλλακτική θητεία μέσα στη διάρκεια μιας πενταετίας. Απειλεί αυτό το αξιόμαχο;

Και για αυτό ακριβώς η ελληνική πολιτεία και όλες οι πολιτείες, επειδή δεν είναι ό,τι δηλώσεις, σέβεται τα δικαιώματα των αντιρρησιών συνείδησης όταν είναι αντιρρησίες συνείδησης και παίρνει τα μέτρα της -και αυτό δεν έχει καμμία σχέση με τους ανυπότακτους, που είναι άλλη ιστορία και έχει άλλες διαδικασίες- ώστε να δώσει τη δυνατότητα σε κάθε έναν που είναι αντιρρησίας συνείδησης, να αναγνωριστεί με τον πιο υπεύθυνο και διαφανή τρόπο αυτή του η ιδιότητα, αυτή του η ταυτότητα, ώστε και εκείνος να ασκήσει αυτό που ως δικαίωμα του το έχει αναγνωρίσει η παγκόσμια κοινωνία, αλλά και η ελληνική πολιτεία να έχει τους κανόνες της.

Πού βρίσκετε, λοιπόν, το πρόβλημα; Μειώνεται -λέει- η αντικειμενικότητα των στελεχών των Ενόπλων Δυνάμεων, γιατί το Συμβούλιο της Επικρατείας έτσι έκρινε ότι θα είναι καλύτερα, για να είναι ακριβώς απολύτως έγκυρη και διαφανής αυτή η διαδικασία, σύμφωνα με τα διεθνή πρότυπα. Μπορώ εγώ ή ένα οποιοδήποτε στέλεχος των Ενόπλων Δυνάμεων ή οποιασδήποτε ιδιότητας να κάνει την τομή και να καταλάβει εάν πραγματικά συγκροτείται η ταυτότητα του αντιρρησία συνείδησης; Είναι πολύ εξειδικευμένη η γνώση που απαιτείται για να το προσεγγίσει. Οφείλουμε να το εξασφαλίσουμε με τον πιο απλό και κανονικό τρόπο. Αυτό είναι απαξίωση;

Τελειώνω, κύριε Πρόεδρε -και ευχαριστώ για την ανοχή σας- λέγοντας δυο λόγια σχετικά με την τροπολογία που έχουμε καταθέσει ο κ. Καραγιαννίδης, ο κ. Ρίζος, ο κ. Τζαμακλής και εγώ, όσον αφορά τον συνδικαλισμό στο στράτευμα και όλα όσα έχουν συμβεί. Ειπώθηκαν ήδη και θα ειπωθούν και άλλα μέχρι τέλος. Δεν είναι παρέμβαση. Είναι δυνατότητα των στελεχών των Ενόπλων Δυνάμεων να βρουν με δημοκρατικό και διαφανή τρόπο και μέσα από άμιλλα ή και ενδεχομένως συνδικαλιστικούς ανταγωνισμούς, τη δυνατότητα να ορίσουν εκείνοι τα του οίκου τους. Περί αυτού πρόκειται και τίποτε άλλο. Νομίζω ότι αυτή η τροπολογία -που πιστεύω να γίνει δεκτή, θα τα ανακοινώσει ο κύριος Υπουργός- μπορεί να δώσει ακριβώς ένα πλαίσιο για να κάνουν εκείνοι αυτό που ορίζει η δική τους συνείδηση και τα δικά τους ενδιαφέροντα.

Τέλος, μία τροπολογία που επίσης έχουμε καταθέσει ο κ. Καραγιαννίδης, ο κ. Δέδες, ο κ. Τόσκας και εγώ, με γενικό αριθμό 2112 και ειδικό 105, αναφέρεται σε αυτούς τους ανθρώπους που σπουδάζουν στις παραγωγικές σχολές, χάνουν την ιδιότητά τους, γιατί απορρίπτονται σε κάποια μαθήματα και μετά καλούνται –ελάχιστοι είναι, αλλά είναι άδικο- να πληρώσουν τα δίδακτρα δύο χρόνων, δυόμισι χρόνων, τριών χρόνων. Έχουμε περιστατικά ανθρώπων που έχουν φύγει από τις σχολές αυτές, έχουν ήδη βγάλει δύο και τρία πανεπιστήμια, έχουν μεταπτυχιακά και διδακτορικά και τους βαραίνει ένα χρέος 50.000 ευρώ ως ποινή, γιατί δεν κατάφεραν σε ένα μάθημα να περάσουν στην παραγωγική σχολή. Είναι παράλογο και πρέπει να ρυθμιστεί.

Ευχαριστώ πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Δρίτσα.

Τον λόγο έχει ο κύριος Υπουργός για νομοτεχνικές βελτιώσεις και για να μας πει ποιες βουλευτικές και υπουργικές τροπολογίες κάνει δεκτές.

**ΒΑΣΙΛΕΙΟΣ ΚΙΚΙΛΙΑΣ:** Ποιες νομοτεχνικές βελτιώσεις; Δεν μπορούν να έρθουν τώρα που τελειώνει το νομοσχέδιο.

**ΠΡΟΕΔΡΕΥΩΝ (Αναστάσιος Κουράκης):** Δεν είναι έτσι όπως το λέτε. Τώρα θα ακούσετε και μετά θα έχετε δυνατότητα να τοποθετηθείτε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Επιτρέψτε μου για δύο λεπτά να κάνω ορισμένες παρατηρήσεις πάνω στο νομοσχέδιο.

Η πρώτη παρατήρηση έχει να κάνει με την ομιλία που έκανε ο κ. Άδωνις Γεωργιάδης. Δεν θέλω να εκληφθεί ως προσωπικό θέμα.

Ακούω επί τρεις μέρες αυτήν την ρητορεία και την προσπάθεια να διαμορφώσει είτε ότι υπάρχει διαφορετική προσέγγιση των πραγμάτων μεταξύ εμού και του Υπουργού είτε να διαβάλει μ’ έναν τρόπο την ιστορική του παρουσία στις Ένοπλες Δυνάμεις και ότι αυτά τα οποία εισηγούμαστε δεν αντιστοιχούν στη δική του ιστορική, επιχειρησιακή και επιστημονική του επάρκεια καθ’ όλα τα χρόνια. Νομίζω ότι δεν μας τιμά. Είναι, θα έλεγα, φτηνή αντιπαράθεση. Εν πάση περιπτώσει, κάνουμε μία συζήτηση με άλλους όρους. Κράτησα όσο το δυνατόν χαμηλούς τόνους, και όταν δέχτηκα προσωπικές επιθέσεις.

Γιατί το λέω αυτό; Γιατί υπάρχει μία πολύ μεγάλη εμπειρία και δυστυχώς γνωρίζουμε πάρα πολύ καλά ότι δεν είναι ιδιοκτησία. Άλλοι αισθάνονται και νιώθουν με ιδιοκτησιακή αντίληψη τις ελληνικές Ένοπλες Δυνάμεις. Αλλάζουν οι συνθήκες. Στην Ευρώπη είναι διαφορετικά και στην Αμερική αλλά και σε άλλες χώρες. Αυτός ο τρόπος προσέγγισης των πραγμάτων δίνει αξία σε αυτούς τους ανθρώπους, σε όλο το προσωπικό των Ενόπλων Δυνάμεων, τους τιμά με αυτές τις προσπάθειες και με αυτόν τον τρόπο με τον οποίο αντιμετωπίζονται. Γι’ αυτό, αυτήν τη στιγμή το νομοσχέδιο έχει την ανταπόκριση της μεγάλης πλειοψηφίας του προσωπικού των Ενόπλων Δυνάμεων.

Παρατήρηση δεύτερη. Για το άρθρο 32 έχουν ακουστεί διάφορα αυτήν τη στιγμή. Το άρθρο 32 αφορά αυτούς που έχουν αποφοιτήσει από τις σχολές της ΣΤΥΑ. Αφορά ενδεχομένως ως αντιπαράθεση όλους τους εθελοντές. Στους αποφοίτους αρχίζει να λαμβάνεται υπόψη η παρουσία τους στις Ένοπλες Δυνάμεις αλλά και στο συνταξιοδοτικό από τη χρονιά της κατάταξής τους. Τι κάνει το νομοσχέδιο αυτό; Δίνει αυτό το δικαίωμα από την κατάταξη και για τους εθελοντές. Γιατί το κάνει αυτό; Εγώ μπορώ να καταλάβω ενδεχομένως γιατί υπάρχει μια ένσταση τέτοια. Αλλά η ένσταση δεν ανταποκρίνεται στις πραγματικές συνθήκες και τις ανάγκες των οικονομικών συνθηκών που υπάρχουν και τις δυσκολίες να έχουν όλοι μια αξιοπρεπή πραγματική συνταξιοδοτική και οικονομική δυνατότητα καλύτερη που να αντιστοιχεί στην υπηρεσιακή τους παρουσία, τον κόπο που καταβάλλουν, την υπεράσπιση της πατρίδας, τις δυσκολίες που έχουν, γιατί είναι κι αυτοί συμμέτοχοι. Επίσης, είναι δυο διαφορετικές επετηρίδες. Δεν μπλέκονται σ’ αυτό το κομμάτι. Είναι δυο διαφορετικές κατηγορίες.

Ένα τρίτο που θέλω να αναφέρω αφορά όλο αυτό και την αναδιάρθρωση των Ενόπλων Δυνάμεων. Εγώ δεν θα διαφωνήσω με τις προσεγγίσεις που γίνονται γιατί είναι και για μένα κάτι ιδιαίτερο. Είναι ιδιαίτερη αυτή η δυσκολία αντιμετώπισης τέτοιων προβλημάτων, κύριοι συνάδελφοι του ΚΚΕ, αυτή η πολυδιάσπαση που υπάρχει. Πιστέψτε με, κάναμε μαζί με τον Υπουργό μια προσπάθεια να μπορέσουμε να αμβλύνουμε τις αδικίες που υπάρχουν. Αυτό κάναμε. Να προχωρήσουμε σε μια συνολική αναδιάρθρωση είναι ο στόχος της επόμενης Κυβέρνησης. Γιατί θα είμαστε Κυβέρνηση. Και το νομοσχέδιο όσο και να ονειρεύεται ο κ. Κικίλιας, δεν θα αποσυρθεί. Αυτή η αναδιάρθρωση θα γίνει, γιατί ήταν σκόπιμη η ιστορία που γινόταν. Ήταν σκόπιμος ο τρόπος με τον οποίον διαμόρφωναν μια τέτοια αντιπαράθεση γατί ήταν πελατειακό κράτος. Αυτό γινόταν. Κι αυτό προσπαθούμε να βελτιώσουμε. Όπως καταλαβαίνετε όμως, κύριοι συνάδελφοι, δεν είναι απλό και εύκολο να μαζέψεις όλη αυτή την ιστορία και μάλιστα όταν έχει ο καθένας τα δικαιώματά του αποκτημένα μέχρι σήμερα. Υπόσχομαι εγώ και ο ΣΥΡΙΖΑ ότι αυτό θα γίνει.

Πάμε τώρα στην αναδιάρθρωση των ελληνικών Ενόπλων Δυνάμεων. Αυτό έχει προχωρήσει και το έχουμε κουβεντιάσει αρχικά. Είχατε ενημερωθεί από τους προηγούμενους Υπουργούς και στην Επιτροπή Εξοπλισμών ότι με βάση τις οικονομικές δυσκολίες που υπήρχαν, με τη μείωση του προϋπολογισμού, αλλά ταυτόχρονα και για την αξιοποίηση και των δυνάμεων του ανθρώπινου δυναμικού, αλλά και των πόρων και των υλικών, έγινε μία πολύ μεγάλη αναδιάταξη, αναμόρφωση και αναδιάρθρωση των Ελληνικών Ενόπλων Δυνάμεων. Γι’ αυτό σήμερα μπορώ να σας εγγυηθώ ότι είμαστε σε πλήρη επάρκεια με αποτελεσματικότητα, γι’ αυτό και δεν συνέβη τίποτα ή δεν επιχείρησε ουδείς να αμφισβητήσει την ακεραιότητα της χώρας μας, παρά την οικονομική και προσφυγική κρίση που περάσαμε.

Εγώ θα επιμένω επίσης, σε αυτό που είπα και για την αξιοπλοΐα. Επίσης με όλο τον σεβασμό προς όλους, μην κάνουμε υποθέσεις για ορισμένα πράγματα ή εν πάση περιπτώσει να βλέπουμε και ορισμένα άλλα θέματα. Δηλαδή, ρώτησε το ΚΚΕ -για να μην προσωποποιώ- για ποιο λόγο στην Βόρεια Μακεδονία ή στο Μαυροβούνιο να έχουμε την εναέρια επιτήρηση. Πρώτον, γιατί δεν έχουν τις δυνατότητες. Δεύτερον, η δική μας ασφάλεια στην περιοχή είναι πολύ σημαντική, γιατί γνωρίζετε όλοι πολύ καλά ότι η Τουρκία είχε κάνει αυτήν την προσπάθεια την προηγούμενη περίοδο και θα αναλάμβανε ενδεχομένως, αυτή την επιτήρηση. Άρα είναι οι λόγοι που έχουν και τη δική μας ασφάλεια. Μπορεί να διαφωνείτε, αλλά εγώ σας εξηγώ τους λόγους και ποια είναι η βαρύτητα σε αυτή την περίπτωση.

Οφείλω να πω και ένα τελευταίο. Κύριε Δρίτσα, σας ευχαριστώ πολύ για την υπενθύμιση για το Μιχάλη Μαραγκάκη. Ήταν η εποχή που υπηρέτησα τη θητεία μου επί είκοσι τέσσερις μήνες. Πραγματικά, είναι συγκινητικό αυτό που έκανε ο Μιχάλης Μαραγκάκης. Είναι η άλλη αντίληψη, το δικαίωμα το οποίο δόθηκε και συνταγματικά και σήμερα αμφισβητείται. Είναι όλο και πιο ακραία η στάση την οποία παίρνει η Νέα Δημοκρατία, μια μεγάλη οπισθοχώρηση, έξω από τις νεοφιλελεύθερες, έξω από τις φιλελεύθερες ιδέες, τις οποίες εξέφραζε τα προηγούμενα χρόνια. Και αυτό είναι δυστύχημα.

Θα το πληρώσετε, κύριοι της Νέας Δημοκρατίας. Όσο δημιουργείτε αυτή την αντίληψη, θα έχουμε φαινόμενα, όπως εχθές που η Χρυσή Αυγή δεν υποστήριξε αυτήν τη μεγάλη συναινετική διακήρυξη.

**ΧΡΗΣΤΟΣ ΠΑΠΠΑΣ:** Ψεύδεστε! Ψεύδεστε κατάφωρα! Να ανακαλέσετε!

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Και μάλιστα, όταν στη Χρυσή Αυγή έχοντας αυτήν την αντίληψη ποτέ δεν μίλησαν, δεν αντιστάθηκαν απέναντι στο ναζισμό, αλλά χαιρετάνε με τα σύμβολα και επικροτούν το ναζισμό, δηλαδή επικροτούν αυτά τα οποία συνέβησαν στην Ελλάδα τα προηγούμενα χρόνια, τα χρόνια της Κατοχής. Είναι δυστύχημα, ακόμα και σήμερα Έλληνες να ακολουθούν αυτήν την αντίληψη.

**ΧΡΗΣΤΟΣ ΠΑΠΠΑΣ:** Το κέρδισες το αντιφασιστικό σου δεκάλεπτο; Ψεύτη!

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Κυρίες και κύριοι, θα προχωρήσω με τις τροπολογίες.

Θα ξεκινήσω με τις υπουργικές τροπολογίες. Η τροπολογία με γενικό αριθμό 2103 και ειδικό 98 ρυθμίζει θέματα ψηφιακής πολιτικής και τηλεπικοινωνιών. Έχουν γίνει δεκτές αυτές και τις έχουν υποστηρίξει οι Υπουργοί. Επίσης, η τροπολογία με γενικό αριθμό 2104 και ειδικό 99, η τροπολογία με γενικό αριθμό 2105 και ειδικό 100, η τροπολογία με γενικό αριθμό 2106 και ειδικό 101, η τροπολογία με γενικό αριθμό 2107 και ειδικό 102, η τροπολογία με γενικό αριθμό 2108 και ειδικό 103.

Μπαίνω στις βουλευτικές τροπολογίες.

Η τροπολογία με γενικό αριθμό 2097 και ειδικό 92, είναι η τροπολογία που έχει καταθέσει το ΚΚΕ και συναφής τροπολογία είναι η βουλευτική τροπολογία με γενικό αριθμό 2109 και ειδικό 104, που έχει καταθέσει η Κοινοβουλευτική Ομάδα του ΣΥΡΙΖΑ. Γίνεται δεκτή –γιατί είναι συναφής- η τροπολογία του ΣΥΡΙΖΑ, ως είναι το κείμενό της και με την εξής νομοτεχνική βελτίωση: Στην παράγραφο 4 του μόνου άρθρου της τροπολογίας με γενικό αριθμό 2109 και ειδικό 104, με τίτλο «Τροποποίηση του άρθρου 30Γ του ν.1264/1982», οι λέξεις «πρωτοβάθμιων και» διαγράφονται.

(Στο σημείο αυτό ο Αναπληρωτής Υπουργός Εθνικής Άμυνας κ. Παναγιώτης Ρήγας καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 312)

(ΑΛΛΑΓΗ ΣΕΛΙΔΑΣ)

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Η τροπολογία με γενικό αριθμό 2098 του ΚΚΕ δεν γίνεται δεκτή. Το εξήγησα.

Κύριε Παφίλη, επειδή το επαναφέρατε -και καλά κάνατε, δεν έχω αντίρρηση- δεν είναι ότι το έχουμε ξανακούσει. Το έχω πει εγώ επανειλημμένα, το έχω πει και στους εργαζόμενους. Αφήστε λίγο να διαμορφωθεί το οικονομικό μέρος και τις επόμενες μέρες. Δεν υπάρχει κανένα θέμα απολύτως. Μάλιστα, το ξέρουν, το έχουν αποδεχτεί και το έχει πει και η διοίκηση αυτό. Δεν υπάρχει θέμα.

Η τρίτη τροπολογία με γενικό αριθμό 2100 και ειδικό 95, «Ρυθμίσεις για τις μετατάξεις σχολικών φυλάκων», δεν γίνεται δεκτή.

Η τροπολογία με γενικό αριθμό 2101 και ειδικό 96, «Μοριοδότηση εμπειρίας σε εκτελούμενες εργασίες σε υποβρύχια και πολεμικά πλοία του Πολεμικού Ναυτικού», γίνεται δεκτή με τη νομοτεχνική βελτίωση την οποία θα καταθέσω. Την ανέγνωσα, όταν μίλησα αρχικά. Δεν ξέρω αν θέλετε να σας την πω και πάλι. Αφορά στις διαδικασίες πρόσληψης του μονίμου πολιτικού προσωπικού προς κάλυψη εργασιών των υποβρυχίων και λέω εν τάχει: α) «Η εμπειρία σε καθήκοντα ή έργα συναφή με το αντικείμενο της θέσης μοριοδοτείται με επτά μονάδες ανά μήνα και συνολικά μέχρι ογδόντα τέσσερις μήνες» και β) ειδικά η εμπειρία που έχει αποκτηθεί από την παροχή υπηρεσιών κατά τις διατάξεις της παραγράφου 4 του άρθρου 26 του ν.4258/2014 μοριοδοτείται με είκοσι μονάδες ανά μήνα για τους πρώτους τριάντα έξι μήνες και με επτά μονάδες για κάθε επόμενο μήνα μέχρι τους ογδόντα τέσσερις μήνες». Αυτό αφορά, για να συνεχίσουν και να μπορέσουμε να ολοκληρώσουμε την παρουσίαση των υποβρυχίων.

(Στο σημείο αυτό ο Αναπληρωτής Υπουργός Εθνικής Άμυνας κ. Παναγιώτης Ρήγας καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 315)

(ΑΛΛΑΓΗ ΣΕΛΙΔΑΣ)

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Η τροπολογία με γενικό αριθμό 2102 και ειδικό 97, «ένταξη διακεκριμένων μαθητών στις Ένοπλες Δυνάμεις», δεν γίνεται δεκτή.

Η τροπολογία με γενικό αριθμό 2109 και ειδικό 104, που είναι τροποποίηση του άρθρου 30γ του ν.1264/1982. Με συγχωρείτε, είναι αυτή που είπαμε προηγουμένως.

Η τροπολογία με γενικό αριθμό 2112 και ειδικό 105, που είναι τροποποίηση του άρθρου 8 του ν.1910/1990, γίνεται αποδεκτή.

Η τροπολογία με γενικό αριθμό 2114 και ειδικό 106, δεν γίνεται δεκτή.

Η τροπολογία με γενικό αριθμό 2116 και ειδικό 107, «Σύσταση ανεξάρτητης υπομονάδας με τίτλο «Γραφεία θεσμικής εκπροσώπησης»», δεν γίνεται δεκτή.

Η τροπολογία με γενικό αριθμό 2117 και ειδικό 108 γίνεται αποδεκτή.

Επίσης, θέλω να θυμίσω, γιατί το είπα στην ομιλία μου και το είπε και ο Υπουργός, η τροπολογία με γενικό αριθμό 2104 και ειδικό 99, γίνεται αποδεκτή. Είναι για τη θητεία των ΟΒΑ.

**ΧΑΡΙΛΑΟΣ ΤΖΑΜΑΚΛΗΣ:** Κύριε Υπουργέ, μπορείτε να μας πείτε το περιεχόμενο αυτών;

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Έχετε δίκιο, κύριε Τζαμακλή. Θα σας εξηγήσω.

Δεν γίνεται δεκτή για τον εξής λόγο, θα σας το πω ευθέως. Πρώτον, εμείς δίνουμε να έχει τη δικαστική επιμέλεια και μάλιστα σε ευρύ φάσμα, δηλαδή να μην είναι μόνο το παιδί ή η μητέρα ή ο πατέρας, να είναι και πρώτος ξάδελφος και δεύτερος ενδεχομένως. Γιατί το άλλο;

Είναι πολύ εύκολη η δικαστική συμπαράσταση, επιτρέψτε μου να το πω έτσι, γίνεται εύκολα και σε αυτή τη φάση, με τις ανάγκες τις οποίες έχουμε και με τη διάταξη των Δυνάμεων, δεν μπορούμε να το εγγυηθούμε και δεν μπορούμε να το καλύψουμε με κανέναν τρόπο. Το βλέπουμε με ευαισθησία. Πολλές φορές εγώ υπογράφω και κάνω δεκτές ενδικοφανείς ενστάσεις που έρχονται. Δεν μπορεί να εγγυηθεί αυτό και να είναι απαραίτητο να γίνει. Δεν υπάρχουν μονάδες πολλές φορές εκεί που θα θέλουν να πάνε. Άρα, δημιουργείται μεγάλο πρόβλημα στη διάταξη του προσωπικού των Ενόπλων Δυνάμεων.

Είναι αυτό το -επιτρέψτε μου να πω, πολλές φορές ακούστηκε και στην επιτροπή- το «αμετάθετο». Δεν είναι εύκολο το αμετάθετο στις Ένοπλες Δυνάμεις. Γιατί οι θέσεις οι οποίες υπάρχουν, οι ειδικότητες οι οποίες υπάρχουν, οι ανάγκες που υπάρχουν είναι σε αυτές τις περιοχές όπου έχουν διαταχθεί οι ελληνικές Ένοπλες Δυνάμεις. Γι’ αυτόν τον λόγο, όπως επίσης και για να μην δημιουργήσουμε άλλα προβλήματα, δεν μπορούμε να πάρουμε την ευθύνη για κάτι το οποίο δεν μπορούμε να κάνουμε.

Και μάλιστα, ξέρετε η δικαστική συμπαράσταση -το καταλαβαίνω και το λέω ευθέως- όταν δοθεί, θα πρέπει να την κάνεις. Κι επειδή έχουμε πληθώρα ανθρώπων που έχουν κάποια τέτοια ανάγκη, δεν μπορεί να αξιολογηθεί. Όταν γίνει δια νόμου, κύριε Τζαμακλή, δημιουργείται αυτό το πρόβλημα. Μακάρι να μπορούσα να βρω λύση. Τα Επιτελεία και η ηγεσία των Ενόπλων Δυνάμεων το βλέπουν με ευαισθησία, το βλέπουμε κιόλας, αλλά δεν μπορούμε να το κάνουμε πράξη με τη διάταξη των ελληνικών Ενόπλων Δυνάμεων.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Χρήστος Παππάς.

Κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Πριν από λίγη ώρα, πριν από λίγα λεπτά, ο κομισάριος Υπουργός Εθνικής Αμύνης, ο κ. Ρήγας, σαν ένας κοινός ψεύτης, ένας συκοφάντης, ένας αριστερός λασπολόγος, ανέφερε ότι η Χρυσή Αυγή δεν ψήφισε χθες για τις γερμανικές πολεμικές αποζημιώσεις, ότι δεν ψήφισε υπέρ της επιστροφής του πλούτου του ελληνικού λαού, του κατοχικού δανείου, των επανορθώσεων κ.λπ..

Το να σε βρίζει ένας του πολιτικού επιπέδου Ρήγα, αφού πρώτα για πολλά λεπτά έπλεξε το εγκώμιο ενός –ούτε καν θυμάμαι το όνομά του, θυμάμαι την υπόθεση της δεκαετίας του 1980- αντιρρησία συνείδησης, το να σε βρίζει ένας τέτοιος ανεκδιήγητος τύπος και δυστυχώς, αυτός ο άνθρωπος να είναι και Υπουργός Άμυνας, είναι τίτλος τιμής. Ευχαριστούμε τον κ. Ρήγα, τον για λίγους μήνες ακόμα Υπουργό και πολιτικά ενεργό. Σε μερικούς μήνες θα επιστρέψετε στις τρύπες σας!

Μεγάλος θόρυβος έγινε από τα «παπαγαλάκια» του συστήματος για το θέμα αυτό, μεγάλη παραπληροφόρηση του ελληνικού λαού ότι δήθεν η Χρυσή Αυγή δεν ψήφισε υπέρ των γερμανικών αποζημιώσεων. Κι έπρεπε να διακοπεί ο κ. Ρήγας εκείνη τη στιγμή για το ατόπημα και το ψεύδος που έκανε στην Αίθουσα αυτή, ως κοινός λασπολόγος και συκοφάντης! Σιχαίνομαι και να συνεχίσω να ομιλώ για την περίπτωση Ρήγα.

Πρέπει να λάμψει επιτέλους η αλήθεια απέναντι στο ψεύδος, η αλήθεια απέναντι στις συνασπισμένες πολιτικές σας δυνάμεις του αυτοαποκαλούμενου συνταγματικού τόξου, που στην πραγματικότητα είστε βαθιά και μόνιμα αντιλαϊκό και αντιδημοκρατικό τόξο και αντεθνικό θα έλεγα, αναλογιζόμενος το μέγεθος της προδοσίας με τη Συμφωνία των Πρεσπών.

Προτού έρθω στο νομοσχέδιο για τις Ένοπλες Δυνάμεις, κύριε Πρόεδρε, θέλω να αναφερθώ και σε μία σημερινή, όχι ασυνήθιστη και πρωτότυπη, είδηση. Θέλω να αναφερθώ στα απτά αποτελέσματα του ραγιαδισμού.

Η είδηση ήδη μεταδίδεται σε όλα τα μέσα ενημέρωσης και λέει ότι τουρκικά μαχητικά παρενόχλησαν το ελικόπτερο στο οποίο επέβαινε ο Έλληνας Αρχηγός του Γενικού Επιτελείου Στρατού. Πολύ κοντά από το στρατιωτικό ελικόπτερο στο οποίο επέβαινε ο Αρχηγός ΓΕΣ, ο αντιστράτηγος κ. Καμπάς –είναι, ξέρετε, αυτός που ήταν και διοικητής του 4ου Σώματος που του απήγαγαν οι Τούρκοι δύο αξιωματικούς, δύο στρατιωτικούς και γι’ αυτό επαινέθηκε από την αριστερή Κυβέρνηση και έγινε και Αρχηγός ΓΕΣ- πέρασαν δύο μαχητικά αεροσκάφη τύπου F-16, τα οποία είχαν παραβιάσει τον εθνικό εναέριο χώρο. Το επεισόδιο συνέβη το πρωί γύρω στις 8:30΄.

Το Σινούκ με τον αντιστράτηγο Καμπά βρισκόταν πάνω από τη Ρω και λίγο πριν την προσγείωση αυτού του ελικοπτέρου δύο αεροσκάφη F-16 Φάντομ βρέθηκαν μία ανάσα από τις ακτές της Ρω. Πέταξαν χαμηλά σε ύψος περίπου 500 μέτρων και κινήθηκαν πολύ κοντά στις ακτές. Οι στρατιωτικές πηγές λένε για ένα μίλι. Επαναλήφθηκε το σκηνικό μετά από λίγες ώρες, το μεσημέρι, και στη Σύμη πάλι με F-16.

Θέλουν, λοιπόν, οι Τούρκοι να αμφισβητήσουν την ελληνικότητα των περιοχών μας και ειδικότερα στην ευαίσθητη ελληνική περιοχή των Δωδεκανήσων και του συγκροτήματος των βραχονησίδων της Μεγίστης, Ρω κ.λπ..

Θέλω να επαναλάβω εδώ τα λόγια του αρχηγού της Χρυσής Αυγής τα οποία αποδεικνύονται στην πράξη η μοναδική ρεαλιστική προσέγγιση και τοποθέτηση απέναντι στην τουρκική προκλητικότητα και επιθετικότητα. Είχε πει ο κ. Μιχαλολιάκος: «Θα πρέπει να υπερασπιστούμε την εθνική μας κυριαρχία είτε αυτό αφορά την Κύπρο, είτε αφορά τα Ίμια. Δυστυχώς, οι Τούρκοι δεν καταλαβαίνουν άλλη γλώσσα από την πολιτική των κανονιοφόρων. Αυτό σημαίνει ισχυρές Ένοπλες Δυνάμεις και μόνο τότε θα μπορέσουμε να διεκδικήσουμε αυτά που μας ανήκουν.».

Και τι είδαμε; Είδαμε -απουσιάζουν αυτή τη στιγμή από τα έδρανα. Δεν είναι κανείς Υπουργός. Το έβαλαν στα πόδια και ο Ρήγας και ο Αποστολάκης- τον Αποστολάκη, το παλιό «βατράχι», να συνεχίσει να κοάζει για ψυχραιμία και μέτρα οικοδόμησης εμπιστοσύνης, χαριεντιζόμενος στα στρατόπεδα με τον πρεσβευτή των Ηνωμένων Πολιτειών κ. Πάιατ. Κύριε Αποστολάκη, η ασφάλεια του ΝΑΤΟ είναι πάνω από όλα για σας. Είστε ένας «yes man».

Επίσης, πριν από 10 μέρες είχαμε την ηχηρή και πρωτοφανή -θα έλεγα- παρέμβαση δέκα επίτιμων αρχηγών στρατιωτικών εν αποστρατεία, οι οποίοι γράφουν και υπογράφουν άρθρο-έκκληση προς την πολιτική και στρατιωτική ηγεσία. Διαβάζω τι έγραφαν οι στρατηγοί: «Οι ισχυρές Ένοπλες Δυνάμεις κάνουν τη χώρα ευυπόληπτη στους φίλους και σεβαστή στους αντιπάλους. Σε αυτήν την αντιπαράθεση η επίκληση από ελληνικής πλευράς διαρκώς του Διεθνούς Δικαίου δεν είναι επαρκής για την αντιμετώπιση της επιθετικότητας της Τουρκίας, η οποία με τη στάση και συμπεριφορά της στην ευρύτερη περιοχή δείχνει να αντιλαμβάνεται μόνο τη γλώσσα της ισχύος.». Ό,τι έλεγε δηλαδή και ο Αρχηγός της Χρυσής Αυγής.

«Δίκαια μὲν ἐν τῷ ἀνθρωπείῳ λόγῳ ἀπὸ τῆς ἴσης ἀνάγκης κρίνεται, δυνατὰ δὲ οἱ προύχοντες πράσσουσι καὶ οἱ ἀσθενεῖς ξυγχωροῦσιν», από τον Θουκυδίδη. Αποδίδω στα νεότερα ελληνικά: «Το επιχείρημα της δικαιοσύνης έχει αξία μόνο μεταξύ ίσων. Αλλιώς ο ισχυρός επιβάλλει ό,τι του επιτρέπει η δύναμή του και ο αδύναμος παραχωρεί ό,τι του επιβάλλει η αδυναμία του».

Συνεχίζουν οι επίτιμοι αρχηγοί: «Δυστυχώς οι δυνατότητες των ελληνικών Ενόπλων Δυνάμεων την τελευταία δεκαπενταετία βρίσκονται σε συνεχή διολίσθηση, η οποία διαρκώς επιταχύνεται κατά την περίοδο της οικονομικής κρίσεως. Αποτέλεσμα αυτού είναι η ισορροπία δυνάμεων μεταξύ Ελλάδος και Τουρκίας να μεταβάλλεται σταθερά υπέρ της δεύτερης.

Η υποχώρηση της σχετικής μαχητικής ικανότητας των Ενόπλων Δυνάμεων μπορεί να οδηγήσει σε εθνικές απώλειες που μπορούν να φθάσουν μέχρι και το επίπεδο της εθνικής καταστροφής με τον πιο άμεσο και απόλυτο τρόπο, όπως έγινε το 1897. Είναι παραπάνω από σαφές ότι η οικονομική και κοινωνική κρίση, που όλοι βιώνουμε, έχει επηρεάσει αναπόφευκτα την άμυνα της πατρίδας μας». Το λένε και οι επίτιμοι Αρχηγοί.

Έχουν γίνει τεράστιες περικοπές στα λειτουργικά έξοδα των Ενόπλων Δυνάμεων και αφ’ ετέρου στα εξοπλιστικά προγράμματα έχουμε μία μείωση η οποία είναι πρωτοφανής και επηρεάζει πάρα πολύ τη λειτουργικότητα και την άμυνα της πατρίδας μας. Έχουμε επίσης, μείωση προσωπικού, έχουμε κλείσιμο μονάδων και στρατοπέδων.

Δυστυχώς, το πολιτικό κατεστημένο που κυβερνούσε δεκαετίες την πατρίδα μας αντιμετώπιζε τις Ένοπλες Δυνάμεις με ένα, θα μπορούσαμε να το χαρακτηρίσουμε, φοβικό σύνδρομο. Αν μιλήσει κανείς για αναγκαιότητα ενίσχυσης των Ενόπλων Δυνάμεων, αν μιλήσει για τα θέματα των ανδρών και γυναικών των Ενόπλων Δυνάμεων, θα αντιμετωπιστεί από το πολιτικό κατεστημένο ως μιλιταριστής, ως εξτρεμιστής ή στην καλύτερη περίπτωση ως μη πολιτικά ορθά σκεπτόμενος.

Πολλοί είναι εκείνοι τόσο αριστεροί ιδεοληπτικοί, αλλά και φιλελεύθεροι που εισηγούνται ακόμα και τη σταδιακή κατάργηση των Ενόπλων Δυνάμεων. Και όμως, κυρίες και κύριοι, «πόλεμος πατήρ πάντων», έλεγε ο Ηράκλειτος, και ισχύει, και ισχύει και στην καθημερινότητα. Υπάρχει ένας ιδιόμορφος καθημερινός πόλεμος, παραβιάσεις εναερίου χώρου, αμφισβήτηση της εθνικής μας κυριαρχίας, αμφισβήτηση των νησιών μας. Όλα αυτά τι είναι; Όλα αυτά είναι πόλεμος.

Τι έχουμε, όταν απειλούμαστε αν ασκήσουμε το νόμιμο δικαίωμά μας, βάσει του διεθνούς δικαίου, της επέκτασης των χωρικών μας υδάτων και του εναερίου χώρου μας; Τι έχουμε, όταν αμφισβητείται στην πράξη κατάφορα και ευθέως η κυπριακή ΑΟΖ; Τι κατάσταση έχουμε, όταν οι Τούρκοι δρομολογούν ένα γιγαντιαίο εξοπλιστικό πρόγραμμα δεκάδων δισεκατομμυρίων δολαρίων με σκοπό να αναδειχθούν σε περιφερειακή δύναμη; Όταν ακόμα και οι Αλβανοί, με τις πλάτες των Αμερικανών και του ΝΑΤΟ, εντείνουν την αδιαλλαξία και την προκλητικότητά τους όταν στρέφονται ακόμα και σήμερα ενάντια στον ελληνισμό της Βόρειας Ηπείρου; Τι έχουμε τότε;

Τι κατάσταση έχουμε στη Θράκη μας, όταν γίνεται μία προσπάθεια κοσοβοποίησης ουσιαστικά μέρα με την ημέρα, με τους πράκτορες της Άγκυρας να αλωνίζουν στην κυριολεξία χωρίς να έχουμε αντίδραση των ελληνικών αρχών και υπηρεσιών; Αντί να αφυπνιστούμε, τι κάνουμε; Μειώνουμε συνεχώς τις αμυντικές μας δαπάνες.

Ο Επίχαρμος ο Κώος είχε πει τον 5ο αιώνα π.Χ. αυτό που ισχύει και σήμερα και θα ισχύει: «Οὐ μετανοεῖν ἀλλὰ προνοεῖν χρὴ τὸν ἄνδρα τὸν σοφόν». Εσείς φυσικά ούτε κατά διάνοια δεν είστε σοφοί. Σας λείπει η σοφία, αλλά δυστυχώς σας λείπει και ο κοινός νους, η κοινή λογική.

Όλα αυτά τα έτη της κυριαρχίας της κλεπτοκρατίας στην πατρίδα μας έγιναν σπατάλες, η αλήθεια είναι αυτή. Και στον Στρατό έγιναν σπατάλες και έγινε κακοδιαχείριση και, δυστυχώς, κάποιοι πλούτισαν και πολλοί από αυτούς κυκλοφορούν ελεύθεροι στις πλάτες και σε βάρος των Ενόπλων Δυνάμεων και στις πλάτες του ελληνικού λαού.

Εμείς, κύριε Πρόεδρε –και θα πάρω και λίγο από τη δευτερολογία μου, όπως έκαναν και κάποιοι από τους προηγούμενους Κοινοβουλευτικούς Εκπροσώπους- έχουμε πει πολλές φορές και το λέμε και πάλι ότι Ένοπλες Δυνάμεις δεν είναι τα άρματα, οι φρεγάτες, τα αεροπλάνα, δεν είναι μόνο αυτά. Ένοπλες Δυνάμεις είναι οι άντρες και οι γυναίκες οι στρατευμένοι, οι άντρες και οι γυναίκες των Ενόπλων μας Δυνάμεων, οι στρατιωτικοί, ο θεσμός που εμπιστεύεται περισσότερο απ’ όλους ο ελληνικός λαός. Αυτό δεν το λέω εγώ, προκύπτει από όλες τις δημοσκοπήσεις και τις έρευνες που έχουν γίνει. Και όμως, σε αυτούς εξαντλεί και η σημερινή Κυβέρνηση και η προηγούμενη, οι μνημονιακές δηλαδή κυβερνήσεις, τη σκληρότητά τους, όσον αφορά τα μισθολογικά και οικονομικά τους ζητήματα.

Ο Ναύαρχος Κουντουριώτης –το είπε και κάποιος ομιλητής σήμερα εδώ και είναι αλήθεια- είχε σημειώσει και εν τέλει δικαιώθηκε απόλυτα πως καράβια άνευ ικανού εμψύχου υλικού είναι μόλυβδος βαρύς βυθιζόμενος εντός ύδατος, θέλοντας να τονίσει τη σημασία για τη φροντίδα του προσωπικού. Είναι προσωπικό που δεν το νιώθετε εσείς, διότι οι είκοσι τέσσερις μήνες που είπε ο κ. Ρήγας που υπηρέτησε, ήταν οι μήνες αγγαρείας και σκλαβιάς για τον κ. Ρήγα.

Αυτή είναι η διαφορά ημών έναντι υμών. Η διαφορά μας αυτή είναι, ότι εμείς υπηρετήσαμε και θα υπηρετήσουμε εάν χρειαστεί και πάλι με καμάρι τις Ένοπλες Δυνάμεις και τον Ελληνικό Στράτο.

Κλείνω με τα εξής, κύριε Πρόεδρε: Τι πρέπει να γίνει; Πρέπει πολλά να γίνουν και άπτονται της εθνικής εξωτερικής πολιτικής, ΑΟΖ, θωράκιση της χώρας, για τη θητεία που μιλά και το εν λόγω νομοσχέδιο. Για μας δεν τίθεται θέμα μείωσης της θητείας, αντίθετα τίθεται θέμα ουσιαστικά αύξησης της θητείας.

Υπάρχει μια ερώτηση, η οποία σέρνεται από τον Φεβρουάριο προς το Υπουργείο Εθνικής Άμυνας και την έχω κάνει και επίκαιρη. Δεν θα συζητηθεί και θα την καταθέσω ξανά και δεν θα πάψω να την καταθέτω. Είναι επιτακτική η ανάγκη αυξήσεως της στρατιωτικής θητείας. Δεν το λέω εγώ, το λέει η λογική, το λένε στις συζητήσεις τους οι δέκα επίτιμοι αρχηγοί που έγραψαν το άρθρο για την εθνική ασφάλεια και άμυνα.

Το καταθέτω στα Πρακτικά.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως, επίσης, επειδή έγινε αναφορά από το Βήμα αυτό σχετικά με την ανάληψη από τη χώρα μας της φύλαξης του εναερίου χώρου των Σκοπίων, καταθέτω και αυτή την ερώτηση στα Πρακτικά.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μου το επιτρέπει ο χρόνος, κύριε Πρόεδρε. Έχω την απάντηση από τον Υπουργό Εθνικής Άμυνας, ένα μνημείο ραγιαδισμού, ένα μνημείο νατοϊκής λειχίας, ένα μνημείο προσκυνήματος στους αφέντες Αμερικανούς και τους υπολοίπους δήθεν συμμάχους μας στο ΝΑΤΟ.

Το καταθέτω στα Πρακτικά.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, κλείνω και λέω ότι έχουμε εμπιστοσύνη στα στρατευμένα μας παιδιά, στα νιάτα μας που υπηρετούν τη θητεία τους. Η θητεία πρέπει να είναι συνολική για εμάς τους χρυσαυγίτες, να είναι για αγόρια και για κορίτσια στο 18ο έτος της ηλικίας, να είναι τουλάχιστον δεκατέσσερις μήνες.

Επίσης, λέμε ότι θα πρέπει να δοθεί μεγάλη έμφαση στη στρατιωτική εκπαίδευση και θα πρέπει οι στρατεύσιμοι να μην ασχολούνται με ανούσιες αγγαρείες και άλλες ασχολίες. Δεν θα πρέπει τα στρατευμένα μας νιάτα να ασχολούνται με ασχολίες που δεν συνάδουν με τη θητεία τους, διότι αυτές συνάδουν με κάποια άλλη εργατική τάξη, την οποία δεν θέλω να προσβάλω, ίσα-ίσα προσφέρει τα μέγιστα στην εθνική οικονομία. Όμως, θέλω να πω ότι ο Στρατός μας δεν είναι ξενοδοχοϋπάλληλοι ή υπηρέτες στα hotspots. Εκεί, αν θέλετε, εσείς να στείλετε τη νεολαία του ΣΥΡΙΖΑ, την ανύπαρκτη, βεβαίως, νεολαία του ΣΥΡΙΖΑ, όπως απεδείχθη και στις τελευταίες φοιτητικές εκλογές.

Κύριε Πρόεδρε, είχα πολλά να πω. Θέλω να πω ότι έχουμε απόλυτη εμπιστοσύνη στις Ένοπλες Δυνάμεις, έχουμε απόλυτη εμπιστοσύνη σε αυτούς τους άντρες και τις γυναίκες, οι οποίοι πολλές φορές χωρίς να έχουν τη στήριξη της πολιτικής και φυσικής τους ηγεσίας, δίνουν τη μάχη καθημερινά, χωρίς να υπολογίζουν κόπους, θυσίες, χωρίς να υπολογίζουν τις επιπτώσεις στην προσωπική τους ζωή, στη διαβίωσή τους, στην οικογένειά τους, δίνουν τον πιο καλό τους εαυτό.

Είναι πολλοί αυτοί που χωρίς υλικοτεχνική υποστήριξη, χωρίς υποδομή, χωρίς μισθούς, με μισθούς απαράδεκτους, αγωνίζονται με γνώμονα την αγάπη στο Έθνος, την πίστη στα ιδανικά και τις αξίες, με τις οποίες γαλουχηθήκαμε εμείς οι χρυσαυγίτες και τις οποίες αξίες εμείς δεν θα πάψουμε να προασπίζουμε. Και δεν θα πάψουμε να προασπίζουμε αυτά τα ιδανικά με οποιοδήποτε τίμημα, ό,τι λάσπη και να εκτοξεύουν οι συριζαίοι και όχι μόνο εναντίον μας.

Θέλω για άλλη μία φορά να πω σε εσάς που ψηφίσατε την κατάπτυστη και προδοτική Συμφωνία των Πρεσπών –και δεν θα πάψω να το λέω- ότι η Μακεδονία είναι μία και είναι ελληνική.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις εκπαιδευτικοί συνοδοί από το 8ο Δημοτικό Σχολείο Ευόσμου Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να πούμε στους μαθητές ότι παρακολουθούν μια συνεδρίαση όπου συζητούμε ένα νομοσχέδιο του Υπουργείου Εθνικής Άμυνας. Γίνεται συζήτηση ανάμεσα στα κόμματα και τους Βουλευτές και στο τέλος, ψηφίζουμε για το νομοσχέδιο το οποίο όταν ψηφιστεί, γίνεται νόμος του κράτους.

Τον λόγο έχει τώρα ο κ. Καραγιαννίδης, εισηγητής του ΣΥΡΙΖΑ, για πέντε λεπτά, για τη δευτερολογία του.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Να πω, κατ’ αρχάς, ότι με ενδιαφέρον άκουσα τον εισηγητή της Νέας Δημοκρατίας και τους Βουλευτές να μην επιβεβαιώνουν τον κύριο Αντιπρόεδρο της Νέας Δημοκρατίας ότι θα καταργηθεί το νομοσχέδιο στο σύνολό του ως ένα νομοσχέδιο ντροπής –διαβάζω από τα Πρακτικά τι έχει πει ο Αντιπρόεδρος- και επικράτησε η σύνεση και άρα, θα πάμε λίγο καλύτερα όσον αφορά το συγκεκριμένο νομοσχέδιο.

Τώρα, θα επικεντρωθώ σε τρία θέματα: αντιρρησίες συνείδησης, το γραφείο που ιδρύεται στα Επιτελεία και σε ένα ζήτημα που έχει προκύψει με το άρθρο 32.

Όσον αφορά τώρα τους αντιρρησίες συνείδησης, ακούσαμε πολλά. Η Νέα Δημοκρατία δεν θέλει να παραδεχθεί διεθνείς και εσωτερικούς θεσμούς, δηλαδή την Ύπατη Αρμοστεία και το Ευρωπαϊκό Συμβούλιο που λένε συγκεκριμένα πράγματα για τους αντιρρησίες συνείδησης. Να δεχθώ ότι δεν συμφωνεί με αυτά που λένε όλοι αυτοί οι θεσμικοί φορείς, αν και θέλουν να ανήκουμε στην Ευρώπη.

Θα τους θυμίσω, βέβαια, γιατί ακούστηκε και από κάποιους ομιλητές της Νέας Δημοκρατίας, ότι εμείς κάνουμε το μέγα έγκλημα να μειώνουμε κατά τρεις μήνες την εναλλακτική θητεία και να πηγαίνει από δεκαπέντε σε δώδεκα. Θα τους θυμίσω ότι με τον ν.3257/2004, άρθρο 5 παράγραφος 1, η Νέα Δημοκρατία είχε μειώσει κατά επτά μήνες την εναλλακτική θητεία. Φαντάζομαι ότι δεν κατέρρευσε το στράτευμα όταν μειώθηκε κατά επτά μήνες η συγκεκριμένη θητεία.

Θα πρέπει να ξέρουμε ότι η εναλλακτική θητεία είχε ξεκινήσει από πολύ ψηλά, από τους τριάντα έξι, αν θυμάμαι καλά, και φτάσαμε στους δεκαπέντε. Από τους τριάντα έξι στους δεκαπέντε η μείωση των είκοσι ενός μηνών έγινε από την πλευρά είτε της Νέας Δημοκρατίας είτε του ΠΑΣΟΚ και δεν κατέρρευσε.

Θεωρώ, όμως, επίσης, μέγιστη προσβολή για ανθρώπους που δηλώνουν την αντίρρησή τους να πάνε στον στρατό να λέγεται πάλι από τον Αντιπρόεδρο της Νέας Δημοκρατίας ότι είναι καλοπερασάκηδες, μέγιστη προσβολή σε ένα τμήμα της κοινωνίας μας που έχει άλλες επιλογές. Δεν ξέρω αν υιοθετείται από το σύνολο της Νέας Δημοκρατίας ότι οι αντιρρησίες συνείδησης είναι καλοπερασάκηδες. Θα απαντήσει προφανώς ο εισηγητής.

Να περάσω στο δεύτερο ζήτημα. Έχω την υποψία ότι στον αμερικανικό στρατό που έχει και αυτός πολλές απειλές, επειδή υφίσταται τέτοιο γραφείο, θα πρέπει να βρείτε κάποια απορία ή δικαιολογία γιατί οι Αμερικανοί και αυτοί θέλουν να υποβαθμίσουν ή να υποσκάψουν την αξιοπιστία και το αξιόμαχο του αμερικανικού στρατού.

Πριν πάω στο άρθρο 32, θέλω κάτι το οποίο δεν το καταθέσαμε τροπολογία και ίσως να είναι δικιά μας έλλειψη. Δεν ξέρω αν θα γινόταν δεκτή. Υπάρχει για τους αντιρρησίες συνείδησης το εξής ζήτημα: Όταν υπηρετούν την εναλλακτική τους θητεία και πέσουν σε πειθαρχικό παράπτωμα, αυτομάτως εκπίπτουν από την εναλλακτική θητεία. Είναι λίγο σκληρό. Δηλαδή για ένα πειθαρχικό παράπτωμα που οπουδήποτε αλλού δεν θα εξέπιπτες από τη θητεία αυτή ή από μια υπηρεσία ή τέλος πάντων και στον Στρατό ακόμα όταν κάνεις κάτι ένα πειθαρχικό παράπτωμα τρως μια φυλακή. Δεν είναι δυνατόν για έναν άνθρωπο που είναι στην εναλλακτική θητεία, εάν υποπέσει σε ένα πειθαρχικό παράπτωμα, αυτομάτως να εκπέσει, να μην υπάρχει καν μια αιτιολόγηση γιατί έγινε αυτό το πειθαρχικό παράπτωμα και να ληφθούν οι απαραίτητες κυρώσεις. Θα μπορούσαμε ίσως να το αλλάξουμε.

Κλείνω με το άρθρο 32. Έχει δημιουργηθεί ένα ζήτημα. Νομίζω ότι για να απαλύνουμε ή τέλος πάντων να ακούσουμε και τους ανθρώπους που είναι αντίθετοι, αλλά και τους ανθρώπους που είναι υπέρ αυτής της ρύθμισης, να γίνει μια κουβέντα στο Υπουργείο για να τεθούν τα ζητήματα από τους ενδιαφερόμενους και νομίζω ότι υπάρχουν ισχυρά επιχειρήματα για το συγκεκριμένο άρθρο, αλλά οι ενδιαφερόμενοι θέλουν να ακουστεί η φωνή τους και να τους ακούσουμε όπως το κάναμε και στο παρελθόν με τα δύο προηγούμενα νομοσχέδια.

Φτάσαμε στο σημείο να κάνουμε τις ρυθμίσεις για τους αποφοιτήσαντες από τις ΑΣΣΥ γιατί ήταν αδικημένοι και αυτοί στο παρελθόν. Εμείς το διορθώσαμε. Μην φτάσουμε τώρα να ξαναδημιουργήσουμε ένα τέτοιο ζήτημα που πάλι θα πρέπει να κάνουμε άλλη μια ρύθμιση για να διορθώσουμε την αδικία. Να ακούσουμε τους εκπροσώπους λοιπόν γιατί διαμαρτύρονται. Δεν μπορεί να φωνάζουν αδίκως, λέω εγώ. Να δούμε αν μπορεί να βρεθεί μια λύση που θα συμβιβάζει πράγματα και δεν θα αδικεί εκατέρωθεν τις δύο «αντικρουόμενες» στρατιωτικές ομάδες, για να προχωρήσουμε παρακάτω.

Είναι πολύ θετικό επίσης –κλείνω με αυτό- ότι έγινε δεκτή η τροπολογία για τις πρωτοβάθμιες ενώσεις στρατιωτικών και νομίζω ότι δίνει μια ανάσα δημοκρατίας στο στράτευμα.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Καραγιαννίδη.

Τον λόγο έχει ο κ. Κικίλιας, εισηγητής της Νέας Δημοκρατίας.

**ΒΑΣΙΛΕΙΟΣ ΚΙΚΙΛΙΑΣ:** Ευχαριστώ, κύριε Πρόεδρε. Θα είμαι σύντομος, όπως ήμουν και στην πρωτολογία μου.

Ακούστε, θα καταργήσουμε αυτές τις διατάξεις και τις τροπολογίες περί διαφόρων πρωτοβάθμιων, δευτεροβάθμιων συνδικαλιστικών οργάνων, που ενώ πήγαν στα δικαστήρια οι μεν τους δε, δικαιώθηκε η ΠΟΜΕΝΣ και εσείς θέλετε από την πίσω πόρτα τώρα να τα ξαναφέρετε χωρίς να έχουμε καταλάβει ακόμα τον λόγο;

Θα έπρεπε να έρθετε να κάνουμε μια συζήτηση για τον συνδικαλισμό στις Ένοπλες Δυνάμεις, που τον φέρατε το 2015 πάλι από την πίσω πόρτα, να συζητήσουμε όλα τα κόμματα, να βρούμε μια άκρη έτσι ώστε να θωρακιστεί το Υπουργείο Εθνικής Αμύνης και να υπάρχουν αυτές οι δομές, αυτό το πλαίσιο και οι προσλαμβάνουσες, έτσι ώστε να μην δημιουργηθεί ποτέ πρόβλημα σε ένα Υπουργείο το οποίο είναι πολύ ιδιαίτερο. Δεν είναι ένα άλλο κομμάτι του ελληνικού δημοσίου. Έχει όπως εξήγησα, καθετοποιημένη δομή και σε ειδικές συνθήκες δουλεύουν οι άντρες και οι γυναίκες των Ενόπλων Δυνάμεων. Είναι προφανές αυτό.

Θέλετε να γίνει ένα μπάχαλο αυτή τη στιγμή, από την πίσω πόρτα να φέρνουμε πρώτου βαθμού, δευτέρου βαθμού, διαφόρων τις φιλοδοξίες και να τις ξαναβάλουμε μέσα σε ένα καζάνι που βράζει χωρίς να υπάρχει σωστή και οργανωμένη νομοθέτηση πάνω στον συνδικαλισμό, επαναλαμβάνω. Σε καμμία των περιπτώσεων δεν το δεχόμαστε και προφανώς στην πρώτη ευκαιρία θα μπουν τα πράγματα σε μια τάξη και σε μια σειρά.

Επαναλαμβάνω, για τα Πρακτικά, η μόνη νόμιμη δευτεροβάθμια ένωση συνδικαλιστική είναι η ΠΟΜΕΝΣ, με βάση το νόμο και τα ελληνικά δικαστήρια.

Πάμε τώρα στο νομοσχέδιο αυτό καθαυτό, επειδή άκουσα και τον κ. Δρίτσα, τον οποίον τιμώ και σέβομαι για την εμπειρία του και τη διαδρομή του και τον κ. Καραγιαννίδη επίσης τον Κοινοβουλευτικό Εκπρόσωπο του ΣΥΡΙΖΑ, αλλά άκουσα και τον Υπουργό κ. Αποστολάκη, ο οποίος μας έκανε την τιμή να έρθει.

Με συγχωρείτε, τεσσεράμισι χρόνια περιμένουμε να φέρετε ένα νομοσχέδιο που να τονίζει και να βγάζει μπροστά τη διακλαδικότητα των τριών Όπλων, που να φέρνει το Υπουργείο Εθνικής Αμύνης στον 21ο αιώνα, που να μιλάει για νέες τεχνολογίες και πώς θα αμυνθούμε απέναντι στις προκλήσεις, τις οποίες έχουμε προφανώς σε μια πολύ δύσκολη γειτονιά, μετά από τα αγωνιώδη αιτήματα των Επιτελείων, των αρχηγών αλλά και του κυρίου Υπουργού, όταν ήταν ΑΓΕΕΘΑ, που ήρθε πανικόβλητος πέρυσι το καλοκαίρι στο ελληνικό Κοινοβούλιο, στην Επιτροπή Εξοπλισμών, να μας πει ότι θέλει ένα δισεκατομμύριο για εξοπλισμούς γιατί λίγο έως πολύ γίνεται χαμός στο Αιγαίο.

Και δεν είχατε το θάρρος, την παρρησία μετά από έναν χρόνο να φέρετε ένα νομοσχέδιο για τα εξοπλιστικά όταν η Αξιωματική Αντιπολίτευση, αλλά και τα άλλα κόμματα, σας είπα ότι ναι, να συζητήσουμε ποιοι είναι αυτοί οι «αρμοί» που πρέπει να δημιουργήσουμε έτσι ώστε να είναι καθαρό το νομοσχέδιο, να σέβεται μέχρι το τελευταίο ευρώ του Έλληνα φορολογούμενου ως προς τις Ένοπλες Δυνάμεις, να μην συμβεί τίποτε από τις κακές πρακτικές του παρελθόντος. Φέρνετε με τον χαρακτηρισμό του κατεπείγοντος μόνιμα στην επιτροπή κατ’ αποκοπή και λόγω εκτάκτων αναγκών κομμάτια εξοπλιστικών προγραμμάτων.

Άρα, λοιπόν, στα δημοσιονομικά που υπάρχει πρόβλημα στο Υπουργείο και μας λέτε κι εσείς και μας λένε όλοι οι στρατιωτικοί ότι δεν φτάνουν οι πόροι για τα τρία Όπλα, δεν κάνατε τίποτα. Στα εξοπλιστικά δεν κάνατε τίποτα. Επιχειρησιακά δεν κάνατε τίποτα. Δεν δικαιολογήσατε σε αυτά τα τέσσερα χρόνια ποια είναι η ειδοποιός διαφορά αυτών που εσείς πρεσβεύετε έναντι αυτού του οποίου καταλαβαίνουμε.

Και έρχεστε λίγο πριν αποχωρήσετε από την εξουσία να μας κουνήσετε και το δάχτυλο, να μας πείτε λίγο έως πολύ ότι η συντριπτική πλειοψηφία της ελληνικής κοινωνίας δεν τα καταλαβαίνει καλά και εσείς με τους ιδεαλισμούς σας αντιλαμβάνεστε ότι αυτά τα όποια προτάσσετε είναι το γραφείο νομικής υποστήριξης, για να διαλύσει την καθετοποιημένη δομή του στρατεύματος και μέσα σε μία διοίκηση ή μέσα σε μία μονάδα να ρουφιανεύει ο ένας τον άλλον και να προσπερνάνε τον διοικητή και να πηγαίνουν στον αρχηγό.

Για τους αντιρρησίες συνείδησης ομολογεί ο ίδιος ο κύριος Υπουργός ότι δεν εμπιστεύεται τους αξιωματικούς, τους άνδρες και τις γυναίκες των Ενόπλων Δυνάμεων και θεωρεί ότι πρέπει να μειωθούν σε αριθμό και να αυξηθούν οι καθηγητές, για να είναι αντικειμενικό το σύστημα, απευθείας από τη νεολαία ΣΥΡΙΖΑ και τη Γενική σας Γραμματεία.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Σας το εξήγησα τόσες φορές.

**ΒΑΣΙΛΕΙΟΣ ΚΙΚΙΛΙΑΣ:** Απευθείας, κύριε Υπουργέ.

Και φυσικά αφού σας είπα τι υπάρχει και τι λένε τα Επιτελεία και τρία Όπλα, εσείς όποιον δεν έχει καμμία διάθεση και όρεξη να αγωνιστεί, να παλέψει, να προσπαθήσει να είναι κορυφαίος, να προοδεύσει, τον επιβραβεύετε. Δέκα; Δέκα, δεν έχει καμμία σημασία. «Λίαν καλώς» είναι από δεκαπέντε μέχρι το δεκαεννιά στη βαθμολογία που υπήρξε μέχρι τώρα για να προαχθούν αξιωματικοί μετά από τα σχολεία. Εσείς το πάτε στο δέκα. Δηλαδή αυτούς οι οποίοι υβρίζουν, αυτούς οι οποίοι δεν ενδιαφέρονται, αυτούς οι οποίοι δεν πατάνε κ.λπ., τους επιβραβεύεται και αναδρομικά.

Και σαν να μην έφτανε αυτό, πέντε λεπτά πριν τελειώσουμε, φέρνετε και νομοθετικές βελτιώσεις. Πόση προχειρότητα και πόση τσαπατσουλιά υπάρχει, ενώ μας είπατε ασθμαίνοντας ότι πρέπει να έρθει αυτό το νομοσχέδιο, να είναι έτοιμο οπωσδήποτε πριν τις διακοπές του Πάσχα!

Με συγχωρείτε πάρα πολύ, η Νέα Δημοκρατία θα καταψηφίσει επί της αρχής, θα καταψηφίσει άρθρα και τροπολογίες και θα υπερψηφίσει αυτά τα άρθρα τα οποία αισθανόμαστε ότι είναι υπέρ του Υπουργείου και υπέρ του δημοσίου καλού.

Άλλωστε εμείς έχουμε αποδείξει, ως Αξιωματική Αντιπολίτευση, ότι στεκόμαστε στο ύψος των περιστάσεων και ψηφίζουμε ως αντιπολίτευση όλα αυτά τα οποία θεωρούμε εθνικά, σωστά και πατριωτικά και σε όλα τα άλλα νομοσχέδια. Και εσείς αποδείξατε, κυρίες και κύριοι του ΣΥΡΙΖΑ, όταν ήσασταν αντιπολίτευση, ότι δεν είχατε την ψυχή και το σθένος να ψηφίσετε ούτε ένα νομοσχέδιο, ούτε ένα άρθρο, ούτε μία παράγραφο. Εντυπωσιακό, για να αποδείξω του λόγου το αληθές.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κικίλια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Παντοκράτορα Πρέβεζας και από το 8ο Δημοτικό Σχολείο Πρέβεζας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αρβανιτίδης για πέντε λεπτά.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, χαιρόμαστε ιδιαίτερα που αποσύρατε το άρθρο 36, όπως είχαμε προτείνει από την αρχή της διαδικασίας στις επιτροπές.

Σχετικά με το άρθρο 40 συνεχίζουμε τις αντιρρήσεις μας, ενώ συμφωνούμε με τη σύσταση Εθνικής Στρατιωτικής Αρχής Αξιοπλοΐας. Όμως, λέμε όχι στο πλαίσιο που επιλέξατε τελικά να το καταθέσετε. Λέμε ναι στην υπαγωγή της αρχής υπό τον Υπουργό.

Είμαστε υπέρ της συγκρότησης και ενσωμάτωσης όλων των σχετικών θεμάτων με την αποστολή, την οργανωτική δομή, τη λειτουργικότητα, τη στελέχωση, τα προσόντα και τα καθήκοντα των στελεχών της συγκεκριμένης αρχής, αλλά μέσα από ένα αυτοτελές σχέδιο νόμου. Είμαστε κατά της δημιουργίας αυτής της αρχής μέσω της σύνταξης προεδρικού διατάγματος με την απουσία όλων των προαναφερθέντων θεμάτων για τη σύσταση της αρχής και όπως σας είπαμε καλό θα ήταν να αποσύρετε το άρθρο και να το φέρετε ως αυτοτελές νομοσχέδιο.

Όσον αφορά τις τροπολογίες -και γι’ αυτό πήρα τον λόγο- είμαστε θετικοί με τις τρεις τροπολογίες. Συγκεκριμένα με την τροπολογία με αριθμό 103 θεωρούμε ότι δίκαια ρυθμίζετε θέματα που δεν είχαν ρυθμιστεί προηγουμένως και το επεκτείνετε και για αρχή ισονομίας.

Συμφωνούμε με τις τροπολογίες με αριθμό 104 και 105.

Στην τροπολογία με αριθμό 216 θα ψηφίσουμε «παρών» διαμαρτυρόμενοι, διότι κατά την εκτίμησή μας είναι κάκιστος ο τρόπος νομοθέτησης.

Στην τροπολογία με αριθμό 107 ψηφίζουμε κατηγορηματικά «όχι», γιατί θεωρούμε ότι η ρύθμιση αντίκειται στο Ενωσιακό Δίκαιο και ιδιαίτερα στο άρθρο 12 του ν.4412/2016 που ενσωματώνει τις οδηγίες 2014/24 και 2014/25 για τις δημόσιες συμβάσεις. Δεν μπορούν να γίνουν αυτά τα πράγματα, να ορίζονται δηλαδή με υπουργικές αποφάσεις.

Με την εκχώρηση υπογραφής τι θέλετε να κάνετε ακριβώς; Θέλετε να δημιουργήσετε νέες αποθήκες ψυχών στην ενδοχώρα; Θα καταργήσετε αυτές που υπάρχουν στα νησιά; Θεωρούμε ότι αυτό είναι απλά επικοινωνιακά παιχνίδια σε βάρος των προσφύγων και της κοινωνικής συνοχής.

Αναφορικά με την τροπολογία με γενικό αριθμό 2108, ο τρόπος ανάπτυξης των λιμένων με παραχωρήσεις είναι μία πάγια δική μας πρόταση. Όμως, προβαίνετε σε αναποτελεσματικές παρεμβάσεις λιμενικής πολιτικής. Δεν έχετε συνολική πολιτική. Καταθέτουμε την ένστασή μας για τη συγκρότηση των επιτροπών. Γι’ αυτόν τον λόγο, στη συγκεκριμένη τροπολογία θα ψηφίσουμε «παρών».

Όσον αφορά τις βουλευτικές τροπολογίες τις οποίες κάνετε δεκτές, στην τροπολογία με γενικό αριθμό 2101 όσον αφορά τη μοριοδότηση εμπειρίας σε εκτελούμενες εργασίες σε υποβρύχια και πολεμικά πλοία του Πολεμικού Ναυτικού, θα ψηφίσουμε «ναι».

Όσον αφορά τη βουλευτική τροπολογία με γενικό αριθμό 2109 που αφορά τα συνδικαλιστικά, θα ψηφίσουμε «όχι».

Όσον αφορά την τροπολογία με γενικό αριθμό 2112 για την τροποποίηση του άρθρου 8 του ν.1911/1990, θα ψηφίσουμε «ναι».

Τέλος, όσον αφορά την τροπολογία με γενικό αριθμό 2117/108 που ρυθμίζει θέματα για εθελοντές μακράς θητείας εκτός οργανικών θέσεων, θα ψηφίσουμε «ναι».

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αρβανιτίδη.

Τον λόγο έχει η κ. Λιάνα Κανέλλη, Βουλευτής του ΚΚΕ.

**ΛΙΑΝΑ ΚΑΝΕΛΛΗ:**  Ευχαριστώ, κύριε Πρόεδρε.

Τα κατάφεραν για μία ακόμα φορά δια της αυλαίας και της δικονομικής στήριξης να δώσουν έναν χαρακτήρα αγκυλωτού σταυρού. Δεν έχω άλλον τρόπο να σας το πω. Μέρες που είναι κιόλας, άμα βάλεις τη λέξη «αγκυλωτός» δίπλα από τον σταυρό, σηκώνονται οι τρίχες, σηκώνονται κόκκαλα πεθαμένων. Μπορεί να ηγέρθησαν εχθές, αλλά το «ηγέρθητι» παραμένει και ενδεχομένως να ηγέρθησαν και από σεβασμό προς την έννοια «ναζί», ακόμα και όταν συνοδεύει την έννοια «θηριωδία».

Επί των τροπολογιών που είναι και η ουσία, να σας πω ότι θα καταψηφίσουμε τις υπουργικές. Ανάμεσα σ' αυτές, πείτε στον κ. Πιτσιόρλα ότι έφερε ένα νομοσχέδιο! Η τροπολογία του ήταν ένα νομοσχέδιο! Είναι ένα ολόκληρο νομοσχέδιο! Αυτό και μόνο αρκεί! Δεν υπάρχει χρόνος να συζητηθεί κάτι τέτοιο. Είναι προφανές! Έρχεται τις τελευταίες ώρες μίας μακράς συζήτησης ένα νομοσχέδιο με άρθρα 1, 2, 3, 4, 5, 6, 7, 8 μέσα σε μια τροπολογία! Και να ήθελε κάποιος καλοπροαίρετα, δεν υπήρχε ούτε χρόνος ούτε σαφήνεια, για να πει ότι θα βάλει την ψήφο του από κάτω δίκην υπογραφής.

Θα αναφερθώ μόνο σε δύο τροπολογίες. Κοιτάξτε, η τροπολογία που φέρνετε για το μεταναστευτικό δεν κάνει τίποτα άλλο στην πραγματικότητα από το να εγκλωβίζει διπλά τους μετανάστες εδώ. Και δεν τους εγκλωβίζει απλώς. Αφήνοντας την αρμοδιότητα αυτή στον Υπουργό Μεταναστευτικής Πολιτικής αντί για τον διευθυντή της Υπηρεσίας Ασύλου, που νομοθετήσατε εσείς οι ίδιοι πριν από έναν χρόνο –εμείς την είχαμε καταψηφίσει τότε αυτή τη ρύθμιση- έρχεστε τώρα και κάνετε ρύθμιση πάνω στη ρύθμιση. Πώς περιμένετε να το ψηφίσουμε;

Έπειτα, ο τρόπος με τον οποίον το άρθρο 1 ειδικά αυτής της τροπολογίας λειτουργεί και δίνει τη δυνατότητα στο Υπουργείο Μεταφορών να συνάπτει προγραμματικές συμβάσεις για τη διαχείριση του μεταναστευτικού και την κοινωνική ένταξη σε μια σειρά από φορείς, θεωρητικά ακούγεται πολύ ωραίο.

Ελάτε τώρα που αυτό συνεπάγεται μία ανέλεγκτη στην πραγματικότητα συμβασιολογία και συμβασιοϋπογραφή με ΜΚΟ και ιδιωτικούς φορείς, όταν ξέρετε ότι για το μεταναστευτικό ζήτημα, αν συμφωνούμε όλοι ότι είναι μείζον, αν συμφωνούμε όλοι ότι είναι εθνικό, αν συμφωνούμε όλοι ότι είναι ανθρωπιστικό, αν συμφωνούμε όλοι ότι είναι αυτό που είναι, η χώρα έπρεπε να έχει τα μέσα, τον τρόπο, το κράτος και τη δυνατότητα, να παράξει το έργο που θέλει με τους μετανάστες.

Όμως κάτω από τη νοοτροπία Schengen, Visegrad, κλειστά σύνορα και τέτοια, πάλι θα βάλουμε τους ιδιώτες και τους φορείς, πάλι θα τρέχουν οι αρχές να βρουν ποιος κρύβεται πίσω από την κάθε ΜΚΟ, που είναι μη κυβερνητικές οργανώσεις χρηματοδοτούμενες από τα κράτη; Η μεγαλύτερη απάτη είναι αυτή. Και ανάμεσά τους υπάρχουν και δύο, τρεις, πέντε που κάνουν πραγματικά θεάρεστο έργο. Άντε να ξεχωρίσεις τα υποκατάστατα αυτά, γιατί έτσι διαχειρίζεται το πράγμα, ανακυκλώνεται το χρήμα, γίνονται και μερικές συμβάσεις και προχωράει το ζήτημα και τα θύματα είναι πάντοτε οι μετανάστες.

Ως προς το τέλος ταφής, το περιβαλλοντικό ζήτημα, στην ουσία αλλάξατε όνομα σε κάτι που ήδη έχετε νομοθετήσει. Δεν αλλάζει κάτι. Όνομα αλλάξετε. Το φέρνετε εδώ και τι γίνεται τώρα; Τώρα, θα μετακυλιστεί η επιβάρυνση στους δήμους και τις κοινότητες, διότι δεν μπορεί να το πραγματοποιήσετε αυτό, χωρίς να αφήσετε -όπως θα οφείλατε και να είχατε καταφέρει- να προωθήσετε τα εργοστάσια. Νέα ΣΔΙΤ αυτό θέλετε να κάνετε. Αυτό κάνετε.

Και εν πάση περιπτώσει, να σας πω κάτι; Εμπαιγμός είναι η ταφή, γιατί στην πηγή του αφήνει το πρόβλημα απέξω. Γι’ αυτό και θα την καταψηφίσουμε. Αυτά συνοπτικά.

Θα ψηφίσουμε «ναι» και στις πέντε βουλευτικές τροπολογίες, οι οποίες έχουν κατατεθεί και κάνετε δεκτές. Και με πολύ χαρά είδαμε να ενσωματώνεται η δική μας η τροπολογία στην τροπολογία του ΣΥΡΙΖΑ για τον συνδικαλισμό, όπου εμείς είχαμε βάλει ενδεικτικά τον αριθμό δύο, δύο και πάνω προφανώς. Επειδή αυτή έχει το σαφέστερο δέκα, είναι εξαιρετικό.

Θα ήθελα κλείνοντας, έτσι να μη μείνουμε και με τη δυσάρεστη εντύπωση, να πω το εξής. Πιάνουμε κουβέντα για τις Ένοπλες Δυνάμεις, κάθε φορά που ανοίγει οποιοδήποτε ζήτημα, από τους αντιρρησίες συνείδησης μέχρι το μήκος της στρατιωτικής θητείας και το εύρος. Κάθε φορά που πιάνουμε μία συζήτηση για εξοπλισμούς, θυμόμαστε ότι οι Ένοπλες Δυνάμεις είναι αξιόμαχες, είναι καλές, είναι τούτο, είναι εκείνο, είναι το άλλο.

Οι φέροντες αντίρρηση για το συνδικαλισμό αναρωτιούνται στο επίπεδο των αξιωματικών και των υπαξιωματικών, δεν είναι επαγγελματίες οι άνθρωποι, δεν υπάρχουν συνδικαλιστικά ζητήματα, συνταξιοδοτικά ζητήματα, ζητήματα πρόνοιας, ζητήματα ακόμα και θηλασμού γυναικών, οι οποίες ασκούν αυτό το επάγγελμα του στρατιωτικού;

Η ιδιαιτερότητα αυτού του επαγγέλματος συνεπάγεται ένα φρόνημα, το οποίο φρόνημα θέλει και μία ομοιογένεια. Δεν μπορείς, λοιπόν, κάθε φορά που ανοίγουμε τη συζήτηση να βρίσκουμε τρόπους να διαχωρίζουμε τον στρατό από τον λαό. Κάθε φορά! Αυτό περιφέρεται μέσα εδώ, λες και ο στρατός δεν είναι λαός.

Ακούστηκε πριν από λίγο -δεν έχει καμμία σημασία να κάνω και ιδιαίτερες αναφορές και ιδιαίτερη διαφήμιση- ότι δεν μπορεί οι στρατιώτες, όταν είναι κληρωτοί και πηγαίνουν να υπηρετήσουν τη θητεία τους, να κάνουν δουλειές όπως κάνει μία άλλη τάξη, στην οποία δεν θέλω να αναφερθώ. Δηλαδή σε ποια τάξη ανήκουν; Τι κάνουν; Χειρωνακτικές δουλειές κάνουν δηλαδή, κατώτερων θεών; Ποιας τάξης δουλειά θα κάνουν αυτοί;

Αρχίζουμε και βάζουμε τη στολή να δημιουργεί τάξη; Τη βάψαμε, άμα αρχίσουμε να δεχόμαστε τέτοιες συζητήσεις εδώ μέσα. Ειλικρινά το λέω δηλαδή. Και τις ανεχόμαστε εκ των πραγμάτων, διότι δημιουργείται ένας τρόπος να ξεμπερδεύουμε. Και αυτό μόνο ο ελληνικός λαός μπορεί να το κάνει, να ξεμπερδεύουμε με αυτού του είδους τις ναζιστοφασιστοειδείς προσεγγίσεις της πραγματικότητας, της στολής, των Ενόπλων Δυνάμεων και ενός λαού, ο οποίος πρέπει να είναι υποτακτικός κάποιου Αρχηγού, ο οποίος πρέπει να μείνει αθάνατος γιατί κάποτε ηττήθηκε. Και την επόμενη φορά που θα εμφανιστεί είναι βέβαιο ότι θα ξαναηττηθεί και βεβαίως θα ξανακαρφωθεί στο Ράιχσταγκ το σφυροδρέπανο.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Στην εισήγησή μου σήμερα αναφέρθηκα στην υποκρισία, που υπάρχει πάρα πολλές φορές, συχνά, μέσα σ’ αυτήν την Αίθουσα και θα προσπαθήσω να γίνω σαφής, λέγοντας το εξής: Η Ένωση Κεντρώων, κύριε Πρόεδρε, δεν ήταν ποτέ εναντίον του συνδικαλισμού στο στράτευμα. Είχε εναντιωθεί το 2016 στον τρόπο με τον οποίο προσπάθησε η Κυβέρνηση να δημιουργήσει εκείνες τις συνθήκες, έτσι ώστε να μπει ο συνδικαλισμός μέσα στον Στρατό.

Ο τρόπος, η τροπολογία δηλαδή -γιατί περί νέας τροπολογίας μιλάμε αυτή τη στιγμή- δεν είναι ο σωστός για ένα τόσο σημαντικό θέμα. Για ένα τόσο μεγάλο θέμα θα έπρεπε να υπήρχε ένα ολόκληρο νομοθέτημα, το οποίο θα είχε προκύψει και μετά από τη διαβούλευση με αυτούς τους ανθρώπους, οι οποίοι θα μπορούσαν να εκφέρουν μία άποψη και όχι με τροπολογίες, όπως ακριβώς έρχονται την τελευταία στιγμή μέσα στη Βουλή των Ελλήνων.

Το καλοκαίρι του 2016 με τον τρόπο με τον οποίο είχαμε νομοθετήσει, κύριε Υπουργέ, είχε δημιουργηθεί ένας μεγάλος διχασμός στα στελέχη των Ενόπλων Δυνάμεων. Από τη νομοθετική πρωτοβουλία της Κυβέρνησης προέκυψε ο ν.4407. Ο συγκεκριμένος νόμος έδινε το δικαίωμα των έξι μηνών χρονικής προθεσμίας για να προχωρήσουν οι ενώσεις οι οποίες ήθελαν και να κατοχυρωθούν απέναντι σ’ αυτά τα οποία προέβλεπε ο νόμος. Η μοναδική ομοσπονδία που το έκανε αυτό ήταν η ΠΟΜΕΝΣ.

Οι άλλοι, ενώ είχαν το δικαίωμα να το κάνουν, βάσει του νόμου που είχαμε ψηφίσει όλοι εδώ μέσα είτε είχαμε πει «όχι» είτε δεν είχαμε, κύριε Υπουργέ, δεν εκμεταλλεύτηκαν τη χρονική προθεσμία των έξι μηνών. Αυτή είναι η αλήθεια. Βγήκαν, λοιπόν, εκτός προθεσμίας και έκτοτε ξεκίνησαν οι δικαστικές διαμάχες.

Ο τρόπος που νομοθετήσαμε εμείς μέσα σ’ αυτήν την Αίθουσα έφερε τις δικαστικές διαμάχες μεταξύ των στελεχών των Ενόπλων Δυνάμεων. Όλες αυτές τις δικαστικές διαμάχες τις αφήσαμε επί ενάμιση ολόκληρο χρόνο εμείς εδώ, οι πολιτικοί, αυτοί που έχουμε την ευθύνη ουσιαστικά. Αφήσαμε τα στελέχη των Ενόπλων Δυνάμεων να υβρίζονται στα κανάλια, στα ραδιόφωνα, στα sites.

Έρχεται σήμερα ο αγαπητός, καθ’ όλα τα άλλα, Κοινοβουλευτικός Εκπρόσωπος του ΣΥΡΙΖΑ να μας πει ότι δεν είναι παρέμβαση, αλλά είναι δυνατότητα. Ω, τι μεγάλη υποκρισία! Και σας ερωτώ: Είχαμε τη δυνατότητα επί ενάμιση χρόνο να νομοθετήσουμε αυτό που νομοθετούμε σήμερα και δεν το κάναμε; Αφήσαμε να ξεφτιλίζονται ένστολοι; Δεν έχει σημασία εάν είχαν δίκιο ή άδικο μεταξύ τους, αλλά τους αφήσαμε να ξεφτιλίζονται; Είχαμε αυτήν τη δυνατότητα και δεν τους την προσφέραμε πιο πριν; Γιατί το κάναμε αυτό;

Επίσης, ένα άλλο ζήτημα, κύριε Υπουργέ. Φυσικά, σ’ αυτή την τροπολογία η Ένωση Κεντρώων θα ψηφίσει «όχι», ακριβώς για τον τρόπο με τον οποίο ήρθε. Ήρθε την τελευταία στιγμή, εκβιαστικά. Δεν μας αρέσει αυτός ο τρόπος νομοθέτησης.

Κύριε Υπουργέ, χαίρομαι πάρα πολύ που βγάλατε την πρωτοβάθμια. Χαίρομαι, παρ’ όλο που δεν θα τη ψηφίσω και σας λέω ότι κάνατε πάρα πολύ καλά, που βγάλατε από την τροπολογία την πρωτοβάθμια.

Την ίδια στιγμή, λοιπόν, που έρχεται αυτή η τροπολογία, προβλέπει το εξής: Εν δυνάμει έχουμε εβδομήντα ενώσεις. Εν δυνάμει, λοιπόν, μπορούμε να έχουμε επτά δευτεροβάθμιες. Τι σημαίνει επτά δευτεροβάθμιες;

**ΛΙΑΝΑ ΚΑΝΕΛΛΗ:** Μια μεγάλη συνομοσπονδία.

**ΙΩΑΝΝΗΣ ΣΑΡΙΔΗΣ:** Τριάντα πέντε αμετάθετα, κυρία Κανέλλη. Τριάντα πέντε αμετάθετα!

Την ίδια στιγμή, λοιπόν, που ο κύριος Υπουργός προσφέρει τα τριάντα πέντε αμετάθετα, τι λέει; Στην τροπολογία, που κατέθεσαν οι Βουλευτές του ΣΥΡΙΖΑ δεν άκουσα κανέναν απ’ αυτήν την Αίθουσα να πει «γιατί δεν την κάνεις δεκτή, κύριε Υπουργέ, την τροπολογία αυτή;».

Στη συγκεκριμένη τροπολογία, λοιπόν, λέει το εξής. Βουλευτές του ΣΥΡΙΖΑ την κατέθεσαν: «Στον τόπο της προτίμησής τους υπηρετούν υποχρεωτικά, μετά από αναφορά τους, στελέχη που τελούν υπό χηρεία κ.λπ.». Λέει ο Υπουργός: «Δεν μπορώ να την κάνω δεκτή, γιατί θα κερδίσουν το αμετάθετο πάρα πολλοί άνθρωποι και δεν αντέχει ο Στρατός».

Κύριε Υπουργέ, θα σας πρότεινα να την φέρετε -και θα την ψηφίσει η Ένωση Κεντρώων- την Τρίτη που έχουμε νομοσχέδιο, ακόμα και τη Δευτέρα. Θα σας το πρότεινα αυτό. Κοιτάξτε μια κατηγορία ανθρώπων, την οποία βγάζετε εκτός. Αφήστε τις χήρες, αφήστε τα ανήλικα τέκνα, αφήστε τα όλα. Λέει κάποια στιγμή εδώ: «H επιμέλεια τέκνου με αναπηρία με δικαστική απόφαση, έχουν οριστεί ως ανάδοχοι γονείς ανηλίκου με αναπηρία».

Πόσους έχουμε, κύριε Πρόεδρε; Πόσους έχετε, κύριε Υπουργέ, με αυτό ακριβώς εδώ το δικαίωμα; Πόσους ανθρώπους έχετε που η αγάπη τους τούς οδήγησε να προχωρήσουν στην αναδοχή ενός τέκνου με αναπηρία; Αυτό το τέκνο θα μπορούσε να ήταν οπουδήποτε αλλού και είναι μέσα σ’ ένα σπίτι και το συντηρούν κι εσείς δεν κάνετε δεκτό αυτό το αίτημα. Πόσοι είναι; Πόσα από τα στελέχη των Ενόπλων Δυνάμεων; Δέκα, είκοσι, τριάντα, πενήντα; Πόσοι; Με την τροπολογία, την οποία καταθέσαμε για τον συνδικαλισμό, προσφέρουμε τριάντα πέντε αμετάθετα. Αξίζει η αγάπη για άλλα είκοσι; Αξίζει για τριάντα; Πόσο την εκτιμάει η Αίθουσα αυτή;

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Σαρίδη.

Τον λόγο έχει ο Αναπληρωτής Υπουργός Εθνικής Άμυνας κ. Παναγιώτης Ρήγας.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Κυρίες και κύριοι συνάδελφοι, παίρνω τον λόγο γιατί επί τρεις μέρες και στις επιτροπές κι εδώ άκουσα τη Νέα Δημοκρατία να λέει ξανά τα ίδια. Το ίδιο τροπάρι, λες και παπαγαλίζουμε ορισμένα πράγματα. Δεν ακούμε τον άλλον, γιατί έχουμε μια πολιτική αντίθεση, αλλά να βγαίνουμε και έξω από το περιεχόμενο και κυρίως έξω και από επιστημονικές αντιλήψεις;

Είπε ο κ. Κικίλιας ότι δεν έχουμε εμπιστοσύνη στα στελέχη των Ενόπλων Δυνάμεων. Προφανώς δεν ισχύει αυτό. Προφανώς δεν έχετε εμπιστοσύνη σε καμμία επιστημονικότητα, σε κανέναν επιστήμονα εξειδικευμένο, κύριε Κικίλια, γιατί περί αυτού πρόκειται.

Δεν τα κάνουμε όλοι, κύριε Κικίλια. Είναι και σε αντίθεση μ’ αυτό που είπατε αρχικά, δηλαδή πόσο έχουν εξελιχθεί τα πράγματα, άρα θα πρέπει να δούμε και άλλα ζητήματα στις Ένοπλες Δυνάμεις.

Οφείλω βεβαίως να σας πω -πάνω σε όλα αυτά που είπατε για την εξέλιξη της τεχνολογίας- πως είναι προφανές ότι όλα αυτά γίνονται. Αυτά τα λέτε για να τα λέτε. Αυτό κάνετε. Όλα αυτά γίνονται. Ήδη στις Ένοπλες Δυνάμεις -δεν μπορώ να τα πω δημόσια- γίνονται πάρα πολλά πράγματα.

Έχουμε μεγάλο επιστημονικό δυναμικό, έχουν και δεύτερα πτυχία, έχουν και μεταπτυχιακά και οι άνθρωποι αυτοί, με την εξειδίκευση που έχουν, προσφέρουν εξαιρετικές υπηρεσίες στις Ένοπλες Δυνάμεις και γι’ αυτό τα χρόνια αυτά καταφέραμε, αξιοποιώντας αυτό το ανθρώπινο δυναμικό, που δυστυχώς δεν το αξιοποιούσαν οι προηγούμενες κυβερνήσεις –και το γνωρίζω αυτό- να απομειώσουμε τα όποια προβλήματα αντιμετωπίσαμε όλοι εξαιτίας της κρίσης.

Άκουσα πάλι μια επιμονή για το θέμα των αντιρρησιών και του δικαιώματος που δίνεται στους πολίτες αυτούς. Το εξηγήσαμε. Προφανώς δεν είναι λούφα. Προφανώς δεν δίνουμε το δικαίωμα για κάτι άλλο. Είναι ένα δικαίωμα, το οποίο έχουν βάσει όλων των συνταγματικών κανόνων και του διεθνούς δικαίου προς αυτή την κατεύθυνση.

Το νούμερο είναι πάρα πολύ μικρό. Δεν είναι μεγάλο. Ήταν τιμωρητικό; Σας το είπε και ο κ. Καραγιαννίδης. Τι πήγατε να πείτε; Για τους τρεις μήνες. Γιατί είναι τιμωρητικό; Ξέρετε, δεν είμαστε οπαδοί της τιμωρίας, δεν είμαστε οπαδοί της καταστολής. Είμαστε οπαδοί της κατανόησης. Έτσι λειτουργεί μία δημοκρατία σε όλα τα πεδία, εάν θυμηθώ και το παράδειγμα που έφερε ο κ. Δρίτσας γιατί αρνείτο να υπηρετήσει, εν πάση περιπτώσει, με αυτόν τον τρόπο τις ελληνικές Ένοπλες Δυνάμεις όταν πήγαινε φυλακή στις στρατιωτικές φυλακές. Καταλαβαίνετε ότι σε μια σύγχρονη πολιτεία δεν μπορούν να αντιμετωπίζονται οι άνθρωποι με αυτόν τον τρόπο. Επίσης, στις Ένοπλες Δυνάμεις και των άλλων χωρών, και εκεί που έχουν προβλήματα, δίνεται απολύτως αυτό το δικαίωμα.

Κύριε Καραγιαννίδη, θα συμφωνήσω μαζί σας και μπορούμε να το δούμε. Επιτρέψτε μου να το δούμε τις επόμενες μέρες -είναι παράλειψη ίσως και δική μου και έχω το θάρρος να το πω- εάν και εφόσον πέσουν σε ένα πειθαρχικό παράπτωμα, να έχουν την ίδια αντιμετώπιση όπως έχουν όλοι όσοι υπηρετούν τη θητεία, είτε εναλλακτική είτε κανονική.

Κυρίες και κύριοι συνάδελφοι, αυτό το νομοσχέδιο δεν είναι ούτε ένα νομοσχέδιο το οποίο δεν το σκεφτήκαμε, ούτε ένα νομοσχέδιο -όπως είπατε- με το οποίο θέλουμε να εξυπηρετήσουμε κάτι. Το εξήγησα και στις συζητήσεις της επιτροπής. Ήταν χρονίζοντα προβλήματα. Μάλιστα, πολλά από αυτά είχαν συζητηθεί και σε παλαιότερες εποχές και με παλαιότερες κυβερνήσεις. Το ανέφερα στην αρχική μου ομιλία, αλλά κανένας δεν είχε το θάρρος να το πει.

Επίσης, δεν μπορεί να λέγεται ότι θέλουμε να κάνουμε αυτά τα πράγματα για το προσωπικό, για τους οπλίτες, για άλλα θέματα τα οποία αφορούν και δημιουργούν ένα καλύτερο πεδίο μέσα στις Ένοπλες Δυνάμεις και να το συνδυάζουμε με τα θέματα των εξοπλιστικών ή να κάνουμε οποιαδήποτε συζήτηση για τη δομή των Ενόπλων Δυνάμεων.

Ως προς τα εξοπλιστικά έχουν γίνει συζητήσεις. Έγιναν συζητήσεις για τις ανάγκες τις οποίες έχουμε και προφανώς πάλι θα κάνουμε την κουβέντα. Οφείλω να σας πω ότι αυτήν τη στιγμή τα έχουμε αξιοποιήσει με τον καλύτερο τρόπο.

Κύριε Κικίλια, μπορώ να σας ενημερώσω και εγώ και ο κύριος Υπουργός ακόμα καλύτερα για αυτά τα θέματα, μιας και άπτονται της εθνικής ασφάλειας και βεβαίως οποιονδήποτε άλλον Κοινοβουλευτικό Εκπρόσωπο ορίσει το κόμμα του και θέλει την ενημέρωση.

Όσον αφορά τη δομή το εξήγησα. Είναι ανάγκη να αλλάξουν πολλά πράγματα. Ξέρετε, παραλάβαμε ως Κυβέρνηση ένα χάος στον υπόλοιπο δημόσιο τομέα και ένα χάος στα ασφαλιστικά ταμεία. Το πρόβλημα δεν είναι μόνο της οικονομικής κατάστασης, της πτώχευσης. Είναι η λογική η οποία υπήρχε και ήταν πολύ συγκεκριμένη, μια λογική πελατειακής εξυπηρέτησης ή με αυτούς τους τρόπους να κρύβονται πολλά πράγματα και να διαμορφώνεται αυτό το σύστημα διαπλοκής.

Τι συνέβαινε και τι συμβαίνει στις Ένοπλες Δυνάμεις; Υπήρχε μία πολυδιάσπαση. Είχε και το στοιχείο της εξυπηρέτησης πολιτικών συμφερόντων, αλλά κυρίως ήταν η παντελής προχειρότητα. Εκεί ήταν η προχειρότητα και όχι εδώ. Προσπαθούμε να λύσουμε ορισμένα προβλήματα μέχρι να πάμε σε μία σοβαρή συζήτηση και για το πώς θα δομήσουμε το σύνολο των Ενόπλων Δυνάμεων.

Εγώ χαίρομαι που όλα τα επιτελεία έχουν συγκεκριμένες προτάσεις. Δεν έχει σημασία εάν θα διαφωνήσω ή όχι, αλλά έχουν πολύ συγκεκριμένη πρόταση. Μάλιστα συμφωνώ σε πολλά θέματα που δεν θα συμφωνήσει η Νέα Δημοκρατία. Είμαι σίγουρος ότι θα διαφωνήσετε για το πώς πρέπει να διαμορφώσουμε πολλά πράγματα στις Ένοπλες Δυνάμεις από εδώ και πέρα, όπως κάναμε και με τη δομή.

Ούτε σόου χρειάζονται σ’ αυτά τα θέματα. Νομίζω ότι αυτό έχει γίνει κατανοητό πια από πολλούς και πολλές. Μας βλέπουν πολλοί γιατί είναι δημόσια η συζήτηση που γίνεται. Βεβαίως κατανοώ ότι όσο είναι μια εμμονή χωρίς να κατανοούν το πραγματικό περιεχόμενο, τις πραγματικές ανάγκες και το τι εξηγούμε εδώ, γίνεται μια παπαγαλία συνεχώς. Καταλαβαίνουμε και καταλαβαίνει όλος ο κόσμος ότι δεν οφείλεται μόνο στην ιδεολογική εμμονή που έχετε αλλά κυρίως στο ότι δεν θέλετε να κατανοήσετε. Έχετε πάρει μια πολύ συντηρητική στροφή, μια μεγάλη στροφή προς δεξιές και ακροδεξιές αντιλήψεις στο περιεχόμενο της σκέψης. Συμβαίνει και στην Ευρώπη. Δηλαδή έχει μια λογική του Βέμπερ και μια λογική που δεν διευκολύνει, δεν βοηθάει. Δίνει δικαιώματα στο αυγό του φιδιού να βγαίνει από την τρύπα.

Να διαβάσω, για να καταγραφεί, την εξής νομοτεχνική:

Στην τροπολογία 2117 η παράγραφος 1 τροποποιεί την παράγραφο 1 του άρθρου 5 του νομοσχεδίου. Η παράγραφος 2 τροποποιεί την παράγραφο 7 του άρθρου 5 του νομοσχεδίου. Η παράγραφος 3 τροποποιεί την παράγραφο 11 του άρθρου 5 του νομοσχεδίου και η παράγραφος 4 τροποποιεί την παράγραφο 12 του νομοσχεδίου.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εθνικής Άμυνας: «Ρυθμίσεις μέριμνας προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις» και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, πενήντα άρθρα, δέκα τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αναστάσιος Κουράκης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αναστάσιος Κουράκης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Ρυθμίσεις μέριμνας προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Νέο Άρθρο 36 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Νέο Άρθρο 37 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Νέο Άρθρο 38 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Νέο Άρθρο 39 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: ΠΡΝ |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Νέο Άρθρο 40 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Νέο Άρθρο 41 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Νέο Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Νέο Άρθρο 43 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Νέο Άρθρο 44 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Νέο Άρθρο 45 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Νέο Άρθρο 46 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Νέο Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Νέο Άρθρο 48 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Νέο Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Νέο Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2103/98 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2104/99 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2105/100 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2106/101 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2107/102 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2108/103 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: ΠΡΝ |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Βουλ. Τροπ. 2101/96 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Βουλ. Τροπ. 2109/104 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: OXI |
| Βουλ. Τροπ. 2112/105 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Βουλ. Τροπ. 2117/108 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Ακροτελεύτιο άρθρο (όπως τροπ.) ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Συνεπώς το σχέδιο νόμου του Υπουργείου Εθνικής Άμυνας: «Ρυθμίσεις μέριμνας προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.375α)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 21.15΄ λύεται η συνεδρίαση για αύριο, ημέρα Παρασκευή 19 Απριλίου 2019 και ώρα 10.00΄, με αντικείμενο εργασιών του Σώματος: 1) συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Αριστείδη Φωκά, Μάριου Σαλμά και Ανδρέα Λοβέρδου και 2) κοινοβουλευτικός έλεγχος: α) Ειδική Αναφορά από τον Προεδρεύοντα της συνεδρίασης για την Ημέρα Φιλελληνισμού και Διεθνούς Αλληλεγγύης και β) συζήτηση της με αριθμό 10/8/29-3-2019 επίκαιρης επερώτησης των Ανεξάρτητων Βουλευτών με θέμα: «Διαγωνιστική διαδικασία για την ανάδειξη παρόχων υπηρεσιών υποστήριξης των Προξενικών Γραφείων Διπλωματικών Αρχών», σύμφωνα με την ειδική ημερήσια και την ημερήσια διάταξη που έχουν διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**